1 ⵜⵉⵎⵎⴰⵖ ⵏ ⴰⵢⵜ ⵜⴳⵯⵏⵜⴰⴼⵜ ⴷ ⵉⴳⴷⵎⵉⵡⵏ ⵣⵣⵖ ⵣⵎⴰⵏ ⴰⵢⵜ ⵜⴳⵯⵏⵜⴰⴼⵜ ⴳⴰⵏ ⵍⵄⴷⵓ ⵏ ⵉⴳⴷⵎⵉⵡⵏ. ⵃⴰⵡⵍⵏ ⵏⵉⵜⵜⵏⵉ ⵖ ⵢⴰⵜ ⵜⵎⴰⵣⵉⵔⵜ ⵉⴳⴰⵏ ⵖⵉⵔ ⵉⴷⵔⴰⵔⵏ ⴷ ⵜⴰⵍⴰⵜⵉⵏ, ⵜⴷⵔⵓⵙ ⴳⵉⵙ ⵍⵎⵄⵉⵛⵜ, ⵜⴰⵎⴰⵣⵉⵔⵜ ⵏ ⴰⵢⵜ ⵜⴳⵯⵏⵜⴰⴼⵜ ⵜⵚⵎⵎⵉⴹ. ⵍⵍⴰⵏⵜ ⴷⴰⵔⵙⵏ ⵖⵉⵔ ⵜⵉⵎⴰⴷⴰⵖⵉⵏ ⵖ ⵜⵎⵉⵡⵉⵏ ⵏ ⵡⴰⵙⵉⴼ ⵏ ⵏⴼⵉⵙ ⴷ ⵡⴰⵙⵉⴼ ⴰⴳⵓⵏⴷⵉⵙ ⴷ ⵉⵙⴽⵯⵍⴰ ⵏ ⵜⴰⵇⵇⴰⵢⵉⵏ ⴷ ⵍⵍⵓⵣ. ⵣⵖ ⵡⴰⵀⵍⵉ ⴰⴷ ⵜⵜⵃⵙⴰⴷⵏ ⴰⵢⵜ ⵜⴳⵯⵏⵜⴰⴼⵜ ⵉⴳⵔⴰⵏ ⵏ ⵉⴳⴷⵎⵉⵡⵏ ⵖ ⴷⴷⵉⵔ! ⴰⵔ ⵜⵜⵎⴷⴰⵢⵏ ⵕⵕⵎⴰ ⵏⵏⵙⵏ ⵉ ⵉⴳⴷⵎⵉⵡⵏ ⵉⵖ ⵣⵔⵉⵏ ⵖ ⵜⵉⵣⵉ ⵏ ⵉⵎⵉⵔⵉ, ⴰⵔ ⴷⴰⵔⵙⵏ ⵜⵜⵉⴷⵓⵏ ⴼⴰⴷ ⴰⴷ ⴰⴽⵯⵔⵏ. ⵉⵎⵉⵍ ⵖ ⵍⴱⴰⵕⵓⴹ ⵓⵔ ⵥⴹⴰⵕⵏ ⵉ ⵢⴰⵜ, ⵎⵇⵇⴰⵔ ⵍⵍⴰⵏ ⵖ ⵓⵎⵇⵇⵓⵏ ⵏ ⵉⵃⴰⵃⴰⵏ ⴷ ⴰⵢⵜ ⵙⵎⵎⴳ. ⴰⵎⵇⵇⵓⵏ ⵍⵍⵉ ⵖ ⵍⵍⴰⵏ ⵉⴳⴷⵎⵉⵡⵏ ⵉⵚⵃⴰ ⴼ ⵡⵉⵏⵏⵙⵏ, ⴰⵛⴽⵓ ⵍⵍⴰⵏ ⴳⵉⵙ ⴰⵢⵜ ⵓⵏⵥⵓⵟ ⴷ ⵉⴼⵔⵓⴳⵏ ⴷ ⴰⵢⵜ ⵡⴰⵡⵥⴳⵉⵜ ⴷ ⵉⵎⵜⵓⴳⴳⵏ. ⵖ ⵍⵓⵇⵇⵜ ⵏ ⵙⵙⵉⴱⴰ ⵏ ⵎⵓⵍⴰⵢ ⵍⵃⴰⵙⴰⵏ, ⴳⴳⵯⵉⵣⵏ ⴷ ⴰⵢⵜ ⵜⴳⵯⵏⵜⴰⴼⵜ ⵣⵣⵖ ⵜⵉⵣⵉ ⵏ ⵜⴳⵯⵔⵔⴰⵎⵜ, ⵔⴰⵏ ⴰⴷ ⴰⵡⵙⵏ ⵉ ⵍⵇⴰⵢⴷ ⵏ ⵉⴳⴷⵎⵉⵡⵏ, ⴷ ⵡⴰⵄⵕⴰⴱⵏ ⵏ ⵓⵍⴰⴷ ⴱⵏ ⵟⴰⵄ. ⵙⵔⵙⵏ ⵕⵕⵃⵉⵍ ⵏⵏⵙⵏ ⵖ ⵜⴰⵎⴰ ⵏ ⵜⴼⴳⴰⵔⵜ, ⵎⵎⴰⵖⵏ ⴷ ⴰⵢⵜ ⵜⵜⵇⴱⵉⵍⵜ ⴰⵍⵍⵉⵖ ⵄⵎⵎⵕⵏ ⵓⵔⵜⴰⵏ ⵙ ⵉⵏⴰⵖⴰⵏ. ⴰⵎⴰⵏ ⵏ ⵜⵔⴳⵯⴰ ⵥⴳⴳⵯⴰⵖⵏ ⵙ ⵉⴷⴰⵎⵎⵏ. ⵔⵡⵍⵏ ⴰⵢⵜ ⵓⵎⵥⵎⵉⵥ, ⵉⵎⵙⵍⵎⵏ ⴷ ⵡⵓⴷⴰⵢⵏ ⵙ ⵍⵃⵓⵕⵓⵎ ⵏ ⵙⵉⴷⵉ ⵃⵓⵙⴰⵢⵏ; ⵃⵕⴳⵏ ⴰⵢⵜ ⵜⴳⵯⵏⵜⴰⴼⵜ ⴰⵎⴰⴽⴰ ⵏ ⵜⴳⵯⵎⵎⴰ ⵖ ⵓⵎⵥⵎⵉⵥ, ⴷ ⴷⴷⵛⵕ ⵏ ⵜⴰⴽⵯⵉⵜ ⵖ ⵜⴰⵎⴰ ⵏ ⵡⴰⵙⵉⴼ. ⵉⵎⵉⵍ ⵓⵛⴽⴰⵏ ⴷ ⴰⴽⴽⵯ ⵉⴳⴷⵎⵉⵡⵏ ⵏ ⵓⴷⵔⴰⵔ ⴷ ⵡⵉⵏ ⵡⴰⵙⵉⴼ ⵏ ⵍⵎⴰⵍ, ⵣⴳⵔⵏ ⴰⵢⵜ ⵡⴰⵡⵥⴳⵉⵜ ⴰⵙⵉⴼ ⵏ ⵏⴼⵉⵙ. ⴹⵕⵏ ⴼ ⵉⵎⵏⴰⵢⵏ ⵏ ⴰⵢⵜ ⵜⴳⵯⵏⵜⴰⴼⵜ ⵣⵣⵖ ⵜⵖⵔⴷⵉⵏ. ⵓⵎⴰ ⵉⴳⴷⵎⵉⵡⵏ, ⵖⵍⵉⵏ ⵙ ⵓⴳⴰⴷⵉⵔ ⵙ ⵙⵉⴷⵉ ⵃⵓⵙⴰⵢⵏ, ⵏⵏⵔⴰⵏ ⴰⵢⵜ ⵜⴳⵯⵏⵜⴰⴼⵜ, ⴰⵔ ⵏⵏ ⴽⵓⵍⵍⵓ ⵔⵡⵡⵍⵏ, ⵓⵔⵔⵉⵏ ⵙ ⵜⵎⴰⵣⵉⵔⵜ ⵏⵏⵙⵏ, ⴼⵍⵏ ⴰⵎⴰⴽⴰ ⵏ ⵉⵏⴰⵖⴰⵏ. ⵓⵎⴰ ⵉⵎⵓⴳⴰⵙ, ⵓⵙⵉⵏ ⵜⵏ. ⴰⵢⵜ ⵖⵉⴷ, ⵓⵔ ⵃⵎⵉⵍⵏ ⴰⵢⵜ ⵜⴳⵯⵏⵜⴰⴼⵜ, ⵃⴳⵕⵏ ⵜⵏ, ⴰⵔ ⵜⵜⵉⵏⵉⵏ: " ⴰⵢⵜ ⵜⴳⵯⵏⵜⴰⴼⵜ ⵍⵄⴷⵓ ⵏ ⵣⵣⵎⴰⵏ ⴰⴷ ⴳⴰⵏ ", ⴰⵔ ⵜⵜⵉⵏⵉⵏ: " ⵓ ⵜⴳⵯⵏⵜⴰⴼⵜ ⵣⵓⵏⴷ ⴰⴱⵏⴽⴰⵍ: ⵎⵇⵇⴰⵔ ⵉⵎⵎⵓⵜ, ⵉⵔⴰ ⴰⴷ ⵉⵇⵇⵙ. " ⵖⵉⴽⴽⴰⴷ ⴰⵎⴰⴽⴰ ⴳⵉⵙⵏ ⵔⵡⵍⵏ ⵣⵣⵖ ⵜⵎⴰⵣⵉⵔⵜ ⵏⵏⵙⵏ, ⴰⵛⴽⵓ ⵉⵛⵇⵇⴰ ⵍⵇⴰⵢⴷ ⵏⵏⵙⵏ, ⴰⴷ ⴳⵉⵏ ⵉⵔⴼⴼⴰⴽⵏ ⴷ ⵉⵎⴽⵙⴰⵡⵏ ⴷ ⵉⵅⵎⵎⴰⵙⵏ ⴷⴰⵔ ⵉⴳⴷⵎⵉⵡⵏ. ⵜⵉⵎⵎⵉⵖⵜ ⵏ ⵉⴳⴷⵎⵉⵡⵏ ⴷ ⵓⵍⴰⴷ ⴱⵏ ⵟⴰⵄ ⵍⵓⵇⵜ ⵏ ⵙⵉⴷⵉ ⵎⵓⵃⵎⵎⴰⴷ, ⵖⵔⵙⵏ ⵓⵍⴰⴷ ⴱⵏ ⵟⴰⵄ ⴼ ⴰⵢⵜ ⵉⵎⵎⵓⵔ, ⴼⴰⴷ ⴰⴽⴽⵯ ⵎⵓⵏⵏ ⵙ ⵜⵎⵎⵉⵖⵜ, ⵉⵙ ⵔⴰⵏ ⴰⴷ ⴽⵛⵎⵏ ⵖ ⵜⵎⴰⵣⵉⵔⵜ ⵏ ⵉⴳⴷⵎⵉⵡⵏ. ⵖⵍⵉⵏ ⴷ ⵉⵎⵏⴰⵢⵏ ⵏ ⵡⴰⵄⵕⴰⴱⵏ ⵜⴰⵙⴳⴰ ⵏ ⵡⴰⵙⵉⴼ ⵏ ⵓⵎⵥⵎⵉⵥ. ⵎⵎⵓⵜⵏ ⵓⴳⴳⴰⵔ ⵏ ⵎⵢⵢⴰ ⴷⴰⵔ ⵉⴳⴷⵎⵉⵡⵏ. ⴱⴱⵉⵏ ⴰⵙ ⵉⵅⴼ ⵉ ⵓⵎⵖⴰⵔ ⵏ ⵓⵥⵔⵓ, ⵓⴳⵍⵏ ⵜ ⵖ ⵜⴰⵙⵙⵡⵉⵇⵜ ⵏ ⵓⵎⵥⵎⵉⵥ. ⴱⴷⴰⵏ ⴰⴷ ⵃⵕⴳⵏ ⵜⵉⴳⵯⵎⵎⴰ. ⵍⵍⵉⵖ ⴷ ⵓⵛⴽⴰⵏ ⵉⴱⵓⴷⵔⴰⵔⵏ ⴷ ⴰⵢⵜ ⵜⴼⴳⴰⵔⵜ ⴷ ⴰⵢⵜ ⵜⵉⵣⴳⵉⵏ ⴷ ⴰⵢⵜ ⵡⴰⵙⵉⴼ ⵏ ⵍⵎⴰⵍ. ⵙⵎⵔⵏ ⴰⵄⵕⴰⴱⵏ ⵖ ⵓⵣⴰⵖⴰⵕ, ⵃⵕⴳⵏ ⴰⵙⵏ ⴰⵍⴼ ⵏ ⵜⴰⴼⴼⴰ ⴷ ⴷⴷⵛⵕ ⵏⵏⵙⵏ. ⵏⵖⴰⵏ ⵃⵜⵜⴰ ⵜⵉⵎⵖⴰⵔⵉⵏ ⴷ ⵉⵃⵛⵎⵉⵢⵏ ⵏⵏⵙⵏ; ⵕⵥⴰⵏ ⵜⴰⵔⴳⵯⴰ ⵍⵍⵉ ⵏⵏ ⵉⵜⵜⴰⵡⵉⵏ ⴰⵎⴰⵏ ⵖ ⵍⵓⴹⴰ. ⴰⵔ ⵜⵜⴰⴳⵯⵎⵏ ⵡⴰⵄⵕⴰⴱⵏ ⵖ ⵢⵉⴹ ⵙ ⵜⵏⵜⵍⴰ ⴷⴷⴰⵡ ⵏ ⵜⵣⴳⵉⵏ. ⴹⴰⵍⴱⵏ ⵡⴰⵄⵕⴰⴱⵏ ⵍⵀⵏⴰ, ⵚⵕⴼⵏ ⴰⵙⵏ ⵟⵟⵍⴱⴰ ⴷ ⵜⵎⵓⴳⴰⵢⵜ; ⵟⵟⵍⴱⴰ ⵢⴰⵏⵏ ⵓⵙⵉⵏ ⵍⵎⵓⵚⵃⴰⴼ, ⴰⵔ ⴰⵇⵇⵔⴰⵏ ⵖ ⵓⵖⴰⵔⴰⵙ. ⵖⵔⵙⵏ ⴼ ⵓⴷⵎⴰⵡⵏ, ⴼⴽⴰⵏ ⴰⵙⵏ ⵅⵔⵔⵓⴱⵜⵉⵏ ⵏ ⵉⵇⴰⵕⵕⵉⴹⵏ. ⵎⵚⴰⵍⴰⵃⵏ; ⵓⵎⴰ ⵉⴳⴷⵎⵉⵡⵏ, ⴼⴽⴰⵏ ⴰⵙⵏ ⵙⵉⵏ ⵡⵓⵙⵙⴰⵏ ⵏ ⵡⴰⵎⴰⵏ, ⵎⴰ ⵙ ⴰ ⵙⵙⵡⴰⵏ. ⵇⵇⴰⵎⴰⵏ ⵓⵍⴰⴷ ⴱⵏ ⵟⴰⵄ ⵖ ⵍⵓⴹⴰ ⵏⴳⵔ ⵓⵎⵥⵎⵉⵥ ⴷ ⵡⴰⵡⵉⵣⵍⵜ. ⵣⵣⵖ ⴰⴽⵓⵏⴷ ⴰⵏⵏ ⵓⵔ ⵃⵎⵉⵍⵏ ⵉⴳⴷⵎⵉⵡⵏ ⵓⵍⴰⴷ ⴱⵏ ⵟⴰⵄ, ⴰⵔ ⵜⵜⵉⵏⵉⵏ: " ⴰⵄⵕⴰⴱⵏ ⴰⵏⵏ ⴳⴰⵏ ⵖⴰⵔ ⵉⴷ ⴱⵓ ⵜⵉⵍⵍⴰⵙ ⴷ ⵉⵎⵅⵅⴰⵔⵏ. " ⵙⵙⵉⴱⴰ ⵏ ⵍⵓⵇⵇⵜ ⵏ ⵎⵓⵍⴰⵢ ⵙⵍⵉⵎⴰⵏ ⵓⵛⴽⴰⵏ ⴷ ⵡⴰⵄⵕⴰⴱⵏ ⵓⵍⴰⴷ ⴱⵏ ⵟⴰⵄ ⴷ ⵓⵍⴰⴷ ⴱⵏ ⵙⴱⴰⵄ ⵣⵣⵖ ⵍⵇⵇⴱⵍⵜ. ⵉⴼⴽⴰ ⴰⵙⵏ ⵓⴳⵍⵍⵉⴷ ⵉⴽⴰⵍⵏ ⵖ ⵍⵃⵓⵣ ⵏ ⵎⵕⵕⴰⴽⵛ ⵖ ⵜⴰⵎⴰ ⵏ ⵓⵣⴰⵖⴰⵔ ⵏ ⵉⴳⴷⵎⵉⵡⵏ. ⵎⵓⵏⵏ ⴷ ⵡⴰⵄⵕⴰⴱⵏ ⴷ ⴰⵢⵜ ⵍⵎⵎⵓⵔ. ⵉⵛⵍⵃⵉⵢⵏ ⴰⵏⵏ ⵓⵔ ⴳⵉⵏ ⴰⵢⵜ ⵖⵉⴷ; ⵟⵟⴰⵢⵏ ⵜⵏ ⴷ ⵉⵥⴰⵢⴰⵏⵏ ⴷ ⵉⵛⵇⵇⵔⵏ ⵣⵣⵖ ⵜⵎⴰⵣⵉⵔⵜ ⵏⵏⵙⵏ. ⵏⵉⵜⵜⵏⵉ ⴷ ⵡⴰⵄⵕⴰⴱⵏ ⵔⴰⵏ ⴰⴷ ⵛⵛⵉⵏ ⵉⵎⵉⴽⴽ ⵙ ⵉⵎⵉⴽⴽ ⵉⴳⵯⴷⴰⵍⵏ ⵏ ⵉⴳⴷⵎⵉⵡⵏ. ⵉⵎⵉⵍ ⵎⵓⵏⵏ ⴰⴽⴽⵯ ⵉⴱⵓⴷⵔⴰⵔⵏ, ⴼⴰⴷ ⴰⵡⵙⵏ ⵉ ⴰⵢⵜ ⵜⵣⴳⵉⵏ ⴷ ⵉⴱⴰⵔⴰⵖⵏ ⴷ ⴰⵢⵜ ⵄⵍⵉ ⵖ ⵓⵣⴰⵖⴰⵔ. ⵙⵔⵙⵏ ⵕⵕⵃⵉⵍ ⵖ ⵡⴰⵡⵉⵣⵍⵜ, ⵙⵎⵙⵔⵏ ⴰⵄⵕⴰⴱⵏ ⴰⵔ ⴷ ⵍⴽⵎⵏ ⵛⵉⵛⴰⵡⴰ, ⵏⵏⵔⴰⵏ ⵜⵏ. ⵜⵓⵛⴽⴰ ⴷ ⵍⵎⵃⵍⵍⵜ ⵏ ⵓⴳⵍⵍⵉⴷ ⴰⵔ ⴽⵉⵖ ⵙⵔⵙⵏ ⵕⵕⵃⵉⵍ ⵖ ⵓⵎⵥⵎⵉⵥ. ⵖⵍⵉⵏ ⵉⴱⵓⴷⵔⴰⵔⵏ ⵙ ⵓⴷⵔⴰⵔ. ⵓⵔ ⴰⵙⵏ ⵥⴹⴰⵕⵏ ⵍⵄⵚⴽⵕ ⵏ ⵓⴳⵍⵍⵉⴷ. ⵓⵎⴰ ⵉⴳⴷⵎⵉⵡⵏ ⵏ ⵓⵣⴰⵖⴰⵔ, ⵓⵙⵉⵏ ⴷ ⴳⵉⵙⵏ ⵍⵄⵚⴽⵕ ⵏ ⵓⴳⵍⵍⵉⴷ ⴰⵎⴰⴽⴰ ⵏ ⵜⴰⴽⴰⵜⵉⵏ, ⵍⵓⵃⵏ ⵜⵏ ⵅ ⵛⵛⴰⵡⵉⵢⵢⴰ; ⵉⵡⵉⵏ ⴷ ⴰⵢⵜ ⵛⵛⴰⵡⵉⵢⴰ, ⵙⵔⵙⵏ ⵜⵏ ⵖ ⵍⵎⴰⴽⴰⵏ ⵏⵏⵙⵏ. ⴰⵢⵜ ⵓⵎⵥⵎⵉⵥ, ⵓⵙⵉⵏ ⵕⵕⵃⵉⵍ ⵏⵏⵙⵏ ⵜⴰⵎⴰ ⵏ ⵍⵇⵇⵏⴹⵔⵜ ⵏ ⵓⵎⵎ ⵕⵕⴱⵉⵄ. ⵖⵉⴽⴽ ⴰⴷ ⴰⵔ ⴰⵙⵏ ⵜⵜⵉⵏⵉⵏ " ⵍⵎⵥⴰⵎⵥⴰ ". ⵉⵣⵏⴰⵜⵏ ⴼⵜⴰⵏ ⵙ ⵜⴰⵎⴰ ⵏ ⵍⴱⵃⵕ; ⴰⵔ ⴰⵙⵏ ⵜⵜⵉⵏⵉ ⵖⵉⴽⴽ ⴰⴷ " ⵣⵏⴰⵜⴰ ". ⴰⵢⵜ ⵡⴰⴷⴰⴽⵔ, ⴰⵔ ⴰⵙⵏ ⵜⵜⵉⵏⵉⵏ " ⵍⵎⴷⴰⴽⵔⴰ ". ⵅⵍⴼⵏ ⴰⵢⵜ ⵓⵎⵥⵎⵉⵥ ⵙ ⵎⴷⴷⵏ ⵍⵍⵉ ⴷ ⵢⵓⵛⴽⴰⵏ ⵣⵣⵖ ⵛⵛⴰⵡⵉⵢⵢⴰ; ⵓⵛⴽⴰⵏ ⴷ ⴷⴰⵖ ⴰⵢⵜ ⵜⵓⵣⵣⴰⵍⵜ ⴷ ⵉⴷⴰ ⵡⴰⵏⵉⴹⵉⴼ ⵣⵣⵖ ⵙⵓⵙ ⴰⵍⵍⵉⵖ ⵅⵍⴹⵏ ⵖ ⵓⵎⵥⵎⵉⵥ. ⵙⵙⵉⴱⴰ ⵏ ⵍⵓⵇⵇⵜ ⵏ ⵎⵓⵍⴰⵢ ⵍⵃⴰⵙⴰⵏ ⵕⵎⵉⵏ ⵉⴳⴷⵎⵉⵡⵏ ⵙ ⴹⴹⴰⴱⵉⵜ ⴷ ⵜⵡⵉⵣⴰ ⵍⵍⵉⵖ ⵉⵎⵎⵓⵜ ⵎⵓⵍⴰⵢ ⵍⵃⴰⵙⴰⵏ, ⵖⵡⵡⵖⵏ ⴰⴽⴽⵯ; ⴳⴳⵯⵣⵏ ⴷ ⵉⴱⵓⴷⵔⴰⵔⵏ ⴰⵢⵜ ⵓⵏⴳⴳⵯⴰⵍ ⴷ ⴰⵢⵜ ⵡⴰⵔⴷⵓⵣ ⴷ ⴰⵢⵜ ⵜⴰⴱⴳⴰⵡ, ⴽⵓⵍⵍⵓ ⵉⴳⴷⵎⵉⵡⵏ, ⵎⵓⵏⵏ ⵖ ⵍⵓⴹⴰ. ⵙⵙⵓⴼⵖⵏ ⵍⴱⴰⵕⵓⴹ ⵖ ⵍⵇⵚⴱⵜ ⵏ ⵍⵇⴰⵢⴷ ⵎⵓⵃⵎⵎⴰⴷ ⴱⵍⵄⴱⴱⴰⵙ, ⵍⵍⵉ ⵉⵍⵍⴰⵏ ⴰⴽⵓⴷⴰⵏⵏ; ⵏⵏⵔⴰⵏ ⵓⵍⴰⴷ ⴱⵏ ⵟⴰⵄ ⵍⵍⵉ ⵉⴽⴽⴰⵏ ⴰⵎⵏⵉⴷ ⵏ ⵍⵇⴰⵢⴷ; ⵉⵔⵡⵍ ⵎⵓⵃⵎⵎⴰⴷ ⴱⵍⵍⵄⴱⴱⴰⵙ ⵙ ⵎⵓⵍⴰⵢ ⴱⵔⴰⵀⵉⵎ; ⵣⵣⵖ ⵣⵣⴰⵡⵉⵜ ⵍⵍⵉ ⵉⵔⵡⵍ ⵙ ⵎⵕⵕⴰⴽⵛ, ⵏⵜⵜⴰ ⴷ ⵉⵎⵏⴰⵢⵏ ⵏⵏⵙ, ⵉⵔⴰ ⴰⴷ ⵉⴼⵓⴽⴽⵓ ⵉⵅⴼ ⵏⵏⵙ ⵙ ⵜⵔⵓⵍⴰ, ⵡⴰⵍⴰⵢⵏⵏⵉ ⵍⴽⵎⵏ ⵜ ⵓⴽⴰⵏ ⵉⴳⴷⵎⵉⵡⵏ, ⵏⵖⵏ ⵜ. ⵖ ⵓⵎⵥⵎⵉⵥ ⵀⴷⵎⵏ ⵍⵇⵚⴱⵜ ⵏ ⵍⵇⴰⵢⴷ ⵍⵍⵉ ⵉⵍⵍⴰⵏ ⵖ ⵜⵖⵔⴷⵉⵏ ⵏ ⵜⵎⵣⴳⵉⴷⴰ ⵉⴳⴳⵉ ⵏ ⵡⴰⴼⴰ. ⵅⵍⴰⵏ ⴰⴱⵢⵉⵡⵏ, ⵃⵕⴳⵏ ⵜⵉⴳⵯⵎⵎⴰ ⴷ ⵍⴰⵀⵔⵉⵢⵢⴰ, ⵏⵖⵏ ⵉⵎⵙⵅⵅⵔⵏ ⵏ ⵍⵇⴰⵢⴷ, ⴰⵎⵥⵏ ⵜⵉⵎⵖⴰⵔⵉⵏ, ⴰⵡⵉⵏ ⵍⵄⵡⵉⵏ ⴷ ⵍⵄⴷⴷⴰ ⵍⵍⵉ ⵉⵍⵍⴰⵏ ⵖ ⵍⵇⵚⴱⵜ. ⴱⵏⴰⵏ ⴰⵢⵜ ⵣⵣⵎⴰⵏ ⵙⵉⵏ ⵉⴳⵓⴷⴰⵔ: ⵢⴰⵏ ⵖ ⵜⵙⴳⴰ ⵏ ⵙⵉⴷⵉ ⵃⵓⵙⴰⵢⵏ, ⵢⴰⵏ ⵖ ⵓⵎⵥⵎⵉⵥ, ⴰⴳⵯⵎⵎⴰⴹ ⴰⵏⵏ ⵏ ⵡⴰⵙⵉⴼ, ⵖ ⵓⵙⴳⵯⵏ. ⵍⵍⵉⵖ ⴹⵄⴰⵏ ⵉⴳⴷⵎⵉⵡⵏ ⵏ ⵍⵓⴹⴰ, ⵓⵎⵥⵏ ⵜⵏ ⵍⵇⵢⵢⵓⴷ, ⴰⵔ ⵜⵏ ⵜⵜⵄⵎⵎⴰⵕⵏ ⵙ ⵍⵖⵍⵍⴰⵜ ⵏⵏⵙⵏ. ⵖ ⴰⴽⵓⴷ ⴰⵏⵏ ⴱⴳⴰⵏ ⵉⵖⵡⵡⴰⵖⵏ ⵏ ⵉⴳⵓⴷⴰⵔ, ⵉⵡⵉⵏ ⴽⵓⵍⵍⵓ ⴰⵢⵍⵍⵉ ⴳⵉⵙⵏ ⵉⵍⵍⴰⵏ, ⵅⵍⵓⵏ ⵜⵏ. ⵖ ⵍⵇⵚⴱⵜ ⵏ ⵍⵇⴰⵢⴷ ⵎⵓⵃⵎⵎⴰⴷ ⴱⵍⵍⵄⴱⴱⴰⵙ ⵓⴼⴰⵏ ⴳⵉⵙ ⵜⵉⵙⵔⴼⵉⵏ ⵄⵎⵎⵕⵏⵉⵏ ⵙ ⵣⵣⵉⵜ, ⵙ ⵍⴼⴰⵅⵔ, ⵙ ⵜⵔⵉⴽⴰ, ⵙ ⵉⴱⵓⵔⵉⵢⵏ, ⵙ ⵡⴰⵏⴰⵙ. ⵓⴼⴰⵏ ⵃⵜⵜⴰ ⵉⴱⵓⵢⴷⴷⴰ ⵏ ⵉⵇⴰⵕⵕⵉⴹⵏ. ⵓⵎⴰ ⵖⵉⴽⴽⴰⴷ ⵇⵇⴰⵎⴰⵏ ⵙⵓⵍ ⵖⴰⵔ ⵡⴰⴱⵢⵉⵡⵏ, ⴷ ⵉⵎⴰⵡⵏ ⵏ ⵜⵙⵔⴼⵉⵏ. ⴰⵔ ⵜⵜⵉⵏⵉⵏ ⵎⴷⴷⵏ ⵉⵙ ⴰⵙ ⴰⴷ ⴳⵉⵙⵏ ⵜⵜⴼⴼⵓⵖⵏ ⵖ ⵢⵉⴹ ⵉⴷ ⵍⵎⵓⵄⴰⴷⴷⴰⴱ, ⴰⵛⴽⵓ ⵎⴹⵍⵏ ⴳⵉⵙ ⴰⵎⴰⴽⴰ ⵏ ⵉⵏⴰⵖⴰⵏ, ⵖ ⵍⵎⴰⴽⴰⵏ ⵏ ⵍⵇⵇⵉⵚⵜ ⵍⵍⵉ, ⵖ ⵉⴳⴳⵉ ⵏ ⵡⴰⴼⴰ ⴰ ⵖ ⴱⵏⴰⵏ ⵉⵕⵓⵎⵉⵢⵏ ⵢⴰⵜ ⵛⵛⴽⵯⵉⵍⴰ. ⵉⵎⵉ ⵏ ⵜⴰⵍⴰ ⴰⵔ ⵜⵜⵉⵏⵉⵏ ⵎⴷⴷⵏ, ⵜⴰⵎⴰⵣⵉⵔⵜ ⵏ ⵓⵏⴳⴳⵯⴰⵍ ⵣⵣⵎⴰⵏ ⵣⴷⵖⵏ ⴳⵉⵙ ⵉⵕⵓⵎⵉⵢⵏ. ⴱⵏⴰⵏ ⴷⴷⵛⵓⵕ ⵎⵇⵓⵔⵏⵉⵏ. ⵢⴰⵏ ⵣⵣⵖ ⵉⴼⵔⵉⵔⵏ ⴰⵏⵏ, ⵎⵔⴰⵡ ⵏ ⵉⵙⵔⴷⴰⵏ ⵓⵔ ⵥⴹⴰⵕⵏ ⴰⴷ ⵜ ⴰⵙⵉⵏ. ⴰⵔ ⵜⵜⵉⵏⵉⵏ, ⵉⵕⵓⵎⵉⵢⵏ ⴰ ⵉⵥⵥⴰⵏ ⵜⴰⵇⴰⵢⵉⵏ ⵖ ⵜⴰⵍⴰⵜⵉⵏ ⵏ ⵓⴷⵔⴰⵔ, ⵡⴰⵀⵍⵉ ⵓⵔⵜⴰ ⵉⵍⵓⵍ ⵏⵏⴱⵉ. ⵜⴰⵙⴳⴰ ⵏ ⵉⵎⵉ ⵏ ⵜⴰⵍⴰ ⵉⵇⵇⴰⵎⴰ ⴳⵉⵙ ⵍⵀⴷⵎ ⵏ ⵢⴰⵏ ⴷⴷⵛⵕ ⴱⵏⴰⵏ ⵜ ⵉⵕⵓⵎⵉⵢⵏ. ⵍⵍⴰⵏ ⴳⵉⵙ ⵉⵥⵕⴰⵏ ⵎⵇⵓⵔⵏⵉⵏ ⵖ ⵍⵎⴰⴽⴰⵏ ⴰⵏⵏ, ⴽⵔⴰⵢⴳⴰⵜ ⵢⴰⵏ ⵖ ⵉⵥⵕⴰⵏ ⴰⵏⵏ ⵉⵜⵜⵢⴰⵏⵊⴰⵔ. ⴰⵔ ⵜⵜⵉⵏⵉⵏ ⵢⴰⵏ ⵍⴽⵏⵣ ⵉⵏⵜⵍ ⴳⵉⵙ, ⵡⴰⵢⵏⵏⵉ ⴳⴰⴱⵍⵏ ⵜ ⵍⵊⵏⵓⵏ, ⵉⴳⴰ ⵍⵍⵓⵏ ⵏⵏⵙⵏ ⵣⵓⵏⴷ ⵍⵄⴼⵉⵢⵜ. ⵡⵓⵢ ⵍⵍⵉ ⵣⵔⵉⵏⵉⵏ ⵖ ⵢⵉⴹ, ⴰⵔ ⵜⵜⵉⵏⵉⵏ ⵉⵙ ⵍⵍⴰⵏⵜ ⵜⵎⵥⵍⵉⵡⵉⵏ ⵖ ⵏⴳⵔ ⵉⴼⵔⵉⵔⵏ; ⵉⵖ ⵍⵍⴰⵏⵜ ⵜⵉⵍⵍⴰⵙ, ⴰⵔ ⵜⵜⵃⵡⴰⵛⵏ ⵍⵊⵏⵓⵏ ⵏ ⵉⵎⵉ ⵏ ⵜⴰⵍⴰ. ⵖ ⵉⴳⴳⵉ ⵏ ⵢⴰⵏ ⵓⵊⴰⵕⵉⴼ ⵜⵍⵍⴰ ⵢⴰⵜ ⵜⵜⵚⵡⵉⵕⴰ ⵏ ⵡⵓⵛⵛⵏ, ⵚⵡⵡⵔⵏ ⵜ ⵉⵕⵓⵎⵉⵢⵏ, ⵓⵔⴰⵏ ⴷⴷⴰⵡ ⴰⵙ ⵍⵃⵓⵕⵓⴼ, ⵡⴰⵢⵏⵏⵉ ⵃⵜⵜⴰ ⵢⴰⵏ ⵓⵔ ⵜⵏ ⵉⵙⵙⵏ. ⵍⵍⴰⵏⵜ ⴰⵎⴰⴽⴰ ⵏ ⵜⵉⵔⵔⴰ ⵣⵓⵏⴷ ⵖⵜⵉⵏⵏ ⵖ ⵜⵎⴰⵣⵉⵔⵜ ⵏ ⵉⵙⴽⵙⴰⵡⵏ ⵖ ⵓⴷⵔⴰⵔ ⵉⵍⵍⴰⵏ ⵉⴳⴳⵉ ⵏ ⵍⴰⵍⵍⴰ ⵄⵣⵉⵣⴰ. ⵓⴼⴰⵏ ⵉⴱⵓⴷⵔⴰⵔⵏ ⴰⵎⴰⴽⴰ ⵏ ⵉⵏⵎⵓⵖⴰⵙ. ⵜⵉⵎⴹⵍⵉⵏ ⴰⵏⵏ ⵖⵣⵣⵉⴼⵏⵜ, ⴷⵔⴰⵏⵜ ⴼ ⵜⵉⵏⵏ ⵉⵎⵓⵙⵍⵎⵏ. ⵉⵚⵎⴷⴰⵍ ⴰⵏⵏ ⵜⵜⵡⵉⴷⴰⵍⵏ ⵙ ⵉⴼⵔⵉⵔⵏ ⵓⵙⵄⴰⵏⵉⵏ, ⵓⵔ ⵙⵙⵇⴱⵍⵏⵜ ⵣⵓⵏⴷ ⵜⵉⵏⵏ ⵉⵎⵓⵙⵍⵎⵏ. ⵓⴼⴰⵏ ⴳⵉⵙⵏⵜ ⴷⴷⴳⴳ ⵏ ⵡⴰⵏⴰⵙ ⴷ ⵚⵚⵔⵓⴼ, ⵓⵔ ⴳⵉⵏ ⵣⵓⵏⴷ ⵡⵉⵏ ⵖⵉⵍⴰ. ⴰⵎⵥⵉⵥ ⵣⵣⵎⴰⵏ ⴰⵔ ⴰⵙ ⵜⵜⵉⵏⵉⵏ ⵎⴷⴷⵏ ⵉ ⴷⴷⵛⵕ ⵉⵍⵍⴰⵖ ⵍⵎⴰⴽⴰⵏ ⵏ ⵓⵎⵥⵎⵉⵥ " ⴰⵎⴰⴷⵍ " ⴰⵍⵍⵉⵖ ⴱⵏⴰⵏ " ⵚⵚⵓⵕ ⵊⵊⴷⵉⴷ " ⵖ ⵉⴳⴳⵉ ⵏ ⵜⵕⵕⴳⴳⵉⵜ ⴰⵎⵏⵉⴷ ⵏ ⵜⵎⵣⴳⵉⴷⴰ. ⵖ ⵍⵓⵇⵇⵜ ⵏ ⵎⵓⵍⴰⵢ ⵉⵙⵎⴰⵄⵉⵍ ⵉⴱⵏⴰ ⵓⴳⵍⵍⵉⴷ ⵍⵇⵇⵛⵍⴰ ⵉⵡⴰⵍⴰⵏ ⴰⵎⴰⴷⵍ, ⵉⵄⵎⵎⵕ ⵜⵜ ⵙ ⵍⵄⵚⴽⵔ ⵉⴳⴰⵏ ⵉⵙⵓⵇⵇⵉⵢⵏ. ⵖ ⵜⵎⴰⵣⵉⵔⵜ ⵏ ⵉⴳⴷⵎⵉⵡⵏ ⵖ ⴰⴽⵓⴷ ⴰⵏⵏ ⴳⴳⵓⵜⵏ ⴳⵉⵙ ⵉⵇⵟⵟⴰⵄⵏ ⴷ ⵉⵎⵅⵅⴰⵔⵏ. ⵍⵇⴰⵢⴷ ⵍⵍⵉ ⴷ ⵉⵚⵔⴼ ⵓⴳⵍⵍⵉⴷ, ⵓⵔ ⵢⵓⴼⵉ ⴰⴷ ⵜⵏ ⵉⵃⵚⵕ. ⵢⴰⵏ ⵡⴰⵙⵙ ⴳⴳⵯⵣⵏ ⵉⵎⵅⵅⴰⵔⵏ ⵣⵣⵖ ⵜⵉⵣⵉ ⵖⵓⵔⴰⵏ, ⴽⵛⵛⴹⵏ ⵢⴰⵏ ⵓⴽⴰⴱⴰⵔ ⵎⵇⵇⵓⵔⵏ ⵏ ⵡⴰⵄⵕⴰⴱⵏ ⵍⵍⵉ ⴷ ⵢⵓⵛⴽⴰⵏ ⵣⵣⵖ ⵎⵕⵕⴰⴽⵛ; ⵓⴽⵉⵏ ⵙⵔⵙⵏ ⵉⵇⵟⵟⴰⵄⵏ ⵣⵣⵖ ⵡⴰⵙⵉⴼ. ⴼⵍⵏ ⵡⴰⵄⵕⴰⴱⵏ ⵉⵔⵄⵎⴰⵏ, ⵔⵡⵍⵏ. ⴰⵔ ⵙⵖⵓⵢⵢⵓⵏ ⵉⵎⵅⵅⴰⵔⵏ, ⴰⵔ ⵜⵜⵉⵏⵉⵏ: " ⴰⵎⵥ! ⴰⵎⵥ! " ⴰⵔ ⴽⵉⵖ ⴽⵓⵍⵍⵓ ⵓⵙⵉⵏ ⴰⴳⴳⵯⴰⵜⵏ ⴷ ⵉⵔⵄⵎⴰⵏ, ⵉⵡⵉⵏ ⵜⵏ ⵙ ⵓⴷⵔⴰⵔ. ⵢⵓⵜ ⵍⵇⴰⵢⴷ ⵓⴷⵎⴰⵡⵏ ⵙ ⵍⵅⵟⵉⵢⵜ, ⵔⵡⵍⵏ ⵃⵜⵜⴰ ⵏⵉⵜⵜⵏⵉ ⵖ ⵓⴷⵔⴰⵔ. ⵉⵕⵎⵉ ⵍⵎⵅⵣⵏ ⵙ ⴰⵢⵜ ⵓⵎⵥⵎⵉⵥ. ⵣⵣⵖ ⵍⵓⵇⵇⵜ ⴰⴷ, ⴰⵔ ⴰⵙⵏ ⵜⵜⵉⵏⵉⵏ ⵉ ⴰⵢⵜ ⵜⵎⴰⵣⵉⵔⵜ ⴰ " ⵎⵥⴰⵎⵥⴰ ", ⴷⴷⵛⵕ ⵏⵏⵙⵏ ⵏⵉⵜ ⵉⵙⵎ ⵏⵏⵙ " ⴰⵎⵥⵎⵉⵥ ". ⵍⵍⵉⵖ ⵉⵎⵎⵓⵜ ⵓⴳⵍⵍⵉⴷ, ⵜⵖⵡⵡⵖ ⵜⵇⴱⵉⵍⵜ, ⵉⵔⵡⵍ ⵍⵇⴰⵢⴷ ⵙ ⵎⵕⵕⴰⴽⵛ; ⵓⵎⴰ ⵍⵄⵚⴽⵔ, ⵉⴼⵜⴰ ⴽⵔⴰ, ⵉⵜⵜⵢⴰⵎⴰⵥ ⴽⵔⴰ, ⵏⵣⴰⵏ ⵡⵉⵍⵍⵉ ⵜⵜⵢⴰⵎⴰⵥⵏⵉⵏ ⵉ ⴰⵢⵜ ⵜⵇⴱⵉⵍⵜ. ⴰⵎⴰⴽⴰ ⵏ ⵉⵙⵓⵇⵇⵉⵢⵏ ⴰⵏⵏ, ⵇⵇⴰⵎⴰⵏ ⵖ ⵢⴰⵏ ⴷⴷⵛⵕ ⵉⵍⵍⴰⵏ ⵖ ⴷⴷⴰⵡ ⵏ ⵜⵉⵣⵉ ⵏ ⵜⴳⵯⵔⵔⴰⵎⵜ; ⵍⵍⴰⵏ ⵙⵓⵍ ⵜⴰⵔⵡⴰ ⵏⵏⵙⵏ ⵖ ⴷⴷⵛⵕ ⴰⵏⵏ. ⴽⵔⴰ ⵉⴳⴰ ⴰⵅⵔⵔⴰⵣ, ⴽⵔⴰ ⵉⴳⴰ ⴰⵎⴽⵙⴰ, ⴰⵎⴰⴽⴰ ⴳⵉⵙⵏ ⴳⴰⵏ ⵉⵔⴼⴼⴰⴽⵏ. ⴷⴷⵛⵕ ⵏⵏⵙⵏ ⴰⵔ ⴰⵙ ⵜⵜⵉⵏⵉⵏ " ⵜⵉⴷⵍⵉ ", ⴰⵛⴽⵓ ⵉⵎⵣⴷⴰⵢⵏ ⵏⵏⵙ ⴹⵍⴰⵏ ⵏⵖⴷ ⴳⴰⵏ ⵣⵓⵏⴷ ⴰⵎⴰⵏ ⵏ ⵉⴱⴰⵡⵏ, ⴷⵔⵓⵙⵏ ⵓⵎⵍⵉⵍⵏ. ⵜⴰⵎⵖⵔⴰ ⴷⴰⵔ ⵉⴷⴰ ⵓ ⵇⵇⴰⵢⵙ ⴰⵙⵙ ⵏ ⵜⵎⵖⵔⴰ ⴰⵔ ⵜⵜⴰⵡⵉⵏ ⵎⴷⴷⵏ ⵜⴰⵙⵍⵉⵜ ⵙ ⵜⴳⵎⵎⵉ ⵏ ⵓⵙⵍⵉ, ⵉⵖ ⵜⴰⴳⴳⵓⴳ, ⴰⵔ ⵜⵜⵙⵓⴷⵓ ⵜⵙⵍⵉⵜ ⵜⴰⴳⵯⵎⴰⵔⵜ ⵏⵖ ⵜⴰⵙⵔⴷⵓⵏⵜ. ⵉⵙⵙⵓⴷⵓ ⴷⵉⵙ ⴳⵯⵎⴰⵙ, ⵉⵖ ⴷⴰⵔⵙ ⵉⵍⵍⴰ, ⵏⵖⴷ ⵉⵡⵉⵙ ⵏ ⵄⵎⵎⵉⵙ ⵖ ⵜⵖⵕⴹⵉⵏ ⵏ ⵜⵙⵍⵉⵜ. ⴰⵔ ⵉⵜⵜⴰⵎⵥ ⵓⵎⴷⴷⴰⴽⵯⵍ ⵏ ⵓⵙⵍⵉ ⴰⵍⴳⴰⵎⵓ ⵏ ⵜⴳⵯⵎⴰⵔⵜ ⴰⴼⴰⴷ ⴰⴷ ⵜ ⵉⴳⵡⵡⴷ. ⴰⵔ ⵉⵜⵜⵉⵍⵉ ⵢⴰⵏ ⵣⵣⵖ ⵍⵄⴰⵕ ⵏ ⵓⵙⵍⵉ ⵖ ⵜⵙⴳⴰ ⵜⴰⴼⴰⵙⵉⵜ ⵉⵜⵜⴰⵙⵉⵏ ⴰⴱⵓⵔⵉⵢ. ⴰⵔ ⵜⵜⴰⴱⵄⴰ ⵢⴰⵜ ⵜⵙⵓⵇⵇⵉⵢⵜ ⵜⴰⴳⵯⵎⴰⵔⵜ, ⵜⴰⵙⵉ ⵜⴰⴳⵔⵜⵉⵍⵜ ⵏ ⵜⵙⵍⵉⵜ, ⵜⴰⵎⵥ ⵜⴰⵇⵣⵣⵉⴱⵜ ⵏ ⵜⴳⵯⵎⴰⵔⵜ. ⴰⵔ ⵜⵍⵙⵙⴰ ⵜⵙⵍⵉⵜ ⵍⵉⵥⴰⵕ ⵓⵎⵍⵉⵍ ⴷ ⵓⵇⵛⵛⴰⴱ ⵓⵎⵍⵉⵍ, ⵜⵇⵇⵏ ⵛⵛⵔⴱⵉⵍ ⵉⵥⴳⴳⵯⴰⵖⵏ. ⵍⵍⵉⵖ ⵜⴼⵜⴰ ⵜⵙⵍⵉⵜ, ⴹⴼⵓⵕⵏ ⵜⵜ ⵉⵎⵏⴰⵢⵏ ⵏ ⴷⴷⵛⵕ ⵙ ⵍⴱⴰⵕⵓⴹ, ⵎⵓⵏⵏⵜ ⴷⵉⵙ ⵜⵎⵖⴰⵔⵉⵏ ⴷ ⵜⵃⵛⵎⵉⵢⵉⵏ ⵙ ⵜⵖⵔⵉⵜ. ⵍⵍⵉⵖ ⵏⵏ ⵍⴽⵎⵏ ⵉⵎⵉ ⵏ ⵜⴳⵎⵎⵉ ⵏ ⵓⵙⵍⵉ, ⴰⴷ ⴰⵙⵏ ⵓⴽⴰⵏ ⵙⵙⴼⵍⴷⵏ ⵉⵙ ⴷ ⵓⵛⴽⴰⵏ, ⵄⵍⴰⵢⵏ ⴱⵉⴷⴷⵏ ⴰⵢⵜ ⵜⵎⵖⵔⴰ ⵏ ⵜⵙⵍⵉⵜ, ⴰⵔ ⵜⵜⵇⵇⵏⵏ ⴰⵢⵜ ⵜⴳⵎⵎⵉ ⵏ ⵓⵙⵍⵉ ⵜⵉⴼⵍⵡⵉⵏ ⴱⴰⵛ ⴰⴷ ⵓⵔ ⴽⵛⵎⵏ. ⴰⵛⴽⵓ ⵍⵇⵇⴰⵄⵉⴷⴰ ⵏ ⵜⵎⴰⵣⵉⵔⵜ: ⵣⵡⴰⵔⵏ ⵉⴽⵔⵔⴰⴷⵏ. ⴰⵔ ⵜⵜⵎⴽⵔⵔⴰⴷⵏ ⴰⵢⵜ ⵜⵙⵍⵉⵜ ⴷ ⴰⵢⵜ ⵓⵙⵍⵉ, ⴰⵔ ⴷ ⵕⵥⵎⵏ ⵜⵉⴳⵎⵎⵉ ⵏ ⵓⵙⵍⵉ. ⴰⵔ ⵢⴰⵇⵇⵍⴰⵢ ⵓⵙⵍⵉ ⴼ ⵉⴳⴳⵉ ⵏ ⴼⴰⵃⵉⵏⴰ, ⴰⵔ ⵉⵜⵜⴰⵙⵉ ⵜⴰⵚⵚⴹⵍⵜ ⵉⵄⵎⵎⵕⵏ ⵙ ⵜⴽⵯⴼⴰⵢⵜ, ⵢⴰⵙⵙ ⵜⵜ ⵙ ⵕⵕⵣⵣⵜ ⵏⵏⵙ. ⵉⵣⵔⵣⵓ ⵜ ⵉⴷ, ⴰⵔ ⵜⵍⴽⴽⵎ ⵜⵚⵚⴹⵍⵜ ⴰⵎⵏⵉⴷ ⵏ ⵜⵙⵍⵉⵜ. ⴰⵔ ⴳⵉⵙ ⵜⵙⵙⴰ ⵜⵙⵍⵉⵜ ⵢⴰⵜ ⵜⵓⴳⵎⵉⵎⵜ, ⴰⵔ ⴷⴰⵖ ⵜⵙⵙⴰ ⵜⵉⵙⵙ ⵙⵏⴰⵜ. ⵉⵎⵉⵍ ⵓⵔ ⴰ ⵜⵣⵣⵓⴳⵯⵉⵣ ⴰⵔ ⴽⵉⵖ ⵜⵍⴽⵎ ⵜⴰⵖⵎⵉⵔⵜ ⵏ ⵓⵃⴰⵏⵓ ⵏ ⵓⵙⵍⵉ. ⵍⵍⵉⵖ ⵕⵥⵎⵏ ⵜⵉⴳⵎⵎⵉ ⵏ ⵓⵙⵍⵉ, ⴰⵔ ⵉⵇⵇⴰⵢ ⵓⵎⵏⴳⴼ ⴰⴼⵓⵙ ⵏ ⵜⵙⵍⵉⵜ, ⴰⵔ ⴷⵉⵙ ⵉⵜⵜⵎⵓⵏ ⵙ ⵓⵃⴰⵏⵓ ⵏ ⵓⵙⵍⵉ. ⴹⴼⵕⵏⵜ ⵜⵏ ⵜⵎⵏⴳⴼⵉⵏ ⴷ ⵜⵙⵓⵇⵇⵉⵢⵜ. ⵖ ⵓⵃⴰⵏⵓ ⴰⵔ ⴰⵙ ⵉⵜⵜⴽⴽⵙ ⵓⵎⵏⴳⴼ ⵜⴰⴽⵟⵟⵓⵛⵜ ⵏ ⵍⵃⴱⴰⵇⵇⵜ ⵉⵍⵍⴰⵏ ⵉⴳⴳⵉ ⵏ ⵉⵅⴼ ⵏ ⵜⵙⵍⵉⵜ ⵙ ⵜⴰⵣⵣⵉⵜ ⵏⵏⵙ, ⴰⵔ ⵜ ⵉⵏⵏ ⵉⵜⵜⴰⴳⵯⵍ ⵖ ⵡⴰⴱⵢⴰ ⵏ ⵓⵃⴰⵏⵓ. ⵍⵍⵉⵖ ⵓⴽⴰⵏ ⵉⵔⴰ ⴰ ⵉⴼⴼⵓⵖ ⵓⵎⵏⴳⴼ, ⴰⵔ ⴰⵙ ⵎⴷⴷⵉⵏⵜ ⵜⵎⵖⴰⵔⵉⵏ ⵍⵍⵉ ⴷ ⵉⵎⵓⵏⵏ ⴷ ⵜⵙⵍⵉⵜ ⵖ ⵉⵎⵉ ⵏ ⵜⴼⵍⵓⵜ ⵏ ⵓⵃⴰⵏⵓ, ⴰⵔ ⵜ ⴽⴽⴰⵜⵏⵜ ⵙ ⵉⴷⵓⴽⴰⵏ, ⵉⵔⵡⵍ ⴰⵙⵏⵜ. ⵡⴰⵏⵏⴰ ⵉⵛⴰⵟⵔⵏ, ⴰⵔ ⵉⵜⵜⴼⴼⵓⵖ ⴱⵍⴰ ⴰⴷ ⵜ ⵥⵕⴰⵏⵜ. ⴰⵔ ⵜⴼⵙⵙⵔ ⵜⵙⵓⵇⵇⵉⵢⵜ ⵜⴰⴳⵔⵜⵉⵍⵜ ⵏ ⵜⵙⵍⵉⵜ ⵖ ⵓⵃⴰⵏⵓ. ⵉⵎⵎⴰ ⵜⴰⵙⵍⵉⵜ ⵜⵙⵙⵓⴼⵙ ⵜⴰⴽⵯⴼⴰⵢⵜ ⵍⵍⵉ ⵉⵍⵍⴰⵏ ⵖ ⵉⵎⵉ ⵏⵏⵙ ⴷⴷⴰⵡ ⵏ ⵜⴳⵔⵜⵉⵍⵜ, ⵜⴳⴳⴰⵡⵔ, ⵜⴼⵙⵙ. ⵣⵣⵖ ⵉⴳⴳⵉ ⵏ ⴼⴰⵃⵉⵏⴰ, ⴰⵔ ⵉⴳⴳⴰⵔ ⵓⵙⵍⵉ ⵜⵓⵎⵎⴰⵥⵉⵏ ⵏ ⵜⵉⵢⵢⵏⵉ ⴰⴼⵍⵍⴰ ⵏ ⴰⵢⵜ ⵜⵎⵖⵔⴰ, ⴰⵔ ⵜⵏⵜ ⴳⵔⵔⵓⵏ ⵉⵃⵛⵎⵉⵢⵏ. ⴰⵢⵜ ⵜⵎⵖⵔⴰ ⴰⵔ ⵜⵜⴰⵙⵉⵏ ⵍⵍⵖⴰ ⵖ ⵓⵖⴰⵔⴰⵙ, ⴰⵔ ⵜⵜⵉⵏⵉⵏ: " ⵜⵉⴳⵎⵎⵉ ⵏ ⵍⴰⵊⵡⴰⴷ ⴰⵙ ⴰⵔ ⵉⵜⵜⵉⵍⵉ ⵓⵖⴰⵔⴰⵙ; ⵉⵖ ⵍⵍⴰⵏ ⵍⴰⵊⵡⴰⴷ, ⵉⵍⵉⵏⵜ ⵜⵖⴰⵡⵙⵉⵡⵉⵏ. " ⴰⵔ ⵜⵜⵉⵏⵉⵏ ⴷⴰⵖ: " ⵉⵙⵙⵓⴳⴳⴰ ⴷ ⵡⵓⴷⴰⴷ ⵖ ⵓⵊⴰⵕⵉⴼ ⵢⴰⵏ ⵉⵙⴽ, ⵉⵥⵕⴰ ⵜ ⵕⵕⴰⵎⵉ, ⵢⵓⵜ ⵜ, ⵢⵉⵡⵉ ⵜ ⵉⵏⵏ. " " ⵍⵊⵏⵜ ⴰ ⵜⴳ ⵍⵎⵓⵃⵉⴱⴱⴰ ⵏ ⵢⴰⵏ ⵎⵉ ⵜⵏⵏⵎ, ⵉⵎⵎⴰ ⵢⴰⵏ ⵎⵉ ⵜⵡⴰⵖⴷ ⵉⵇⵇⵓⵕ ⵉⵎⵉ ⵏⵏⵙ. " ⵍⵍⵉⵖ ⵓⴽⴰⵏ ⴰⵔ ⵜⵜⴰⵛⴽⴰⵏ ⵖ ⵉⵎⵉ ⵏ ⵜⴳⵎⵎⵉ ⵏ ⵓⵙⵍⵉ, ⴰⵔ ⵜⵜⵉⵏⵉⵏ ⴰⵢⵜ ⵜⵙⵍⵉⵜ: " ⵎⴰⵏⵉ ⴽⴽⴰⵏⵜ ⵉⵙⵜ ⴷⴰⵔⵙ ⵏ ⵓⵙⵍⵉ? ⵉⵙ ⴼⵜⴰⵏⵜ ⴰⴷ ⵥⴹⴰⵏⵜ ⵉⵎⵏⵙⵉ? " ⴰⵢⵜ ⵓⵙⵍⵉ: " ⵉⵙⴳⴳⵯⴰⵙⵏ ⴰⴷ ⴽⴽⵉⵖ, ⴰⵔ ⵏⵥⵥⴰⴹ, ⴰⴷ ⵏⴽⵜⵓⵔ ⵉ ⴱⴰⴱⴰⵎ ⴰⵔ ⵜⴰⴳⵎⵎⵓⵜ. " ⴰⵢⵜ ⵜⵙⵍⵉⵜ: " ⵎⴰⵏⵉ ⵉⴽⴽⴰ ⵎⵓⵍⴰⵢ? ⵓⵔ ⴷ ⵓⴳⴳⵉⵏ. ⵉⵙ ⴷ ⵓⵔ ⵉⴼⵕⵃ ⵉ ⵜⴳⵎⵎⵉ ⵏⵏⵙ? " ⴰⵢⵜ ⵓⵙⵍⵉ: " ⵉⴼⵔⵃ ⵏⵉⵜ ⵉ ⵜⴳⵎⵎⵉ ⵏⵏⵙ, ⵉⵙ ⴰⵡⵏ ⵉⵜⵜⵙⵙⵓ ⵜⵉⴳⴹⵉⴼⵉⵏ ⵖⵉⴷ, ⴰ ⵉⴷⴰ ⵍⴰⵚⵟⵡⴰⵏ ⵣⵓⵣⵡⴰⵏⵉⵏ. " ⴰⵢⵜ ⵜⵙⵍⵉⵜ: " ⵜⴼⵓⵍⴽⵉ ⵉⵍⵍⵉ, ⵜⵛⴰⵜⵕ ⵉⵍⵍⵉ, ⵍⵓⵃⴰⵜ ⴰⵙ ⵜⵉⵙⵓⵔⴰ ⵏ ⵓⵅⵣⵣⴰⵏ ⵏⵏⵙ. " ⴰⵢⵜ ⵓⵙⵍⵉ: " ⵓⵔⵜⴰ ⵏⵙⵙⵉⵏ ⵎⴰ ⵜⴳⴰ ⵉⵍⵍⵉⵎ, ⵉⵖ ⵓⵔ ⵜⵓⵔⵓ, ⵜⴰⵔⵓ ⵜⵎⵓⴳⴰⵢⵜ, ⵉⵍⵉⵏ ⵉⴽⵛⵛⵓⴹⵏ ⵣⴳⵣⴰⵡⵏⵉⵏ, ⵉⵍⵉⵏ ⵉⵎⴷⴳⵉⵡⵏ ⵖ ⴱⵕⵕⴰ, ⵉⴱⵉⴷⴷ ⵓⵚⵟⵟⴰ ⵖ ⵓⵖⴳⵯⵎⵎⵉ. " ⴰⵢⵜ ⵜⵙⵍⵉⵜ: " ⵃⵜⵜⴰ ⵏⴽⴽⵏⵉ ⵓⵔⵜⴰ ⵏⵙⵙⵉⵏ ⵎⴰ ⵉⴳⴰ ⵉⵡⵉⵎ, ⵉⵖ ⵓⵔ ⵉⵏⵏⵔⵉ ⵍⵄⴷⵓ, ⵉⵕⵥⴰ ⵓⴳⴳⵓⴳ, ⵜⵉⵍⵉ ⵜⴰⵖⴰⵔⵜ. ⴰⵔ ⴰⵖ ⵜⵜⵉⵏⵉⵏ ⵉⵙ ⵓⵔ ⵉⵥⴹⴰⵕ ⵉ ⴽⵔⴰ! " ⴰⵢⵜ ⵓⵙⵍⵉ: " ⴰ ⴳⵯⵎⴰ ⵃⵏⵏⴰ, ⵓⵔ ⵜⵉⵡⵉⵜ ⵍⴰⵍⵜ ⵜⵣⵍⵉⵍ, ⵓⵔ ⵜⵓⴽⵯⵉ, ⵢⴰⴽⵯⵉ ⴰⵅⵎⵎⵓⵎ ⵏⵏⵙ, ⴰⴽⵯⵉⵏ ⵉⴳⵓⵍⴰⵏ. " ⴰⵢⵜ ⵜⵙⵍⵉⵜ: " ⵍⵉⵃ ⴷ ⵍⴳⵔⵔⵓⵎ, ⴰ ⵎⵓⵍⴰⵢ, ⵉⵎⵎⴰ ⴱⵓ ⵙⵙⴽⵕⵉ ⵓⵔ ⴷⴰⵔⵓⵏ. " ⴰⵢⵜ ⵓⵙⵍⵉ: " ⴰⵔ ⴰⵖ ⵜⵜⵉⵏⵉⵏ ⴷ ⵜⴰⵍⵍⵓⴱⴰⵏⵜ, ⴰⵢⵍⵍⵉⵖ ⵥⵕⵉⵖ ⵓⴷⵎ ⵏⵏⵙ ⵣⵓⵏⴷ ⵓⴽⴰⵏ ⵜⴰⵎⴰⵙⵓⵙⵜ ⵉⵜⵜⴼⴼⴰⵢⵏ ⵖ ⵓⵖⴰⵔⴰⵙ. " ⴰⵢⵜ ⵜⵙⵍⵉⵜ: " ⴱⵉⵙⵎⵉⵍⵍⴰⵀ, ⴰⴷ ⵏⵏ ⵏⴽⵛⵎ ⵙ ⵍⵎⵍⵍⴰⵃ, ⴰⴷ ⵏⵏ ⵏⵍⵓⵃ ⵜⵓⴷⴰⵢⵉⵏ ⵢⴰⵜ ⵙ ⵢⴰⵜ. " ⴰⵢⵜ ⵓⵙⵍⵉ: " ⵛⴽⵔⴰⵜ ⵉ ⵕⴱⴱⵉ, ⵍⵍⵉⵖ ⴷ ⵓⵙⵉⵖ ⵉⵍⵍⵉⵎ ⵖ ⴷⴷⴰⵡ ⵏ ⵍⵎⵡⴰⵣⴱ, ⵜⴰⵖ ⵜⵜ ⵜⵎⵎⴰⵔⴰ, ⵜⴳⴰ ⵜⴰⵙⵓⴽⴰ ⵉ ⵜⵉⵖⵔⴰⴹ ⵏⵏⵙ. " ⴰⵢⵜ ⵜⵙⵍⵉⵜ: " ⴰⵔ ⴰⵖ ⵜⵜⵉⵏⵉⵏ ⴷ ⵛⵛⴱⴰⴱ, ⴰⵢⵍⵍⵉⵖ ⵥⵔⵉⵖ ⵓⴷⵎ ⵏⵏⵙ; ⵉⴳⴰ ⴰⵡⵔⴰⵖ ⵣⵓⵏⴷ ⵓⴽⴰⵏ ⴰⴱⵏⴽⴰⵍ ⵏ ⵉⵖⴰⵏⵉⵎⵏ. " ⴰⵢⵜ ⵓⵙⵍⵉ: " ⴰⵔ ⴰⵖ ⵜⵜⵉⵏⵉⵏ ⵉⵙ ⵜⴳⴰ ⵉⵍⵍⵉⵎ ⵜⵉⴳⵔⴳⵣⵜ, ⵡⴰⵢⵏⵏⵉ ⵜⴳⴰ ⴳⴰⵔ ⵍⵍⵓⵣ, ⵉⴹⴰⵕⵕⵏ ⵛⵄⵔⵏⵉⵏ, ⴰⵣⵣⴰⵔ ⵡⵉⵏ ⵜⵙⵓⵇⵇⵉⵢⵉⵏ, ⵎⴰⴷ ⵔⵉⵖ ⴰⴽⴰⵍ ⵏⵏⴰ ⵓⵔ ⵉⵙⵎⵎⵖⴰⵢⵏ? " ⴰⵍⵍⵉⵖ ⵕⵎⵉⵏ ⵙ ⵉⴽⵔⵔⴰⴷⵏ, ⴰⵔ ⵜⵜⵉⵏⵉⵏ ⴰⵢⵜ ⵜⵙⵍⵉⵜ: " ⵉⵛⵛⴰ ⴰⵏⵖ ⵓⵚⵎⵎⵉⴹ, ⵜⵛⵛⴰ ⴰⵖ ⵜⴰⴼⵓⴽⵜ, ⴰ ⵜⴰⵔⵡⴰ ⵍⴰⵊⵡⴰⴷ, ⵕⵥⵎⴰⵜ ⴰⵏⵖ! " ⴰⵔ ⵜⵜⵃⵡⴰⵛⵏⵜ ⵜⵎⵖⴰⵔⵉⵏ ⴷ ⵉⵔⴳⴰⵣⵏ ⵖ ⵓⵙⴰⵔⴰⴳ ⴰⵔ ⵜⵓⵥⵥⵓⵎⵜ ⵏ ⵉⴹ. ⵉⵃⴱⵓ ⵓⵙⵍⵉ, ⴰⵔ ⴷ ⵉⴽⵛⵛⵎ ⵙ ⵜⵔⴽⵙⴰ ⵙ ⵓⵃⴰⵏⵓ ⴷⴰⵔ ⵜⵙⵍⵉⵜ. ⴰⵔ ⴰⵙⵏ ⵜⵜⴰⵡⵉ ⵢⴰⵜ ⵜⴼⵇⵇⵉⵕⵜ ⵙⵏⴰⵜ ⵜⵎⴽⵉⵍⵉⵏ, ⵢⴰⵜ ⵜⵄⵎⵎⵕ ⵙ ⵜⴰⵎⵎⵏⵜ, ⵢⴰⵜ ⵙ ⵡⵓⴷⵉ. ⵜⵉⵏⵏ ⵜⴰⵎⵎⵏⵜ ⴰⵔ ⵏⵏ ⴳⵉⵙ ⵥⵕⵕⴰⵏ ⵉⵙⵍⴰⵏ ⵓⴷⵎⴰⵡⵏ ⵏⵏⵙⵏ ⵢⴰⵏ ⵙ ⵢⴰⵏ, ⵉⵣⵡⵓⵔ ⵓⵙⵍⵉ. ⵜⴳⴰ ⵜⴰⵎⵎⵏⵜ ⵣⵓⵏⴷ ⵓⴽⴰⵏ ⵍⵎⵔⵉ, ⵍⵎⵔⵉ ⴰⵔ ⴷ ⵉⵜⵜⵔⵔⴰ ⵜⵉⴼⴰⵡⵜ. ⴰⵔ ⵙⴽⴰⵔⵏ ⵖⴰⵢⴰⵏⵏ ⴼⴰⴷ ⴰⴷ ⵜⵉⵍⵉ ⵜⴰⴹⴼⵉ ⵏ ⵍⵎⵃⵉⴱⴱⵜ ⵏⴳⵔⴰⵜⵙⵏ. ⴰⵔ ⵛⵜⵜⴰⵏ ⵓⴷⵉ ⴷ ⵜⴰⵎⵎⵏⵜ ⵙ ⵓⵖⵔⵓⵎ. ⵍⵍⵉⵖ ⵓⴽⴰⵏ ⵜⵍⵍⴰⵏ, ⵢⵓⵜ ⵓⵙⵍⵉ ⵜⴰⵙⵍⵉⵜ ⵉⴳⴳⵉ ⵏ ⵜⵖⵔⴰⴹ ⵙ ⵓⴷⵓⴽⵓ ⴰⴼⴰⵙⵉ ⵢⴰⵏ ⴹⴹⵓⵕ, ⵜⵓⵜ ⵜⵙⵍⵉⵜ ⴰⵙⵍⵉ ⵙ ⵛⵛⵔⴱⵉⵍ ⵏⵏⵙ ⵢⴰⵏ ⴹⴹⵓⵕ. ⴰⴷ ⵓⴽⴰⵏ ⵜⵣⵔⵉ ⵜⵎⵖⵔⴰ, ⴽⴽⵉⵏ ⵙⴰ ⵡⵓⵙⵙⴰⵏ, ⵙⴽⵔⵏ " ⵜⴰⵔⴳⵯⴰ ⵏ ⵡⴰⵎⴰⵏ ". ⵉⴳⴰⵏ ⵍⵄⴰⴷⴰ ⵏ ⵜⵎⴰⵣⵉⵔⵜ ⵏⵏⵖ. ⴰⵔ ⵜⵜⵄⵎⵎⴰⵕⵏ ⵢⴰⵏ ⵓⵇⵇⵚⵕⵉ ⵙ ⵡⴰⵎⴰⵏ ⵖ ⵓⵙⴰⵔⴰⴳ. ⴰⵔ ⴳⵉⵙ ⵜⵜⴳⴳⴰⵏ ⵢⴰⵏ ⵡⴰⵡⵡⵓⵏ ⵖ ⵜⵓⵥⵥⵓⵎⵜ, ⵜⵙⵔⵙ ⴼⵍⵍⴰⵙ ⵜⵙⵍⵉⵜ ⴰⴹⴰⵕ ⵏⵏⵙ ⴰⴼⴰⵙⵉ. ⵜⵙⵙⵉⵔⴷ ⴰⵙ ⴰⴹⴰⵕ ⵢⴰⵜ ⵏ ⵜⵎⵖⴰⵔⵜ ⵏ ⴰⵢⵜ ⵜⴳⵎⵎⵉ ⵏ ⵓⵙⵍⵉ ⵙ ⵡⴰⵎⴰⵏ ⵏ ⵓⵇⵇⵚⵕⵉ, ⵜⴼⴽ ⴰⵙ ⵓⵔⴰⵡ ⵏ ⵡⴰⵎⴰⵏ. ⵜⵙⵓ ⵜⵏ, ⵜⴽⴽⵙ ⵜⵙⵍⵉⵜ ⴰⴹⴰⵕ ⵏⵏⵙ ⵣⵣⵖ ⵉⴳⴳⵉ ⵏ ⵡⴰⵡⵡⵓⵏ, ⵜⵔⵡⵍ ⵙ ⵓⵃⴰⵏⵓ ⵏⵏⵙ, ⵡⴰⵍⴰⵢⵏⵏⵉ ⵎⴷⵉⵏ ⵜⵜ ⵉⵃⵛⵎⵉⵢⵏ ⴷ ⵜⵎⵖⴰⵔⵉⵏ, ⴰⵍⵍⵉⵖ ⵜⵔⴰ ⴰⴷ ⵜⵔⵡⵍ, ⴰⵔ ⵜⵜ ⴽⴽⴰⵜⵏ ⵙ ⵜⵎⵍⵥⵉⵜ ⴰⵔ ⵏⵏ ⵜⴽⵛⵛⵎ ⵙ ⵓⵃⴰⵏⵓ. ⴰⵢⵜ ⵜⴳⵎⵎⵉ ⵏ ⵓⵙⵍⵉ ⴰⵔ ⴰⵟⵟⵓⵏ ⵜⵉⵢⵢⵏⵉ ⵉ ⵉⵃⵛⵎⵉⵢⵏ. " ⵜⴰⵔⴳⵯⴰ ⵏ ⵡⴰⵎⴰⵏ " ⴰ ⵉⴳⴳⵯⵔⴰⵏ ⵉ ⵜⵎⵖⵔⴰ, ⵖⵉⴽⴰⵏⵏ ⵜⴽⵎⵎⵍ ⵜⵔⴳⵯⴰ ⵏ ⵡⴰⵎⴰⵏ. ⴰⵔ ⵜⵜⴱⵉⴽⵉⵙ ⵜⵙⵍⵉⵜ, ⴰⵔ ⵜⵜⴼⴼⵓⵖ, ⵣⵓⵏⴷ ⵜⵉⵎⵖⴰⵔⵉⵏ ⵢⴰⴹⵏⵉⵏ, ⴱⵍⴰ ⵏⵏⴳⴰⴱ, ⴼⴰⴷ ⴰⴷ ⴷ ⵜⴰⴳⵯⵎ ⵏⵖⴷ ⴰⴷ ⵜⵣⴷⵎ. ⵜⴰⴱⴰⵏⴰⵢⵓⵜ ⴰⵔ ⵜⵜⵉⵍⵉ ⵜⴱⵏⴰⵢⵓⵜ ⵖ ⵓⵎⵄⵛⵓⵔ. ⴽⵔⴰⵢⴳⴰⵜⵜ ⵢⴰⵏ ⵉⵙⵙⵕⵖⴰ ⵜⴰⴱⵏⴰⵢⵓⵜ ⵖ ⵉⵎⵉ ⵏ ⵜⴳⵎⵎⵉ ⵏⵏⵙ. ⵉⵖ ⵉⴹⵕ ⴰⵔ ⵜ ⵙⵙⵕⵖⴰⵏ. ⴰⵔ ⵜⵜⴰⴽⵯⵉⵏ ⴰⵢⵜ ⵜⴳⵎⵎⵉ ⵉⴳⴳⵉ ⵏ ⵜⵎⵥⵍⴰⵡ, ⴰⵔ ⵜⵜⵉⵏⵉⵏ: " ⵓⴽⵉⵖ ⴱⵏⴰⵢⵓ ⵖ ⵓⵙⴳⴳⵯⴰⵙ ⴰⴷ, ⵓⵍⴰ ⵉⵎⴰⵍ. " ⵉⴹ ⵏ ⵓⵎⵄⵛⵓⵕ ⴰⵔ ⴰⴽⴽⵯ ⵉⵙⵎⵔⵇⵇⵉ ⵓⴷⵔⴰⵔ ⵙ ⵜⴱⵏⵓⵢⴰ. ⴰⵔ ⵜⵜⵃⵡⴰⵛⵏ ⵉⴱⵓⴷⵔⴰⵔⵏ, ⴰⵔ ⵜⵜⴹⵡⵡⴰⵕⵏ ⵉ ⵜⴱⵏⵓⵢⴰ, ⴰⵔ ⴽⵓⵍⵍⵓ ⵙⵎⵓⵏⵏ ⵉⵔⴳⴰⵣⵏ ⴷ ⵜⵎⵖⴰⵔⵉⵏ ⴷ ⵜⵔⵡⴰ ⵏⵏⵙⵏ, ⴰⵔ ⵜⵜⵉⵏⵉⵏ: " ⴰⵔ ⵜⴰⴱⵏⴰⵢⵓⵜ ⵏ ⵕⴱⴱⵉ ⵚⵟⵔ ⵉⴳⵔⴰⵏ ⴷ ⵜⴳⴳⵯⵍⵣⵉⵏ, ⴰⵔ ⴷ ⵉⵙⵙⵓⵜⵍ ⵓⵙⴳⴳⵯⴰⵙ. " ⵉⵖ ⵜⵅⵙⵉ ⵍⵄⴼⵉⵢⵜ, ⵉⵖⴷ ⵍⵍⵉ ⵉⵇⵇⴰⵎⴰⵏ ⵣⵣⵖ ⵜⴱⵏⴰⵢⵓⵜ, ⴰⵙⵉⵏⵜ ⵜ ⵜⴼⵇⵇⵉⵔⵉⵏ ⴰⴼⴰⴷ ⴰⴷ ⵙⵔⵙ ⵙⴽⵔⵏ ⵙⵙⵃⵓⵔ. ⵉⴼⵍⵍⴰⵃⵏ ⵏⵉⵜⵜⵏⵉ ⴰⵔ ⵙⵉⴽⴼⵉⵙⵏ ⵉⵖⴷ ⵏ ⵜⴱⵏⴰⵢⵓⵜ ⴼ ⵡⴰⵎⵓⴷ ⵏⵖ ⴷ ⵉⵎⴰⵡⵏ ⵏ ⵜⵙⵔⴼⵉⵏ ⴼⴰⴷ ⴰ ⵉⵎⴰⵟⵔ ⵔⴱⴱⵉ ⵉⵔⴷⵏ ⴷ ⵜⵓⵎⵥⵉⵏ. ⵙ ⵉⵖⴷ ⵏ ⵜⴱⵏⴰⵢⵓⵜ ⵉⵅⵍⵉⴹⵏ ⴷ ⵍⵃⵏⵏⴰ ⴰⴷ ⵙⵔⵙ ⵖⵎⵎⴰⵏⵜ ⵜⵎⵖⴰⵔⵉⵏ ⵉⴹⴰⵕⵏ ⴷ ⵉⴼⴰⵙⵙⵏ ⵏ ⵜⵙⵍⴰⵜⵉⵏ ⵖ ⵍⵉⵜⵉⵀⴰⵍ. ⴷⴰⵔ ⴰⵢⵜ ⵜⴰⴱⴳⴰⵡ ⴰⵔ ⵉⵙⵙⵕⵖⴰ ⵜⴰⴱⵏⴰⵢⵓⵜ ⵡⴰⵏⵏⴰ ⴳⵉⵙⵏ ⵉⴳⴰⵏ ⴱⵓ ⵍⴼⴰⵍ. ⴰⵔ ⵜⵜⴹⵡⵡⴰⵕⵏ ⴰⵢⵜ ⴷⴷⵛⵓⵕ ⵉ ⵜⴱⵏⴰⵢⵓⵜ ⴽⵕⴰⴹⵜ ⵜⴽⴽⴰⵍ, ⴱⴷⴰⵏ ⵙ ⵜⵙⴳⴰ ⵜⴰⴼⴰⵙⵉⵜ. ⵍⵍⵉⵖ ⴽⵎⵎⵍⵏ, ⴰⵙⵉⵏ ⵍⴼⴰⵜⵃⴰ, ⴰⵔ ⵜⵜⵉⵏⵉⵏ: " ⴰ ⵜⴰⴱⵏⴰⵢⵓⵜ ⵏ ⵕⴱⴱⵉ, ⵙⵎⴰⵟⵔ ⵜⴰⵔⵡⴰ ⵏⵏⵙ, ⵙⵙⵏⵓ ⵉⵔⴷⵏ ⴷ ⵜⵓⵎⵥⵉⵏ, ⵙⴰⴳⴳⵓⴳ ⵏⵏ ⴳⵉⴳⵏⵖ ⵉⵎⵅⵅⴰⵔⵏ ⴷ ⵉⵖⴰⵔⴰⵙⵏ ⵏ ⵍⵎⵅⵣⵏ ". ⵖ ⵉⴹ ⵏ ⵓⵎⵄⵛⵛⴰⵔ, ⵉⵖ ⴷ ⴰⵡⵡⵓ ⵏ ⵜⴱⵏⴰⵢⵓⵜ ⵉⵜⵜⵃⵉ ⵜ ⵡⴰⴹⵓ ⵏ ⵓⵏⵥⴰⵔ, ⴰⵔ ⵜⵜⵉⵏⵉⵏ ⵎⴷⴷⵏ ⵉⵔⴰ ⵉⵄⴷⵍ ⵓⵙⴳⴳⵯⴰⵙ, ⵉⵖ ⴷ ⴰⵥⴰⵡⴰⴹ ⴰⴷ ⵜ ⵉⵜⵜⵃⵉⵏ, ⴰⵔ ⵜⵜⵉⵏⵉⵏ ⵉⵅⵛⵏ ⵓⵙⴳⴳⵯⴰⵙ ⴰⵛⴽⵓ ⵜⴰⵎⴰⵜⴰⵔⵜ ⵏ ⵜⴰⵖⴰⵔⵜ ⴰ ⵜⴳⴰ. ⵡⵉⵍⵍⵉ ⵃⴰⴹⵕⵏⵉⵏ ⴽⵔⴰⵢⴳⴰⵜⵜ ⵢⴰⵏ ⵉⵙⵙⵓⵔⴼ ⵜⴰⴱⵏⴰⵢⵓⵜ, ⵍⵍⵉⵖ ⵉⵙⵙⵓⵔⴼ, ⴰⵔ ⵉⵜⵜⵉⵏⵉ: " ⵓⴽⵉⵖ ⴱⵏⴰⵢⵓ ⵉⵎⴰⵟⵔⵏ, ⴰⵙⴳⴳⵯⴰⵙ ⵓⵍⴰ ⵉⵎⴰⵍ. " ⴷⴰⵔ ⴰⵢⵜ ⵜⴰⴱⴳⴰⵡ ⴷ ⴰⵢⵜ ⵡⴰⵙⵉⴼ ⵏ ⵍⵎⴰⵍ ⴰⵔ ⵜⵜⴰⵡⵉⵏ ⵉⵖⴷ ⵏ ⵜⴱⵏⴰⵢⵓⵜ ⴰⴷ ⵙⵔⵙ ⵊⵓⵊⵊⵓⵏ ⵉⵎⵓⴹⴰⵏ, ⴰⴷ ⵙⵔⵙ ⵙⴽⵔⵏ ⵜⵉⴽⵯⵎⵎⵉⵙⵉⵏ ⵉ ⴳⴰⵔ ⵡⴰⵍⵍⵏ. ⴰⵃⴱⵓ ⵏ ⵓⵃⵔⵉⴳ ⵉⵖ ⵜⵍⵍⴰ ⵜⵎⵖⴰⵔⵜ ⵉⴼⵓⵍⴽⵉⵏ, ⵜⴰⵏⵏⴰ ⵖ ⵉⵍⵍⴰ ⵍⵃⵙⴷ, ⴰⵔ ⵜⵜⵇⵇⵍ ⴰⵔ ⴽⵉⵖ ⵜⵓⴼⴰ ⵍⵃⴰⵍ ⵉⵄⴷⵍ, ⴰⵔ ⵢⴰⵏ ⵉⴹ ⵖ ⵜⵍⵍⴰ ⵜⵎⴰⵢⵢⵓⵔⵜ, ⵜⵏⵏⴰ ⴰⵙ: " ⴰⵛⴽ ⵉⴷ, ⴰⴷ ⵏⵎⵎⵓⵔⵔⵉ. " ⵍⵍⵉⵖ ⴼⴼⵓⵖⵏⵜ ⵖ ⵜⵙⵡⴰⴽ, ⵜⴽⵕⵕⵊ ⵜⵙⵃⵃⴰⵔⵜ ⵍⵎⵓⴹⵄ ⵏ ⵓⵎⴰⵍⵓ ⵏ ⵡⵓⴷⵎ ⵏ ⵍⴰⵍⵜ ⵣⵣⵉⵏ ⵖ ⵜⴰⴱⵢⴰ. ⴰⴷ ⵓⴽⴰⵏ ⵜⴼⵜⵓ ⵎⵎⵓ ⵉⵙⴽⴽⵉⵔⵏ, ⵜⴰⵙⵉ ⴷ ⴰⴽⴰⵍ ⵍⵍⵉ ⵉⵍⵍⴰⵏ ⵖ ⵜⵓⵥⵥⵓⵎⵜ ⵏ ⵓⴽⵕⵕⴰⵊ, ⵜⴰⵡⵉ ⵜ ⴰⵔ ⵜⵉⴳⵎⵎⵉ ⵏⵏⵙ. ⵜⴰⵙⵉ ⴷ ⴰⴼⵍⵍⵓⵏ ⵉⴹⵍⴰⵏ, ⵜⴳⵍⵍⴱ ⵜ, ⵜⴳ ⴰⴽⴰⵍ ⵍⵍⵉ ⴼ ⵓⴼⵍⵍⵓⵏ ⵖ ⵜⵙⴳⴰ ⵏ ⵉⴽⵯⵍⵢⴰⵏ, ⵜⴳ ⵍⵄⴼⵉⵢⵜ ⴷⴷⴰⵡ ⴰⵙ. ⵜⴰⵙⵉ ⴷ ⵢⴰⵏ ⵓⴳⵣⵣⵓⵎ ⵏ ⵓⵅⵏⵉⴼ, ⴰⵔ ⵙⵔⵙ ⵜⵙⵙⵍⴰⵢ ⴰⴽⴰⵍ ⵍⵍⵉ. ⵜⵖⵔ ⵉ ⵜⵎⵖⴰⵔⵜ ⴽⵔⴰⴹⵜ ⵜⵜⵡⴰⵍ, ⵜⵉⵏⵉ ⴰⵙ: " ⴰⴷ ⵉⴳ ⵓⴷⵎ ⵏⵏⵎ ⵣⵓⵏⴷ ⴰⴼⵍⵍⵓⵏ ⵏ ⵓⵅⵏⵉⴼ. " ⴰⵔ ⴽⵉⵖ ⴽⵓⵍⵍⵓ ⵜⵙⵙⵍⵉ ⵖⴰⵢⴰⵏⵏ, ⵜⵎⴹⵍ ⵜ ⵉⵏⵏ ⵖ ⵢⴰⵏ ⵍⵇⵇⴱⵕ. ⴰⵔ ⵉⵜⵜⵉⵅⴹⵉⵔ ⵓⴷⵎ ⵏ ⵜⴰⵍⵍⵉ ⵎⵓ ⵉⵜⵜⵡⵉⵙⴽⵉⵔⵏ ⵉⵎⵉⴽⴽ ⵙ ⵉⵎⵉⴽⴽ, ⴰⵔ ⴽⵉⵖ ⵉⵅⵛⵏ ⵡⵓⴷⵎ ⵏⵏⵙ ⵙ ⵓⵃⴱⵓ ⵏ ⵓⵃⵔⵉⴳ, ⵉⴳⴰ ⵣⵓⵏⴷ ⴰⴼⵍⵍⵓⵏ ⴷ ⵓⵅⵏⵉⴼ. ⵉⵙⴽⵔⵔⵉⵔⵏ ⴰⵏⵏ ⵓⵔ ⴰ ⵜⵜⵊⵊⵉⵏ. ⵍⵄⵉⵏ ⵏ ⵉⵎⵉ ⵏ ⵜⴰⵍⴰ ⴷ ⴽⵔⵄⵎⵓⵛ ⵉⴳⴳⵉ ⵏ ⴷⴷⵛⵕ ⵏ ⵢⵉⵎⵉ ⵏ ⵜⴰⵍⴰ ⵉⵍⵍⴰ ⴳⵉⵙ ⵢⴰⵏ ⵓⵊⴰⵕⵉⴼ ⴰⵥⴳⴳⵯⴰⵖ, ⵖ ⴷⴷⴰⵡ ⵓⵊⴰⵕⵉⴼ ⴰⵏⵏ ⵜⵍⵍⴰ ⵢⴰⵜ ⵍⵄⵉⵏ ⵎⵇⵇⵓⵔⵏ. ⵖⵉⵏⵏⴰ ⵖ ⴷ ⵉⴼⴼⵓⵖ ⵡⴰⵙⵉⴼ ⵏ ⵓⵎⵥⵎⵉⵥ. ⵙ ⵡⴰⵎⴰⵏ ⴰⵏⵏ ⴰ ⵙ ⴰⵔ ⵙⵙⵡⴰⵏ ⵜⵉⵎⴰⴷⴰⵖⵉⵏ ⴷ ⵜⴰⵍⵄⵕⵚⵉⵏ ⵏ ⵜⵖⵣⵓⵜ. ⵉⵖ ⵜⵍⵍⴰ ⵜⴰⵖⴰⵔⵜ, ⴰⵔ ⵇⵇⵔⵙⵏ ⴰⵢⵜ ⵉⵎⵉ ⵏ ⵜⴰⵍⴰ ⵉ ⵢⴰⵏ ⵓⴱⵓⴽⵉⵔ ⵉⴹⵍⴰⵏ ⵖ ⵜⴰⵎⴰ ⵏ ⵍⵄⵉⵏ. ⴰⵔ ⵙⵔⵙ ⵙⴽⴰⵔⵏ ⵍⵎⵄⵕⵓⴼ, ⴰⵔ ⵜ ⵜⵜⴼⵕⵕⴰⵇⵏ ⵉ ⵍⵎⵙⴰⴽⵉⵏ, ⴼⴰⴷ ⴰⴷ ⵢⵉⵍⵉ ⵓⵏⵥⴰⵔ. ⴰⵔ ⵜⵜⴰⵡⵉⵏⵜ ⵜⵎⵖⴰⵔⵉⵏ ⵢⴰⵜ ⵜⴽⵓⵔⵜ, ⴰⵔ ⵜⵜ ⵙⴳⴰⵍⵏⵜ ⵖ ⵍⵄⵉⵏ. ⴰⵔ ⴰⵟⵟⵓⵏⵜ ⴼ ⵙⵏⴰⵜ ⵕⵕⴱⴰⵢⵄ, ⴰⵔ ⵙⵔⵓⵙⵏⵜ ⵖ ⵜⵓⵥⵥⵓⵎⵜ. ⴰⵔ ⴽⴽⴰⵜⵏⵜ ⵜⴰⴽⵓⵔⵜ ⵍⵍⵉ ⵙ ⵉⴹⴰⵕⵏ. ⵢⴰⵜ ⵕⵕⴱⵉⵄⵜ ⴰⵔ ⵜⵜⵃⴰⵢ ⵜⴰⴽⵓⵔⵜ ⴰⴷ ⵜⵜ ⵉⵏⵏ ⵜⵙⵉⵜⵜⵉ ⵣⵣⵖ ⵍⵄⵉⵏ, ⵉⵎⵎⴰ ⵢⴰⵜ ⵕⵕⴱⵉⵄⵜ ⵢⴰⴹⵏⵉⵏ ⴰⵔ ⵜⵜ ⵉⴷ ⵜⵜⵔⵔⴰ ⵙ ⵍⵄⵉⵏ, ⴰⵔ ⴽⵉⵖ ⵏⵏ ⴳⵉⵙ ⵜⴹⵕ. ⴰⵔ ⵜⵜⴱⴷⴷⴰⴷⵏⵜ ⵜⵎⵖⴰⵔⵉⵏ ⵖ ⵜⴰⵎⴰ ⵏ ⵍⵄⵉⵏ, ⴰⵔ ⴰⵟⵟⵓⵏⵜ ⵉ ⵉⵃⵛⵎⵉⵢⵏ ⵜⵉⵔⵓⴼⵉⵏ ⴷ ⵜⵓⵎⵥⵉⵏ, ⴰⵔ ⵜⵜⵉⵏⵉⵏⵜ: " ⵢⴰ ⵕⴱⴱⵉ, ⴼⴽ ⴰⵖ ⴰⵏⵥⴰⵕ, ⴼⴽ ⴰⵖ ⴰⵏⵥⴰⵕ ⴱⵍⴰ ⵉⵥⵉⵍⵍⵉⴹ, ⴼⴽ ⴰⵖ ⴰⵏⵥⴰⵕ ⴱⵍⴰ ⵜⴰⵎⵣⴰⵡⵓⵢⵜ. " ⵉⵖ ⵉⵡⵉⵏ ⵡⴰⵎⴰⵏ ⵜⴰⴽⵓⵔⵜ ⵖ ⵢⴰⵏ ⴹⴹⵓⵕ, ⴰⵔ ⵜⵜⵉⵏⵉⵏ ⵎⴷⴷⵏ: " ⵉⵔⴰ ⴰⴷ ⵢⵉⵍⵉ ⵓⵏⵥⴰⵕ, ⴰⵔ ⴷ ⵉⵏⴳⵉ ⵡⴰⵙⵉⴼ. " ⵉⵎⵉⵍ, ⵉⵖ ⵜⵜ ⵙⴹⵡⵡⵔⵏⵜ ⵜⵎⵊⵡⵉⵡⵛⵉⵏ ⵖ ⵍⵄⵉⵏ ⴰⵔ ⴽⵉⵖ ⵜⵎⴰⵟⵍ ⵜⴽⵓⵔⵜ, ⴰⵔ ⵜⵜⵉⵏⵉⵏ: " ⵉⵔⴰ ⴰⴷ ⵢⵉⵍⵉ ⵖⵉⵔ ⵉⵎⵉⴽⴽ ⵏ ⵓⵔⵛⵉⵛ. " ⵉⵖ ⵓⵔ ⵉⵍⵍⵉ ⵓⵏⵥⴰⵕ ⴰⵔ ⵙⴽⴰⵔⵏ " ⴽⵔⵄⵎⵓⵛ ". ⴰⵔ ⵜⵜⴰⵡⵉⵏⵜ ⵜⵎⵖⴰⵔⵉⵏ ⴷ ⵜⵄⵣⵔⵉⵢⵉⵏ ⵢⴰⵏ ⵉⵣⵉⴽⵔ ⵉⴳⴰ ⵍⵊⴷⵉⴷ ⵣⵣⵖ ⵣⵣⴰⵡⵉⵜ ⵏ ⴰⵢⵜ ⵜⴰⵙⴰⴼⵜ. ⴰⵔ ⵜ ⴰⵟⵟⵓⵏⵜ ⴼ ⵙⵏⴰⵜ ⵕⵕⴱⴰⵢⵄ, ⴽⵔⴰⵢⴳⴰⵜⵜ ⵚⵚⴼⴼ ⵏ ⵜⵎⵖⴰⵔⵉⵏ ⴰⵔ ⵉⵜⵜⴰⵎⵥ ⵉⵅⴼ ⵏ ⵉⵣⵉⴽⵔ. ⴰⵔ ⵍⴷⴷⵉⵏⵜ, ⴰⵔ ⴷ ⴱⴱⵉⵏⵜ ⵉⵣⵉⴽⵔ. ⴰⵔ ⵟⵟⴰⵔⵏⵜ ⵜⵎⵖⴰⵔⵉⵏ, ⵜⵉⵏⵏⴰ ⴹⵕⵏⵉⵏ ⵃⵛⵛⵎⵏⵜ, ⴰⵛⴽⵓ ⵓⵔ ⴷⴰⵔⵙⵏⵜ ⵙⵙⵔⵡⴰⵍ. ⵉⵎⵎⴰ ⵉⵔⴳⴰⵣⵏ ⵍⵍⵉ ⵃⴰⴹⵕⵏⵉⵏ, ⴰⵔ ⴹⵚⵚⴰⵏ. ⵉⵖ ⵓⵔ ⵉⴱⴱⵉ ⵉⵣⵉⴽⵔ, ⴰⵔ ⵜⵜⵉⵏⵉⵏ: " ⵉⵔⴰ ⴰ ⵉⵎⴰⵟⵍ ⵓⵏⵥⴰⵕ ⵏⵖⴷ ⵓⵔ ⴰⴷ ⵢⵉⵍⵉ. " ⵡⴰⵢⵏⵏⵉ ⴰⵔ ⵏⵏ ⵜⵜⵓⵅⵅⴰⵔⵏ ⵉⵃⵛⵎⵉⵢⵏ ⵙ ⵜⵔⴽⵙⴰ, ⴰⵔ ⵜⵜⴱⴱⵉⵏ ⵉⵣⵉⴽⵔ ⵙ ⵍⵎⵓⵙ ⵉ ⴽⵓⵍⵍⵓ ⵜⵎⵖⴰⵔⵉⵏ, ⴰⵔ ⵏⵏ ⵟⵟⴰⵔⵏⵜ ⵙ ⵜⵖⵔⴷⵉⵏ. ⵎⵏⴱⴰⵄⴷ ⴰⵔ ⵜⵜⴰⵡⵉⵏⵜ ⵉⵣⵉⴽⵔ ⵙ ⵜⵏⵓⵟⴼⵉ ⵏ ⵛⵛⵕⴼⴰ, ⴳⵔⵏⵜ ⵜ ⵉⵏⵏ ⴳⵉⵙ. ⴰⵔ ⵜⵜⵃⵡⴰⵛⵏⵜ ⵖ ⵜⴰⵎⴰ ⵏ ⵜⵏⵓⵟⴼⵉ. ⵍⵍⵉⵖ ⵉⴽⵎⵎⵍ ⵓⵃⵡⴰⵛ, ⴰⵔ ⵙⴼⴰⵜⵃⴰⵏⵜ, ⴰⵔ ⵜⵜⵉⵏⵉⵏⵜ: " ⴰⴷ ⴷ ⵢⴰⵡⵉ ⵕⴱⴱⵉ ⴰⵏⵥⴰⵕ, ⴰⴷ ⴷ ⵢⴰⵍⵍ ⵕⴱⴱⵉ ⴰⵙⴳⴳⵯⴰⵙ, ⴰⴷ ⵉⴽⵎⵎⵍ ⵕⴱⴱⵉ ⴼ ⵉⴼⵍⵍⴰⵃⵏ. " ⵉⵖ ⴷ ⵉⵏⴳⵉ ⵡⴰⵙⵉⴼ, ⵢⴰⵡⵉ ⵜⵉⵎⴰⴷⴰⵖⵉⵏ, ⴰⵔ ⵜⵜⴰⵡⵉ ⵢⴰⵜ ⵜⵄⵣⵔⵉⵢⵜ ⴽⵔⴰⴹ ⵉⵥⵏⵥⴰⵔⵏ ⵏ ⵜⴰⵙⴰⴼⵜ ⵙ ⵜⵎⵥⵍⴰⵡ, ⴰⵔ ⵜⵏ ⵜⴳⵔ ⵖ ⵍⵄⵉⵏ ⵎⵎ ⵉⵎⵉ ⵏ ⵜⴰⵍⴰ, ⴼⴰⴷ ⴰⴷ ⵏⵏ ⵉⴱⴱⵉ ⵓⵏⵥⴰⵕ, ⴰⵔ ⴷ ⵉⵇⵇⵚⵕ ⵡⴰⵙⵉⴼ. ⵖ ⵓⵎⵥⵎⵉⵥ, ⵉⵖ ⵉⴳⴳⵓⵜ ⵓⵏⵥⴰⵕ, ⴰⵔ ⴰⴽⴽⵯ ⵉⵙⵅⵙⴰⵔ ⵍⵖⵍⵍⵜ, ⵢⴰⵜ ⵏ ⵜⴳⵉⴳⵉⵍⵜ ⵜⵖⵍⵉ ⴼ ⵢⵉⴳⴳⵉ ⵏ ⴼⵉⵃⵉⵏⴰ, ⵜⵇⵍⵍⴱ ⵍⵎⵔⵉ ⵙ ⵉⴳⵏⵡⴰⵏ, ⵜⴰⵙⵙ ⵍⵇⵇⵟⵉⴱ ⴼ ⵡⴰⵣⵣⴰⵔ ⵏⵏⵙ, ⵜⴳⵔ ⵉⵖⴷ ⵏ ⵜⴱⵏⴰⵢⵓⵜ ⵙ ⵡⴰⴹⵓ ⵏ ⵓⵏⵥⴰⵕ. ⴰⵙⴼⴰⵍ ⵏ ⵜⴳⵍⴰⵢⵜ ⵜⴰⵏⵏⴰ ⵎⵉ ⵜⵜⵢⴰⵙⴽⴰⵔⵏ ⵉⵙⴽⴽⵉⵔⵏ, ⴰⵔ ⵜⵜⴹⵄⴰⴼ, ⴰⵔ ⴰⵙ ⵟⵟⴰⵔⵏ ⵡⴰⵣⵣⴰⵔ, ⵓⵔ ⵙⵓⵍ ⵜⵔⵉ ⴰ ⵜⵛⵛ. ⴰⵔ ⵜⵙⵉⴳⴳⵉⵍ ⵢⴰⵜ ⵏ ⵜⴼⵇⵉⵔⵜ ⵉⴳⴰⵏ ⵜⴰⵙⵃⵃⴰⵔⵜ ⴼⴰⴷ ⴰⴷ ⴰⵙ ⵜⴽⴽⵉⵙ ⵉⵙⴽⴽⵉⵔⵏ. ⵜⴰⴼⵇⵉⵔⵜ ⴰⵏⵏ ⵜⴱⵅⵅⵔ ⵜⵉⴳⵎⵎⵉ ⵏⵏⵙ ⴽⵓⵍⵍⵓ ⵙ ⵍⵊⴰⵡⵉ. ⴰⵔ ⵜⴰⵇⵇⵔⴰ ⵉ ⵡⴰⵍⵊⵏⵓⵏⵏ ⴷ ⵉⴳⵯⵔⵔⴰⵎⵏ, ⵜⴰⵙⵉ ⴷ ⵢⴰⵏ ⵓⵄⵙⵇⵇⵓⵏ, ⵜⴳ ⴳⵉⵙ ⴰⵎⴰⵏ ⴷ ⵉⵎⵉⴽⴽ ⵏ ⵡⴰⴽⴰⵍ ⵏ ⵣⵣⴰⵡⵉⵜ ⵏ ⵎⵓⵍⴰⵢ ⴱⵕⴰⵀⵉⵎ; ⵜⵙⵔⵙ ⵜ ⵖ ⵉⵏⴳⵔ ⵉⴹⴰⵕⵏ ⵏ ⵜⵎⵖⴰⵔⵜ ⵍⵍⵉ ⵉⵜⵜⵢⴰⵙⴽⴰⵔⵏ, ⵜⵃⴹⵓ ⵙ ⵍⵇⵇⵟⵉⴱ. ⵜⴳ ⵏⵏ ⵜⴰⴳⵍⴰⵢⵜ ⵖ ⵡⴰⵎⴰⵏ ⵏ ⵓⵄⵙⵇⵇⵓⵔⵏ ⵉⵍⵍⴰⵏ ⴷⴷⴰⵡ ⵏ ⵜⵎⵖⴰⵔⵜ, ⴰⵔ ⵜⵜⵣⵄⵣⴰⵎ ⵜⴼⵇⵉⵔⵜ, ⴰⵔ ⵜⴰⵇⵇⵔⴰ ⵉ ⵡⴰⵍⵊⵏⵓⵏⵏ. ⴰⵍⵍⵉⵖ ⵜⴽⵎⵎⵍ ⵜⵏⵏⴰ ⴰⵙ ⵉ ⵜⵎⵖⴰⵔⵜ: " ⴳ ⵏⵏ ⴰⴼⵓⵙ ⵏⵏⵎ ⵖ ⵡⴰⵎⴰⵏ, ⴰⵙⵉ ⴷ ⴳⵉⵙⵏ ⵜⴰⴳⵍⴰⵢⵜ, ⵥⵕ ⵉⵙ ⵜⵥⵥⴰⵢ. " ⵉⵖ ⵓⵔ ⵙⵓⵍ ⵜⵥⵥⴰⵢ ⵜⴳⵍⴰⵢⵜ, ⴰⵔ ⴷⴰⵖ ⵜⵜⵣⵄⴰⵎ, ⴰⵔ ⴽⵉⵖ ⵜⵥⵥⴰⵢ. ⵜⴰⵎⵥ ⵜⵜ ⵜⴼⵇⵉⵔⵜ, ⵜⵔⵥ ⵜⵜ, ⵜⴰⵙⵉ ⴷ ⴳⵉⵙ ⴰⴽⴽⵯ ⵉⵙⴽⴽⵉⵔⵏ ⵉⵍⵍⴰⵏ ⵖ ⵚⵚⴰⵃⵜ ⵏ ⵜⵎⵖⴰⵔⵜ. ⵙⵙⴽⵛⵎⵏ ⵜⵏ ⵡⴰⵍⵊⵏⵓⵏⵏ ⵖ ⵜⴳⵍⴰⵢⵜ ⵙ ⵍⵊⵀⴷ ⵏ ⵜⵙⵃⵃⴰⵔⵜ ⴷ ⵓⴷⵡⴰⵙ ⵏ ⵎⵓⵍⴰⵢ ⴱⵕⴰⵀⵉⵎ. ⵜⴰⴼ ⵖ ⵜⴳⵍⴰⵢⵜ ⵜⵉⵡⵎⵎⵉⵙⵉⵏ ⴷ ⵍⵃⵔⵓⵣ ⴷ ⵉⵖⵙⴰⵏ ⵏ ⵡⵉⵍⵍⵉ ⵎⵎⵓⵜⵏⵉⵏ ⴷ ⵉⴼⴰⵍⴰⵏ ⵍⵍⵉ ⵙⵖⵍⵏ ⵍⵎⴰⵢⵓⵜ. ⵜⴼⴽ ⴰⵙ ⵜⵎⵖⴰⵔⵜ ⵍⴼⵜⵓⵃ ⵉ ⵜⴼⵇⵉⵔⵜ, ⵜⵏⵏⴰ ⴰⵙ: " ⵉⵖ ⵉⵢⵉ ⵉⴽⵎⵎⵍ ⵕⴱⴱⵉ ⵎⴰⴷ ⵔⵊⵉⵖ, ⴰⴷ ⴰⵎ ⴼⴽⵉⵖ ⵉⵣⵉⵎⵎⵔ ⴷ ⵉⵇⴰⵕⵕⵉⴹⵏ. " ⵍⵄⵉⵏ ⵏ ⵙⵉⴷⵉ ⵃⵎⴰⴷ ⵍⵃⴰⵊⵊ ⵖ ⵏⵏⵉⴳ ⵏ ⵓⵎⵥⵎⵉⵥ ⵉⵍⵍⴰ ⵢⴰⵏ ⵍⵄⵉⵏ, ⵉⵙⵎ ⵏⵏⵙ ⵙⵉⴷⵉ ⵃⵎⴰⴷ ⵍⵃⴰⵊⵊ, ⴰⵔ ⴷ ⵟⵟⴰⵔⵏ ⵡⴰⵎⴰⵏ ⵏ ⵍⵄⵉⵏ ⴰⵏⵏ ⵖ ⵢⴰⵏ ⵛⵛⴰⵔⵉⵊ. ⵎⴷⴷⵏ ⵏⵏⴰ ⵎⵉ ⵜⵜⴳⵥⵥⴰⵥⵏ ⵉⴼⴰⴷⴷⵏ, ⵉⴷ ⴱⵓ ⵍⵀⵡⴰⵢⵛ, ⴷ ⵡⵉⵏⵏⴰ ⵖ ⵉⵍⵍⴰ ⵍⵄⵇⵇⴰⵢⴱ, ⴰⵔ ⵙⵔⵙ ⴼⵜⵜⵓⵏ. ⴰⵔ ⵜⵜⵄⵊⴰⵏⵏ ⵍⵄⵊⵉⵏ ⴰⵔ ⵜⵏⵜ ⵉⵏⵏ ⵜⵜⵣⵔⵣⵓⵏ ⵖ ⵛⵛⴰⵔⵉⵊ. ⴰⵔ ⴷ ⵜⵜⴰⵛⴽⴰⵏ ⵉⴷ ⴱⵓ ⵡⴰⵍⴽⴰⵙ ⵉⵍⵍⴰⵏ ⵖ ⵛⵛⴰⵔⵉⵊ, ⴰⵔ ⵛⵜⵜⴰⵏ ⵍⵄⵊⵉⵏ ⵍⵍⵉ ⵉⵍⵍⴰⵏ ⵖ ⵉⴳⴳⵉ ⵏ ⵜⴼⴷⵏⵉⵏ. ⴰⵔ ⵜⵜⵉⵏⵉ ⵡⴰⵏⵏⴰ ⵢⴰⵖ ⴽⵔⴰ: " ⵚⵚⵉⴼⴹⵖ ⴰⵡⵏ ⵎⴰ ⵉⵅⵛⵏⵏ. ", ⵉⵖ ⴷ ⵜⴰⵎⴰⴹⵓⵏⵜ ⴰⴷ ⴳⵉⵙ ⵉⵍⵍⴰⵏ ⵏⵖⴷ ⵍⵃⵓⵕⵓⵎ, ⴰⵔ ⵉⵜⵜⵉⵏⵉ: " ⴰⵙⵉ ⵏⵏ ⴳⵉⴳⵉ ⵜⴰⵎⴰⴹⵓⵏⵜ, ⴰ ⵙⵉⴷⵉ ⵍⵃⴰⵊⵊ ". ⵓⵔ ⴰ ⵜⵜⵀⴹⴰⵕⵏ ⵉⵃⵛⵎⵉⵢⵏ ⴷ ⵉⴷ ⴱⵓ ⵡⴰⵍⴽⴰⵙ ⴰⵏⵏ, ⴰⵛⴽⵓ ⵍⵍⴰⵏ ⵖ ⵍⵃⵓⵕⵓⵎ. ⴰⵔ ⵛⵜⵜⴰⵏ ⵏⵉⵜⵜⵏⵉ ⵖⴰⵢⵍⵍⵉ ⴰⵙⵏ ⴰⴽⴽⴰⵏ ⵎⴷⴷⵏ, ⴷ ⵜⵓⴳⴰ ⵏ ⵛⵛⴰⵔⵉⵊ. ⴱⵏⴰⵏ ⵜⴰⵃⴰⵏⵓⵜ ⵉⴳⴳⵉ ⵏ ⵍⵄⵉⵏ ⵖ ⵓⴳⵯⵏⵙ ⵜⵍⵍⴰ ⵢⴰⵜ ⵜⴳⵊⴷⵉⵜ, ⴰⵔ ⴳⵉⵙ ⵜⵜⴰⴳⵯⵍⵏ ⵉⵎⵥⵢⵢⵔⵏ ⵉⵊⵡⴰⵢⵏ ⴼⴰⴷ ⴰⴷ ⴰⵙⵏ ⵉⵇⵇⴹⵓ ⵍⵖⴰⵔⴰⴹ ⵏⵏⵙⵏ. ⵖ ⵍⵃⴰⵏⵓⵜ ⴰⵏⵏ ⵓⵍⴰ ⵖ ⵜⴰⵎⴰ ⵏ ⵍⵄⵉⵏ ⵏ ⵙⵉⴷⵉ ⵍⵃⴰⵊⵊ ⵓⵔ ⵜⵍⵍⵉ ⵃⵜⵜⴰ ⵢⴰⵜ ⵜⵎⴹⵍⵜ. ⵜⴰⵙⵍⵉⵜ ⵏ ⵉⵙⴽⴽⵉⵔⵏ ⵜⴰⵏⵏⴰ ⵉⵔⴰⵏ ⵍⵃⵙⵉⴼⵜ ⵉ ⴽⵔⴰ, ⴰⵔ ⵜⵙⵉⴳⴳⵉⵍ ⵉⵎⵉⴽⴽ ⵏ ⵓⵊⵡⴰⵢ ⵏⵖⴷ ⴰⵣⵣⴰⵔ ⵣⵣⵖ ⵓⵏⵡⵡⴰⵛ. ⴰⵔ ⵜⵜⵉⴷⵓ ⴷⴰⵔ ⵢⴰⵜ ⵏ ⵜⴼⵇⵉⵔⵜ ⵉⴳⴰⵏ ⵎⵎⵓ ⵉⵙⴽⴽⵉⵔⵏ, ⴰⵔ ⵜⵜⵄⵊⴰⵏ ⵜⴰⵍⵍⵉ ⴰⴽⴰⵍ ⵍⵃⵎⵔⵉ ⵖ ⵓⵏⵅⴷⴰⵎ ⵙ ⵉⵎⵉⴽⴽ ⵏ ⵡⴰⵎⴰⵏ ⵉⵏⵙⴰⵏ ⵖ ⵜⵎⴰⵢⵢⵓⵔⵜ ⵢⴰⵏ ⵢⵉⴹ. ⵙ ⵍⵄⵊⵉⵏ ⴰⵏⵏ ⴰⵔ ⵙⵔⵙ ⵜⵙⴽⴰⵔ ⵜⴼⵇⵉⵔⵜ ⵢⴰⵜ ⵏ ⵜⵙⵍⵉⵜ, ⵖ ⵓⴳⵏⵙ ⵏ ⵜⵙⵍⵉⵜ ⵍⵍⵉ ⴰⵔ ⵜⵜⴰⴳⴳⴰ ⴰⵣⵣⴰⵔ ⵏⵖⴷ ⴰⵊⵡⴰⵢ. ⴰⵔ ⴰⵙ ⵜⵜⴱⵅⵅⴰⵔ ⵙ ⵜⵉⵥⵔⵥⴰ ⵏ ⵜⴰⵔⵓⵛⵜ ⴷ ⵡⴰⵏⵥⴰⴹⵏ ⵏ ⴱⵓⵜⴰⴳⴰⵏⵜ ⴷ ⵜⴱⵓⵔⵣⵉⴳⵏⵜ. ⴰⵔ ⴼⵍⵍⴰⵙ ⵜⵜⵄⵣⴰⵎ, ⴰⵔ ⵜⴰⵇⵇⵔⴰ ⴽⵔⴰⴹ ⵍⴰⴹⵡⴰⵔ ⵉ ⵙⵉⴷⵉ ⵛⵎⵀⴰⵔⵓⵛ, ⴰⴳⵍⵍⵉⴷ ⵏ ⵍⵊⵏⵓⵏ. ⴰⵔ ⵜⵜⵇⵇⵙ ⵜⵙⵍⵉⵜ ⵍⵍⵉ ⵙ ⵢⴰⵜ ⵏ ⵜⵙⵎⵉⵜ ⵉⵜⵜⵢⴰⵙⴳⴰⵍⵏ ⵖ ⵉⴽⵯⵍⵢⴰⵏ. ⴰⵔ ⵜⵜⵉⵏⵉ: " ⴰ ⴼⵍⴰⵏⴰ, ⵏⵖⴷ ⴰ ⴼⵍⴰⵏ, ⵀⴰ ⵜⵉⵏⵏ ⵓⵥⴱⴱⴰⵔ " ⵉⵖ ⵜⴳⴰ ⵜⵉⵇⵇⵉⵙⵜ ⵏ ⵓⴷⵉⵙ. " ⵀⴰ ⵜⵉⵏⵏ ⵜⵡⴰⵍⴰ " ⵉⵖ ⵜⴳⴰ ⵜⵉⵇⵇⵉⵙⵜ ⵏ ⵉⵅⴼ. " ⵀⴰ ⵜⵉⵏⵏ ⵜⵎⴰⴹⵓⵏⵜ ", ⵉⵖ ⵜⴳⴰ ⵜⵉⵇⵇⵉⵙⵜ ⵏ ⵉⴷⵎⴰⵔⵏ. ⴰⵔ ⵜⵜⵄⴰⵡⵡⴰⴷ ⵉ ⵖⴰⵢⵍⵍⵉ ⵙⴰ ⵓⵙⵙⴰⵏ. ⴰⵔ ⵜⵜⵉⵏⵉⵏ ⵉⵙ ⵜ ⵢⴰⵖ ⴽⵔⴰ ⵏ ⵓⵏⵡⵡⴰⵛ ⵖ ⵢⴰⵏ ⴹⴹⵓⵕ ⵙ ⵉⵙⴽⴽⵉⵔⵏ ⴰⵏⵏ, ⴰⵛⴽⵓ ⵛⵇⵇⴰⵏ. ⴰⵔ ⵜⵎⵟⵟⵍ ⵎⵎⵓ ⵉⵙⴽⴽⵉⵔⵏ ⵜⴰⵙⵍⵉⵜ ⵍⵍⵉ ⵖ ⵢⴰⵜ ⵜⵎⴹⵍⵜ ⵜⴰⵇⴷⵉⵎⵜ. ⴰⵚⵉⴼⴹ ⵏ ⵜⵎⴰⴹⵓⵏⵜ ⴷⴰⵔ ⴰⵢⵜ ⵜⴰⴱⴳⴰⵡ, ⵉⵖ ⵉⵍⵍⴰ ⴽⵔⴰ ⵏ ⵎⴰ ⵢⴰⵖ ⴽⵔⴰ, ⴰⵔ ⵙⵉⴳⴳⵉⵍⵏ ⴰⵢⵜ ⵜⴳⵎⵎⵉ ⵏⵏⵙ ⵢⴰⵏ ⵟⵟⴰⵍⴱ ⵉⵜⵜⴷⴰⵡⴰⵏ ⵎⴷⴷⵏ. ⴰⵔ ⵉⵜⵜⴱⵅⵅⴰⵔ ⵟⵟⴰⵍⴱ ⵍⵍⵉ ⵜⴰⵃⴰⵏⵓⵜ ⵏ ⵓⵎⴰⴹⵓⵏ ⵙ ⵍⵊⴰⵡⵉ ⴷ ⵉⵙⵏⵏⴰⵏⵏ ⵏ ⴱⵓⵎⵃⵎⴷ ⵉ ⵍⵊⵏⵓⵏ. ⴰⵔ ⵉⵣⵄⵣⴰⵎ ⴼ ⵡⴰⵍⵍⵏ ⵏ ⵎⴷⴷⵏ, ⴰⵔ ⵉⵙⵔⵓⵙ ⵖ ⵜⵙⴳⴰ ⵏ ⵓⵎⴰⴹⵓⵏ ⵢⴰⵏ ⵓⵎⵓⵛⵛ ⵉⴹⵍⴰⵏ ⵏⵖⴷ ⵢⴰⵏ ⵓⴼⵓⵍⵍⵓⵙ. ⵓⵎⴰ ⵡⴰⵍⵍⵉ ⵢⴰⵖ ⴽⵔⴰ, ⵉⵙⵔⵙ ⴰⴼⵓⵙ ⴰⵥⵍⵎⴰⴹ ⵉⴳⴳⵉ ⵏ ⴹⴹⵀⵕ ⵏ ⵓⵎⵓⵛⵛ, ⴰⵔ ⵉⵜⵜⵉⵏⵉ ⵟⵟⴰⵍⴱ ⴽⵔⴰⴹ ⵍⴰⴹⵡⴰⵔ: " ⴰⵙⵉ ⵏⵏ ⵜⴰⵎⴰⴹⵓⵏⵜ ⵙ ⵍⵇⵇⵓⴷⵔⴰ ⵏ ⵙⵉⴷⵉ ⴱⵓⴱⴽⵔ ⴰⵎⵣⵉⵍ. " ⴽⵔⴰ ⵖ ⴰⵢⵜ ⵜⴳⵎⵎⵉ ⴰⵔ ⵏⵏ ⵉⵜⵜⴰⵡⵉ ⴰⵎⵓⵛⵛ ⵍⵍⵉ ⵖ ⵜⴰⴳⴰⵏⵜ, ⵉⴼⵍ ⵜ ⵖⵉⵏⵏ, ⵢⵓⵔⵔⵉ ⴷ ⵙ ⵜⵔⵓⵍⴰ. ⵉⵖ ⵓⵔ ⵉⵊⵊⵉ ⵓⵎⴰⴹⵓⵏ ⵖ ⵢⴰⵏ ⴹⴹⵓⵕ, ⴰⵔ ⵜ ⵜⵜⴰⵡⵉⵏ ⴰⵢⵜ ⵜⴳⵎⵎⵉ ⵏⵏⵙ ⴷⴰⵔ ⵙⵉⴷⵉ ⴱⵓⴱⴽⵔ ⴰⵎⵣⵉⵍ ⵉⵍⵍⴰⵏ ⵖ ⵓⴷⵔⴰⵔ ⵏ ⵡⵉⵔⵥⵥⴰⵏ. ⴰⵔ ⵏⵏ ⴳⵉⵙ ⵉⵏⵙⵙⴰ ⴽⵔⴰⴹ ⵡⴰⴹⴰⵏ, ⴰⵔ ⵇⵇⵔⵙⵏ ⵉ ⵢⴰⵏ ⵓⴽⵏⵟⵓⵔ ⵉⴹⵍⴰⵏ, ⵙⴽⵔⵏ ⵍⵎⵄⵔⵓⴼ ⴼⴰⴷ ⴰⵙ ⵉⵄⴼⵓ ⵕⴱⴱⵉ. ⵍⵍⴰ ⵄⵣⵉⵣⴰ ⵜⴰⴳⵯⵔⵔⴰⵎⵜ ⴰⴷ ⵜⵙⵜⵔ ⵉⵏⴳⵯⵎⴰⵔⵏ ⴷ ⵉⵏⴹⴹⴰⵎⵏ. ⵜⵍⵍⴰ ⵍⵇⵓⴱⴱⵜ ⵏⵏⵙ ⵖ ⵓⴷⵔⴰⵔ ⵏ ⵉⵙⴽⵙⴰⵡⴰⵏ, ⵣⵣⵖ ⵡⴰⵙⵉⴼ ⵏ ⵍⵎⴰⵍ ⴰⵔ ⵍⴰⵍⵍⴰ ⵄⵣⵉⵣⴰ ⵉⴳⴰ ⴷⵉⵙ ⵜⴰⵡⴰⴷⴰ ⵏ ⵡⴰⵙⵙ. ⵡⴰⵏⵏⴰ ⵉⵔⴰⵏ ⴰ ⵉⵍⵎⴷ ⵓⵔⴰⵔⵏ ⴷ ⵓⵎⴰⵔⴳ, ⴰⵔ ⵙⵔⵙ ⵉⵜⵜⵉⴷⵓ. ⴰⵔ ⴳⵉⵙ ⵉⵇⵇⵔⵙ ⵉ ⵉⴳⵉⵎⵉ ⵏⵖⴷ ⴰⴱⵓⴽⵉⵔ ⵉⴹⵍⴰⵏ, ⴰⵔ ⵉⵏⵙⵙⴰ ⵜⴰⵎⴰ ⵏ ⵜⵎⴹⵍⵜ ⵏ ⵜⴳⵯⵔⵔⴰⵎⵜ. ⴰⵔ ⵜⵏ ⵉⵜⵜⴰⵙⵉ ⵙ ⵉⵅⴼⴰⵡⵏ ⵏ ⵜⵙⵎⵉⵜ. ⵉⵖ ⴰⵙ ⵜⴼⴽⴰ ⵜⴳⵯⵔⵔⴰⵎⵜ ⴰⵎⴰⵔⴳ, ⵉⵙⵃⵙⵙⴰ ⴽⵔⴰ, ⴰⵔ ⴰⵙ ⵉⵜⵜⴳⵯⵉⵣ ⵙ ⵜⴰⵇⵇⴰⵢⵜ ⵣⵓⵏⴷ ⵜⵓⵟⴼⵉⵏ. ⵉⵖ ⵉⴼⴼⵓ ⵣⵣⵎⴰⵏ, ⵜⵚⵚⵉⴼⴹ ⵜ ⵜⴳⵯⵔⵔⴰⵎⵜ, ⵉⴳⴰ ⴰⵏⴹⴹⴰⵎ. ⵉⵎⴰ ⵉⵏⴳⵯⵎⴰⵔⵏ, ⴰⵔ ⵙⵔⵓⵙⵏ ⵉⴱⵓⵔⵉⵢⵏ ⵏⵏⵙⵏ, ⴰⵔ ⵙⴽⴰⵔⵏ ⵖⵎⴽⵍⵍⵉ ⵙⴽⴰⵔⵏ ⵉⵏⴹⴹⴰⵎⵏ ⵍⵇⵉⵚⵚⵜ ⵏ ⵜⵎⵖⴰⵔⵜ ⵏ ⵓⵎⵖⴰⵔ ⵜⴰⵎⵖⴰⵔⵜ ⴰⵏⵏ ⵜⴳⴰ ⵣⵓⵏⴷ ⵜⴰⵍⵢⴰⵇⵇⵓⵜ. ⵉⵖ ⵜⵜ ⵉⵥⵕⴰ ⵡⴰⵢⵢⵓⵔ, ⴰⵔ ⵢⴰⵍⵍⴰ ⵖ ⵉⴳⵏⵡⴰⵏ. ⵉⵍⴰ ⵜⵜ ⵢⴰⵏ ⵓⵎⵖⴰⵔ ⵉⴳⴰⵏ ⴰⴼⵇⵉⵔ. ⴱⵏⵓⵏ ⴰⵙ ⵜⵉⴳⵎⵎⵉ ⵖ ⵍⵅⵍⴰ. ⵉⵏⵏⴰ ⴰⵙ ⵓⵎⵖⴰⵔ: " ⵜⵍⵍⵉⵜ ⴳⵉⵙ, ⴰ ⵍⵊⵓⵀⵔ. " ⵉⵏⵏⴰ ⴰⵙ ⵓⵎⵖⴰⵔ: " ⵜⵉⴼⵍⵡⵉⵏ ⵏ ⵜⴳⵎⵎⵉ, ⴰ ⵓⵔ ⵜⴳⴳⴰⵔⵜ ⴰⴹⴰⵕ ⵏⵏⵎ, ⴰⴳⵯⵏⵙ ⵏ ⵜⴳⵎⵎⵉ ⴰⴷ ⵓⴽⴰⵏ ⵜⵏⵣⵣⵀⵜ. " ⵜⵏⵏⴰ ⴰⵙ: " ⵉⵙ ⴷ ⵉⵢⵉ ⵜⵉⵡⵉⵜ ⵣⵣⵖ ⵙⵙⵓⴷⴰⵏ ⴰⵍⵍⵉⵖ ⵉⵢⵉ ⵉⵙⵙⵍⴽⵎ ⵍⴽⵉⴱⵔ ⵏⵏⴽ ⵖ ⵓⵔⵡⴰⵙⵙ ⴰ! " ⵉⵏⵏⴰ ⴰⵙ ⵓⵎⵖⴰⵔ: " ⴰ ⵓⵔ ⵜⵏⵣⵣⵀⵜ! ⴳⴳⴰⵡⵔ ⵓⴽⴰⵏ, ⴰ ⵉⴳⴰⴱⵍ ⵎⵙⵄⵓⴷ ⵉⵎⵉ ⵏ ⵜⴳⵎⵎⵉ. " ⵉⵎⵉⵍ ⵢⵉⵡⵉ ⴷ ⵕⴱⴱⵉ, ⵉⵍⵍⴰ ⵓⵎⴰⵡⴰⵍ, ⵉⵙⵙⵓⴷⵓ ⵓⵎⵖⴰⵔ ⴰⴳⵯⵎⴰⵔ ⵏⵏⵙ, ⵢⵓⵛⴽⴰ ⴷ ⵢⴰⵏ ⵛⵛⴱⴰⴱ, ⴰⵔ ⴷ ⵉⵙⵙⵍⵄⴰⴱ ⴰⵢⵢⵉⵙ, ⵉⵃⴰⴷⴰ ⴽⵯⵏ ⵉⵏⵏ, ⴰ ⵚⵚⵓⵔ ⵏ ⵜⴳⵎⵎⵉ ⵏ ⵓⵎⵖⴰⵔ. ⵜⵥⵔⴰ ⵜ ⵜⵎⵖⴰⵔⵜ ⵣⵣⵖ ⵉⴳⴳⵉ ⵏ ⴼⵉⵃⵉⵏⴰ, ⵜⵓⵜ ⵜ ⵜⴰⵍⵍⵉ ⵙ ⵜⴰⵍⵉⵜⵛⵉⵏⵜ ⵉⴳⴳⵉ ⵏ ⵡⵓⵍ. ⵉⵏⵏⴰ ⴰⵙ: " ⴰ ⵜⴰ, ⵎⴰⴷ ⴰⵎ ⵉⴳⴰⵏ ⵍⵖⴰⵔⴰⴹ ⵏⵏⵎ? " ⵜⵏⵏⴰ ⴰⵙ: " ⵙⵙⵍⴰⵎ ⵏ ⵜⴰⵍⵉⵜⵛⵉⵏⵜ ⴰⴷ ⵉⵢⵉ ⵓⵔⵔⵉⵏ ⵣⵓⵏⴷ ⴰⵊⴷⴷⵉⴳ ⵏ ⴼⵍⵉⵍⵓ ⵏⴳⵔ ⵜⵢⵢⵓⴳⴰ; ⵉⵏⵖⴰ ⵜ ⵉⵔⵉⴼⵉ, ⵢⴰⴳⴳⵓⴳ ⵍⵄⵉⵏ ⴰⴷ ⵜ ⵉⵊⵊⵏⵊⴰⵎⵏ " ⵉⵏⵏⴰ ⴰⵙ: " ⵍⵄⵉⵏ ⵉⵇⵇⵔⵔⴱ ⵓⴽⴰⵏ! " ⵉⵎⵎⵓⵜⵜⵍ ⵓⵄⵣⵔⵉⵢ ⵙ ⵓⵅⵏⵉⴼ, ⵉⵇⵇⵏ ⴷ ⴰⵇⵇⵍⵎⵓⵏ ⵏⵏⵙ, ⵉⴳⴰ ⴰⵄⴽⴽⴰⵣ ⵖ ⵓⴼⵓⵙ, ⵉⵙⵎⵢⵛⵍ ⵉⴹⴰⵔⵔⵏ, ⵉⵙⴷⵓⵇⵇⵔ ⵜⵉⴼⵍⵡⵉⵏ. ⵉⵏⵏⴰ ⴰⵙ ⵓⴱⵡⵡⴰⴱ: " ⵎⴰ ⵜⵔⵉⵜ? " ⵉⵏⵏⴰ ⴰⵙ ⵛⵛⴱⴰⴱ: " ⵥⵥⵢⵢⴰⵔⵜ ⵏ ⵙⵉⴷⵉ ⵃⵎⴰⴷ ⵓ ⵎⵓⵙⴰ ⴰⴷ ⴰⵡⵏ ⴹⴰⵍⴱⵖ. " ⵉⵏⵏⴰ ⴰⵙ " ⵛⴰⵡⵔ ⵉⵎⵉⴽⴽ, ⴰⴷ ⵜⵜ ⵉⴷ ⴰⵡⵉⵖ. " ⴰⵍⵍⵉⵖ ⵉⴽⵛⵎ ⵓⴱⵡⵡⴰⴱ ⵍⵀⵔⵉ, ⵜⴼⴼⵓⵖ ⵜⵎⵖⴰⵔⵜ ⵏ ⵓⵎⵖⴰⵔ, ⵜⵙⵙⵓⴷⵓ ⴰⵢⵢⵉⵙ, ⵉⵙⵙⵓⴷⵓ ⵛⵛⴱⴰⴱ, ⵔⵡⵍⵏ ⵙ ⵓⴷⵔⴰⵔ. ⴱⴰⴳⵏⵉⵏ 1. ⵢⴰⵏ ⴹⴹⵓⵕ ⵉⵡⵉⵏ ⵜⴰⵎⵓⴷⵉⵜ ⵖ ⵢⴰⵏ ⵓⴱⴰⵢⴷⴷⵓ, ⴰⵔ ⵜⵜⵉⴷⵓⵏ ⵖ ⵓⵖⴰⵔⴰⵙ. ⵉⵏⵏⴰ ⴰⵙ " ⴰⵙⵉ ⵉⵢⵉ, ⴰ ⵉⴱⴱⴰ, ⵕⵎⵉⵖ. " ⵉⵏⵏⴰ ⴰⵙ ⵉⴱⴱⴰ: " ⴰ ⵢⵉⵡⵉ, ⵓⵙⵉⵖ ⴰⴱⴰⵢⴷⴷⵓ. " ⵉⵏⵏⴰ ⴰⵙ: " ⵡⴰⵅⵅⴰ, ⴰⴷ ⴰⴽ ⵎⵍⵖ ⵜⵜⴰⵡⵉⵍ: ⴰⵙⵉ ⵉⵢⵉ ⵓⴽⴰⵏ, ⴰⴷ ⴰⴽ ⴰⵙⵉⵖ ⴰⴱⴰⵢⴷⴷⵓ! " 2. ⵢⴰⵏ ⵡⴰⵙⵙ ⵓⵍⵜⵎⴰⵙ ⵏ ⴱⴰⴳⵏⵉⵏ ⵜⵔⴽⵙ ⴰⵙ. ⴰⵔ ⵜⵜ ⵉⵙⵉⴳⴳⵉⵍ, ⵢⵓⴳⴳⴰ ⵏⵏ ⵙⵖ ⵉⴳⴳⵉ ⵏ ⵜⵏⵓⵟⴼⵉ, ⵉⵥⵕⴰ ⵓⴷⵎ ⵏⵏⵙ ⵖ ⵡⴰⵎⴰⵏ. ⵉⵖⴰⵍ ⵉⵣⴷ ⵓⵍⵜⵎⴰⵙ, ⵉⵏⵏⴰ ⴰⵙ: " ⵖⵉⴷ ⴰ ⵖ ⵜⵍⵍⵉⵜ, ⴰ ⵉⵍⵍⵉⵙ ⵏ ⵍⵃⵃⵕⴰⵎ! ⴰⴷ ⴰⵎ ⵄⴱⵔⵖ ⵜⵉⵖⵔⴰⴹ ⵙ ⵓⵖⵔⵓⵛ! " ⵜⵓⴽⵉ ⵏⵏ, ⵉⴹⵕ ⵖ ⵜⵏⵓⵟⴼⵉ. 3. ⵜⵚⵕⴼ ⵜ ⵢⴰⵏ ⴹⴹⵓⵕ ⵉⵏⵏⴰⵙ, ⴰⴷ ⴷ ⵉⵙⵖ ⵣⵣⵉⵜ, ⵢⵓⵙⵉ ⵜⵉⵎⴽⵉⵍⵜ. ⵉⴼⴼⵉ ⴱⵓ ⵜⵃⴰⵏⵓⵜ ⵣⵣⵉⵜ ⵍⵍⵉ ⴷ ⵉⵙⵖⴰ ⵖ ⵜⵎⴽⵉⵍⵜ, ⴰⵔ ⴰⵢⵍⵍⵉⵖ ⵜⵄⵎⵎⵔ. ⵜⵇⴰⵎⴰ ⵉⵎⵉⴽⴽ ⵏ ⵣⵣⵉⵜ, ⵉⵙⴳⵏⵓⵏⵏⵉ ⴱⴰⴳⵏⵉⵏ ⵜⵉⵎⴽⵉⵍⵜ ⴼⴰⴷ ⴰ ⵉⴳ ⵣⵣⵉⵜ ⵍⵍⵉ ⴰⵙ ⵉⵇⵇⴰⵎⴰⵏ ⵖ ⵓⵇⴱⴱⴰⵛ. ⵢⵓⵙⵉ ⵖⵎⴽⵍⵍⵉ ⵜⵎⴽⵉⵍⵜ ⴷⴰⵔ ⵉⵏⵏⴰⵙ. ⵜⵏⵏⴰ ⴰⵙ: " ⵡⴰⴽ, ⵡⴰⴽ, ⵉⵣⴷ ⵉⵎⵉⴽⴽ ⴰⴷ ⴽⴰⴷ ⴰ ⵉⵢⵉ ⵜⵉⵡⵉⵜ?! " ⵉⵙⴳⵏⵓⵏⵏⵉ ⴷⴰⵖ ⵜⵉⴽⵉⵍⵜ, ⵉⵏⵏⴰ ⴰⵙ: " ⵀⴰ ⵜⴰⵢⵢⴰⴹ! " ⴰⵢⵍⵍⵉⵖ ⵓⵔ ⴰⵙ ⵉⵇⵇⴰⵎⴰ ⵡⴰⵍⵓ. ⴰⵎⴰⵔⴳ ⴼ ⵙⵙⵉ ⵎⵓⵃⵎⵎⴰⴷ ⵓ ⴱⵔⴰⵀⵉⵎ 1. ⵉⵏⵏⴰ ⴰⵙ ⵙⵙⵉ ⵎⵓⵃⵎⵎⴰⴷ ⵓ ⴱⵔⴰⵀⵉⵎ ⵉ ⵡⵓⴷⴰⴷ: " ⵡⴰⵀⵍⵉ ⵎⵏⵛⴽⴽ ⴰⴷ ⴰⴽ ⴷ ⴽ ⵙⵉⴳⴳⵉⵍⵖ; ⵖⵉⵍⴰⴷ ⵍⵍⵉⵖ ⴷ ⵜⴹⵕⵜ ⵖ ⵜⵥⵓⴹⴰ, ⴰ ⵔⴰⴷ ⴽ ⵛⵛⵖ, ⵡⴰⵍⴰⵢⵏⵏⵉ ⵉⵔⴰ ⴰⴷ ⴽ ⵣⵡⴰⵔ ⴰⵣⵓⵖ. " 2. ⵍⴱⵔⵔⴰⴷ ⵏ ⴷⴷⵀⴱ, ⵉⵏⵏⴰ ⴰⵙ ⵉ ⵟⵟⵍⴱⴰ: ⵓⵔ ⴰ ⵜⵙⵎⵔⵇⵇⵉ ⵜⴰⴼⵓⴽⵜ ⵣⵓⵏⴷ ⵏⴽⴽⵯⵏⵉ; ⵉⵎⵉⵍ ⵥⴹⴰⵔⵏ ⵉⵎⵟⵟⴰⵡⵏ ⵏ ⵉⵙⵜ ⵓⴷⵔⴰⵔ ⴰⴷ ⵉⵢⵉ ⵄⵎⵎⵕⵏ. 3. ⵉⵣⵣⵏⵣⴰ ⵓⵕⵓⵎⵉⵢ ⴱⵓ ⵓⵛⵎⵔⵉⵔ ⵜⴰⵎⴰⵣⵉⵔⵜ ⵏ ⵙⵉⴷⵉ ⵄⴰⴱⴷⵍⵍⴰⵀ ⵓ ⴱⵔⴰⵀⵉⵎ ⵉ ⵍⵄⴷⵓ. 4. ⴰⵃⵃ ⵉⵏⵓ! ⴰ ⵉⵎⵎⵉ ⵃⵏⵏⴰ! ⵎⴰⵜⵜⴰ ⵜⴰⴳⴳⵯⴰⵜ ⴰⴷ ⴼⵍⵍⴰⵖ ⵉⴹⵕⵏ! ⴰ ⵢⴰⴳⵯⵔⵔⴰⵎ! ⵎⴰⵏⵣⴰ ⵍⵄⴼⵓ! 5. ⵜⵉⵖⵓⵢⵢⴰ ⵏⵏⵖ ⵣⵓⵏⴷ ⵜⵉⵏⵏ ⵉⴼⴰⵙⵉⵡⵏ, ⴰⵍⵍⵉⵖ ⵉⴹⵕ ⵓⴷⴼⵍ ⵖ ⵜⵉⵣⵉ ⵏ ⵜⵙⵍⵉⵜ; ⴰⵔ ⵊⵍⵍⵓⵏⵜ ⵖ ⵉⵏⴳⵔ ⵉⵊⴰⵕⵉⴼⵏ, ⵉⴹⴹⵓⵔⴹⵔ ⵓⵕⵓⵎⵉⵢ ⵖ ⵓⵣⴰⵖⴰⵔ. 6. ⵙⵙⵉ ⵎⵓⵃⵎⵎⴰⴷ ⵓ ⴱⵔⴰⵀⵉⵎ ⵉⵏⵏⴰ ⵢⴰⵡⵏ: " ⵏⴽⴽⵉⵏ ⴷ ⵕⴱⴱⵉ ⴽⴰ ⵉⵍⵍⴰⵏ ⵖ ⵓⴷⵔⴰⵔ. " 7. ⵉⵍⵍⴰ ⵣⵣⵉⵏ ⴷⴰⵔ ⴰⵢⵜ ⵓⵖⵍⵍⴰ ⴰⴷ ⵙⵔⵙ ⵏⵙⵙⴼⵔⴰⵃ ⵓⵍ. 8. ⵡⴰⵏⵏⴰ ⵉⵙⵖⵓⵢⵢⵓⵏ ⵖ ⵜⵏⵓⵟⴼⵉ, ⵉⴳⴰ ⵣⵓⵏⴷ ⵍⵎⴰⵢⵓⵜ ⵖ ⵜⵎⴹⵍⵜ ⵏⵏⵙ, ⵍⵍⵉⵖ ⵏⵏ ⵙⵔⵙ ⵢⵓⴳⴳⴰ ⵍⵄⴰⴷⵍ. 9. ⵎⴰⵎⵏⴽ ⴰ ⵜⴳⴰⵎ, ⴰ ⴰⵢⵜ ⵛⵛⴰⵏⵟⵉ, ⵏⵔⴰ ⴰⴷ ⵏⵣⵣⵔⵉ ⵜⵉⵣⵉ ⴼⴰⴷ ⴰⵡⵏ ⵏⴹⴰⵍⴱ ⵉⵏⴱⴳⵉⵡⵏ ⵏ ⵕⴱⴱⵉ. 10. ⴰⵔ ⵜⵜⵃⵡⴰⵛⵏ ⴷⴰⵔⵏⵖ ⴹⴹⴰⴱⵉⵟ ⴷ ⵜⵡⵉⵣⴰ, ⴰⵖⵔⵓⵛ ⴰ ⵉⴳⴰⵏ ⴰⴳⵡⴰⵍ. 11. ⵎⴰⵏⵣⴰ ⵍⵓⵇⵇⵜ ⵍⵍⵉ ⵖ ⵏⵙⵎⵙⵔ ⴰⵢⵜ ⵜⴳⵯⵏⵜⴰⴼⵜ ⵙ ⵡⴰⵙⵉⴼ ⵏ ⵏⴼⵉⵙ. 12. ⵉⵎⵎⴰ ⵖⵉⵍⴰⴷ, ⴰⵔ ⵏⵜⵜⵎⵔⵔⴰⵜ ⵖ ⵉⴳⵔⴰⵏ ⵏ ⵍⵇⴰⵢⴷ. 13. ⵉⵏⵏⴰ ⴰⵖ ⵓⵎⵥⵥⵓⵖ: " ⵓⵔ ⴰ ⵙⵓⵍ ⵙⵙⴼⵍⵉⴷⵖ ⵎⵏ ⵖⵉⵔ: ⵍⵅⴷⵎⵜ! ⵣⴰⵢⴷ ⵙ ⵖⵉⵏⵏ! ⴰⵛⴽ ⵉⴷ ⵙ ⵖⵉⴷ! " 14. ⵎⴰⵏⵣⴰ ⵍⵀⵏⴰ ⵍⵍⵉ ⵏ ⵣⵣⵎⴰⵏ? 15. ⴰⵔ ⴰⵖ ⵉⵜⵜⴰⵎⵥ ⵡⴰⵖⵥⵏ ⵜⵉⵃⵛⵎⵉⵢⵉⵏ ⵍⵍⵉ ⵄⴷⵍⵏⵉⵏ. ⵉⵎⵎⴰ ⵜⴰⵔⵡⴰ ⵏⵏⵖ, ⴰⵔ ⵜⵏ ⵉⵏⵇⵇⴰ ⵙ ⵓⴽⵓⵕⴰⵢ. 16. ⵣⵣⵖ ⵓⴳⴷⵎⵜ ⴰⵔ ⴰⴷⵔⴰⵔ ⵏ ⵡⴰⵏⵓⴽⵔⵉⵏ ⵍⵍⴰⵏⵜ ⴳⵉⵙ ⵖⵉⵔ ⵜⵉⵍⵍⴰⵙ, ⵏⴳⴰ ⵣⵓⵏⴷ ⵉⴱⵓⴽⴰⴹⵏ ⵍⵍⵉ ⵓⵔ ⵉⵥⵕⵕⴰⵏ ⵜⴰⴼⵓⴽⵜ. 17. ⴰ ⴱⴰⴱ ⵏ ⵓⵢⵢⵉⵙ ⵉⴹⵍⴰⵏ, ⵎⴰⵏ ⵍⵓⵇⵇⵜ ⴰ ⵔⴰⴷ ⴰⵖ ⵜⴼⵓⴽⴽⵓⵜ? 18. ⵉⵖⵣⵣⵉⴼ ⴼⵍⵍⴰⵖ ⵢⵉⴹ, ⵜⵎⴰⵟⵍⵜ, ⴰ ⵍⴼⵊⵕ. ⴰⵎⴰⵔⴳ ⴼ ⵉⵚⵢⵢⴰⴹⵏ ⴷ ⵓⵜⴱⵉⵔ 1. ⵉⵏⵏⴰ ⴰⵙ, ⴰ ⴰⵜⴱⵉⵔ ⵓⵎⵍⵉⵍ, ⵖⵉⴷ ⴰ ⵖ ⵜⵍⵍⵉⴷ, ⵜⵏⵊⵎⴷ ⵉ ⵉⵚⵢⵢⴰⴹⵏ. ⵃⴰⵇⵇⴰⵏ ⵍⴰⵍⵍⴰ ⵄⵣⵉⵣⴰ ⴰⴷ ⵜⵔⴰⵔ ⵍⵎⴽⵯⵃⵍⵜ. 2. ⴰ ⴰⵜⴱⵉⵔ ⵓⵎⵍⵉⵍ, ⵎⴰⴷ ⴰⴽ ⵙⵓⵍ ⵉⵙⵙⵓⴳⵔ ⵢⴰⵏ ⴽ ⵉⴽⴽⴰⵜⵏ. 3. ⵉⵖ ⴰ ⵙⵔⴽ ⵙⴰⵡⴰⵍⵖ, ⴰⵍⵍⴰⵀⵓ ⴰⴽⴱⴰⵕ. 4. ⵉⵣⴷ ⵍⵀⵎⵎ, ⵉⵣⴷ ⴰⵎⴰⵔⴳ ⴰⴷ ⴰⵖ ⵉⴼⴽⴰⵏ ⵉ ⵜⵎⴰⵣⵉⵔⵜ ⵓⵔ ⵅⴰⵍⵉⴹⵖ, ⴰ ⴰⵜⴱⵉⵔ ⵓⵎⵍⵉⵍ, ⴰⵍⵍⴰⵀ ⵉⵄⴰⵡⵏ. 5. ⵉⵏⵏⴰ ⵜ ⵡⴰⵣⵣⴰⵔ ⵉ ⵉⵖⴰⵔⵉⵡⵏ, ⵉⵏⵏⴰ ⵜ ⵓⴷⵔⴰⵔ ⵉ ⵍⵓⴹⴰ, ⵉⵏⵏⴰ ⵜ ⵓⴷⵍⵍⴰⵍ ⵉ ⵜⵡⵏⵣⴰ, ⵏⵏⵉⵖ ⵜ ⵉ ⵡⵉⵏⵓ. 6. ⵉ ⵕⴱⴱⵉ, ⴰ ⵍⵎⵓⵜ! ⵉⵖ ⵜⵎⴹⵉⵜ ⵉⵖⵙⴰⵏ ⵉⵏⵓ, ⴰⴷ ⵜⵎⴹⵉⴷ ⵡⵉⵏ ⵓⵃⴱⵉⴱ, ⵏⵎⵓⵏ ⴰⴽⴽⵯ ⵙ ⵓⵙⵎⴹⵍ. ⴰⵎⴰⵔⴳ ⴼ ⵓⵜⴱⵉⵔ 1. ⵡⴰ ⴰⵜⴱⵉⵔ, ⴰ ⴰⵜⴱⵉⵔ, ⴰⵍⵍⴰⵀⵓ ⴰⴽⴱⴰⵕ, ⵉⵙ ⴷ ⴰⴷ ⴰⵍⵍⴰⵖ ⵙ ⵍⵃⵉⵍⵜ? 2. ⵡⴰ ⴰⵜⴱⵉⵔ, ⴰ ⴰⵜⴱⵉⵔ, ⵎⴰⴷ ⴰⴽ ⵙⵓⵍ ⵉⵙⵙⵓⴳⵔ ⵖⵉⴽⴽⴰ ⵢⴰⵏ ⴽ ⵉⴽⴽⴰⵜⵏ. 3. ⵡⴰ ⴰⵜⴱⵉⵔ, ⴰ ⴰⵜⴱⵉⵔ, ⴰⵎⵃⴹⴰⵕ ⵉⵡⵉⵖ ⵜ ⵉⴷ ⴷⴰⵔⵓⵏ, ⴰ ⵟⵟⴰⵍⴱ, ⵡⴰ ⴰⵜⴱⵉⵔ, ⴰ ⴰⵜⴱⵉⵔ, ⴰⵍⵍⴰⵀ ⵉⵄⴰⵡⵏ! 4. ⴰ ⵙⵉⴷⵉ ⵃⵎⴰⴷ ⵓ ⵎⵃⵏⴷ, ⴰ ⵡⵉⵏ ⵜⴰⵙⴰⴼⵜ, ⴰⵙ ⴰ ⵢⴰⵇⵇⵔⴰ ⵢⴰⵏ ⴷ ⵉⵣⵣⴰⵏ, ⵓⵔ ⵅⴰⵍⵉⴹⵏ. 5. ⵡⴰ ⴰⵜⴱⵉⵔ, ⴰ ⴰⵜⴱⵉⵔ, ⴰ ⵙⵉⴷⵉ ⵙⵄⵉⴷ ⵓ ⵃⵎⵎⵓ, ⵜⴰⵙⴽⴰⵍⴰ ⵏⵏⴽ ⵎⴰ ⵙ ⴰ ⵏⴰⵇⵇⵍⴰⵢ, ⴰⵔ ⴷ ⵏⵊⵎⵖ ⵉ ⵉⵏⵡⵡⴰⵛⵏ. 6. ⵡⴰ ⴰⵜⴱⵉⵔ, ⴰ ⴰⵜⴱⵉⵔ, ⵉⵙ ⴰⵡⴰ ⵜⵔⵉⵜ, ⴰⴷ ⵏⴳ ⵓⵣⵣⴰⵍ ⵉ ⵜⴹⵓⵃⴰⵏⵜ, ⴰⴷ ⵙⵔⵙ ⵏⵥⵥⴰⴹ ⵉⵥⵉⴹ ⵉⵏⵓ ⵓⵍⴰ ⵡⵉⵏⵏⴽ. 7. ⵡⴰ ⴰⵜⴱⵉⵔ, ⵉⵙ ⴰⵡⴰ, ⵜⵔⵉⵜ, ⴰⴷ ⵏⵅⵍⵍⴹ ⵓⵍⵍⵉ ⵉⵏⵓ ⴷ ⵜⵉⵏⵏⴽ, ⵏⵅⵍⴹ ⴰⵣⵔⵉⴱ, ⵏⵅⵍⴹ ⵓⵍⴰ ⵉⵎⴽⵙⴰⵡⵏ, ⵡⴰⵍⴰⵢⵏⵏⵉ ⴰⴷ ⵓⵔ ⵜⵎⴷⵉⴷ ⵓⵛⵛⵏ ⵉ ⵜⵉⵏⵓ. 8. ⵡⴰ ⴰⵜⴱⵉⵔ, ⴰ ⴰⵜⴱⵉⵔ, ⵉⵖ ⴰⵖ ⵉⵙⵎⵓⵏ ⵕⴱⴱⵉ, ⴰⴷ ⵓⴽⴰⵏ ⵏⵥⵕ ⵍⵅⵉⵔ ⵓⵍⴰ ⵜⵉⴳⵓⴹⵉⵡⵉⵏ. 9. ⵉⵖ ⴷⴰ ⵜⵜⴰⵍⵍⵖ ⵓⴳⴳⵓⴳ ⵏⵏⴽ, ⴰⴷ ⵓⵔ ⵜⵅⵍⵓⴷ ⵡⵉⵏⵓ. ⴰⵎⴰⵔⴳ ⵏ ⵜⵏⵓⵟⴼⵉ 1. ⴰ ⵜⴰⵏⵓⵟⴼⵉ! ⵡⴰⵏⵏⴰ ⴳⵉⵙ ⵉⵙⵡⴰⵏ, ⴰⴷ ⵜⵉⵍⵉ ⵍⵎⵃⵉⴱⴱⵜ ⵖ ⵢⵉⵎⵉ ⵏⵏⵙ. 2. ⴰⵡⵉ ⵉⵢⵉ ⴷ ⴰⵎⴰⵏ ⵎⵎⵉⵎⵏⵉⵏ, ⴰ ⵜⴰⵔⴳⵯⴰ. 3. ⵢⴰⵡⵉ ⴷ ⵓⵖⴰⵔⴰⵙ ⴰⵃⴱⵉⴱ, ⴰⴷ ⵢⴰⴳⵯⵎ. 4. ⴰⵔ ⵉⵜⵜⴰⴳⵯⵎ, ⴰⵔ ⵟⵟⴰⵕⵏ ⵉⵊⴷⴷⵉⴳⵏ ⵙ ⵓⴼⵓⵙ ⵉⵖⵎⴰⵏ, ⵖ ⵜⵚⵚⴹⵍⵜ ⵏ ⵡⵓⵔⵖ 5. ⴰ ⵜⴰⵙⴰ ⵏⵓ, ⴰⴷ ⴰⵎ ⵉⴳ ⵕⴱⴱⵉ ⴰⵙⵎⵓⵏ, ⵉⴳ ⴰⵎ ⵍⵄⵡⴰⵏ. 6. ⴰ ⵜⴰⵙⴰ ⵏⵓ, ⵜⵉⴳⵍⵍⵉⵏⵜ, ⵢⴰ ⵕⴱⴱⵉ, ⴰⴷ ⴰⵎ ⵔⵉⵖ ⴰⴷ ⵉⵢⵉ ⵉⴳ ⴰⵙⵎⵓⵏ, ⵢⴰⵏ ⴷⴰⵖ ⵉⵔⴰⵏ ⴰ ⵉⴽⵔⵣ. 7. ⵡⴰⵍⵍⵉ ⴷⴰ ⵉⵜⵜⴽⵍⵏ ⴼ ⵕⴱⴱⵉ ⴽⴰ ⵉⵙⵔⵡⴰⵜⵏ 8. ⴰ ⵓⵔ ⵉⵏⵏⵉ, ⴰ ⴰⵖⴱⴰⵍⵓ ⵓⵍⴰ ⵛⵛⴰⵔⵉⵊ. ⴷ ⵓⴽⴰⵏ ⵜⵜⵉⵏⵉⵖ, ⴰⵔⴰ ⵡⵉⵏ ⵕⴱⴱⵉ ⴰ ⵉⴳⴰ, ⵙ ⴰⵖ ⴷⴰⵖ ⵉⵏⵏⴰ ⵓⵏⵡⵡⴰⵛ: " ⵜⴰⴳⴰⵜ ⴰⴷ ⴳⵉⴽⴽ. " 9. ⵣⴰⵢⴷ, ⴰ ⵜⴰⵃⴰⵏⵓⵜ, ⵍⵍⵉ ⵖ ⵉⵜⵜⵙⴱⴱⴰⴱ ⴽⵓ ⵢⴰⵏ, ⵉⵣⴷ ⵏⴽⴽⵉⵏ ⴽⴰ ⴰⴷ ⵓⵔ ⵜⵔⵉⴷ, ⵏⵥⴹⴰⵕ ⵉ ⵚⵚⴱⵕ ⵏⵏⵓⵏⵜ. 10. ⵉⴳⴳⵯⵔⴰ ⴷ ⵍⵃⵉⵊⴰⴱ ⵉ ⵜⵏⵓⵟⴼⵉ, ⵍⵍⵉ ⵖ ⴷ ⵓⴳⵎⵖ ⴰⵎⴰⵏ ⵙ ⵓⴼⵓⵙ ⵉⵏⵓ, ⵓⵔⵔⵉⵖ ⵏⵏ, ⵜⵏⵏⴰ ⵉⵢⵉ ⴷ " ⵎⵓⵃⴰⵍ ". ⴰⵎⴰⵔⴳ ⴼ ⵉⵜⴱⵉⵔⵏ 1. ⴰ ⵉⵜⴱⵉⵔⵏ, ⵓⵔ ⵉⴳⵉ ⵓⵙⴰⵡⵏ ⵎⴰⴷ ⴷ ⵉⵜⵜⵥⵉ ⵢⴰⵏ, ⵉⵖ ⵕⵎⵉⵏ. 2. ⵖⵎⴽⴰⵏⵏ ⴰⴷ ⴳⴰⵏ ⵍⵡⴰⵍⵉⴷⴰⵢⵏ ⵉⵖ ⴰ ⴽⴽⴰⵜⵏ ⵢⴰⵏ. 3. ⴰ ⵉⵜⴱⵉⵔⵏ, ⴰ ⵉⵜⴱⵉⵔⵏ, ⴰⵕⴰ, ⴼⵙⵙⵔ ⵉⵢⵉ: ⵉⵜⵜⵢⴰⵙⴽⴰⵔⵏ ⵖ ⵓⵙⵓⵍⵉⵍ, ⵉⵍⵉⵏ ⴰⵅⴱⵓ ⵏ ⵡⵓⵣⵣⴰⵍ, ⴰⵎⴰⵏ ⴰⵙ ⵉⵄⵉⵛ. ⴰⵣⵔⴳ ⴰⴷ ⵜⵏ ⵉⴳⴰⵏ ⴰⴷ ⴰⴽ ⵜⵏ ⵎⵍⵖ, ⴰ ⵍⵖⵛⵉⵎ. 4. ⵉⵖ ⵜⴳⵉⵜ ⵍⵇⵇⴰⴹⵉ ⵉⵃⵔⵛⵏ ⵉⴼⵔⵙⵏ, ⴰⵕⴰ, ⴼⴰⵙⵔ ⵉⵢⵉ: ⵜⴰⵄⵢⵢⴰⵍⵜ, ⵎⵍⵍⵓⵍⵏ ⵙⴰⵜ ⵍⴽⵙⴰⵡⵉ, ⵜⵓⴳⴳⵯⴰⵙ ⵓⵔ ⵍⵍⵉⵏⵜ, ⴰⵣⵣⴰⵔ ⵓⵔ ⴰ ⵜ ⴽⴽⵔⴹⵏⵜ, ⵓⵔ ⵜ ⵖⵎⵉⵏⵜ, ⵜⵉⵛⵉⵛⵉⵜ ⴰⴷ ⴰⵙⵏ ⵉⴳⴰⵏ ⵍⵇⵇⵟⵉⴱ ⵏⵏⵙ, ⵓⵔⵓⵏ ⴰⵙ ⵡⴰⵎⴰⵏ, ⵜⵔⴱⵓ ⴰⵙ ⵜⴰⴼⵓⴽⵜ. ⵜⴰⵙⵏⴳⴰⵔⵜ ⴰ ⵍⵇⵇⴰⴹⵉ ⴰ ⴼ ⴰⴽ ⵏⵙⴰⵡⵍ! 5. ⴰ ⵉⵜⴱⵉⵔⵏ, ⴰ ⵉⵜⴱⵉⵔⵏ, ⴰⵕⴰ, ⴼⵙⵙⵔ ⵉⵢⵉ: ⴰⵣⴳⵔ ⵉⴼⵔⴷ ⴰⴽⵛⵛⵓⴹ, ⵓⵔ ⴰ ⵉⵙⵙⴰ ⴰⵎⴰⵏ: ⵜⴰⴽⴰⵜ ⴰ ⴼ ⴰⴽ ⵏⵙⴰⵡⵍ, ⴰ ⵍⵖⵛⵉⵎ. 6. ⴰ ⵉⵜⴱⵉⵔⵏ, ⴰ ⵉⵜⴱⵉⵔⵏ, ⴰⵕⴰ, ⴼⵙⵙⵔ ⵉⵢⵉ: ⴰⴽⵛⵛⵓⵍ ⵉⵎⵍⵍⵓⵍⵏ ⴼ ⵓⵙⵔⴷⵓⵏ, ⵉⵙⵙⵏⴷⵓ ⵡⴰⴹⵓ, ⴰⵢⴷⴰ ⵏ ⵉⴳⵉⴳⵉⵍ ⴰⵔ ⴳⵉⵙ ⵉⵜⵜⵎⵃⵓ, ⵎⵓⵏⵏ ⴼⵍⵍⴰⵙ ⵉⵣⴰⵏ: ⵍⵇⵇⴰⴹⵉ ⴰ ⴼ ⴰⴽ ⵏⵙⴰⵡⵍ, ⴰ ⵍⵖⵛⵉⵎ. 7. ⴰ ⵉⵜⴱⵉⵔⵏ, ⴰ ⵉⵜⴱⵉⵔⵏ, ⴰⵕⴰ, ⴼⵙⵙⵔ ⵉⵢⵉ: ⵎⵢⵢⴰ ⵏ ⵡⵓⴳⵍ ⵉⵏⵎⵏ, ⵓⵔ ⴰ ⵙⵙⴰⵏ, ⵓⵔ ⴰ ⴼⴼⵔⴷⵏ, ⵍⵍⴰⵏ ⵖ ⵍⵃⵓⵕⵓⵎ: ⵜⵜⵙⴱⵉⵃ ⴰ ⴼ ⴰⴽ ⵏⵙⴰⵡⵍ, ⴰ ⵍⵖⵛⵉⵎ. 8. ⴰ ⵉⵜⴱⵉⵔⵏ, ⴰ ⵉⵜⴱⵉⵔⵏ, ⴰⵕⴰ, ⴼⵙⵙⵔ ⵉⵢⵉ: ⵉⵕⵎⵉ ⵓⵣⴳⵔ, ⵉⵎⵉⵍ ⴰⵎⴰⵏ ⵏ ⵜⴰⵖⵎⵓⵜ ⴰⵔ ⵜ ⵜⴱⵕⵕⴰⵎⵏ ⴱⵣⵣⵉⵣ: ⴰⵛⵍⵃⵉⵢ ⴰ ⵉⴳⴰⵏ ⴰⵣⴳⵔ, ⵉⵕⵓⵎⵉⵢⵏ ⴰ ⵉⵔⵥⵎⵏ ⵡⴰⵎⴰⵏ ⵖ ⵜⵖⴰⵎⵓⵜ. ⴰⵎⴰⵔⴳ ⴼ ⵟⵟⵍⴱⴰ 1. ⵓⵔ ⴷ ⵏⴽⴽⵉⵏ, ⴰ ⵣⵣⵉⵏ, ⴽⴰ ⴰⴷ ⴼⵍⵍⴰⴽ ⵉⵜⵜⵓⵔⵉⵡⵔⵖⵏ; ⵉⵔⴰ ⴽⵯⵏ ⵍⵇⵇⴰⴹⵉ, ⵉⵔⴰ ⴽⵯⵏ ⵟⵟⴰⵍⴱ. 2. ⵉⵖ ⴽ ⵉⵥⵔⴰ, ⵉⵜⵜⵓ ⴽⵯⵏ, ⴰ ⵉⵎⵃⴹⴰⵕⵏ, ⵉⵜⵜⵓ ⵍⴽⵜⵓⴱ, ⵉⵜⵜⵓ ⴽⵔⴰ ⵉⵜⵜⵉⵏⵉⵏ ⵙ ⵢⵉⵎⵉ ⵏⵏⵙ. 3. ⴰ ⵓⵔ ⵉⵙⵙⵔⴱⵃ ⵕⴱⴱⵉ ⵢⴰⵜ ⵉⵜⵜⴰⵀⵍ ⵟⵟⴰⵍⴱ ⵓⵍⴰ ⵢⴰⵜ ⵉⴽⴽⴰⵏ ⵜⵉⴳⵎⵎⵉ ⵏⵏⴽ, ⴰ ⵟⵟⴰⵍⴱ. 4. ⵢⵓⵛⴽⴰ ⴷ ⵉⴳⵉⵎ, ⴰ ⴱⴰⴱ ⵏ ⵜⴼⵓⵍⵍⵓⵙⵉⵏ, ⵓⵊⴷ ⴰⵖⵔⵓⵛ. 5. ⵉⴳⴰ ⵟⵟⴰⵍⴱ ⵣⵓⵏⴷ ⵜⴰⵃⴰⵏⵓⵜ ⵏ ⵉⵡⴰⵍⵉⵡⵏ ⵖ ⵜⵓⵥⵥⵓⵎⵜ ⵏ ⵉⴱⵓⴷⵔⴰⵔⵏ. 6. ⴰⵔ ⵢⴰⴽⴽⴰ ⵜⴰⵇⴰⴹⵉⵜ, ⴰⵔ ⴽⵉⵖ ⴷ ⵢⵓⵛⴽⴰ ⵍⵄⴰⵍⵉⵎ, ⵉⵛⵎⵎⵜ ⵙⵔⵙ ⵍⵃⴰⵍ. 7. ⵢⴰⵏ ⴰⴷ ⵜⴳⴰ ⵍⴼⴹⴹⴰ ⴷ ⵍⵊⵓⵀⵕ 8. ⵢⵓⴳⵔ ⵜⵏ ⴹⴹⵢⴰⵎⴰⵏ ⵉⵖ ⵉⵚⵕⵕⴼ, 9. ⵢⴰⵏ ⴰⴷ ⴳⴰⵏ ⵟⵟⵍⴱⴰ ⵖ ⵍⵇⵇⵔⴰⵏ, 10. ⵢⵓⴳⵔ ⵜⵏ ⵍⵄⴰⵍⵉⵎ ⵉⵖ ⵉⵙⴰⵡⵍ. ⴰⵎⴰⵔⴳ ⴼ ⵙⵉⴷⵉ ⵃⵎⴰⴷ ⵓ ⵎⵓⵙⴰ 1. ⴰ ⵙⵉⴷⵉ ⵃⵎⴰⴷ ⵓ ⵎⵓⵙⴰ, ⵜⵉⵏⵉ ⵀⵍⵍⵉ ⵜⴳⵉⴷ ⵉⵣⵎ, 2. ⵀⴰⵏⵏ, ⴰⵢⴷⴰ ⵏ ⵉⴳⵉⴳⵉⵍ, ⵛⵛⴰⵏ ⴰⵙ ⵜ ⴰⴽⴽⵯ ⵎⴷⴷⵏ. 3. ⴰⵍⵍⴰⵀⵓ ⴰⴽⴱⴰⵔ, ⵉⴽⴽⵙ ⵍⴽⵉⴱⵔ ⵜⴰⵔⵊⴰⵍⴰⵡⵜ, ⵉⴽⴽⵉⵙ ⴰⵢⵜ ⵍⵎⵓⵃⵉⴱⴱⴰ, ⵉⴽⴽⵉⵙ ⵉⵀⵡⴰⵡⵉⵢⵏ. 4. ⴰ ⴱⴰⴱ ⵏ ⵊⵊⵏⴰⵏ, ⵉⵎⵉⴽⴽ ⵏ ⵡⴰⴹⵉⵍ ⴰⴷ ⴰⴽ ⵏⴹⴰⵍⴱ; ⵓⵔ ⵉⴳⵉ ⵍⵄⵉⴱ, ⴰⵎⴰⴹⵓⵏ ⴰⴷ ⵉⵢⵉ ⵙⵔⵙⵏ ⵉⵃⵓⵣⵏ. 5. ⵢⴰⵏ ⵓⵊⴷⴷⵉⴳ ⴰⴷ ⴰⴽ ⵏⴹⴰⵍⴱ ⴰ ⴱⴰⴱ ⵏ ⵊⵊⵏⴰⵏ, ⴰⵛⴽⵓ ⵜⴰⵙⴰ ⵏⵓ ⵜⴳⴰ ⴱⴰⵀⵔⴰ ⵎⵎⵓ ⵛⵛⵀⵡⴰ. 6. ⴰ ⵜⴰⵙⴰ ⵏⵓ, ⴰ ⵜⴰⵙⴰ, ⴰ ⵉⵎⵎⵉ ⵃⵏⵏⴰ, ⵜⴳⴰ ⵣⵓⵏⴷ ⴰⵔⵄⵎ ⵉⵔⵥⴰⵏ ⵖ ⵡⴰⴼⵓⴷ, ⵉⵙⵔⵙ ⵍⵃⵎⵍ, ⵉⴳⵯⵏ. 7. ⵢⴰⵙⵉ ⴽⵔⴰ ⵜⴰⵛⴰⵇⵇⵓⵔⵜ, ⵢⴰⵙⵉ ⴽⵔⴰ ⴰⵎⴰⵢⴳ, ⴰⴷ ⴱⴱⵉⵏ ⵜⵉⴼⵢⵢⵉ, ⴼⵍⵏ ⵉ ⴱⴰⴱ ⵏⵏⵙ ⴰⵎⴰⵔⴳ. 8. ⴳⴳⵯⵉⵣ ⴷ, ⴰ ⵓⴷⴰⴷ, ⵙ ⵍⵓⴹⴰ, ⵎⴰⵏⵉ ⵖ ⵔⴰ ⵜⴱⵡⵡⵀⵜ, ⵀⴰⵏⵏ ⴰⴷⵔⴰⵔ, ⴰⵔ ⴳⵉⵙ ⵜⵜⵎⵓⵙⵙⵓⵏ ⵉⴱⵓⵔⵉⵢⵏ. 9. ⴰ ⵕⴱⴱⵉ, ⵙⴰⵎⵃ ⵉⵢⵉ ⵖ ⵉⵏⵏⴰ, ⵜⵓⵙⵉ ⵉⵢⵉ ⵜⵜⵥⴰ ⵢⵉⵔⵏ; ⵄⴰⵎⴰⵢⵏ ⵏ ⵓⵙⴳⴳⵯⴰⵙ ⵜⵓⵙⵉ ⵉⵢⵉ ⴳⵔ ⵉⴼⴰⵙⵙⵏ. 10. ⵍⴼⵔⴹ ⴰ ⵉⴳⴰ ⵚⵚⴰⴱⵓⵏ ⵉ ⵢⴰⵏ ⵉⵔⴰⵏ ⴰ ⵉⵎⵎⴰⴳⴳⴰⵔ ⵍⵇⴰⵢⴷ. 11. ⵍⴼⵔⴹ ⴰ ⵉⴳⴰ ⵙⵙⵉⵡⴰⵍ ⵉ ⵢⴰⵏ ⵉⴳⴳⵯⵣⵏ ⴰⵙⵎⴹⵍ. 12. ⵍⴼⵔⴹ ⴰ ⵉⴳⴰ ⵍⵉⵜⵜⵉⵀⴰⵍ ⴽⵉⵖ ⵉⵎⵓⵏ ⵍⵅⴰⵟⵕ. 13. ⵍⴼⵔⴹ ⴰ ⵉⴳⴰ ⵍⵃⴱⴰⵇⵇ ⴷ ⵉⵊⴷⴷⵉⴳⵏ ⵉ ⵜⵄⵢⵢⴰⵍⵜ. 14. ⴰⵍⵍⴰⵀ, ⵎⵔⴰ ⵖⵉⴷ ⵉⵍⵍⵉ ⴷⴷⴱⴱⴰⵃ ⴰⵔ ⴷ ⴰⵙ ⵏⵖⵔ ⴰ ⵢⴰⵣⵓ ⵢⴰⵏ ⵉⵅⵛⵏⵏ, ⴰⴳⵯⵍⵏ ⴰⴱⴹⴰⵏ ⵏⵏⵙ. 15. ⴰⵃⵃ ⵉⵏⵓ, ⵊⵍⵉⵖ! ⵓⵔ ⴷⴰⵔⵉ ⵎⴰⴷ ⴰⵖ ⵉⵇⵇⴰⵢⵏ ⴰⴼⵓⵙ, ⴰⵔ ⴷ ⵉⵎⵍ ⴰⵖⴰⵔⴰⵙ ⵏ ⵜⴳⵎⵎⵉ. 16. ⴰⵃⵃ ⵉⵏⵓ, ⵊⵍⵉⵖ! ⴰⵡⵉ, ⴰ ⴰⴹⵓ, ⵍⴰⵅⴱⴰⵔ ⵉⵏⵓ ⵉ ⴱⴰⴱⴰ ⵓⵍⴰ ⵉⵏⵏⴰ. ⵜⵉⵏⵉⵜ ⴰⵙ: " ⵉⵊⵍⴰ ⵉⵡⵉⵎ. " 17. ⵎⴰⴷ ⵜ ⵉⵊⵍⴰⵏ? ⵉⵊⵍⴰ ⵜ ⵛⵛⵔⴱⵉⵍ ⴷ ⵓⵃⴰⵢⴽ, ⵏⵙⵙⵏⴷⵎ. 18. ⴰⵍⵍⴰⵀⵓ ⴰⴽⴱⴰⵔ, ⵉⵙ ⴷ ⴰⴷ ⴰⵍⵍⴰⵖ ⴰⵔ ⴷ ⵙⵙⴰⵍⵍⴰⵖ ⵉⵕⵓⵎⵉⵢⵏ, ⵉⵎⵎⴰ ⴰⵃⴱⵉⴱ, ⵓⵔ ⴰ ⵜⵏ ⵜⵜⵀⵡⵡⴰⵍⵖ. ⴰⵎⴰⵔⴳ ⴼ ⵍⵍⵓⵣ 1. ⵓⵔ ⴰⴽⴽⵯ ⵉⵔⵥⵉ ⵍⵍⵓⵣ, ⵉⵛⵛ ⵜ, ⵉⵙⵙⵏ ⵜⴰⴹⴼⵉ ⵏⵏⵙ ⵉⵍⵍⴰⵏ ⴳⵉⵙ ⴰⵎⵔ ⵢⴰⵏ ⵜ ⵉⵛⵛⴰⵏ, ⵉⵖ ⵙⵓⵍ ⵉⴳⴰ ⵜⵉⴳⵔⴳⵣⵜ. 2. ⵉⵖ ⵉⴳⴰ ⵍⵍⵓⵣ, ⵓⵔ ⵙⵓⵍ ⵉⵍⵍⵉ ⵏⵏⵙⵎⵜ. ⵉⵖ ⵉⴳⴰ ⴳⴰⵔ ⵍⵍⵓⵣ, ⴰⵍⵍⴰⵀ ⵉⵄⴰⵡⵏ! 3. ⴰⵡⴰⵍ ⵍⵍⵉ ⴱⴷⴷⴰ ⵙⵉⴳⴳⵉⵍⵖ, ⵓⵔ ⵉⴽⴽⵉⵙ ⵜⴰⵖⵓⴼⵉ ⵖ ⵜⴰⵙⴰ ⵏⵓ ⴱⵍⴰ ⵜⵉⴷⴷⵉ ⵏⵏⴽ, ⴰ ⵡⵉⵏⵓ. 4. ⴰ ⵜⴰⵙⴰ ⵏⵓ, ⴰ ⵜⴰⵙⴰ, ⵚⴱⵕ, ⵢⵓⴷⴰ ⴽⵎ ⴰⴷ ⴰⴽⴽⵯ ⵓⵔ ⵜⴰⵍⵍⴰⵜ, ⴰⵃⴱⵉⴱ, ⵉⵡⵉⵏ ⵜ ⵉⵎⵖⴷⴰⵔⵏ. 5. ⵉⵀⵏⵏⴰ ⵢⴰⵏ ⴷⴰⵔ ⵉⵍⵍⴰ ⵍⵎⴰⵍ ⵉⴳⴳⵓⵜⵏ; ⴰⵙⵙ ⵏⵏⴰ ⵉⵔⴰ ⵎⵕⵕⴰⴽⵛ, ⵢⴰⵙⵉ ⵙⵔⵙⵏ ⵉⵇⵇⵏⴹⴰⵕⵏ ⴰⴷ ⵙⵜⵉⵏ ⵜⴰⵛⵛⵔⴱⵉⵍⵜ ⵉⵍⵍⴰⵏ ⵙⵙⵍⵓⴽ ⵉⴳⴳⵓⵜⵏ. 6. ⵉⵀⵏⵏⴰ ⵢⴰⵏ ⴷⴰⵔ ⴰⵢⵢⵉⵙ ⵜ ⵉⵊⵊⵏⵊⴰⵎⵏ. 7. ⵓⵎⵎⴰ ⵢⴰⵏ ⴷⴰⵔ ⵉⵍⵍⴰ ⵓⴹⵓⵃⴰⵏ ⵉⵥⵕⴰ ⵍⵖⴱⴰⵢⵏ 8. ⵉⵙⵙⵏ ⵢⴰⵏ ⴷⴰⵔ ⵉⵎⵉ ⵏⵏⵙ ⴰⴷ ⴽⵯⵏ ⵉⵙⵙⴰⵡⵏ ⵉ ⵜⴰⴳⴰⵏⵜ ⴰⵔ ⴰⴽ ⵉⵜⵜⴳⴰⵍⵍⴰ ⵙ ⵕⴱⴱⵉ ⴰⵔ ⵉⵎⵎⵓⵜ ⵙ ⵍⵃⵓⴱⴱ ⵏⵏⴽ. 9. ⴰ ⵙⵉⴷⵉ ⵃⵎⴰⴷ ⵓ ⵎⵓⵙⴰ, ⵔⵇⵇⵓⵛ ⴰⴷ ⴰⴽ ⵏⴹⴰⵍⴱ; ⵏⵏⴰⵏ ⴰⵖ ⴷⴰ ⵜⵙⴽⴰⵔ ⵜⴰⵡⴰⴷⴰ ⵣⵓⵏⴷ ⵍⵇⴰⵢⴷ! 10. ⵏⵏⴰⵏ ⴰⵖ ⴷⴰ ⵜⵙⴽⴰⵔ ⴰⵥⵟⵟⴰ ⵣⵓⵏⴷ ⵍⴽⵉⵖⴹ, ⵏⵏⴰⵏ ⴰⵖ ⴷⴰ ⵜⵙⴽⴰⵔ ⵙⴽⵙⵓ ⵣⵓⵏⴷ ⵍⵅⴰⵍⵚ. 11. ⴰ ⵙⵉⴷⵉ ⵃⵙⴰⵢⵏ ⴷ ⵕⴱⴱⵉ ⴽⵙⴰⵏ ⵓⴽⴰⵏ ⴰⵡⴰⵍ. 12. ⴰ ⵙⵉⴷⵉ ⵃⵙⴰⵢⵏ ⵡⴰⵏⵏⴰ ⵏⵏ ⵙⵔⴽ ⵉⵖⵉⵏ ⴰⵙⵉⴼ, ⵢⵉⵡⵉ ⵏⵏ ⵜⵉⵍⵍⴰⵙ, ⴰⴷ ⴷ ⴳⵉⴽ ⵢⴰⵡⵉ ⵜⵉⴼⴰⵡⵉⵏ. 13. ⴰ ⵙⵉⴷⵉ ⵃⵙⴰⵢⵏ ⵀⵓⵣⵣⵉⵖ ⵜⵉⴼⵍⵡⵉⵏ ⵏⵏⵓⵏ ⵏ ⴱⵕⵕⴰ ⵓⵍⴰ ⵜⵉⵏⵏ ⵓⴳⵏⵙ, ⵜⴰⵎⵎⴰⵔⴰ ⵜⴰⵖ ⴰⵖ. 14. ⴰ ⵙⵉⴷⵉ ⵃⵙⴰⵢⵏ, ⵀⵓⵣⵣⵉⵖ ⴽⵓⵍⵍⵓ ⵎⴰ ⴼⵍⵍⴰⴽ ⵉⴳⴰⵏ ⴰⵙⵖⴰⵔ, ⴰⴷ ⴳⵉⴳⵉ ⵓⵔ ⵉⴼⵕⵃ ⵓⵏⵡⵡⴰⵛ. 15. ⴰ ⵙⵉⴷⵉ ⵃⵙⴰⵢⵏ ⵀⵓⵣⵣⵉⵖ ⵜⵉⴼⵍⵡⵉⵏ ⵏⵏⵓⵏ: ⵕⵥⵎ ⵉ ⵡⵉⵏⵓ ⵉⴹⵕⵏ ⵖ ⵜⵥⵓⴹⴰ ⵏ ⵍⵇⴰⵢⴷ. 16. ⴰ ⵙⵉⴷⵉ ⵉⵄⵇⵓⴱ, ⴳⴰⵜ ⵉ ⵔⵔⵡⴰ ⵜⵉⵙⴰⵍⵉⵡⵉⵏ ⴰⴷ ⵙⵔⵙ ⵙⵔⵡⴰⵜⵏ ⵍⵡⵔⴹ 17. ⴳⴰⵜ ⵉ ⵉⴱⵓⵔⵉⵢⵏ ⴰⵍⴷⵓⵏ, ⴰⴷ ⵙⵔⵙ ⵏⵙⵙⵓⴼⴼⵓⵖ ⴰⵄⴷⴰⵡⵏ. ⴰⵎⴰⵔⴳ ⴼ ⵉⵙⵓⵇⵇⵉⵢⵏ 1. ⵓⵜ ⴰⵜ ⵉⵙⵓⵇⵇⵉⵢⵏ ⴰⴷ ⴼⴼⵓⵖⵏ ⴰⵙⴰⵢⵙ; ⵉⵣⵣⵓⵎⵎⴰ ⵓⵙⵓⵇⵇⵉⵢ ⵣⵓⵏⴷ ⴳⵉⵙ ⵉⵖⵔⵉ ⵏ ⵡⵓⵛⵛⵏ. 2. ⵎⴰ ⵊⵊⵓ ⵉⵥⵔⴰⵏ ⵍⵇⵇⴰⴹⵉ ⵖ ⵉⵙⵓⵇⵇⵉⵢⵏ? 3. ⴰⵙⵓⵇⵇⵉⵢ ⵉⵖⴷⵔ ⵏⵏⴰⴱⵉ, ⵉⵃⵕⵎ ⵍⵃⴰⵙⴰⵏⵜ. ⵎⵇⵇⴰⵔ ⵉⵖⵔⴰ ⵍⴽⵜⴰⴱ ⵉⵙⴽⴰⵔⴽⵙ, ⵍⵇⵕⵕⴰⵏ. 4. ⴰⵙⵓⵇⵇⵉⵢ ⴷ ⵓⵎⴷⴷⵓⵣ ⴷ ⵓⵖⵢⵓⵍ ⵙⵡⴰ ⵜⵏ ⵏⵉⵜ. 5. ⵉⵎⵎⵓⵜ ⵓ ⴷⵔⴰ ⵖ ⵓⴷⵔⴰⵔ, ⵉⵊⵊⵓ ⴽⵓⵍⵍⵓ ⵓⵣⴰⵖⴰⵔ. 6. ⵏⴽⵔⵣ ⵉⴳⵔ ⵙ ⵓⵎⵏⵣⵓⵢ, ⵏⴰⵙⵉ ⵙ ⵓⵎⴳⵏⵓⵏ. 7. ⵖⵎⴽⴰⵏⵏ ⵉⴳⴰ ⵙⴰⵍⵉⴳⴰⵏ ⵉ ⵜⴰⵏⵏⴰ ⵜ ⵉⵄⵛⵔⵏ, 8. ⵖⵎⴽⴰⴷ ⵉⵖⵛⵏ ⵡⵓⴷⵉ ⵉⵖ ⵜⴹⵔⵜ, ⴰ ⵉⴳⵍⴳⵉⵣ, ⴼⵍⵍⴰⵙ. 9. ⵢⴰⵜ ⴽⴰ ⵃⴳⵔⵏ ⵜⵉⵎⵖⴰⵔⵉⵏ, ⵎⵇⵇⴰⵔ ⴰ ⵙⵓⴼⵓⵏⵜ, ⵓⵔ ⴰ ⵜⵜⵚⴰⵃⴰⴱⵏⵜ ⵍⵅⵢⴰⵔ. 10. ⵇⵇⵏⵄⴰⵏⵜ ⵙ ⵉⵎⵔⵔⴽⴰ, ⴰⵔ ⵜⵜⵚⴰⵃⴰⴱⵏⵜ ⴰⵎⵔ ⴰⵅⵎⵎⴰⵙ ⵏⵖ ⵉⵙⵓⵇⵇⵉⵢⵏ. 11. ⴰ ⵜⴰⵎⵎⴰⵢⵜ ⵉⵃⴰⵡⵍⵓⵍⵍⵓⵏ ⵖ ⵡⴰⵙⵉⴼ, ⵉⵙ ⴽⵎ ⵉⴼⵔⴷ ⵓⴱⵓⴽⵉⵔ ⵏⵖⴷ ⴰⵍⵇⵇⴰⵖ ⵉⵎⵍⵍⵓⵍⵏ. 12. ⵉⵎⵎⵓⵜ ⵡⵓⵍ ⵉ ⵣⵣⵉⵏ; ⵓⵔ ⵜ ⵏⵏⵉⵖ ⴰⵍⵍⵉⵖ ⵏⵏ ⵓⴼⵉⵖ ⵜⵉⴱⵉⵏⵚⵔⵜ ⵉⵊⵊⴰⵏ, ⴰⵔ ⵜⵏ ⵜⵜⵖⵎⵎⴰⵛⵏ ⵉⴱⵓⴽⵉⵔⵏ. 13. ⵉⵎⵎⵓⵜ ⵓⵍ ⵉ ⵣⵣⵉⵏ, ⵓⵔ ⵜ ⵏⵏⵉⵖ ⴰⵍⵍⵉⵖ ⵏⵏ ⵓⴼⵉⵖ ⵜⴰⵎⵎⵏⵜ ⵖ ⵓⵏⵅⴷⴰⵎ! 14. ⵉⵙ ⴽⵓⵍⵍⵓ ⵍⴰⵃⵏ ⵉⵔⵓⴽⵓⵜⵏ ⵉⵥⵉⵍⵏ? ⴰⵎⴰⵔⴳ ⵏ ⵎⵓⵍⴰⵢ ⴱⵔⴰⵀⵉⵎ 1. ⴰ ⵎⵓⵍⴰⵢ ⴱⵔⴰⵀⵉⵎ, ⴰ ⵛⵛⵔⵉⴼ ⵎⵇⵇⵓⵔⵏ. 2. ⴰ ⵡⴰⵍⵍⵉ ⵜⵓⴼⴰ ⵣⵣⴰⵡⵉⵜ ⵏ ⵉⵖⴰⵖⴰⵢⵏ. 3. ⴰⵍⵍⴰⵀ, ⵎⴰ ⴼ ⵉⵢⵉ ⵜⵓⴳⵉⵜ ⴰ ⵏⵎⵓⵏ, ⴰⵡⵉ ⵛⵛⵓⵔ, 4. ⴷⴰⵔ ⵙⵉⴷⵉ ⵎⵔⵔⵉ, ⴱⵓ ⵜⴰⵢⵏⵉ ⵢⴰⵜⵜⵓⵢⵏ 5. ⵖ ⴱⵏⴰⴷⵎ ⵓⵔ ⵜⵍⵍⵉ ⵏⵏⵉⵢⵜ. 6. ⴰ ⵎⵓⵍⴰⵢ ⵃⴰⴼⵉⴹ, ⵉⵡⵉⵏ ⵜ ⵉⵕⵓⵎⵉⵢⵏ, 7. ⵉⴷⴷⴰ ⵙ ⴱⴰⵔⵉⵣ, ⴰⵔ ⴳⵉⵙ ⵉⵙⵙⵡⴰ ⵍⵉⵇⵇⴰⵎⵜ 8. ⵉⵚⵔⴼ ⴷ ⵓⴳⵍⵍⵉⴷ ⵙⵔⵓⵏ, ⵉⵏⵏⴰ ⴰⵡⵏ, ⴰ ⵉⵎⵖⴰⵔⵏ: 9. ⴰ ⵢⴰⵏ ⴷⴰⵔ ⵉⵍⵍⴰ ⵣⵣⵉⵏ, ⵉⴼⴽ ⴰⵙ ⵍⵅⴰⵟⵔ. 10. ⵉⴳ ⵉⵜⵜ ⵖ ⵍⵃⵉⵊⴰⴱ, ⴰⵔ ⴰⵙ ⵢⴰⴽⴽⴰ ⵎⴰ ⵉⵔⴰ; 11. ⴰⴷ ⴰⵙ ⵓⵔ ⵉⵣⵓⴳ, ⴰⵡⵉⵏ ⵜ ⵉⵏⵏ ⵉⵏⵡⵡⴰⵛⵏ. 12. ⵉⵎⵎⵉ ⵏⵓ, ⴰ ⵉⵎⵎⵉ, ⴳⵉⵖ ⴰⵎ ⵡⴰⵔ ⵍⵄⴰⵇⵇⵍ. 13. ⵉⵖ ⵏⵥⵔⴰ ⴰⵊⴷⴷⵉⴳ, ⵉⵔⵉⵖ ⵜⴰⵡⵛⴽⵉⵏⵜ. 14. ⵉⵖ ⵏⵥⵔⴰ ⵜⴰⴳⵓⴹⵉ, ⵏⵏⵉⵖ ⴰⵎ: ⵢⵓⴼ ⵉⵢⵉ ⴰⴷ ⵎⵎⵜⵖ. 15. ⵉⵖ ⵏⵥⵔⴰ ⴱⴰⴱ ⵏ ⵣⵣⵉⵏ, ⵏⵅⵍⵓ ⴼⵍⵍⴰⵙ. ⴰⵎⴰⵔⴳ ⴼ ⵎⵓⵍⴰⵢ ⴱⵔⴰⵀⵉⵎ 1. ⴰ ⵎⵓⵍⴰⵢ ⴱⵔⴰⵀⵉⵎ, ⴰ ⵛⵛⵔⵉⴼ ⵎⵇⵇⵓⵕⵏ. 2. ⴰ ⵡⴰⵍⵍⵉ ⵜⵓⴼⴰ ⵣⵣⴰⵡⵉⵜ ⵏ ⵉⵖⴰⵖⴰⵢⵏ, 3. ⴰⴼⵉⵏ ⵜ ⵉⵖⵔⵔⵓⴱⴰ, ⵜⴰⴼⵉⵜ ⴷ ⵜⴰⵏⴰⵡⵜ 4. ⴰⴼⵉⵏ ⵜ ⴰⵢⵜ ⵍⵃⵓⵣ, ⵉⵖ ⵓⴽⵉⵏ ⵙ ⵉⵕⵓⵎⵉⵢⵏ. 5. ⴰⵍⵍⴰⵀ, ⵎⴰ ⴼ ⵉⵢⵉ ⵜⵓⴳⵉⵜ ⴰ ⵏⵎⵓⵏ, ⴰ ⵡⵉⵏⵓ, 6. ⵉⵙ ⴳⵉⵖ ⴱⵏⴰⴷⵎ ⵖ ⵓⵔ ⵜⵍⵍⵉ ⵏⵏⵉⵢⵜ 7. ⴷⴰⵔ ⵙⵉⴷⵉ ⵎⵔⵔⵉ, ⴱⵓ ⵜⴰⵢⵏⵉ ⵢⴰⵜⵜⵓⵢⵏ ⴰⵎⴰⵔⴳ ⴼ ⵎⵓⵍⴰⵢ ⴱⵔⴰⵀⵉⵎ 1. ⴰⵍⵍⴰⵀ ⵎⴰ ⴼ ⵉⵢⵉ ⵜⵓⴳⵉⵜ ⴰ ⵏⵎⵓⵏ? ⴰ ⵡⵉⵏⵓ? 2. ⵉⵙ ⴷ ⵉⵙ ⴼⵍⵍⴰⴽ ⵏⴳⴰ ⴰⵙⴰⵡⵏ ⵉⵙⵙⵕⵎⵓⵢⵏ 3. ⵏⵖ ⵉⵙ ⴱⴰⵀⵔⴰ ⴳⵉⵖ ⴰⴳⴰⵔ ⴱⵏⴰⴷⵎ 4. ⵖ ⵓⵔ ⵜⵍⵍⵉ ⵏⵏⵉⵢⵜ 5. ⴰ ⵙⵉⴷⵉ ⵎⵔⵔⵉ? ⴳ ⵍⵄⵇⵇⵍ ⵉ ⵜⵎⵖⴰⵔⵜ 6. ⵉⵛⵉⴱⵏ, ⴰⵔ ⵜⵙⵉⴳⴳⵉⵍ ⴰⴼⵔⵓⵅ ⵎⵥⵥⵉⵢⵏ ⴰⵎⴰⵔⴳ ⴼ ⵓⵕⵓⵎⵉⵢ 1. ⵓⵔ ⴰⵖ ⵉⵍⴰⵣⵎ ⵡⴰⵡⴰⵍ ⵍⵍⵉⵖ ⴷ ⴰⵕⵓⵎⵉⵢ, 2. ⴱⵓ ⵓⵛⵎⵔⵉⵔ, ⴰⵔ ⴰⵙ ⵏⵙⵙⵓⴷⵓⵎ ⴰⴼⵓⵙ. 3. ⵉⵖ ⵏⵎⵓⵏ ⴷ ⵓⵕⵓⵎⵉⵢ, ⴷⴷⵉⵏ ⵓⵔ ⵜ ⵏⵟⵟⴰⴼ. 4. ⵉⵖ ⵏⵎⵓⵏ ⴷ ⵡⴰⵄⵕⴰⴱ, ⵜⵉⵍⵍⴰⵙ ⴰ ⵔⴰ ⵏⵥⵔ. 5. ⵉⵖ ⵏⵎⵓⵏ ⴷ ⵓⵎⴰⵣⵉⵖ, ⵍⵅⵉⵔ ⴰⵔ ⴰⴷ ⵏⴰⵡⵉ. 6. ⴰⵔ ⵜⵜⵎⵓⵏⵏ ⵉⴳⴷⵎⵉⵡⵏ ⴷ ⵍⵎⵅⵣⵏ ⵣⵓⵏⴷ ⴱⵓⵎⵃⵏⴷ ⴷ ⵡⵓⵛⵛⵏ: ⵉⵔⴰ ⵢⴰⵏ ⴰ ⵉⵛⵛ ⵢⴰⵏ. 7. ⵉⵎⵎⴰⴳⴳⴰⵔ ⵡⵓⵛⵛⵏ ⴷ ⵉⵣⵉⵎⵎⵔ ⵖ ⵡⴰⵎⵎⴰⵙ ⵏ ⵙⵙⵓⵇⵇ 8. ⵉⵏⵏⴰ ⴰⵙ ⵡⵓⵛⵛⵏ: " ⴱⵉⴷⴷ, ⴰ ⴼⵍⴰⵏ, ⴰ ⵏⵎⵃⵉⴽⵉⵎ. " 9. ⴰⵕⵓⵎⵉⵢ ⵜⵉⴽⵏⵏⴰⴷ ⴰ ⵙ ⴰⵏⵖ ⵉⴳⴰⴱⵍ. 10. ⵍⵍⵉⵖ ⵉⵔⴰ ⵜⵉⵎⵉⵣⴰⵔ ⵏⵏⵖ, ⵉⵏⵏⴰ ⴰⵖ: 11. " ⴼⴽⵉⵖ ⴰⵡⵏ ⵍⴰⵎⴰⵏ ⵏ ⵕⴱⴱⵉ! " 12. ⵉⴽⴽⴰ ⴷ ⵉⵎⵉⴽⴽ, ⵉⵏⵏⴰ: " ⵀⴰ ⵏⵏ ⴹⴹⴰⴱⵉⵟ ⴷ ⵜⵡⵉⵣⴰ. 13. ⴰ ⵓⵔ ⵜⵎⴰⵟⵍⵎ, ⵏⵖ ⴰⴽⴽⵯ ⵜⴽⵛⵎⵎ ⵍⵃⴱⵙ ⵙ ⵍⴳⵢⵓⴷ. " ⴰⵎⴰⵔⴳ ⴼ ⴷⴷⵓⵏⵉⵜ 1. ⵣⴰⵢⴷ, ⴰ ⵓⴳⴳⵓⴳ ⵉⵅⵍⴰⵏ, ⵓⵔ ⴽ ⵓⴽⴰⵏ 2. ⴱⵏⵉⵖ, ⴰⴷ ⴰⴽ ⴷ ⵉⴳ ⵕⴱⴱⵉ ⵢⴰⵏ ⵉⴳⴳⵉⴳ, 3. ⵉⵅⵍⵓ ⵜⴰⵔⴳⵯⴰ ⵏⵏⵓⵏ, ⵏⵖ ⵜⵉⵣⵣⴰ ⵇⵇⵊⵔⵏⵉⵏ. 4. ⵍⵇⵇⵉⵙⵙⵜ ⵉⵏⵓ ⵜⵉⵏⵏ ⵓⵍⵄⵢⵓⴹ ⵏ ⵍⴱⵓⵔ, ⵉⵖ ⴼⵍⵍⴰⵙ 5. ⵉⵍⵍⴰ ⵓⵥⴰⵡⴰⴹ ⵉⴳⴳⵓⵜⵏ, ⴰⵔ ⵉⵜⵜⵉⵏⵉ: " ⵢⴰ ⵕⴱⴱⵉ, ⵊⵊⵏⵊⵎ ⵉⵢⵉ! " 6. ⵍⵇⵇⵉⵙⵙⵜ ⵉⵏⵓ ⵜⵉⵏⵏ ⵓⵕⵄⵎ ⵉⴽⵔⵣⵏ ⵖ ⵉⴳⴳⵉ ⵏ 7. ⵓⵊⴰⵔⵉⴼ, ⵓⵔ ⵉⵄⵍⵉⴼ, ⵓⵔ ⵉⵚⵎⵎⵉⵔ 8. ⵉⴽⵔⵣ ⴽⵯⵏⵜ, ⴰ ⵏⵏⴷⴰⵎⴰⵜ. 9. ⵍⵇⵇⵉⵙⵙⵜ ⵉⵏⵓ ⵜⵉⵏⵏ ⵓⵊⴷⴰⵄ ⵉⵍⵍⴰⵏ ⵖ ⵏⴳⵔ 10. ⵜⴰⵊⴷⴰⵄⵉⵏ, ⵉⵙ ⵓⴽⴰⵏ ⵉⵙⵔⵉⵔ, ⵓⵎⴰ ⵜⴰⵎⵥⵎ ⵜ, ⴰ ⵉⵍⴳⵓⵎⴰ. 11. ⵣⴰⵢⴷ, ⴰ ⵢⴰⵏ ⵉⵜⵜⵉⵏⵉⵏ: " ⵍⵎⵓⵃⵉⴱⴱⵜ ⵓⵔ ⴰ ⵜⵜⵀⵡⵡⴰⵍ 12. ⴰⴷ ⴰⵙ ⵜⵉⵍⵉ ⵖ ⵔⵔⵉⵛ ⵏ ⵜⵎⵓⵔⵖⵉ, 13. ⵜⴰⴳⵯⵉ ⴰⴽⴰⵍ. ⵉⵖ ⵜⵍⵍⵉⴷ ⵖ ⵓⵙⴰⵡⵏ, ⴳⵉⵏ ⴰⴽ 14. ⵉⴼⴰⴷⴷⵏ ⴰⵎⴰⵏ, ⴰⴷ ⴰⴽ ⵜⵉⵍⵉ ⵍⵎⵓⵃⵉⴱⴱⵜ, 15. ⵣⵓⵏⴷ ⴰⵙⵍⵎ ⵉⴳⴰⵏ ⴰⵡⵔⴰⵖ ⵉⴷⴷⵎ ⴰⵎⴰⵏ 16. ⵡⴰ ⵢⴰ ⵡⵉⵏⵓ, ⵜⵖⴷⵔⵜ, ⵉⴼⴼⵓⵖ ⴷ ⵍⴰⵎⴰⵏ. 17. ⵓⵙⵉⵖ ⴽ, ⴰ ⵡⵉⵏⵓ, ⴼ ⵏⵏⵇⵇⵕⵜ, ⵉⴼⴼⵓⵖ ⴷ ⴳⵉⴽ ⵡⴰⵏⴰⵙ. 18. ⵣⵣⵉⵖ ⴷ, ⴰ ⵏⵏⵇⵇⵔⵜ, ⵓⵔ ⵜⴳⵉⵜ ⴰⵎⵕ ⵉ ⵜⴰⵏⴱⴰⵍⵉⵏ 19. ⵣⵣⵉⵖ ⴷ, ⴰ ⴰⵏⴰⵙ, ⵓⵔ ⵜⴳⵉⵜ ⴰⵎⵔ ⵉ ⵜⴰⵚⵚⴹⵓⵍⵉⵏ. 20. ⵉⵥⵓⵥⴹ ⵓⴼⵓⵍⵍⵓⵙ ⵉⵙⵜⴰⵔⴰ ⵖ ⵡⵉⵙⵙ ⵙⴰ ⵉⴳⵏⵡⴰⵏ. 21. ⵓⵔ ⴷ ⵔⵔⵉⵛ ⴰⴷ ⵜ ⵉⵅⴰⵙⵙⴰⵏ, ⵕⴱⴱⵉ ⴰⴷ ⵜ ⵉⵙⴷⵓⵍⵍⴰⵏ. 22. ⴰ ⵉⴳⵯⵔⵔⴰⵎⵏ ⵏ ⵉⴳⴷⵎⵉⵡⵏ ⴷ ⵡⵉⵏ ⵉⵖⴰⵖⴰⵢⵏ, 23. ⵙⵜⵔ ⴰⵜ ⴰⵖ, ⵖⵎⴽⴰⵏⵏ ⵉⵙⵜⵔ ⵓⵎⴰⵍⵓ 24. ⵜⴰⴼⵓⴽⵜ, ⵉⵖ ⵉⵣⵔⵉ ⵡⴰⵙⵙ. 25. ⵣⴰⵢⴷ, ⴰ ⴱⵓ ⵜⴽⵔⴽⴰⵙ, ⵉⵜⵜⴰⵡⵉⵏ ⴰⵡⴰⵍ 26. ⵢⴰⵡⵉ ⴷ ⵡⴰⵢⵢⴰⴹ. ⴰⴷ ⵜ ⵉⴳ ⵎⵓⵍⴰⵏⴰ 27. ⴷ ⴰⵄⴽⴽⴰⵣ ⵉⵊⵍⵓ ⵜ ⵉ ⵓⴱⵓⴽⴰⴹ 28. ⴰⴷ ⵜ ⵉⴳ ⵎⵓⵍⴰⵏⴰ ⴷ ⵉⴼⴳⴳⵉⴳ ⵖ ⵏⵏⴰⵕ ⵏ ⵍⵄⴷⴰⴱ. 29. ⴰ ⵍⵎⵓⵜ, ⵛⴽⵔⵖ ⵉ ⵕⴱⴱⵉ ⵍⵍⵉ ⴽⵎ ⵉⴳⴰⵏ 30. ⴷ ⵍⵎⵍⴽ. ⵎⵔⴰ ⵜⴳⵉⴷ, ⵎⴰⵍⵉⴽ ⵏ ⵍⵎⵓⵜ, 31. ⴰⵇⵇⴱⵉⵍ ⵏⴳ ⵡⴰⵢⵢⴰⴹ, ⵔⴰ ⴷⵉⵎ ⵏⵎⵎⴰⵖ. 32. ⴰⵔ ⵏⵏ ⵍⴷⴷⵉⵖ ⵡⵉⵏⵓ ⵣⵣⵖ ⵍⵉⵅⵔⵜ. 33. ⵉⵖ ⵏⵙⵎⵓⵎⵎⵉ ⴼ ⵓⴱⵏⵏⴰⵢ, ⵉⵏⵏⴰ ⴰⵖ: " ⵖⵍⵉ ⴰ ⵜⴱⵏⵓⴷ " 34. ⵉⵖ ⵏⵙⵎⵓⵎⵎⵉ ⴼ ⵓⴱⵏⴽⴰⵍ, ⵉⴱⵕⵕⵎ, ⴰⵔ ⴰⵖ ⴷ ⵉⴽⴽⴰⵜ. 35. ⵉⵖ ⵏⵙⵎⵓⵎⵎⵉ ⴼ ⵓⵔⵄⴰⵎ, ⵉⵏⵏⴰ ⴰⵖ: " ⵜⵉⵖⵕⴰⵕ ⴰⵢⴰⴷ ⵓⵙⵉⵖ. " 36. ⵉⵖ ⵏⵙⵎⵓⵎⵎⵉ ⴼ ⵓⵢⵢⵉⵙ, ⵉⵙⵔⵙ ⴰⵍⴳⴰⵎⵓ ⵖ ⵡⴰⴽⴰⵍ. 37. ⵉⵖ ⵏⵙⵎⴰⵎⵎⵉ ⴼ ⵓⴳⵯⵔⵔⴰⵎ, ⵉⵔⴰ ⴰⴷ ⵢⴰⵎⵥ ⵚⵚⴰⴹⴰⵇⴰ 38. ⵉⵖ ⵏⵙⵎⴰⵎⵎⵉ ⴼ ⵓⵖⴰⵔⴰⵙ, ⵉⵏⵏⴰ ⴰⵖ: " ⴰⵕⴰ ⵉⴷⵓⴽⴰⵏ! " 39. ⵉⵖ ⵏⵙⵎⴰⵎⵎⵉ ⴼ ⵓⵊⴰⵔⵉⴼ, ⵉⴳⴰ ⴰⵔⵛⵉⵛ ⴰⵔ ⴷ ⵉⵟⵟⴰⵕ. 40. ⵉⵖ ⵏⵙⵎⴰⵎⵎⵉ ⴼ ⵔⵇⵇⵓⵛ, ⵇⵇⴰⵕⵏⵜ ⴽⵓⵍⵍⵓ ⵛⵛⵊⴰⵔⴰⵜ. 41. ⵉⵖ ⵏⵙⵎⴰⵎⵎⵉ ⴼ ⵉⵊⵊⴰ, ⵉⵊⵊⵓ ⴽⵓⵍⵍⵓ ⵓⵣⴰⵖⴰⵔ. 42. ⵉⵖ ⵏⵙⵎⴰⵎⵎⵉ ⴼ ⵉⵟⵟⵓ, ⵏⵜⵜⵓ ⵏⵏ ⴰⴽⴽⵯ ⵜⵉⵍⵍⵉ ⵣⵔⵉⵏⵉⵏ. ⴰⵡⴰⵍ ⵏ ⵙⵉⴷⵉ ⵃⵎⵎⵓ ⵉⵔⵃⵎ ⴰⴽⴽⵯ ⵙⵉⴷⵉ ⵃⵎⵎⵓ ⴰⵏⴹⴹⴰⵎ, ⵉⵏⵏⴰ ⵉⴳⵍⵍⵉⵏ: " ⵍⴱⵓⵔ ⴷ ⵍⵇⵇⴱⵓⵔ ⴰⴷ ⵜ ⵙⵡⴰ ⴷ ⵓⵔⵡⴰⵙⵙ ⵉⵖ ⴳⵉⵙⵏ ⵉⵍⵍⴰ ⵢⴰⵏ. " " ⵎⴰⵏⵉ ⵖ ⴽ ⵓⵔ ⵣⵣⵉⵡⵉⵣⵏ ⵡⴰⵎⴰⵏ ⵃⴰⵛⴰ ⵉⵙ ⵉⴳ ⵍⵎⴰⴽⴰⵏ, ⴰⵛⴽⵓ ⵍⵓⵚⵓⵍ ⵏ ⴷⴷⵓⵏⵉⵜ ⴰⴷ ⵜⵏ ⵉⴳⴰⵏ ⴷ ⵍⵄⴰⵢⵏ. ⵓⵔ ⵙⵙⵉⵏⵖ, ⵓⵔ ⵥⵕⵉⵖ, ⵓⵔ ⵙⵙⴼⵍⵉⴷⵖ; ⴰ ⵉⴳⴰⵏ ⵍⵀⵏⴰ ⵏ ⵡⵓⵍ. " ⴰⵔⴽⵔⵄⵎⵓⵙ ⵉⵖ ⵉⵎⴰⵟⵍ ⵓⵏⵥⴰⵔ, ⴰⵔ ⵙⴽⴰⵔⵏⵜ ⵜⵎⵖⴰⵔⵉⵏ " ⴰⴽⵔⵄⵎⵓⵙ ". ⴰⵔ ⵜⵜⴰⵙⵉⵏ ⵢⴰⵏ ⵉⵣⵉⴽⵔ ⵉⵖⵣⵣⵉⴼⵏ ⴱⴰⵀⵔⴰ. ⴰⵔ ⵜⵜⵎⵓⵏⵏⴷ ⵜⵎⵖⴰⵔⵉⵏ ⴷ ⵜⵄⵣⵔⵉⵢⵉⵏ, ⴰⵔ ⴰⵟⵟⵓⵏⵜ ⵎⵏⴰⵚⵚ. ⴰⵔ ⴳⵉⵙ ⵜⵜⵉⵍⵉⵏⵜ ⵜⵄⵣⵔⵉⵢⵉⵏ, ⴰⵔ ⵜⵜⴰⵎⵥⵏⴷ ⵉⵅⴼ ⵏ ⵉⵣⵉⴽⵔ. ⴰⵔ ⵙⵔⵙ ⵜⵜⴱⵉⴽⴰⵙ ⵢⴰⵜ ⵏ ⵜⵎⵖⴰⵔⵜ ⵉⵊⴰⵀⴷⵏ. ⵉⵅⴼ ⴰⵏⵏ ⵢⴰⴹⵏⵉ ⴰⵔ ⵙⵔⵙ ⵜⵜⴱⵉⴽⴰⵙ ⵢⴰⵜ ⵜⵄⵣⵔⵉⵢⵜ ⵉⵊⴰⵀⴷⵏ. ⴰⵔ ⵜⵜⴼⵓⵖⵏ ⴰⵔ ⵍⵅⵍⴰ. ⴰⵔ ⵍⴷⴷⵉⵏⵜ ⵉⵣⵉⴽⵔ. ⴰⵔ ⵜⵜⵄⴰⵡⴰⵏⵏⴷ ⵜⵎⵖⴰⵔⵉⵏ ⵉ ⵜⵎⵖⴰⵔⵜ. ⴰⵔ ⵜⵜⵄⴰⵡⴰⵏⵏⴷ ⵜⵄⵣⵔⵉⵢⵉⵏ ⵉ ⵜⵄⵣⵔⵉⵢⵜ, ⴰⵔ ⴷ ⵡⴰⵏⵏⴰ ⵉⵏⵏⵔⴰⵏ. ⵉⵖ ⵏⵏⵔⴰⵏⴷ ⵜⵄⵢⵢⴰⵍⵉⵏ, ⴰⵔ ⵉⵜⵜⵉⵍⵉ ⵓⵏⵥⴰⵔ. ⵉⵖ ⵏⵏⵔⴰⵏⵜ ⵜⵎⵖⴰⵔⵉⵏ, ⵓⵔ ⴰ ⵉⵜⵜⵉⵍⵉ ⵓⵏⵥⴰⵔ. ⵉⵖ ⵏⵏⵔⴰⵏⵜ ⵜⵄⵢⵢⴰⵍⵉⵏ, ⴰⵔ ⵜⵏⵜ ⵜⵜⴰⵡⵉⵏⵜ ⵜⵎⵖⴰⵔⵉⵏ, ⴰⵔ ⴰⵙⵏⵜ ⵙⴽⴰⵔⵏⵜ ⵜⴰⴳⵯⵍⵍⴰ ⴷ ⵡⵓⴷⵉ, ⴰⵔ ⴰⵙⵏⵜ ⴰⴽⴽⴰⵏⵜ ⴰⵜⴰⵢ. ⵉⵖ ⵏⵏⵔⴰⵏⵜ ⵜⵎⵖⴰⵔⵉⵏ, ⴰⵔ ⵜⵏⵜ ⵜⵜⴰⵡⵉⵏⵜ ⵜⵄⵢⵢⴰⵍⵉⵏ, ⴰⵔ ⴰⵙⵏⵜ ⵙⴽⴰⵔⵏⵜ ⵜⴰⴳⵯⵍⵍⴰ ⴷ ⵡⵓⴷⵉ, ⴰⵔ ⴰⵙⵏⵜ ⴰⴽⴽⴰⵏⵜ ⴰⵜⴰⵢ. ⵜⴰⴽⵓⵔⵜ ⵉⵖ ⵉⵎⴰⵟⵍ ⵓⵏⵥⴰⵔ, ⴰⵔ ⵜⵜⵎⵓⵏⵏⵜ ⵜⵎⵖⴰⵔⵉⵏ ⵏ ⵓⴷⵡⵡⴰⵕ, ⴰⵔ ⵙⵎⵓⵏⵏⵜ ⴰⵡⵡⵔⵏ ⴷ ⵡⵓⴷⵉ ⴷ ⵜⴳⵍⴰⵢ ⴷ ⵉⴼⵓⵍⵍⵓⵙⵏ. ⴰⵔ ⴰⵙⵏ ⵇⵇⵕⵙⵏⵜ, ⴰⵔ ⵜⵏ ⵙⵙⵏⵡⴰⵏⵜ, ⴰⵔ ⴼⵍⵍⴰⵙⵏ ⵜⵜⵎⵓⵏⵏⵜ ⵖ ⵢⴰⵜ ⵜⴳⵎⵎⵉ ⵍⵍⵉ ⴽⵓⵍⵍⵓ ⵉⵍⵍⴰⵏ ⵖ ⵉⵅⴼ ⵏ ⵓⴷⵡⵡⴰⵕ. ⴳⴳⵉⵡⵔⵏⵜ, ⴰⵔ ⴷ ⵛⵛⵉⵏⵜ, ⵙⵓⵏⵜ. ⴽⵔⴰⵢⴳⴰⵜⵜ ⵢⴰⵜ ⴰⵔ ⵜⵜⵎⵓⵏ ⴷ ⵢⴰⵏ ⵓⵊⵖⴰⵖ ⵉⵎⵥⵥⵉⵢⵏ. ⵉⵖ ⴰⵔ ⴷ ⴽⵓⵍⵍⵓ ⴽⵎⵎⵍⵏⵜ, ⴼⴽⵉⵏ ⵉⵊⵖⵓⵖⵏ ⴰⵏⵏ ⵉ ⵢⴰⵜ ⵏ ⵜⵎⵖⴰⵔⵜ ⵍⵍⵉ ⵜⵏⵜ ⴽⵓⵍⵍⵓ ⵢⵓⴳⵔⵏ, ⴰⵔ ⴰⵙⵏⵜ ⵜⴳⵏⵏⵓ ⵢⴰⵜ ⵜⴽⵓⵔⵜ ⵙⵖ ⵉⵊⵖⵓⵖⵏ. ⴼⴼⵓⵖⵏⵜ ⴰⵔ ⵉⵎⵉ ⵏ ⵜⴳⵎⵎⵉ, ⵜⵖⵍⵉ ⵜⴼⵇⵉⵔⵜ ⴰⵏⵏ ⵙ ⵉⴳⴳⵉ ⵏ ⴼⴰⵃⵉⵏⴰ, ⵜⴳⵔ ⴰⵙⵏⵜ ⵜⴰⴽⵓⵔⵜ. ⴰⵔ ⵜⵜ ⴽⴽⴰⵜⵏⵜ ⵜⵎⵖⴰⵔⵉⵏ ⵙ ⵉⴹⴰⵔⵔⵏ ⵏⵏⵙⵏⵜ, ⴰⵔ ⵜⵜ ⵙⵙⵓⵏⵜ ⵖ ⵡⴰⵎⴰⵏ. ⴰⵔ ⵜⵜ ⵜⵜⴰⵙⵉⵏⴷ, ⴰⵔ ⵜⵜⵉⵏⵉⵏⴷ: " ⵏⵙⵙⵡⴰ ⴽⵎ, ⴰ ⵜⴰⴽⵓⵔⵜ, ⵙ ⵡⴰⵎⴰⵏ, ⴰⴷ ⴰⵖ ⵉⵙⵙⵡⴰ ⵕⴱⴱⵉ ⵙ ⵓⵏⵥⴰⵔ. " ⴼⵜⵓⵏⵜ. ⵜⴰⵖⵊⴰⵡⵜ ⴰⵔ ⵜⵜⴰⵙⵉⵏ ⴰⵖⵏⵊⴰ ⵏ ⵜⵎⵣⴳⵉⴷⴰ. ⴰⵔ ⴰⵙ ⵙⵙⵍⵙⴰⵏ ⵍⵇⵇⵟⵉⴱ ⴷ ⵓⵄⴱⵔⵓⵇⵇ, ⵇⵇⵏⵏ ⴰⵙ ⵜⵉⴼⵉⵍⵉⵜ. ⵍⵔⴱⵄⴰ ⴰⵡⵉⵏ ⵜ ⵙ ⵉⴼⵕⴹ ⵏ ⵡⴰⵎⴰⵏ, ⴰⵔ ⵜ ⵉⵏⵏ ⴳⴳⴰⵔⵏ ⵜⵉⵖⵔⴷⵉⵏ. ⵉⵖ ⵉⴳⵍⵍⴱ ⴼ ⴹⴹⵀⵔ, ⵢⴰⴳⵯⵎ ⴰⵎⴰⵏ, ⵔⴰ ⵢⵉⵍⵉ ⵓⵏⵥⴰⵔ. ⵉⵖ ⵉⵔⵓⵔ ⴹⴹⵀⵔ ⵙ ⵉⴳⵏⵡⴰⵏ, ⵓⵔ ⴰ ⵉⵜⵜⵉⵍⵉ ⵓⵏⵥⴰⵕ. ⵙⵉⴷⵉ ⵃⵓⵙⴰⵢⵏ ⵓ ⵎⵙⵄⵓⴷ ⵙⵉⴷⵉ ⵃⵓⵙⴰⵢⵏ ⵍⵍⵉⵖ ⴷ ⵢⵓⵛⴽⴰ ⵙ ⵜⵎⴰⵣⵉⵔⵜ ⵏ ⵓⵎⵥⵎⵉⵥ, ⵉⵕⵓⵃ ⴷ ⵙⵔⵙ, ⵉⴹⴰⵍⴱ ⴰⵏⴱⴳⵉ ⵏ ⵕⴱⴱⵉ ⵉ ⴰⵢⵜ ⵓⵎⵥⵎⵉⵥ. ⵃⵜⵜⴰ ⵢⴰⵏ ⴳⵉⵙⵏ ⵓⵔ ⵜ ⵉⵙⵙⴽⵛⵉⵎ. ⵏⵏⴰⵏ ⴳⵔⴰⵜⵙⵏ: " ⵖⵔ ⴰⵜ ⵉ ⵓⴱⴳⴳⴰⵔ ⴰ ⵉⵙⵙⴽⵛⵎ ⴰⵏⴱⴳⵉ ⵢⴰⴷ. " ⵍⵍⵉⵖ ⴷ ⵢⵓⵛⴽⴰ ⵓⴱⴳⴳⴰⵔ, ⵉⴳⴰ ⵢⴰⵏ ⵏ ⵓⵔⴳⴰⵣ ⵉⴳⴰⵏ ⵉⴳⵍⵍⵉⵏ, ⴰⵔ ⴰⵙ ⵜⵜⵉⵏⵉⵏ ⴱⵓ ⵜⵓⵣⵣⴰⵍⵜ, ⵏⵏⴰⵏ ⴰⵙ: " ⵍⵅⵍⵇ ⴰⴷ ⵉⴳⴰ ⴰⵏⴱⴳⵉ ⵏⵏⴽ ⵖ ⵉⴹ ⴰⴷ. " ⵉⵏⵏⴰ ⴰⵙⵏ: " ⵎⵔⵃⴱⴰ ⵙ ⵓⵏⴱⴳⵉ ⵏⵓ, ⵙ ⴰⵢⵏⵏⴰ ⴷ ⵢⵉⵡⵉ ⵕⴱⴱⵉ. " ⵢⴰⵡⵉ ⵜ ⵙ ⵜⴳⵎⵎⵉ ⵏⵏⵙ, ⵉⵙⵙⴽⵛⵎ ⵜ, ⵉⵏⵏⴰ ⴰⵙ ⵉ ⵜⵎⵖⴰⵔⵜ ⵏⵏⵙ: " ⵍⵊⵎⴰⵄⵜ ⵜⴼⴽⴰ ⵉⵢⵉ ⵢⴰⵏ ⵓⵏⴱⴳⵉ, ⵉⵙ ⴷⴰⵔⵎ ⴽⵔⴰ ⵏ ⵢⵉⵥⵉⴹ? ⵜⵏⵏⴰ ⴰⵙ: " ⵉⵍⵍⴰ ⴷⴰⵔⵉ ⵢⴰⵏ ⵡⵓⵔⴰⵡ ⵏ ⵢⵉⵔⴷⵏ ⵖ ⵢⴰⵏ ⵓⵇⵇⵊⵊⵓⵏ, ⵔⵉⵖ ⴰⴷ ⵜ ⴰⵙⵉⵖ ⴰⴷ ⵜ ⵥⴹⴰⵖ. " ⴰⴳⵯⵔⵔⴰⵎ ⵉⴽⴰⵛⴼ ⴼⵍⵍⴰⵙⵏ, ⵡⴰⵍⴰⵢⵏⵏⵉ ⵓⵔ ⴰⵙⵏ ⵉⵏⵏⵉ ⵢⴰⵜ. ⵜⵏⴽⵔ ⵜⵎⵖⴰⵔⵜ ⴰⵏⵏ, ⴰⵔ ⵜⵥⵥⴰⴹ, ⴰⴳⵯⵉⵏ ⵉⵔⴷⵏ ⴰⴷ ⴽⵎⵎⵍⵏ ⵖ ⵓⵡⵡⵔⵏ, ⵉⵇⵔⵕⴱ ⵓⵡⵡⵔⵏ ⴰⴷ ⴰⵙ ⵉⴷⵍ ⴰⵣⵔⴳ! ⵜⵏⴽⵔ ⴰⵔ ⵜⵜⴰⵣⵣⴰⵍ ⵙ ⴷⴰⵔ ⵓⵔⴳⴰⵣ ⵏⵏⵙ, ⵜⵏⵏⴰ ⴰⵙ: " ⴰⵢⵡⴰ ⴷ, ⵥⵔ ⵎⴰ ⵉⴳⴰ ⵖⴰⵢⴰⴷ! " ⵍⵍⵉⵖ ⴷ ⵢⵓⵛⴽⴰ ⵓⵔⴳⴰⵣ ⵏⵏⵙ, ⵜⵏⵏⴰ ⴰⵙ: " ⵍⵅⵍⵇ ⴰⴷ ⵜⵍⵍⴰ ⴳⵉⵙ ⴽⵔⴰ ⵏ ⵍⴱⴰⵕⴰⴽⴰ. " ⵉⵏⴽⵔ ⵉⵖⵔⵙ ⵉ ⵉⴳⵉⵢⵢⵣ ⵍⵍⵉ ⴷⴰⵔⵙ ⵉⵍⵍⴰⵏ, ⵉⵙⴽⵔ ⴰⵙ ⵉⵎⵏⵙⵉ ⵏⵏⵙ. ⵍⵍⵉⵖ ⴰⵔ ⵛⵜⵜⴰⵏ ⵉⵎⵏⵙⵉ, ⵉⵏⵏⴰ ⴰⵙ ⵓⴳⵯⵔⵔⴰⵎ: " ⵉⵍⵍⴰ ⴷⴰⵔⴽ ⵢⴰⵏ ⵉⴳⵉⵢⵢⵣ, ⵜⵖⵔⵙⵜ ⴰⵙ? " ⵉⵏⵏⴰ ⴰⵙ: " ⴰ ⵙⵉⴷⵉ, ⵓⵔ ⴼⵍⵍⴰⴽ ⵙⵙⵏⵜⵍⵖ ⵡⴰⵍⵓ, ⵍⵍⵉⵖ ⴷ ⴷⴰⵔⵏⵖ ⵜⵓⵛⴽⵉⵜ, ⵜⴰⵎⵖⴰⵔⵜ ⵉⵏⵓ ⵉⵍⵍⴰ ⴷⴰⵔⵙ ⵢⴰⵏ ⵡⵓⵔⴰⵡ ⵏ ⵢⵉⵔⴷⵏ. ⴰⵔ ⵜⵥⵥⴰⴹ ⴰⵍⵍⵉⵖ ⵜⵕⵎⵉ, ⵓⵔ ⵉⵔⵉ ⴰⴷ ⵉⴽⵎⵎⵍ ⵖ ⵓⵡⵡⵔⵏ. ⵖⴰⵢⴰⵏⵏ ⴰ ⴼ ⵖⵔⵙⵏ ⵉ ⵉⴳⵉⵢⵢⵣ ⴰⵏⵏ. " ⵉⵏⵏⴰ ⴰⵙ ⵓⴳⵯⵔⵔⴰⵎ: " ⵉⵖ ⵏⵛⵛⴰ, ⴰ ⵓⵔ ⵜⵊⵍⵓⵜ ⵉⵅⵙⴰⵏ ⵏ ⵉⴳⵉⵢⵢⵣ ⴰⴷ. " ⵍⵍⵉⵖ ⵛⵛⴰⵏ, ⵉⵙⵎⵓⵏ ⵓⴳⵯⵔⵔⴰⵎ ⴽⵓⵍⵍⵓ ⵉⵅⵙⴰⵏ ⵖ ⵉⵍⵎ, ⵢⵓⵜ ⵜⵏ ⵙ ⵓⴹⴰⵔ ⵏⵏⵙ, ⵉⵏⵏⴰ ⴰⵙⵏ: " ⵏⴽⵔ ⴰ ⵉⴳⵉⵢⵢⵣ, ⵙ ⵍⴰⴷⵏ ⵏ ⵕⴱⴱⵉ, ⴰⴷ ⵜⴷⴷⵓⵜ! " ⵉⵏⴽⵔ ⵉⴳⵉⵢⵢⵣ, ⵉⴱⵉⴷⴷ ⴼ ⵉⴹⴰⵔⵔⵏ ⵏⵏⵙ, ⴰⵔ ⵉⵜⵜⵄⵊⵊⴰⴱ ⴱⵓ ⵜⵓⵣⵣⴰⵍⵜ. ⵣⵣⵖ ⵓⵣⵎⵣ ⴰⵏⵏ ⵉⴳⴰ ⴰⵎⴷⴷⴰⴽⵯⵍ ⵏ ⵓⴳⵯⵔⵔⴰⵎ. ⵣⵔⵉⵏ ⵢⴰⵏ ⵎⵏⵏⴰⵡ ⵉⵔⵏ, ⵉⵎⵎⵓⵜ ⵓⴳⵍⵍⵉⴷ. ⵜⵉⵍⵉ ⵜⵖⵡⵡⴰⵖⵜ ⵍⵍⵉⵖ ⵉⵜⵜⴰⵡⵏⵚⴰⵔ ⵓⴳⵍⵍⵉⴷ ⴰⴹⵏⵉⵏ. ⵎⵓⵏⵏ ⵍⵊⵎⴰⵄⵜ ⵏ ⴰⵢⵜ ⵓⵎⵥⵎⵉⵥ, ⵏⵏⴰⵏ: " ⵉⵅⵚⵚⴰ ⵎⴰ ⵉⵜⵜⵉⴷⵓⵏ ⴰ ⵉⵀⴷⵓ ⵉ ⵓⴳⵍⵍⵉⴷ. " ⵙⴰⵡⵍⵏ ⵉⵏⴳⵔⴰⵜⵙⵏ, ⵎⵛⴰⵡⴰⵔⵏ ⴼ ⴱⵓ ⵜⵓⵣⵣⴰⵍⵜ ⴰⴷ ⵜ ⴰⵣⵏⵏ ⴰ ⵉⵀⴷⵓ. ⵍⵍⵉⵖ ⴰⵙ ⵜ ⵏⵏⴰⵏ, ⵉⵏⵏⴰ ⴰⵙⵏ: " ⵏⴽⴽⵉⵏ ⴳⵉⵖ ⵖⴰⵔ ⵍⴱⵕⵕⴰⵏⵉ, ⵓⵔ ⵥⴹⴰⵔⵖ ⵉ ⵢⴰⵜ! " ⵏⵏⴰⵏ ⴰⵙ: " ⵍⴰⴱⵓⴷⴷ ⴰ ⵜⴼⵜⵓⵜ! " ⵉⵏⵏⴰ ⴰⵙⵏ: " ⴰⴷ ⵎⵛⴰⵡⴰⵔⵖ. " ⵉⴷⴷⴰ ⵙ ⴷⴰⵔ ⵓⴳⵯⵔⵔⴰⵎ ⵍⵍⵉ, ⵉⵏⵏⴰ ⴰⵙ: " ⵍⵊⵎⴰⵄⵜ ⵏ ⵓⵎⵥⵎⵉⵥ, ⵀⴰ ⵎⴰⴷ ⵏⵏⴰⵏ, ⵀⴰ ⵎⴰⴷ ⵏⵏⴰⵏ. " ⵉⵏⵏⴰ ⴰⵙ: " ⵀⴷⵓ ⴰⵙⵏ, ⵡⴰⵍⴰⵢⵏⵏⵉ ⴽⵢⵢⵉⵏ ⴰ ⵔⴰ ⵉⴳ ⴰⵎⴽⵙⴰ ⵏⵏⵙⵏ ⵉⵏⵛⴰⵍⵍⴰⵀ! " ⵍⵍⵉⵖ ⵉⵕⵓⵃ ⴷⴰⵔ ⵓⴳⵍⵍⵉⴷ, ⵓⵔ ⴷ ⵢⵓⵛⴽⵉ ⵃⵜⵜⴰ ⵢⴰⵏ ⵣⵣⵖ ⵉⴳⴷⵎⵉⵡⵏ ⵖⴰⵔ ⵏⵜⵜⴰⵏ. ⵏⵏⴰⵏ ⴰⵙ: " ⵎⴰⵏⵣⴰ ⵜⴰⵇⵇⴱⵉⵍⵜ? " ⵉⵏⵏⴰ ⴰⵙⵏ: " ⵖⴰⵔ ⵏⴽⴽⵉⵏ! " ⵙⵙⴽⵛⵎⵏ ⵜ ⵙ ⴷⴰⵔ ⵓⴳⵍⵍⵉⴷ, ⵉⵀⴷⵓ ⴰⵙ. ⵖ ⵓⵣⵎⵣ ⴰⵏⵏ ⴰⴷ ⴰⵙ ⵉⴼⴽⴰ ⵟⵟⴰⴱⵇⴰ ⵏ ⵍⵇⵢⵢⵓⴷ. ⵉⵖⵍⵉ ⴷ ⴱⵓ ⵜⵓⵣⵣⴰⵍⵜ, ⵉⴳⴰ ⵍⵇⴰⵢⴷ ⵏ ⵉⴳⴷⵎⵉⵡⵏ, ⴰⵔ ⴰⵙ ⴽⵓⵍⵍⵓ ⵜⵜⵄⵊⵊⴰⴱⵏ. ⵉⵔⴰⵔ ⵍⵅⴱⴰⵔ ⴰⴷ ⴼ ⵓⴳⵯⵔⵔⴰⵎ, ⵉⵏⵏⴰ ⴰⵙ: " ⴽⵙ ⵜⵏ ⵙ ⵍⵃⵇⵇ, ⵡⴰⵍⴰⵢⵏⵏⵉ ⴰⵙⵙ ⵏⵏⴰ ⵉⴼⵉⴹ ⵍⵄⴱⴰⵕ ⵏⵏⴽ, ⵔⴰⴷ ⴰⴽ ⵜ ⴼⴼⵉⵖ. " ⵖⵎⴽ ⴰⵏⵏ ⴰ ⵉⵇⵇⴰⵎⴰ, ⵉⴳⴰ ⵍⵇⴰⵢⴷ ⴰⵍⵍⵉⵖ ⵉⵎⵎⵓⵜ. ⴰⵎⵥⵏ ⴼⵍⵍⴰⵙ ⵜⴰⵔⵡⴰ ⵏⵏⵙ ⴰⵔ ⵖ ⵡⴰⵙⵙ ⵍⵍⵉ ⵖ ⵉⴼⵉⴹ ⵍⵄⴱⴰⵕ ⵏⵏⵙⵏ, ⵉⴼⴼⵉ ⴰⵙⵏ ⵜ. ⵜⴰⵎⴳⵔⴰ ⵉⵖ ⵜⵍⴽⵎ ⵍⵓⵇⵇⵜ ⵏ ⵜⵎⴳⵔⴰ, ⵏⵡⴰⵏⵜ ⵜⵎⵥⵉⵏ ⵖ ⵉⴳⵔⴰⵏ, ⴰⵔ ⵜⵜⵉⴷⵓⵏ ⵎⴷⴷⵏ ⵙ ⵙⵙⵓⵇⵇ, ⵇⵇⵚⴰⴹⵏ ⵕⵕⵃⴱⵜ ⴷⴰ ⵖ ⴰ ⵜⵜⵉⵍⵉⵏ ⵉⵅⴷⴷⴰⵎⵏ. ⴰⵔ ⵉⴳⵍⵍⵉ ⵓⵔⴳⴰⵣ ⵖ ⵓⵏⵛⴽ ⵏⵏⴰ ⵎⵉ ⵉⵥⴹⴰⵔ ⵏ ⵉⵅⴷⴷⴰⵎⵏ, ⴰⵔ ⴷⵉⴷⵙⵏ ⵉⵜⵜⵎⵄⴰⴷⴰⵍ, ⴰⵔ ⵜⵏ ⵉⵜⵜⴰⵡⵉ ⵙ ⵜⴳⵎⵎⵉ ⵏⵏⵙ; ⴰⵔ ⴰⵙⵏ ⵢⴰⴽⴽⴰ ⴰⴳⴳⴰⵣ ⵏⵏⵙⵏ ⴷ ⵡⴰⵜⴰⵢ, ⵉⴼⴽⴰ ⴰⵙⵏ, ⵛⵛⵉⵏ, ⵙⵓⵏ. ⴰⵔ ⴷ ⵉⵖⵍⵉ ⵍⴼⵊⵔ, ⵉⵏⴽⵔ ⴱⴰⴱ ⵏ ⵜⴳⵎⵎⵉ, ⵉⵙⵙⵓⴼⴼⵖ ⴰⵙⵏ ⴷ ⴰⵙⴽⴽⵉⴼ, ⵙⵓⵏ ⵜ. ⵉⵙⵙⵏⴽⵔ ⵉⵅⵎⵎⴰⵙⵏ ⵏⵏⵙ, ⵉⵎⵓⵏ ⴷⵉⵙⵏ ⵙ ⵉⴳⵔ. ⴰⵙⵉⵏ ⵉⵙⵎⵎⵡⴰⴷ, ⵜⴰⴱⴱⴰⵏⴽⵉⵡⵉⵏ ⴷ ⵜⵉⵃⵏⴱⴰⴱ ⵏⵏⵙⵏ. ⴱⵉⴽⵙⵏ, ⵥⵥⵍⵍⵏ ⴼ ⵔⵔⵙⵓⵍ, ⵙⴽⵔⵏ " ⴰⴳⵍⵍⵉⴷ ", ⵙⴽⵔⵏ " ⵜⵉⴽⵔⵓⵜ ". ⴰⴳⵍⵍⵉⴷ ⴰⵔ ⵉⵣⴳⴳⵓⵔ ⵖ ⵍⵅⵔⵊⵜ, ⵜⵉⴽⵔⵓⵜ ⴰⵜ ⵜⵜⴳⴳⵔⵓ. ⴰⵙⵉⵏ ⴷ ⵡⵉⵍⵍⵉ ⵙⵙⵏⵏⵉⵏ ⴰⴷ ⴱⴰⵀⵔⴰ ⵎⴳⴳⵔⵏ, ⴱⴹⵓⵏ ⵜⵏ ⵖ ⵍⵅⵔⵊⵜ. ⴳⵏ ⵉⵏⵏ ⴽⵔⴰ ⵖ ⵜⴰⵎⴰ ⵏ ⵓⴳⵍⵍⵉⴷ, ⴳⵏ ⵉⵏⵏ ⴽⵔⴰ ⵖ ⵜⵓⵥⵥⵓⵎⵜ. ⴰⵙⵉⵏ ⴷ ⵡⵉⵍⵍⵉ ⵓⵔ ⴱⴰⵀⵔⴰ ⵙⵙⵉⵏⵏⵉⵏ ⵉ ⵜⵎⴳⵔⴰ, ⵙⵡⴰⵍⴰⵏ ⵜⵏ ⵟⵟⵔⴼ ⵖ ⵜⴰⵎⴰ ⵏ ⵜⴽⵔⵓⵜ, ⵙⴽⵔⵏ ⵍⵅⵔⵊⵜ. ⵉⴱⴷⵓ ⵓⴳⵍⵍⵉⴷ, ⵉⵣⵡⵓⵔ, ⵜⴰⴱⵄⴰⵏ ⵜ ⵉⵅⴷⴷⴰⵎⵏ, ⴰⵔ ⵎⴳⴳⵔⵏ, ⵜⴰⴱⵄⴰⵏ ⵜⵏ ⵉⵅⵎⵎⴰⵙⵏ ⵙ ⵜⵖⵕⴷⵉⵏ, ⴰⵔ ⵙⵎⵉⴷⵉⵖⵏ. ⵉⴽⴽ ⴰⵙⵏ ⴱⴰⴱ ⵏ ⵉⴳⵔ ⵜⵉⵖⵔⴷⵉⵏ. ⵉⵖ ⵉⵥⵔⴰ ⴽⵔⴰ ⴳⵉⵙⵏ ⵓⵔ ⴰ ⴱⴰⵀⵔⴰ ⵉⵎⴳⴳⵔ, ⴰⵔ ⵜ ⵉⵙⵙⵓⴼⵓⵖ ⵙ ⵍⵅⵔⵊⵜ, ⴰⵔ ⴰⵙ ⵉⵜⵜⵉⵏⵉ: " ⴰⴷ ⴰⴽ ⵄⴱⵔⵖ, ⴰ ⴰⵅⴷⴷⴰⵎ. " ⵉⵄⴱⵔ ⴰⵙ ⵅⵎⵙⴰ ⵡⴰⵛⵔⵉⵏ ⵏ ⵉⵥⵎⵎⵓⵥⵥⴰⵍ ⵉⵔⴱⴱⵄⴰⵏ. ⵉⵖ ⵉⵥⵔⴰ ⴰⵅⴷⴷⴰⵎ ⴰⵔ ⴱⴰⵀⵔⴰ ⵉⵍⴷⴷⵉ ⵉⵥⵎⵎⵓⵥⵥⴰⵍ ⵏⵏⵙ, ⴰⵔ ⴰⵙ ⵉⵜⵜⴳⴳⴰ ⴰⵙⵎⵎⴰⵡⴷ ⵖ ⵉⴳⴳⵉ ⵏ ⵜⵏⵣⵔⵜ. ⴰⴼⴰⴷ ⴰⴷ ⴱⴰⵀⵔⴰ ⵓⵔ ⵉⵍⴷⴷⵉ ⵉⵥⵎⵎⵓⵥⵥⴰⵍ. ⵉⵣⴰⵢⴷ ⵓⵅⴷⴷⴰⵎ, ⴰⵔ ⵉⵎⴳⴳⵔ. ⵉⵖ ⵉⴽⵎⵎⵍ ⴰⵅⴷⴰⵎ ⵏⵏⵙ ⵙ ⵍⵓⵇⵇⵜ ⴷⴰ ⵖ ⴰ ⵔⵥⵎⵏ ⵉⵅⴷⴷⴰⵎⵏ, ⵉⵅⵍⵍⵚ ⴰⵙ ⵙ ⵜⵜⴰⵎⴰⵏ ⵏ ⵉⵅⴷⴷⴰⵎⵏ. ⵉⵖ ⵜ ⵓⵔ ⵉⴽⵎⵎⵉⵍ, ⴰⵔ ⴰⵙ ⵉⵜⵜⵅⵍⵍⴰⵚ ⴼ ⵖⵓⵏⵛⴽ ⵍⵍⵉ ⵉⵎⴳⵔ. ⴰⵙⵉⵏ ⵜⴰⴷⵍⴰ ⵍⵍⵉ ⵉⵣⵡⴰⵔⵏ ⴰⵔ ⵜⵜ ⴰⴽⴽⴰⵏ ⵉ ⵜⵎⴳⴳⵓⵔⵜ. ⵡⴰⵏⵏⴰ ⵉⵣⵡⴰⵔⵏ ⵖ ⵍⵎⵙⴰⴽⵉⵏ, ⴼⴽⴰⵏ ⴰⵙ ⵜⴰⴷⵍⴰ. ⴰⵔ ⴷ ⵜⵔⵓⵃ ⵍⵓⵇⵇⵜ ⵏ ⵉⵎⴽⵍⵉ, ⵢⴰⵡⵉ ⴰⵙⵏ ⴷ ⵉⵎⴽⵍⵉ ⵏⵏⵙⵏ, ⵛⵛⵉⵏ ⵜ, ⵅⴷⵎⵏ ⴷⴰⵖ, ⴰⵔ ⴷ ⵉⵕⵓⵃ ⵍⵄⵚⵔ. ⵉⵔⵥⵎ ⴰⵙⵏ ⴷ ⵢⴰⵡⵉ ⵜⵏ ⵙ ⵜⴳⵎⵎⵉ ⵏⵏⵙ. ⵉⴼⴽⴰ ⴰⵙⵏ ⴰⴳⴳⴰⵣ, ⵉⴼⴽⴰ ⴰⵙⵏ ⵉⵎⵏⵙⵉ ⴷ ⵡⴰⵜⴰⵢ. ⴰⵔ ⴰⵙⵙ ⵏⵏⴰ ⵉⴽⵎⵎⵍ ⴱⴰⴱ ⵏ ⵢⵉⴳⵔ ⵏⵏⵙ. ⴰⵡⵉⵏ ⴰⵙ ⴷ ⵉⵅⴷⴷⴰⵎⵏ ⵜⴰⴽⵢⵓⵟⵟ ⵏ ⵉⴳⵔ, ⴳⵏ ⵉⵏⵏ ⴳⵉⵙ ⵉⵊⴷⴷⵉⴳⵏ. ⴰⵙⵉⵏ ⵜ ⴰⵔ ⵜⵉⴳⵎⵎⵉ ⵏⵏⵙ, ⵙⵔⵙⵏ ⵜ. ⴰⵔ ⴼⵍⵍⴰⵙ ⵜⵜⵃⵡⴰⵛⵏ, ⴰⵔ ⴽⴽⴰⵜⵏⵜ ⵜⵎⵖⴰⵔⵉⵏ ⵜⴰⵖⵔⵉⵜ. ⵢⴰⵙⵉ ⴷ ⵣⵖⴷ ⵏⵜⵜⴰ ⵢⴰⵏ ⵉⵅⴼ ⵏ ⵡⵓⵍⵍⵉ, ⵉⵖⵔⵙ ⴰⵙ, ⵉⵙⴽⵔ ⴰⵙⵏ ⵟⵟⵡⴰⵊⵏ, ⵉⵙⴽⵔ ⴰⵙⵏ ⵜⴰⴳⵍⵍⴰ ⴷ ⵍⵉⴷⴰⵎ. ⵛⵛⵉⵏ ⵜ, ⵙⵓⵏ. ⵙⴼⴰⵜⵃⴰⵏ, ⵏⵏⴰⵏ ⴰⵙ: " ⴰⴷ ⴰⵖ ⵉⴼⵍ ⵕⴱⴱⵉ ⵙ ⵉⵎⴰⵍ, ⵉⵏⵛⴰⵍⵍⴰⵀ! " ⵜⴰⵢⵢⵓⴳⴰ ⵉⵖ ⵉⵔⵓⵃ ⵡⴰⵢⵢⵓⵔ ⵏ ⵛⵓⵜⴰⵏⴱⵉⵔ, ⴰⵔ ⵜⵜⵄⴷⴰⵍⵏ ⵎⴷⴷⵏ ⵉⵎⴰⵙⵙⵏ ⵏ ⵜⵢⵢⵓⴳⴰ. ⵎⴰⴷ ⵜⵏ ⵉⴳⴰⵏ? ⴰⵡⴰⵍⵍⵓ, ⵜⴰⵣⵣⴰⴳⵍⵓⵜ, ⵜⴰⵎⴽⵔⴰⵣⵜ, ⵍⵊⴱⴰⴷ, ⵜⵉⵡⵔⵢⴰ, ⵟⵟⵔⵓⴼ, ⵜⵉⵍⴷⴰⵜⵉⵏ, ⴷ ⵓⵍⴽⴽⴰⵡⵙⵓ ⵎⴰ ⵙ ⴰⵔ ⵉⴼⴼⵕⴷ ⴰⵣⴳⴳⵯⴰⵔ. ⴰⵔ ⵜⵜⴰⵎⵥⵏ ⴰⵅⵎⵎⴰⵙ, ⴰⵔ ⴷⵉⵙ ⵜⵜⵎⵄⴰⴷⴰⵍⵏ ⴼ ⵔⵔⴰⵜⴱ ⵏⵏⵙ. ⵉⵍⵍⴰ ⵎⴰⴷ ⴷⵉⵙ ⵉⵙⴽⴰⵔⵏ ⵜⵜⴰⵎⵜ ⵜⴰⵔⵔⵢⴰⵍⵉⵏ, ⵉⵍⵍⴰ ⵎⴰⴷ ⴷⵉⵙ ⵉⵙⴽⴰⵔⵏ ⵎⵔⴰⵡⵜ. ⴽⵔⴰⵢⴳⴰⵜⵜ ⵢⴰⵏ ⴷ ⵎⴰⵏⵉ ⵖ ⵉⵎⵏⴰⴳⴳⴰⵔ ⴷ ⵓⵎⴷⴷⴰⴽⵯⵍ ⵏⵏⵙ, ⵉⵖ ⵉⵔⴰ ⴰⴷ ⴷⵉⵙ ⵎⵄⴰⴷⴰⵍⵏ ⵔⵔⴰⵜⴱ ⵏⵏⵙ. ⴰⵡⵉⵏ ⵜ ⵙ ⵜⴳⵎⵎⵉ, ⵎⵍⵏ ⴰⵙ ⵍⴱⵀⴰⵢⵎ ⴷⴰ ⵙ ⵉⵔⴰ ⴰⴷ ⵉⵇⵇⵏ ⵜⴰⵢⵢⵓⴳⴰ. ⴰⵡⵉⵏ ⵜ ⵙ ⵉⴳⵔⴰⵏ. ⵎⵍⵏ ⴰⵙ ⵜⵏ, ⴰⵔ ⴷ ⵜⵏ ⴽⵓⵍⵍⵓ ⵉⵅⴰⵍⴹ. ⵖ ⴰⵣⵎⵣ ⴰⵏⵏ ⴰⵔ ⴱⴷⴷⵓⵏ ⵖ ⵉⵔⴷⵏ ⴷ ⵜⵓⵎⵥⵉⵏ ⴷ ⵓⴳⵯⵍⴰⵙ. ⴰⵔ ⴽⴽⵔⵣⵏ ⵅⵉⵣⵣⵓ ⴷ ⵜⵔⴽⵎⵉⵏ ⴷ ⵉⴱⴰⵡⵏ. ⴰⵔ ⵉⵖ ⵉⴽⵛⵎ ⵡⴰⵢⵢⵓⵔ ⵏ ⴽⵟⵓⴱⵔ, ⵉⵖ ⵢⵓⵜ ⵓⵏⵥⴰⵔ, ⵉⵍⵎⵎⴰ ⴰⵔ ⴽⴽⵔⵣⵏ ⵜⵓⵎⵥⵉⵏ ⴷ ⵉⵔⴷⵏ. ⵉⵖ ⵔⴰⵏ ⴰⴷ ⴱⴷⵓⵏ ⵖ ⵉⵔⴷⵏ ⴷ ⵜⵓⵎⵥⵉⵏ, ⴰⵙⵉⵏ ⴰⵎⵓⴷ ⵉⵣⵡⴰⵔⵏ, ⴰⵔ ⴳⵉⵙ ⵙⴼⵔⵓⵔⵓⵢⵏ ⵢⴰⵜ ⵜⴰⵕⵕⵎⵎⴰⵏⵜ ⴼⴰⴷ ⴰⴷ ⴰⵙⵏ ⵉⵄⴷⵍ ⵡⴰⵎⵓⴷ. ⵉⵖ ⵔⴰⵏ ⴰⴷ ⵣⵔⵄⵏ ⵜⵉⵙⵉⵔⵉⵜ ⵉⵣⵡⴰⵔⵏ, ⴰⵔ ⵜⵜⵉⵏⵉⵏ: " ⴱⵉⵙⵎⵉⵍⵍⴰⵀ, ⵜⴰⵡⴽⴽⴰⵍⵏⴰ ⵄⴰⵍⴰ ⵍⵍⴰⵀ, ⵢⴰⵏ ⵉⵛⵛⴰⵏ ⴽⵔⴰ ⴼⵉ ⵙⴰⴱⵉⵍⵉ ⵍⵍⴰⵀ. " ⵉⵍⵎⵎⴰ ⵅⴷⵎⵏ, ⴰⵔ ⵣⵔⴰⵄⵏ ⴰⵎⵓⴷ. ⵉⵍⵍⴰ ⵎⴰ ⵉⵣⴳⴳⵓⵔⵏ ⵙ ⵜⵓⵎⵥⵉⵏ, ⵉⵍⵍⴰ ⵎⴰ ⵉⵣⵡⴰⵔⵏ ⵉⵔⴷⵏ, ⴽⵔⴰⵢⴳⴰⵜⵜ ⴷ ⵍⵄⴰⴷⴰ ⵏⵏⵙ. ⴰⵔ ⵙⵔⵙ ⵉⵣⴳⴳⵓⵔ ⴰⵅⵎⵎⴰⵙ ⴰⵔ ⵉⴽⴽⵔⵣ ⴰⵔ ⵜⴰⴷⴳⴳⴰⵜ. ⵉⵔⵥⵎ ⵉ ⵍⴱⵀⴰⵢⵎ, ⵢⵉⵡⵉ ⵜⵏ ⵙ ⵜⴳⵎⵎⵉ, ⵉⵇⵇⵏ ⵜⵏ, ⵉⴼⴽⴰ ⴰⵙⵏ ⴰⵍⵉⵎ, ⴰⴷ ⵜ ⵛⵛⵉⵏ, ⵉⴼⴽ ⴰⵙⵏ ⵍⵄⵍⴼ. ⵙⵙⵓⴼⵖⵏ ⴰⵙ ⴰⵢⵜ ⵜⴳⵎⵎⵉ ⴰⵙⴽⴽⵉⴼ ⵏⵏⵙ, ⴰⵔ ⵔ ⵜ ⵉⵙⵓ. ⵉⴼⴽ ⴰⵙ ⴱⴰⴱ ⵏ ⵜⴳⵎⵎⵉ ⵜⵉⴼⴰⵡⵜ, ⵉⴼⴽ ⴰⵙ ⵜⵉⵣⵏⵉⵔⵜ, ⴰⵔ ⵜⵜ ⵉⵜⵜⴽⵯⵎ, ⵎⴰ ⵙ ⵔⴰ ⵉⵙⴽⴰⵔ ⵟⵟⵔⵓⴼ ⴷ ⵜⵡⵉⵔⴰ, ⴰⵔ ⴷ ⵉⵏⵡⴰ ⵉⵎⵏⵙⵉ ⵏⵏⵙ. ⴰⵔ ⴷ ⵉⵔⵉ ⴰ ⵉⴳⵯⵏ, ⵉⵅⵍⵍⴼ ⴰⵍⵉⵎ ⵉ ⵍⴱⵀⴰⵢⵎ. ⴰⵔ ⵣⵉⴽⴽ ⵚⴱⴰⵃ, ⵢⴰⵡⵉ ⵜⵏ, ⵉⵇⵇⵏ ⵙⵔⵙⵏ ⵜⴰⵢⵢⵓⴳⴰ. ⵖⵎⴽ ⴰⵏⵏ ⴽⵔⴰⵢⴳⴰⵜⵜ ⴰⵙⵙ, ⴰⵔ ⴰⵙⵙ ⵏⵏⴰ ⵜⴽⵎⵎⵍ ⵜⵢⵢⵓⴳⴰ. ⵉⴳⵓⴷⴰⵔ ⵏ ⵜⵇⵇⴱⵉⵍⵜ ⴰⵔ ⵏⴽⴽⵔⵏ ⵡⵉⵍⵍⵉ ⵎⵇⵇⵓⵕⵏⵉⵏ ⵖ ⵜⵇⵇⴱⵍⵉⵜ? ⴰⵔ ⴰⵙⵏ ⵜⵜⵉⵏⵉⵏ / 3ⵎⵓⵏ ⴰⵜ? ⴰ ⵍⵊⵎⴰⵄⵜ? ⴰ ⵏⴱⵏⵓ ⵢⴰⵏ ⵓⴳⴰⴷⵉⵔ ⵏ ⵜⵇⵇⴱⵉⵍⵜ, ⴰ ⴳⵉⵙ ⵏⵙⴽⵔ ⵍⴱⵉⵜ ⵉ ⵢⴰⵏ, ⴰ ⴳⵉⵙ ⵏⵜⵜⵅⵣⴰⵏ ⴰⵢⴷⴰ ⵏⵏⵖ, ⵏⵇⵇⴰⴱⵍ ⵜ ⴳⵉⵙ. ⵉⵖ ⵉⵍⵍⴰ ⵍⴱⴰⵕⵓⴷ, ⵏⵄⵎⵎⵔ ⵜ, ⴰⵔ ⴳⵉⵙ ⵏⵜⵜⴳⴳⴰ ⵜⵉⴹⴰⴼ, ⴰⵔ ⴳⵉⵙ ⵏⵙⵎⵓⵏ ⴰⵢⴷⴰ ⵏⵏⵖ. ⵉⵖ ⵉⵍⵍⴰ ⵍⵀⵓⵍ, ⴰⵔ ⴽⵓⵍⵍⵓ ⵏⵜⵜⴰⵙⵉ ⵖ ⴰⵢⴷⴰ ⵉⵍⵍⴰⵏ ⵖ ⵜⴳⵯⵎⵎⴰ ⵙ ⵍⴱⵢⵓⵜ ⵉⵍⵍⴰⵏ ⵖ ⵓⴳⴰⴷⵉⵔ, ⴽⵔⴰⵢⴳⴰⵜⵜ ⵢⴰⵏ ⵙ ⵍⴱⵉⵜ ⵏⵏⵙ. " ⴰⵔ ⴰⵙ ⵙⴽⴰⵔⵏ ⵢⴰⵏ ⵓⵄⵙⵙⴰⵙ ⵙ ⵜⵡⴰⵍⴰ: ⴽⵔⴰⵢⴳⴰⵜⵜ ⴰⵙⵙ ⴰⵔ ⴰⵙ ⴰⵟⵟⵓⵏ ⵍⵎⵓⵏⵜ ⴼ ⵍⴱⵢⵓⵜ, ⴽⵔⴰⵢⴳⴰⵜⵜ ⵍⴱⵉⵜ ⴰⵔ ⴷ ⵜⵜⴰⵡⵉ ⴽⵔⴰⵢⴳⴰⵜⵜ ⴰⵙⵙ ⵍⵎⵓⵏⵜ ⵏⵏⵙ ⵏ ⵜⵉⵔⴰⵎ. ⵙⴽⵔⵏ ⴰⵙ ⵜⵉⵖⵔⴰⴹ ⵏⵏⵙ ⵉⴳⴰⵏ ⵉⵇⵇⴰⵔⵉⴹⵏ ⴼ ⵡⴰⵢⵢⵓⵔ. ⴰⵔ ⴰⵙ ⴰⴽⴽⴰⵏ ⵜⴰⵙⴰⵔⵓⵜ ⵏ ⵓⴳⴰⴷⵉⵔ ⵏ ⵉⵎⵉ ⵏ ⴱⵕⵕⴰ. ⴰⵔ ⴼⵍⵍⴰⵙ ⵛⵕⵓⴷⵏ ⵍⵊⵎⴰⵄⵜ: ⵉⵖ ⴳⵉⵙ ⵉⵜⵜⵢⴰⴽⴰⵔ ⴽⵔⴰ, ⴰⵔ ⵜ ⵉⵜⵜⵅⵍⵍⴰⵙ ⵏⵖⴷ ⴰⵙⵏ ⵉⴱⴰⵢⵢⵏ ⵎⴰⴷ ⵜ ⵢⵓⴽⵔⵏ. ⵍⵉⵏⵚⴰⴼ ⵏⵖⴷ ⴹⴹⵄⵉⵔⵜ ⵏⵖⴷ ⴰⵥⵥⴰⵢⵏ ⵏ ⵜⵇⵇⴱⵉⵍⵜ, ⴰⵔ ⵜ ⵉⵜⵜⴳⴳⴰ ⵎⵢⴰ ⵏ ⵓⵎⵜⵇⴰⵍ ⴷ ⵙⵏⴰⵜ ⵜⵖⵔⵙⵉⵡⵉⵏ, ⵢⴰⵜ ⵖ ⵉⵎⵉ ⵏ ⵓⴳⴰⴷⵉⵔ, ⴷ ⵢⴰⵜ ⴷⴰⵔ ⵍⵎⵇⴷⴷⵎ ⵏ ⵜⵇⵇⴱⵉⵍⵜ ⴷ ⵢⴰⵜ ⵢⴰⴹⵏⵉⵏ ⴷⴰⵔ ⴱⴰⴱ ⵏ ⵍⴱⵉⵜ ⵍⵍⵉ ⵉⵜⵜⵢⴰⴽⴰⵔⵏ. ⵏⴽⴽⵯⵏⵉ ⵍⵇⵇⴰⵄⵉⴷⴰ ⵏ ⵉⴳⵓⴷⴰⵔ ⵓⵔ ⴰ ⴳⵉⵙⵏ ⵜⵜⵉⵍⵉ ⵜⵏⵓⵟⴼⵉ, ⴰⵛⴽⵓ ⵏⴰⴷⵖⵓⵔ ⴰⵎⴰⵏ. ⴰⵔ ⴳⵉⵙ ⵜⵜⵉⵍⵉ ⵖⴰⵔ ⵍⴱⵉⵜ ⵏ ⵓⴳⵔⵔⴰⵎ ⵉⴹⴰⴼⵏ ⴰⵙⵏ ⵍⵎⵙⴰⵢⵍ ⵏ ⵓⴳⴰⴷⵉⵔ. ⴰⵔ ⴷⴰⵖⵜⴰⴽⴽⴰ ⵍⵊⵎⴰⵄⵜ ⵉ ⵍⴱⵉⵜ ⵏ ⵓⴳⵔⵔⴰⵎ ⵜⴰⵔⴱⴰⵄⵉⵢⵜ ⵏ ⵜⵓⵎⵥⵉⵏ ⵏⵖⴷ ⵜⵉⵏⵏ ⵓⵙⵏⴳⴰⵔ, ⵏⵖⴷ ⵜⵉⵏⵏ ⵜⴰⵇⵇⴰⵢⵉⵏ. ⵡⴰⵏⵏⴰ ⵉⵔⴰⵏ ⴰⴷ ⴷ ⵢⴰⵙⵉ ⵉⵥⵉⴹ ⵏⵏⵙ ⵏⵖⴷ ⵜⴰⵇⵇⴰⵢⵉⵏ ⵏⵏⵙ ⵏⵖⴷ ⴷⴰ ⴳⵉⵙ ⵉⴳⴰ ⵖ ⵍⴱⵉⵜ ⵏⵏⵙ, ⴰⵔ ⵜ ⵉⵜⵜⴰⴱⵄⴰ ⵓⵄⵙⵙⴰⵙ ⵍⵍⵉ ⵏ ⵉⵎⵉ, ⴰⵔ ⴷ ⵉⵔⵥⵎ ⵍⴱⵉⵜ ⵏⵏⵙ. ⵢⴰⵙⵉ ⴷ ⴰⵢⵏⵏⴰ ⵉⵔⴰ, ⵉⵔⴳⵍ ⵍⴱⵉⵜ ⵏⵏⵙ, ⵉⴼⴼⵓⵖ. ⴰⵖⴱⴰⵔ ⵍⵍⴰⵏ ⴳⵉⵙ ⴽⵔⴰⴹ ⵉⴳⵓⴷⴰⵔ ⵏ ⵜⵇⵇⴱⵉⵍⵜ, ⵢⴰⵏ ⴳⵉⵙ ⵉⵣⵡⴰⵔⵏ ⵉⵍⵍⴰ ⵖ ⵉⵎⵍⵉⵍ, ⵡⵉⵙⵙ ⵙⵉⵏ ⵉⵍⵍⴰ ⵖ ⵡⵉⵣⴰⵎⴰⵔⵏ, ⵡⵉⵙⵙ ⴽⵔⴰⴹ ⵉⵍⵍⴰ ⵖ ⵡⴰⵏⴰⵔⴳⵉ. ⵡⴰ ⴷⴰ ⴳⵉⵙⵏ ⵉⵎⵇⵇⵓⵕⵏ ⵉⴳⴰ ⵜ ⵡⵉⵏ ⵉⵎⵍⵉⵍ, ⴰⵔ ⴳⵉⵙ ⵜⵜⵉⵍⵉⵏ ⵙⵜⵜⵉⵏ ⵏ ⵍⴱⵉⵜ. ⵉⴹ ⵏ ⵉⵏⵏⴰⵢⵔ ( 1 ) ⵉⵖ ⵍⴽⵎⵏ ⵉⴹ ⵏ ⵉⵏⵏⴰⵢⵔ, ⴰⵔ ⵙⵙⵡⴰⵏ ⵉⴱⴰⵡⵏ ⵖ ⵡⴰⵎⴰⵏ, ⵙⵙⵓⵏ ⵙⵔⵙⵏ ⴰⵖⵔⵓⵎ ⵏ ⵜⵓⵎⵥⵉⵏ. ⵍⵍⵉⵖ ⵜ ⵛⵛⴰⵏ, ⴰⵔ ⵜⵜⴰⵙⵉⵏ ⵙⴹⵉⵚⵜ ⵜⴰⵇⵇⴰⵢⵉⵏ, ⴰⵔ ⵙⵔⵙⵏⵜ ⵜⵜⴳⴳⴰⵏ ⵍⴼⴰⵍ, ⴽⵔⴰⵢⴳⴰⵜⵜ ⵜⴰⵇⵇⴰⵢⵜ ⵙ ⵢⴰⵏ ⵡⴰⵢⵢⵓⵔ. ⴰⵔ ⵜⵏⵜ ⵙⵔⵓⵙⵏ ⵖ ⵉⵎⵉ ⵏ ⵜⴰⴽⴰⵜ, ⴰⵔ ⵚⴱⴰⵃ. ⵉⵖ ⵉⴼⴼⵓ ⵍⵃⴰⵍ, ⴰⵔ ⵜⵜⴰⵙⵉⵏ ⵜⴰⵍⵍⵉ ⵉⵣⵡⴰⵔⵏ, ⴰⵔ ⵜⵜ ⵙⵎⵎⴰⵏ ⵙ ⵡⴰⵢⵢⵓⵔ ⵏ ⵉⵏⵏⴰⵢⵔ, ⵔⵥⵉⵏ ⵜ. ⵉⵖ ⵉⵚⵃⴰ, ⴰⵔ ⵉⵜⵜⴼⵓⵍⴽⵉ ⵡⴰⵢⵢⵓⵔ ⴰⵏⵏ. ⵔⵥⵉⵏ ⴷⴰⵖ ⵜⵉⵙⵙ ⵙⵏⴰⵜ. ⴰⵔ ⵜⵜ ⵙⵎⵎⴰⵏ ⵙ ⵡⴰⵢⵢⵓⵔ ⵏ ⴱⵔⴰⵢⵔ. ⵉⵖ ⵜⵚⵃⴰ, ⵉⴼⵓⵍⴽⵉ ⵡⴰⵢⵢⵓⵔ. ⵉⵖ ⵓⵔ ⵜⵚⵃⵉ, ⵓⵔ ⵉⵄⴷⵉⵍ ⵍⴼⴰⵍ ⵏⵏⵙ. ⴰⵔ ⴽⵉⵖ ⴼⴹⴹⴰⵏ ⵜⴰⵇⵇⴰⵢⵉⵏ. ⵙⴽⵔⵏ ⴷⴰⵖ ⵙⴽⵙⵓ ⵓⵔ ⵉⵙⵡⵉⵏ, ⵙⴽⵔⵏ ⵙⴹⵉⵙⵜ ⵜⵉⵄⴱⴱⴰⴷ. ⴰⵔ ⴷ ⵜⵜⴰⵙⵉⵏ ⴰⵇⵇⴰ ⵏ ⵜⵉⵙⵏⵜ, ⴳⵉⵏ ⵜ ⵖ ⵜⵓⵥⵥⵓⵎⵜ ⵏ ⵜⵄⴱⴱⵓⴷⵜ ⵏ ⵙⴽⵙⵓ, ⵙⵔⵙⵏ ⵜⵏⵜ ⴰⵔ ⵚⴱⴰⵃ. ⴽⵔⴰⵢⴳⴰⵜⵜ ⵜⴰⵄⴱⴱⵓⴷⵜ ⴰⵔ ⵜⵜ ⵙⵎⵎⴰⵏ ⵙ ⵡⴰⵢⵢⵓⵔ. ⵉⵖ ⵏⴽⵔⵏ ⵚⴱⴰⵃ, ⴼⵙⵉⵏ ⵜⴰⵄⴱⴱⵓⴷⵜ ⴰⵏⵏ. ⵉⵖ ⵏⵏ ⵓⴼⴰⵏ ⵜⵉⵙⵏⵜ ⵜⴼⵙⵉ, ⵀⴰ ⵏⵏ ⴰⵙⴳⴳⵯⴰⵙ ⵉⴼⵓⵍⴽⵉ, ⵢⵉⵍⵉ ⵓⵏⵥⴰⵔ. ⵉⵖ ⵓⵔ ⵜⴼⵙⵉ ⵜⵉⵙⵏⵜ, ⵀⴰ ⵏⵏ ⴰⵙⴳⴳⵯⴰⵙ ⵉⵇⵇⵓⵕ. ⵉⴹ ⵏ ⵉⵏⵏⴰⵢⵔ ( 2 ) ⴰⵔ ⵇⵇⵕⵙⵏ ⵉ ⵉⴼⵓⵍⵍⵓⵙⵏ, ⴽⵓ ⵢⴰⵏ ⴷ ⵓⴼⵓⵍⵍⵓⵙ ⵏⵏⵙ, ⴰⵔ ⵙⴽⴰⵔⵏ ⵙⴽⵙⵓ, ⴰⵔ ⵜ ⵙⵙⵡⴰⵏ ⵙ ⵉⴼⵓⵍⵍⵓⵙⵏ, ⴰⵔ ⵜ ⵛⵜⵜⴰⵏ. ⵍⵍⵉⵖ ⵜ ⵛⵛⴰⵏ, ⴰⵙⵉⵏ ⵜⴰⵇⵇⴰⵢⵉⵏ ⴷ ⵍⵍⵓⵣ ⴷ ⵡⴰⵅⵛⴰⵡⵏ ⴷ ⵉⴽⵯⵣⴰⵔⵏ. ⵉⵖ ⵜⵏ ⵛⵛⴰⵏ, ⴰⵔ ⵜⵜⴰⵙⵉⵏ ⵉⵅⵎⵛⴰⵏ ⵏ ⵜⴰⵇⵇⴰⵢⵉⵏ ⴷ ⵍⵍⵓⵣ, ⴰⵔ ⵜⵏ ⴳⴳⴰⵔⵏ ⵖ ⵓⵎⴷⴷⵓⵣ, ⴰⵛⴽⵓ ⵓⵔ ⵔⴰⴷ ⵜⵏ ⵜⵜⵃⵔⴰⴳⵏ ⵎⴷⴷⵏ ⵖ ⵍⵄⴼⵉⵜ. ⴰⵛⴽⵓ ⵉⵖ ⵜⵏ ⵃⵔⴳⵏ, ⵓⵔ ⵔⴰⴷ ⵉⵜⵜⴰⵔⵓ ⵓⵙⵖⴰⵔ. ⵡⵉⵙⵙ ⵙⵉⵏ ⵡⴰⴹⴰⵏ ⵢⴰⴹⵏⵉ ⴰⵔ ⵙⴽⴰⵔⵏ ⵜⴰⴳⵯⵍⵍⴰ ⴷ ⵣⵣⵉⵜ. ⵉⵖ ⵜ ⵛⵛⴰⵏ, ⴰⵔ ⵙⴽⴰⵔⵏ ⵜⵉⵔⵓⴼⵉⵏ ⵏ ⵓⵙⵏⴳⴰⵔ, ⴰⵔ ⵜⵜⴱⴰⵇⵇⴰⵢⵏⵜ ⵖ ⵓⵏⵅⴷⴰⵎ. ⵉⵖ ⴽⵓⵍⵍⵓ ⴳⴰⵏⵜ ⵜⵉⵊⴷⴷⵉⴳⵉⵏ, ⴰⵔ ⵉⵜⵜⴰⵔⵓ ⵍⵍⵓⵣ. ⵉⵖ ⵓⵔ ⴳⵉⵏⵜ ⵜⵉⵊⴷⴷⵉⴳⵉⵏ, ⴰⵔ ⵉⵜⵜⵃⵔⴰⴳ ⵍⵍⵓⵣ. ⵡⵉⵙⵙ ⴽⵔⴰⴹ, ⴰⵔ ⵙⴽⴰⵔⵏ ⵙⴽⵙⵓ ⵏ ⵜⵓⵎⵥⵉⵏ ⴷ ⵜⵉⵎⴳⵍⵙⵉⴼ, ⵙⵓⵏ ⵙⵔⵙ ⴰⵔ ⴰⵙ ⵜⵜⵉⵏⵉⵏ: " ⵖ ⵉⴹ ⴰⴷ ⵉⴳⴰ ⵉⴹ ⵏ ⵣⴳⵣⵓ, ⴼⴰⴷ ⴰⴷ ⵜⵣⴳⵣⴰⵡ ⴽⵓⵍⵍⵓ ⴷⴷⵓⵏⵉⵜ. " ⴰⵔ ⵙⵎⵓⵏⵏ ⵜⵉⵄⴱⴱⴰⴷ ⵏ ⵙⴽⵙⵓ, ⴽⵓ ⵢⴰⵏ ⵜⴰⵄⴱⴱⵓⴷⵜ ⵏⵏⵙ. ⵉⵖ ⵏⴽⵔⵏ ⵣⵉⴽⴽ ⵚⴱⴰⵃ, ⴰⵔ ⵜⵜⴱⴱⵉⵏ ⵜⵉⵄⴷⴷⴰⴷ ⵍⵍⵉ. ⵜⴰⵏⵏⴰ ⵖ ⴳⵉⵙ ⵓⴼⴰⵏ ⴰⵏⵥⴰⴹⵏ ⵎⵍⵍⵉⵍⵏⵉⵏ, ⴰⵔ ⵉⴽⵙⵙⴰ ⵓⵍⵍⵉ. ⵜⴰⵏⵏⴰ ⵖ ⴳⵉⵙ ⵓⴼⴰⵏ ⴰⵏ ⵥⴰⴹⵏ ⵣⴳⴳⵯⴰⵖⵏⵉⵏ, ⴰⵔ ⵉⴽⵙⵙⴰ ⵉⵎⵓⴳⴰⵢⵏ. ⵜⴰⵏⵏⴰ ⵖ ⴳⵉⵙ ⵓⴼⴰⵏ ⴰⵏⵥⴰⴹⵏ ⴹⵍⴰⵏⵉⵏ, ⴰⵔ ⵉⵜⵜⵄⵍⴰⴼ ⵍⴱⵀⴰⵢⵎ ⵏ ⵡⴰⵣⵉⴳ. ⵜⴰⵏⵏⴰ ⵖ ⵓⵔ ⴳⵉⵙ ⵓⴼⵉⵏ ⴰⵏⵥⴰⴹⵏ, ⴰⵔ ⵜⵜⵉⵏⵉⵏ ⵉ ⴱⴰⴱ ⵏⵏⵙ: " ⵜⴳⵉⵜ ⵡⴰⵛⵛ! ". ⵜⴰⵍⴰⵍⵉⵜ ⵜⴰⵎⵖⴰⵔⵜ ⵉⵖ ⵜⵔⴰ ⴰ ⵜⴰⵔⵓ, ⵉⵖ ⵉⴽⵛⵎ ⵡⵉⵙⵙ ⵜⵜⵥⴰ ⵉⵔⵏ ⵏⵏⵙ, ⴰⵔ ⵜⵜⵓⵊⴰⴷ ⴰⵢⵏⵏⴰ ⵜⵜ ⵉⵅⵚⵚⴰⵏ ⵙⵖ ⵉⵍⴱⴰⴹ ⵏⵏⵙ ⴷ ⵉⵥⵉⴹ ⵏⵏⵙ ⴷ ⵣⵣⵉⵜ ⵏⵏⵙ ⴷ ⵍⴰⵣⵢⴰⴼ ⴷⴰ ⵖ ⵔⴰⴷ ⵜⵙⵎⵓⵏ ⴰⵔⵔⴰⵡ ⵏⵏⵙ. ⴰⵔ ⵜⵙⵉⴳⴳⵉⵍ ⵢⴰⵜ ⵏ ⵜⵎⵖⴰⵔⵜ ⵍⵍⵉ ⵉⵙⵙⵏⵏ ⴰ ⵉⴱⴱⵉ ⴰⴱⵓⴹ. ⵉⵖ ⵇⵇⵕⵕⴱⵏ ⵡⵓⵙⵙⴰⵏ ⵏⵏⵙ, ⴰⵔ ⵜⵜⴰⵛⴽⴰ ⵜⵎⵖⴰⵔⵜ ⴰⵏⵏ, ⴰⵔ ⴷⵉⵙ ⵜⵜⴳⵉⵡⵉⵔ ⵖ ⵜⴳⵎⵎⵉ ⵙⵉⵏ ⵡⵓⵙⵙⴰⵏ ⵏⵖⴷ ⴽⵔⴰⴹ. ⴰⵔ ⵉⵖ ⵜⵜ ⵉⵕⵓⵃ ⵓⵏⴳⴰⵥ, ⵜⵇⵇⴰⴱⵍ ⵜⵜ ⵜⵎⵖⴰⵔⵜ ⴰⵏⵏ. ⴰⵔ ⴰⵙ ⵜⵎⵣⵣⵉ ⴰⴱⵓⴹ ⵏⵏⵙ, ⴰⵔ ⵜⵜⴷⵀⴰⵏ ⵉⴼⴰⵙⵙⵏ ⵏⵏⵙ ⵙ ⵉⵎⵉⴽⴽ ⵏ ⵣⵣⵉⵜ, ⴰⵔ ⵜⵏ ⵜⵙⵙⵃⵓⵕⵎⵓ ⵖ ⵉⴳⴳⵉ ⵏ ⵍⵄⴼⵉⵢⵜ, ⴰⵔ ⴰⵙ ⵜⵜⴽⵎⵎⴰⴹ ⴰⴷⵉⵙ ⵏⵏⵙ. ⵉⵖ ⵉⴳⵍⵍⴱ ⵡⴰⵔⵔⴰⵡ ⵖ ⵓⴷⵉⵙ ⵏ ⵎⴰⵙ, ⴰⵔ ⵜⵜⴷⵀⴰⵏ ⴰⴼⵓⵙ ⵙ ⵜⵎⵓⴷⵉⵜ, ⴰⵔ ⴷⵉⵙ ⵜⵛⵛⴽⵛⴰⵎ, ⴰⵔ ⵙⵔⵙ ⵜⵙⵏⴳⴰⴷⴷⴰ ⴰⵔⵔⴰⵡ, ⴰⵔ ⴷ ⵉⵖ ⵉⵣⵡⵓⵔ ⵉⵅⴼ. ⵉⵖ ⵉⵍⵓⵍ, ⴰⵔ ⵜⵜⴰⵙⵉ ⵜⵎⵖⴰⵔⵜ ⴰⵏⵏ ⵢⴰⵏ ⵍⵇⵇⵉⵏⵏⴱ, ⵜⴰⵙⵙ ⵙⵔⵙ ⴰⴱⵓⴹ ⵏⵏⵙ. ⵜⵙⵎⵓⵏ ⵜ ⵖ ⵉⴳⵓⵎⴰⵢⴷ ⵏⵏⵙ. ⵜⵡⵔⵔⵉ ⵉⵍⵎⵎⴰ ⵙ ⵉⵎⵎⴰⵙ, ⵉⵖ ⵉⵎⵓⵏ ⵡⴰⵔⵔⴰⵡ ⵜⵉⵎⴰⵜⵜⵉⵏ. ⵉⵖ ⵇⵇⴰⵎⴰⵏⵜ ⵜⵉⵎⴰⵜⵜⵉⵏ ⵖ ⵓⴷⵉⵙ, ⴰⵔ ⵜⵜⴰⵙⵉ ⴰⵄⵎⵓⴷ ⵏ ⵓⴼⵔⵓⴷ, ⴰⵔ ⴰⵙ ⵜⵜⴳⴳⴰ ⴼ ⵉⴳⴳⵉ ⵏ ⵡⴰⴱⵓⴹ ⵏⵏⵙ, ⴰⵔ ⵜ ⵉⴷ ⵜⵚⴱⵕⵕⴰⵎ. ⴰⵔ ⵜⵙⴱⵉⴷⴷⴰⴷ ⵜⵎⵖⴰⵔⵜ, ⴰⵔ ⴼⵍⵍⴰⵙ ⵜⴽⵏⵏⵓ ⴼ ⵡⴰⵄⵎⵓⴷ ⴰⵏⵏ, ⴰⵔ ⴰⵙ ⵜⵜⵔⵅⵓⵏⵜ ⵜⵉⵎⴰⵜⵜⵉⵏ, ⴰⵔ ⴰⵙ ⵟⵟⴰⵔⵏⵜ. ⵉⵍⵎⵎⴰ ⵜⵡⵔⵔⵉ ⵙ ⵡⴰⵔⵔⴰⵡ. ⵜⴰⵙⵉ ⵉⵎⵉⴽⴽ ⵏ ⵡⵓⴷⵉ ⴷ ⵉⵎⵉⴽⴽ ⵏ ⵜⴰⵎⵎⵏⵜ. ⴰⵔ ⴰⵙ ⵜⵏ ⵜⵙⵙⵍⵇⵇⴰⵢ ⵙ ⴽⵔⴰ ⵏ ⵓⴽⵛⵓⵛ ⵏ ⵜⴰⴹⵓⵟⵟ. ⵉⵍⵎⵎⴰ ⵜⴼⴽ ⵜ ⵉ ⵉⵎⵎⴰⵙ ⴰⵔ ⵉⵙⵙⵓⵎⵓⵎ. ⴰⵔ ⵜⵜⵇⴰⴱⴰⵍ ⴽⵔⴰⴹ ⵡⵓⵙⵙⴰⵏ. ⴰⵔ ⴰⵙ ⵜⵜⵙⵙⵉⵔⵉⴷ ⵉⵍⴱⴰⴹ ⴷⴰ ⵖ ⵜⵓⵔⵓ. ⴰⵔ ⵜⵏ ⵜⵜⴰⵙⵉ ⵊⴷⴷⴰⵙ ⵏ ⵡⴰⴱⵓⴹ, ⴰⵛⴽⵓ ⴰⵔ ⴼⵍⵍⴰⵙ ⵜⵜⴼⴼⵉⵏ ⵉⴷⴰⵎⵎⵏ. ⵓⵔ ⵉⵄⴷⵍ ⵉⵖ ⵇⵇⴰⵎⴰⵏ ⵉⵏⵙⵔⴰⴼⵏ ⵖ ⵜⴳⵎⵎⵉ ⵏ ⵜⵉⵏⵔⴱⵉⵜ, ⴰⵛⴽⵓ ⵓⵔ ⵜⵏ ⵙⵓⵍ ⵜⵍⵙⴰ. ⵍⵄⵉⴷ ⵏ ⵜⴼⴰⵙⴽⴰ ⵉⵖ ⵉⴽⵛⵎ ⵡⴰⵢⵢⵓⵔ ⵏ ⵍⵄⵉⴷ ⵏ ⵜⴼⴰⵙⴽⴰ, ⴰⵔ ⵜⵜⵓⵊⴰⴷⵏ ⵎⴷⴷⵏ ⴼ ⵉⵅⴼⴰⵡⵏ ⵏⵏⵙⵏ. ⴰⵔ ⵙⵙⴰⵖⵏ ⵜⵉⴼⴰⵙⴽⵉⵡⵉⵏ ⵏⵏⵙⵏ, ⴰⵔ ⵙⵙⴰⵖⵏ ⵉⵎⵏⴷⵉ, ⴰⵔ ⵥⵥⴰⴹⵏ ⵉⵥⵉⴹ ⵏⵏⵙⵏ, ⴰⵔ ⵙⵙⵉⵔⵉⴷⵏ ⵉⵏⵙⵔⴰⴼ ⵏⵏⵙⵏ. ⵣⵉⴽⴽ ⵚⴱⴰⵃ ⵏ ⵡⴰⵙⵙ ⵏ ⵍⵄⵉⴷ ⴰⵔ ⵙⵙⵏⵡⴰⵏ ⵍⴼⴹⵓⵔ ⵏⵏⵙⵏ, ⴰⵔ ⵜⵜⵎⵓⵏⵏ ⵖ ⵜⵎⵣⴳⵉⴷⴰ ⴷⴰ ⵟⵟⴰⵍⴱ, ⴰⵔ ⴷⵉⵙ ⵜⵜⴼⴹⴰⵔ ⵍⵊⵎⴰⵄⵜ, ⴰⵔ ⴷ ⵉⵖ ⵛⵛⴰⵏ, ⵙⵡⴰⵏ, ⵙⴼⴰⵜⵃⴰⵏ. ⵉⵏⴽⵔ ⵟⵟⴰⵍⴱ ⵉⵎⵓⵏ ⴷⵉⵙⵏ ⵙ ⵉⵎⵚⵍⵍⵉ, ⴽⵔⴰⵢⴳⴰⵜⵜ ⵢⴰⵏ ⴰⵔ ⵢⴰⴽⴽⴰ ⴰⵢⵏⵏⴰ ⵎⵉ ⵉⵥⴹⴰⵔ, ⵙⵖⵏ ⴰⵙ ⵜⴰⴼⴰⵙⴽⴰ ⵏⵏⵙ. ⵉⵖ ⴷ ⵡⵔⵔⵉⵏ ⵙⵖ ⵍⵎⵚⵍⵍⵉ, ⵖⵔⵙⵏ ⵉ ⵜⴼⴰⵙⴽⴰ ⵏ ⵟⵟⴰⵍⴱ. ⵥⵔⵏ ⴽⵔⴰ ⵏ ⵎⴷⴷⵏ ⴱⴰⵀⵔⴰ ⵜⵜⴰⵣⵣⴰⵍⵏⵉⵏ, ⴰⵙⵉⵏ ⵜⴰⴼⴰⵙⴽⴰ ⵍⵍⵉ, ⵔⵡⵍⵏ ⵙⵔⵙ, ⵓⵔ ⴰ ⵜⵜ ⵙⵔⵓⵙⵏ ⴰⵔ ⵉⵎⵉ ⵏ ⵜⵎⵣⴳⵉⴷⴰ, ⴰⵔ ⴳⵉⵙ ⵉⵜⵜⵇⵇⴰⵎⴰ ⵔⵔⵓⵃ. ⵓⵔ ⴰ ⵉⵜⵜⵎⵜⴰⵜ, ⴰⵔ ⵉⵎⵉ ⵏ ⵜⵎⵣⴳⵉⴷⴰ. ⵖ ⵓⵣⵎⵣ ⴰⵏⵏ ⴰⵔ ⵜⵜⵉⴷⵓⵏ ⵎⴷⴷⵏ ⵙ ⵜⴳⵯⵎⵎⴰ ⵏⵏⵙⵏ, ⴽⵔⴰⵢⴳⴰⵜⵜ ⵢⴰⵏ ⵉⵖⵔⵙ ⵉ ⵜⴼⴰⵙⴽⴰ ⵏⵏⵙ, ⵍⴷⵉⵏ ⵜⵉⴹⵓⵔⵉⵏ, ⴰⵔ ⴳⵉⵙⵏⵜ ⵙⴽⴰⵔⵏ ⵜⵉⵣⵏⴰⵏⵉⵏ. ⵡⵉⵙⵙ ⵙⵉⵏ ⵓⵙⵙⴰⵏ ⵏ ⵍⵄⵉⴷ, ⴰⵔ ⵙⵙⴰⵖⵏ ⵉⵍⵎⴰⵡⵏ ⵏ ⵡⴰⵖⴰⴹⵏ, ⴰⵔ ⵙⵔⵙⵏ ⵙⵙⵍⵙⴰⵏ " ⵀⵔⵔⵎⴰ ". ⴰⵔ ⵜⵜⴰⵙⵉⵏ ⴽⴽⵓⵥ ⵉⵎⴰⵡⵏ, ⵙⵉⵏ ⴳⵉⵙⵏ ⵙⴽⵔⵏ ⵙⵙⵔⵡⴰⵍ, ⵙⵉⵏ ⵢⴰⴹⵏⵉⵏ ⴰⵔ ⴳⵉⵙⵏ ⵙⴽⴰⵔⵏ ⴰⵇⵇⵛⵛⴰⴱ, ⵙⵙⵍⵙⵏ ⵜⵏ ⵉ ⵢⴰⵏ ⵏ ⵓⵔⴳⴰⵣ ⴼ ⵉⴳⴳⵉ ⵏ ⵉⵅⴼ, ⴰⵙⵙⵏ ⵜ ⴼⵍⵍⴰⵙ ⵙ ⴽⵔⴰ ⵏ ⵉⵣⵉⴽⵔ, ⴰⵔ ⵜⵜⵛⴰⵛⴽⴰⵏ ⴰⵍⵍⵏ ⵏ ⵡⴰⵖⴰⴹ ⴷ ⵡⴰⵍⵍⵏ ⵏ ⵓⵔⵊⵍⵉⵢ. ⴰⵔ ⴰⵙ ⵜⵜⴳⴳⴰⵏ ⵢⴰⵏ ⵓⴽⵛⵛⵓⴹ ⵖ ⵉⵎⵉ, ⴰⵔ ⵙⵔⵙ ⵉⵜⵜⴰⵍⵍ ⴰⵅⵏⵛⵓⵛ ⵏ ⵡⴰⵖⴰⴹ. ⴰⵔ ⴷⴰⵖ ⵙⴽⴰⵔⵏ " ⵍⵃⴰⵊⵊ ⵎⵓⵛⵛ ". ⴰⵔ ⵜⵜⴰⵎⵥⵏ ⵢⴰⵏ ⵓⵃⵛⵎⵉⵢ, ⵙⵙⴹⵍⵓⵏ ⵜ ⵙ ⵉⴽⵯⴼⵙⴰⵏ. ⴰⵔ ⵜⵜⴰⵙⵉⵏ ⴽⵔⴰ ⵏ ⵉⴽⵛⵛⵓⴹⵏ ⵏ ⵜⴰⴹⵓⴹⵜ ⴷ ⵢⴰⵏ ⵙⵏⴰⵜ ⵜⴳⵍⴰⵢ; ⵔⵥⵎⵏ ⵜⵏⵜ ⵅ ⴽⵔⴰ ⵓⵣⴳⵯⵉ, ⴳⵏ ⴰⵙⵏⵜ ⵉⵎⵉⴽⴽ ⵏ ⵓⵡⵡⵔⵏ ⴷ ⵉⵔⴷⵏ. ⴰⵔ ⵜⵏ ⵜⵜⴳⴳⴰⵏ ⴼ ⵉⴳⴳⵉ ⵏ ⵉⵅⴼ ⵏ ⵓⵃⵛⵎⵉⵢ ⴰⵏⵏ, ⴰⵔ ⴼⵍⵍⴰⵙⵏⵜ ⵙⵔⵓⵙⵏ ⵉⴽⵛⵓⵙⵏ ⵏ ⵜⴰⴹⵓⴹⵜ. ⴰⵔ ⵙⵔⵙⵏ ⵜⵜⵀⴹⴰⵔⵏ " ⵀⵔⵔⵎⴰ " ⴷ " ⵍⵃⴰⵊⵊ ⵎⵓⵛⵛ ": ⴰⵔ ⵜⵜⴰⵣⵣⴰⵍⵏ ⴼ ⵉⵃⵛⵎⵉⵢⵏ ⴷ ⵉⵔⴳⴰⵣⵏ. ⵡⴰⵏⵏⴰ ⵓⵎⵥⵏ, ⴰⵔ ⴼⵍⵍⴰⵙ ⵙⵖⵡⵡⴰⵜⵏ, ⴰⵔ ⴰⵙ ⵜⵜⵉⵏⵉⵏ " ⵅⵍⵍⵚ ⴰⵜ ⵉ ⵀⵔⵔⵎⴰ! " ⴰⵔ ⴰⵙ ⴰⴽⴽⴰⵏ ⵢⴰⵏ ⵓⵇⵇⴰⵕⵉⴹ, ⵉⵔⵥⵎ ⴰⵙ, ⴰⵔ ⴷⴰⵖ ⵉⵜⵜⴰⵣⵣⴰⵍ ⴼ ⵡⵉⵢⵢⴰⴹ. ⵖⵎⴽ ⴰⵏⵏ ⴰⵙ ⵙⴽⴰⵔⵏ, ⴰⵔ ⴷ ⴽⵎⵎⵍⵏ ⵙⴰ ⵓⵙⵙⴰⵏ. ⵖⴰⵢⴰⴷ ⴰⴷ ⵉⴳⴰⵏ ⵍⵀⴹⵔⵜ ⵏ ⵍⵄⵉⴷ ⵏ ⵜⴼⴰⵙⴽⴰ. ⴰⵎⵄⵛⵓⵕ ( 1 ) ⴰⵔ ⵥⵍⴰⵢⵏ ⵜⴰⵇⵇⵣⵣⵉⴱⵜ ⵙⵖ ⵜⴼⴰⵙⴽⴰ ⵏ ⵍⵄⵉⴷ ⵎⵇⵇⵓⵕⵏ, ⴳⵏ ⴰⵙ ⵜⵉⵙⵏⵜ ⵏ ⵉⴼⵙⵉ, ⴰⴳⵯⵍⵏ ⵜⵜ ⴰⵔ ⵉⴹ ⵏ ⵓⵎⵄⵛⵓⵕ. ⵖ ⵢⵉⴹ ⵏ ⵓⵎⵄⵛⵓⵕ ⴰⵔ ⵜⵜⴰⵙⵉⵏ ⵎⴷⴷⵏ ⵉⴼⵛⴽⴰⵏ, ⴰⵔ ⵜⵏ ⵙⵎⵓⵏⵏ ⵖ ⵉⵎⵉ ⵏ ⵜⴳⵎⵎⵉ ⵏⵏⵙⵏ, ⴽⵔⴰⵢⴳⴰⵜⵜ ⵢⴰⵏ ⵉⵙⵔⵙ ⵜⵏ ⵖ ⵉⵎⵉ ⵏ ⵜⴳⵎⵎⵉ ⵏⵏⵙ. ⵙⴽⵔⵏ ⵙⴽⵙⵓ ⴷ ⵜⵇⵣⵣⵉⴱⵜ ⴷ ⵜⴽⵯⵔⴷⵍⵍⴰⵙ. ⴰⵔ ⵛⵜⵜⴰⵏ ⵉⵎⵏⵙⵉ ⵏⵏⵙⵏ, ⴼⴼⵓⵖⵏ ⵙ ⵉⵎⵉ ⵏ ⵜⴳⵯⵎⵎⴰ ⵏⵏⵙⵏ, ⴰⵔ ⵜⵜⴰⵡⵉⵏ ⵉⵃⵛⵎⵉⵢⵏ ⵎⵥⵥⵉⵢⵏⵉⵏ. ⵇⵇⴷⵏ ⵉ ⵜⴱⵏⴰⵢⵓⵜ, ⴰⵔ ⵜⵜ ⵜⵜⴰⴽⵯⵉⵏ, ⴰⵔ ⵜⵜⵉⵏⵉⵏ: " ⵓⴽⵯⵉⵖ ⴽⵎ, ⵜⴰⴱⵏⴰⵢⵓⵜ, ⵖ ⵉⴹ ⴰⴷ ⵓⵍⴰ ⵉⵎⴰⵍ, ⴼⵍⵖ ⴳⵉⵎ ⵉⵡⵡⵔⴷⴰⵏ ⵓⵍⴰ ⵜⵉⵍⵍⵉⵛⵉⵏ, ⴼⵍⵖ ⴷⴰⵖ ⴳⵉⵎ ⵎⴰ ⵓⵔ ⵉⵄⴷⵉⵍⵏ, ⴼⵍⵖ ⴷⴰⵖ ⴳⵉⵎ ⵛⵛⴰⵢⴰⵟⵉⵏ. " ⵚⴱⴰⵃ ⴰⵔ ⵜⵜⴰⵙⵉⵏ ⵉⵖⴷ ⵏ ⵜⴱⵏⴰⵢⵓⵜ, ⴳⵏ ⵜ ⵖ ⵓⴼⵓⵙ, ⴰⵡⵉⵏ ⵜ ⵙ ⵢⴰⵏ ⵓⵣⴳⵯⵉ, ⴳⵏ ⴰⵙ ⴰⵎⴰⵏ, ⴰⵔ ⵙⵔⵙ ⵜⵜⵔⵓⵛⵏ ⵍⴱⵀⴰⵢⵎ ⵏⵏⵙⵏ ⴷ ⵉⴼⵓⵍⵍⵓⵙⵏ ⵏⵏⵙⵏ ⴷ ⵍⴱⵢⵓⵜ ⵏⵏⵙⵏ, ⴰⵔ ⵜⵜⵉⵏⵉⵏ: " ⴱⵉⵙⵎⵉⵍⵍⴰⵀ ⴰⵙ ⵙⵖ ⴳⵉⵡⵏⵜ ⴼⴼⵓⵖⵏ ⵍⵊⵏⵓⵏ, ⴰ ⵍⴱⵢⵓⵜ ⵉⵏⵓ! " ⴰⵎⵄⵛⵓⵕ ( 2 ) ⴰⵔ ⵥⵍⴰⵢⵏ ⵜⴰⵇⵣⵣⵉⴱⵜ ⵏ ⵜⴼⴰⵙⴽⴰ ⴷ ⵜⴽⵯⵔⴷⵍⵍⴰⵙ. ⴰⵔ ⵜⵏ ⵜⵜⵃⴹⵓⵏ ⴰⵔ ⵉⴹ ⵏ ⵓⵎⵄⵛⵓⵕ. ⴰⵔ ⵜⵜⵉⴷⵓⵏ ⵉⵃⵛⵎⵉⵢⵏ, ⵇⵇⴷⵏ ⴰⵙ ⵍⵄⴼⵉⵢⵜ ⵉ ⵜⴱⴰⵢⵏⵓⵜ ⵉⵏⴳⵔⴰⵜⵙⵏ ⴷ ⵍⵎⵓⴹⵄ ⵢⴰⴹⵏⵉ. ⴰⵔ ⵜⵏ ⴳⵉⵙ ⵣⴳⴳⵓⵔⵏ, ⴰⵔ ⵜⵜⵉⵏⵉⵏ: " ⵏⴳⵔ ⴳⵉⵡⵏ ⴱⴰⵍⵍⵓⵛ ⵏⵏⵖ. " ⵖⵎⴽⴰⵏⵏ ⵙⴽⵔⵏ ⵉⵎⵙⵉⴼⵔⵏ, ⵙⴽⵔⵏ ⵓⵍⴰ ⵉⵏⴷⵖⵔⵜⵉⵜ, ⵓⵔⵔⵉⵏ ⴷ ⵎⴷⴷⵏ ⴰⵔ ⵙⵎⵓⵏⵏ ⵜⵉⴽⵯⵔⴷⵍⵍⴰⵙ ⴷ ⵓⵛⵡⵉⵃ, ⴰⵔ ⵜ ⵜⵜⴰⵡⵉⵏ ⵙ ⵜⵎⵣⴳⵉⴷⴰ, ⵙⵏⵓⵏ ⵜ ⴳⵉⵙ, ⵛⵛⵏ ⵜ ⴳⵉⵙ. ⵏⴽⵔⵏ ⵚⴱⴰⵃ, ⴰⵔ ⵜⵜⵎⵎⴰⵖⵏ ⵏⵉⵜⵜⵏⵉ ⴷ ⵜⵎⵖⴰⵔⵉⵏ ⵖ ⵍⵄⵉⵏ ⵏ ⵍⵎⵓⴹⵄ. ⵉⵖ ⵉⵔⵡⵍ ⴽⵔⴰ ⵏ ⵍⵅⵍⵇ, ⴰⵎⵥⵏ ⵜ, ⴼⴼⵉⵏ ⴼⵍⵍⴰⵙ ⴰⵎⴰⵏ, ⴰⵔ ⵜⵜⵉⵏⵉⵏ: " ⴰⴷ ⴰⴽ ⵏⵙⴽⵔ ⵚⵚⴱⴰⵃ ⵏ ⵓⵎⵄⵛⵓⵕ! " ⴰⵙⵙ ⵏ ⵓⵎⵄⵛⵓⵕ, ⵓⵔ ⴰ ⵉⵜⵜⴼⴼⵓⵖ ⵟⵟⴰⵍⴱ, ⴰⵛⴽⵓ ⵉⴽⵚⵓⴹ ⴰⴼ ⴰⵔ ⴼⵍⵍⴰⵙ ⵜⵜⴼⴼⵉⵏ ⴰⵎⴰⵏ, ⴰⵛⴽⵓ ⴰⵔ ⵉⵜⵜⵥⴰⵍⴰⵍⵍⴰ ⵙ ⵎⴷⴷⵏ. ⵜⴰⵙⵍⵉⵜ ⵏ ⵓⴳⵡⴰⵍ ⵉⵖ ⵔⴰⵏ ⵎⴷⴷⵏ ⴰⴷ ⵃⵓⵛⵏ, ⴰⵔ ⵜⵜⵎⵓⵏⵏ ⵖ ⵓⵙⴰⵢⵙ ⵉⵔⴳⴰⵣⵏ ⵓⵍⴰ ⵜⵉⵎⵖⴰⵔⵉⵏ ⵓⵍⴰ ⵜⵉⵄⵢⵢⴰⵍⵉⵏ. ⵜⵉⵍⵉ ⵍⵀⴹⵔⵜ. ⴰⵔ ⵙⴽⴰⵔⵏ ⴰⵙⴳⴰ, ⴰⵔ ⵉⵜⵜⵉⵍⵉ ⵚⵚⴼⴼ ⵏ ⵉⵔⴳⴰⵣⵏ ⴷ ⵚⵚⴼⴼ ⵏ ⵜⵎⵖⴰⵔⵉⵏ, ⵅⵍⴹⵏⵜ ⵜⵄⵢⵢⴰⵍⵉⵏ. ⵜⵉⵄⵢⵢⴰⵍⵉⵏ ⴰⵔ ⵜⵜⵃⵣⵣⴰⵎⵏⵜ ⴱⴰⵀⵔⴰ. ⴰⵔ ⴳⴳⴰⵔⵏⵜ ⵢⴰⵏ ⵣⵣⵉⴼ ⵏ ⵍⵃⵔⵉⵔ ⴼ ⵓⴷⵎⴰⵡⵏ ⵏⵏⵙⵏⵜ, ⴰⵔ ⴰⵙ ⵜⵜⵉⵏⵉⵏⵜ " ⴰⵄⴱⵔⵓⵇⵇ ". ⴰⵔ ⵍⵙⵙⴰⵏⵜ ⵜⵜⵛⴰⵎⵉⵔ ⵉⴼⵓⵍⴽⵉⵏ, ⴳⵉⵏⵜ ⴼⵍⵍⴰⵙ ⵍⵇⵇⴼⵟⴰⵏ, ⴳⵉⵏⵜ ⴼⵍⵍⴰⵙ ⵢⴰⵜ ⴷⴷⴼⵉⵏⴰ ⵏ ⵍⵃⵔⵉⵔ. ⴱⵉⴽⵙⵏⵜ ⵙ ⵜⴰⵍⵃⵣⵎⵜ, ⴰⵔ ⴽⴽⴰⵜⵏⵜ ⵜⴰⵥⴰⵢⵔⵜ ⵖ ⵢⴰⵏ ⵓⴼⴰⵡⵡⵓ ⵉⴼⵓⵍⴽⵉⵏ, ⴰⵔ ⵙⵙⴰⵇⵇⵍⴰⵢⵏⵜ ⵔⵔⵉⵃⵉⵜ ⵏⵏⵙⵏⵜ. ⵅⵜⵉⵏⵏ ⴰ ⵉⵜⵜⴳⴳⴰⵏ: " ⵜⵉⵙⵍⴰⵜⵉⵏ ⵏ ⵓⴳⵡⴰⵍ. " ⵉⵖ ⴽⵓⵍⵍⵓ ⵚⴼⴼⵏ ⵉⵔⴳⴰⵣⵏ ⵓⵍⴰ ⵜⵉⵎⵖⴰⵔⵉⵏ, ⴰⵔ ⴰⵙⵏ ⵢⴰⴷⴷⵓ ⵕⵕⴰⵢⵙ, ⴰⵔ ⵉⵜⵜⵏⴹⴰⵎ, ⴰⵔ ⴰⵙ ⵜⵜⵡⴰⵊⴰⴱⵏⵜ ⵜⵎⵖⴰⵔⵉⵏ. ⵉⵖ ⵔⴰⵏ ⴰⴷ ⵙⵙⵓⵙⵙⵏ, ⴽⵔⴰⵢⴳⴰⵜⵜ ⵢⴰⵏ ⴰⵔ ⵉⵜⵜⴼⴼⵓⵖ ⵙⵖ ⵚⵚⴼⴼ, ⴰⵔ ⵉⵜⵜⵏⵇⵇⴰⵔ ⵜⴰⵍⵍⵓⵏⵜ, ⴰⵔ ⵜⵜ ⵉⵙⴱⵕⵕⴰⵎ ⴼ ⵉⴳⴳⵉ ⵏ ⵉⵅⴼ ⵏ ⵜⴰⵏⵏⴰ ⵉⵔⴰ ⴰⴷ ⴷⵉⵙ ⵉⵜⵜⵔⴽⴰⵣ. ⴰⵔ ⴰⵙ ⵉⵜⵜⴱⵏⴷⴰⵇⵇ, ⴰⵔ ⵜⵜ ⵜⵜⴼⴼⵓⵖ ⵣⵖⴷ ⵏⵜⵜⴰⵜ ⵙⵖ ⵚⵚⴼⴼ. ⵜⴱⵏⴷⵇⵇ ⴰⵙ. ⴽⵔⴰⵢⴳⴰⵜⵜ ⵢⴰⵏ ⵉⵙⵙⵓⴼⵖ ⵢⴰⵜ. ⴰⵔ ⴷⵉⵙⵏⵜ ⵜⵜⵔⴽⴰⵣⵏ ⵖ ⵜⵓⵥⵥⵓⵎⵜ ⵏ ⵓⵃⵡⴰⵛ, ⴰⵔ ⴷ ⴽⵎⵎⵍⵏ ⴰⵙⵙⵓⵙⵙ. ⴽⵔⴰⵢⴳⴰⵜⵜ ⵢⴰⵏ ⵉⵡⵔⵔⵉ ⴷ ⵙ ⵍⵎⴰⴽⴰⵏ ⵏⵏⵙ. ⴰⵔ ⴷⴰⵖ ⵜⵜⵏⴹⴰⵔⴰⴱⵏ ⵙ ⵍⵍⵖⴰ, ⴽⵔⴰⵢⴳⴰⵜⵜ ⵢⴰⵏ ⴰⵔ ⵉⵙⵎⵓⵎⵎⵓⵢ ⴼ ⵓⵃⴱⵉⴱ ⵏⵏⵙ. ⵍⴱⵄⴹ ⴰⵔ ⵜⵜⴰⵍⵖⵏ ⵉⵏⴳⵔⴰⵜⵙⵏ, ⵍⴱⵄⴹ ⴰⵔ ⵜⵜⵏⵢⴰⴳⴰⵎⵏ. ⴰⵔ ⴷ ⵉⵖ ⵔⴰⴷ ⴰⴷ ⴷⴰⵖ ⵙⵙⵓⵙⵙⵙⵏ, ⴽⵔⴰⵢⴳⴰⵜⵜ ⵢⴰⵏ ⵉⵙⵙⵓⴼⵓⵖ ⵜⴰⵎⴷⴷⴰⴽⴽⵯⵍⵜ ⵏⵏⵙ, ⴰⵔ ⴷⵉⵙ ⵉⵜⵜⵔⴽⴰⵣ. ⵖⵎⴽ ⴰⵏⵏ ⴰⵔ ⴱⴷⴷⴰ ⵙⴽⴰⵔⵏ, ⴰⵔ ⴷ ⴼⵙⵉⵏ ⵉ ⵓⵃⵡⴰⵛ. ⴰⴷⵔⵙⵉ ⵉⵖ ⵔⴰⵏ ⵉⵔⴳⴰⵣⵏ ⴰⴷ ⵙⴽⵔⵏ ⴰⵃⵡⴰⵛ ⵏⵏⵙⵏ, ⴰⵔ ⵜⵜⴼⴼⵓⵖⵏ ⵙ ⵓⵙⴰⵢⵙ, ⴰⵔ ⵜⵜⵚⴼⴼⵏ, ⴰⵔ ⵙⵙⵕⵖⴰⵏ ⵉⵍⵍⵓⵏⴰ, ⴰⵔ ⵜⵜⵏⴹⴰⵎⵏ, ⴰⵔ ⵜⵜⴰⵙⵉⵏ ⵍⵍⵖⴰ ⴰⵛⴽⵓ ⴰⴷⵔⵙⵉ ⵏ ⵉⵔⴳⴰⵣⵏ ⵓⵔ ⴰ ⴳⵉⵙ ⵜⵜⵉⵍⵉⵏⵜ ⵜⵎⵖⴰⵔⵉⵏ. ⴰⵔ ⵜⵜⵏⴹⴰⵔⴰⴱⵏ ⵙ ⵍⵍⵖⴰ ⵉⵏⴳⵔⴰⵜⵙⵏ. ⵉⵖ ⵃⵓⵛⵏ ⵖ ⵉⴹ, ⴰⵔ ⵙⵙⵕⵖⴰⵏ ⴰⵖⴰⴷ, ⴰⴼⴰⴷ ⴰⴷ ⵜⵏ ⵙⴼⴰⵡⵏ ⵎⴷⴷⵏ. ⴰⵛⴽⵓ ⵙⵙⵓⴼⵓⵖⵏ ⵢⴰⵏ ⵓⴳⵔⵜⵉⵍ, ⵙⵙⵓⵏ ⵜ ⵖ ⵍⴳⵯⴷⴷⴰⵎ ⵏⵏⵙⵏ, ⴰⵔ ⵉⵜⵜⴳⴳⵉⵣ ⵢⴰⵏ, ⴰⵔ ⵉⵜⵜⴰⵎⵥ ⵏⵏⴰⵇⵇⵓⵙ ⵖ ⵍⴳⵯⴷⴷⴰⵎ ⵏⵏⵙⵏ. ⴼⴼⵓⵖⵏ ⵙⵉⵏ ⵕⵕⵡⴰⵢⵙ, ⵢⴰⵏ ⵙ ⵜⵇⵔⵇⴰⵡⵡⵉⵏ, ⵢⴰⵏ ⵙ ⵜⴰⵍⵍⵓⵏⵜ, ⴰⵔ ⵜⵜⵔⴽⴰⵣⵏ ⵖ ⵜⵓⵥⵥⵓⵎⵜ ⵏ ⵓⵃⵡⴰⵛ ⵏⵖⴷ ⵍⴱⵄⴹ ⴰⵔ ⵜⵜⵔⴽⴰⵣⵏ ⵙ ⵍⴽⵯⵎⴰⵎⵉ. ⴰⵔ ⵜⵜⴱⵏⴷⴰⵇⵇⵏ ⵉ ⵜⵎⵖⴰⵔⵉⵏ, ⵓⵜⵛⵏ ⴼ ⵉⴼⴰⴷⴷⵏ ⵖ ⵍⴳⵯⴷⴷⴰⵎ ⵏⵏⵙⵏⵜ. ⴰⵔ ⴰⵙⵏ ⴽⴽⴰⵜⵏⵜ ⵜⴰⵖⵔⵉⵜ, ⴰⵔ ⴰⵙⵏ ⴳⴳⴰⵔⵏⵜ ⵉⵊⴷⴷⵉⴳⵏ, ⵍⵖⵏⴱⴰⵣ ⴷ ⵍⵃⴱⴰⵇⵇ. ⵏⴽⵔⵏ ⴷⴰⵖ, ⴰⵛⴽⵏ ⴷ ⵡⵉⵢⵢⴰⴹ, ⵔⴽⵣⵏ ⵣⵖⴷ ⵏⵉⵜⵜⵏⵉ ⵖ ⵍⴳⵯⴷⴷⴰⵎ ⵏⵏⵙⵏⵜ. ⴳⴳⵉⵡⵔⵏ ⴼ ⵉⴼⴰⴷⴷⵏ ⵏⵏⵙⵏ, ⴰⵔ ⵜ ⴰⴽⴽⴰⵏⵜ ⵉ ⵡⴰⵏⵏⴰ ⵔⴰⵏⵜ. ⵉⵎⵎⴰ ⵡⴰⵏⵏⴰ ⵓⵔ ⵔⵉⵏⵜ, ⵓⵔ ⴰⵙ ⴳⴳⴰⵔⵏⵜ ⵢⴰⵜ. ⵉⵖ ⵏⴽⵔⵏ, ⵓⵔ ⵖⵉⵏ ⵢⴰⵜ, ⴰⵔ ⴼⵍⵍⴰⵙⵏ ⵙⵖⵡⵡⴰⵜⵏ ⵉⵃⵛⵎⵉⵢⵏ, ⴰⵔ ⴳⵉⵙⵏ ⴹⵚⵚⴰⵏ. ⵉⵖ ⵃⵓⵛⵏ ⵙ ⴰⵣⴰⵍ, ⴰⵔ ⴰⵇⵇⵍⴰⵢⵏⵜ ⵜⵎⵖⴰⵔⵉⵏ ⵙ ⵉⴳⴳⵉ ⵏ ⵉⴷ ⴼⵓⵃⵉⵏⴰ. ⵙⵙⵓⵏ ⴳⵉⵙ ⵉⴳⵔⵜⴰⵍ ⴷ ⵜⵥⵔⴱⴰⵢ, ⴳⴳⵉⵡⵔⵏⵜ, ⴰⵔ ⴷⴰⵖ ⴽⴽⴰⵜⵏⵜ ⵜⴰⵖⵔⵉⵜ. ⵉⵃⵛⵎⵉⵢⵏ ⴷⴰ ⵍⵍⵉ ⵉⵔⴰⵏ ⴰ ⵉⵍⵎⴷ ⴰⵃⵡⴰⵛ, ⴰⵔ ⵜⵜⴱⴷⴷⴰⴷⵏ ⵖ ⵟⵟⵔⴼ ⵏ ⵉⵔⴳⴰⵣⵏ, ⴰⵔ ⴽⴽⴰⵜⵏ ⵕⵕⵛⵛ, ⴰⵔ ⵜⵜⵍⵎⴰⴷⵏ ⵏⵏⴹⵎ. ⵖⵎⴽ ⴰⵏⵏ ⴰⴷ ⵙⴽⴰⵔⵏ ⵉⵖ ⵔⴰⵏ ⴰⴷ ⵍⵎⴷⵏ. ⵉⵖ ⵕⵎⵉⵏ ⵉⵔⴳⴰⵣⵏ, ⴼⴽⵏ ⴰⵙⵏ ⵜⵉⵍⵍⵓⵏⴰ, ⵇⵇⴰⴱⵍⵏ ⵜⵏ, ⴰⵔ ⴰⵙⵏ ⵎⵎⴰⵍⵏ ⵎⴰⵎⵏⴽ ⴰⴷ ⵙⴽⴰⵔⵏ. ⵡⴰⵏⵏⴰ ⵉⵙⵅⵙⴰⵔⵏ ⴰⵃⵡⴰⵛ, ⴰⵔ ⴰⵙ ⵜ ⵜⵜⵉⵏⵉⵏ ⵉⵔⴳⴰⵣⵏ. ⵍⵇⵇⵉⵙⵜ ⵏ ⵢⴰⵏ ⵏ ⵓⵔⴳⴰⵣ ⵏⵜⵜⴰⵏ ⴷ ⵉⵎⵎⴰⵙ ⴰⵔ ⵉⵙⵙⴼⵍⵉⴷ ⵉ ⵎⴷⴷⵏ ⴰⵔ ⵜⵜⵉⵏⵉⵏ: " ⵍⵡⴰⵍⵉⴷⴰⵢⵏ ⴹⴼⴰⵔⵏ ⵍⵃⵇⵇ ⵉⴳⴳⵓⵜⵏ ⵉ ⵡⴰⵔⵔⴰⵡ. " ⵉⵏⵏⴰ ⴰⵙ ⵓⵔⴳⴰⵣ ⵍⵍⵉ ⵉ ⵉⵎⵎⴰⵙ: " ⴹⴰⵍⴱⵖ ⴰⵎ ⴰⴷ ⵉⵢⵉ ⵜⵚⵚⴼⵟⵟⵖ ⵢⴰⵏ ⵜⴰⵏⴱⴰⵟⵟ " ⵜⵏⵏⴰ ⴰⵙ: " ⵡⴰⵅⵅⴰ, ⴰ ⵉⵡⵉ. " " ⵔⵉⵖ ⴰⴷ ⴽⵎ ⵜⵜⴰⵙⵉⵖ ⵣⵣⵖ ⵍⴽⵓⵔⵙⵉ ⴰⵔ ⵡⴰⵢⵢⴰⴹ, ⴰⴷ ⴽⵎ ⵜⵜⴰⵙⵉⵖ ⴰⵔ ⵍⴼⵔⴰⵛ ⴷⴰ ⵖ ⴰ ⵜⴳⴳⴰⵏⴷ, ⴰⴷ ⴽⵎ ⵜⵜⴰⵙⵉⵖ ⴰⵔ ⴷ ⴽⵓⵍⵍⵓ ⵜⵃⴰⵡⵡⵚⴷ ⵉⵏⵏⴰ ⵜⵔⵉⵜ. ⴰⵔ ⴰⵎ ⴰⴽⴽⴰⵖ ⵎⴰⴷ ⵜⵛⵜⵜⴰⴷ ⵖ ⵉⵎⵉ ⵏⵏⵎ, ⴰⵔ ⴰⵎ ⴰⴽⴽⴰⵖ ⵎⴰ ⵜⵍⵙⵙⴰⴷ, ⴰⵔ ⵙⵙⵉⵔⵉⴷⵖ ⵉⴱⵔⴷⴰⵏ ⵏⵏⵎ, ⴰⴷ ⵉⵢⵉ ⵜⵚⴰⵎⵃⴷ ⴽⵓⵍⵍⵓ ⵖ ⵎⴰ ⴼⵍⵍⴰⵎ ⵣⵣⵔⵉⵖ ⵏ ⵜⵎⵎⴰⵔⴰ. " ⴰⵔ ⵉⵜⵜⵅⴷⴰⵎ ⵓⵔⴳⴰⵣ ⵍⵍⵉ ⵎⵔⴰⵡ ⵉⵙⴳⴳⵯⴰⵙⵏ. ⵉⵏⵏⴰ ⴰⵙ: " ⴰ ⵉⵎⵎⴰ, ⵉⵙ ⴰⵎ ⵅⵍⵍⵚⵖ ⵍⵃⵇⵇ ⵏ ⵢⴰⵜ ⵏ ⵜⵉⵇⵇⵕⵜ ⵏ ⵜⵎⵎⴰⵔⴰ ⵍⵍⵉ ⴼⵍⵍⴰⵎ ⵣⵣⵔⵉⵖ ⵏⵖⴷ ⵓⵀⵓ? " ⵜⵏⵏⴰ ⴰⵙ: " ⵓⵔ ⵜⴰ ⵉⵢⵉ ⵜⵅⵍⵍⵚⵜ ⵍⵃⵇⵇ ⵏ ⵢⴰⵜ ⵏ ⵜⵉⵇⵇⵕⵜ ⵉⵖ ⵜ ⵉⴷ ⵜⵙⵎⵓⵙⵙⵉⵜ ⵖ ⵡⴰⵃⴱⴱⵓⴹ ⵉⵏⵓ! " ⵉⵏⵏⴰ ⴰⵙ: " ⴰ ⵉⵎⵎⴰ, ⵔⵉⵖ ⴰⴷ ⴽⵎ ⴰⵡⵉⵖ ⵙ ⵍⵃⵉⵊⵊ ⴼ ⵉⴳⴳⵉ ⵏ ⵜⵖⵔⴰⴹ ⵉⵏⵓ! " ⵜⵏⵏⴰ ⴰⵙ: " ⵡⴰⵅⵅⴰ! " ⵢⴰⵙⵉ ⵍⵄⵡⵉⵏ ⵏⵏⵙ, ⵢⴰⵙⵉ ⵜⵜ ⵓⵍⴰ ⵏⵜⵜⴰⵜ ⴼ ⵜⵖⵕⴰⴹ ⵏⵏⵙ. ⴰⵔ ⵉⵜⵜⵉⴷⵓ ⵙⴹⵉⵙ ⵉⵔⵏ, ⵡⵉⵙⵙ ⵙⴰ ⴰⵔ ⵜⵜ ⵉⵙⵙⵔⵓⵃ. ⵍⵍⵉⵖ ⵥⵓⵔⵏ, ⵉⵙⵇⵇⵙⴰ ⵉⵎⵎⴰⵙ, ⵉⵏⵏⴰ ⴰⵙ: " ⴰ ⵉⵎⵎⴰ, ⴰⵎⵏⴹⵕⴰ ⵉⵙ ⴰⵎ ⵅⵍⵍⵙⵖ? " ⵜⵏⵏⴰ ⴰⵙ: " ⴰ ⵉⵡⵉ, ⵥⵥⵢⵢⴰⵔⵜ ⴰⴷ ⵜⵅⵍⵍⵚⴷ ⵉⵢⵉ ⵍⵃⵇⵇ ⵏ ⵜⵖⵎⵔⵜ ⵍⵍⵉ ⵙ ⵉⵢⵉ ⵜⵓⵜⵜ ⵖ ⵜⴰⵙⴰ ⵏⵓ. ⵓⵔ ⵜⴰ ⵊⵊⵉ ⵏⴼⴼⵓⵖ ⵖⵉⵔ ⵖ ⵍⴰⵎⵕ ⴰⴷ ⵏ ⵡⴰⴷⵉⵙ. " ⵉⵏⵏⴰ ⴰⵙ: " ⵥⵔ, ⴰ ⵉⵎⵎⴰ ⵖⵉⵍⵍⵉ ⴼ ⴰ ⴽⵎ ⵜⵜⴰⵙⵉⵖ ⵉⴽⴽⵙ ⵉⵍⵎ. ⵉⵏⵏⴰ ⴰⵙ: " ⴰⵛⴽ ⵉⴷ, ⴰⴷ ⴽⵎ ⴰⵙⵉⵖ ⵜⵛⵔⵓⴹⵜ ⴰⴷ ⵢⴰⴹⵏⵉⵏ! " ⵜⵏⵏⴰ ⴰⵙ: " ⵓⵀⵓ, ⴰ ⵉⵡⵉ, ⴰⴷ ⵜⵜⵉⴷⵓⵖ ⵙ ⵉⴹⴰⵕⵕⵏ ⵉⵏⵓ, ⵚⴰⵎⵃⵖ ⴰⴽ ⵖ ⴷⴷⵓⵏⵉⵜ ⵓⵍⴰ ⵖ ⵍⵉⵅⵔⵜ. " ⵉⵙⵙⵓⴷⵏ ⵉⵅⴼ ⵏ ⵉⵎⵎⴰⵙ, ⴰⵔ ⵜⵜⵉⴷⵓⵏ. ⵍⵇⵇⵉⵚⵜ ⵏ ⵍⵎⵓⵊⵔⵉⵎ ⵏ ⵜⵉⵏⵎⵍ ⴰⵔ ⴰⵙⵏ ⵉⵜⵜⵉⵏⵉⵏ ⵖ ⵢⴰⵏ ⵍⵎⴰⴽⴰⵏ ⵉⵙⵎ ⵏⵏⵙ ⵜⵉⵏⵎⵍ: " ⵏⴽⴽⵉⵏ ⴰ ⵉⴳⴰ ⵚⵚⴰⵍⵉⵃ. ⵉⵖ ⵜⵔⴰⵎ ⴰⴷ ⵉⵢⵉ ⵜⵥⵔⵎ, ⵏⴽⴽⵉⵏ ⴷ ⵍⵎⴰⵍⴰⵢⴽⴰ, ⵀⴰ ⵏⵏ ⵔⴰⴷ ⵉⵍⵉⵖ ⵏⴽⴽⵉⵏ ⴷ ⵍⵎⴰⵍⴰⵢⴽⴰ ⴰⴼⵍⵍⴰ ⵏ ⵓⴷⵔⴰⵔ ⵏ ⵍⴳⵯⴷⴷⴰⵎ ⵏ ⵜⵉⵏⵎⵍⵍ. ⵡⴰⵍⴰⵢⵏⵏⵉ, ⴰⴷ ⵓⵔ ⴷⴰⵔⵉ ⵉⵜⵜⴰⵛⴽⴰ ⵃⵜⵜⴰ ⵢⴰⵏ! ⵡⴰⵏⵏⴰ ⴷ ⵢⵓⵛⴽⴰⵏ ⵙ ⴷⴰⵔⵉ, ⵉⵔⴰ ⴰⴷ ⵉⵄⵎⴰ ⵓⵔ ⵜⴰ ⵉⵢⵉ ⵏⵏ ⵉⵕⵓⵃ! " ⴽⵚⵓⴹⵏ ⴽⵓⵍⵍⵓ ⵍⵅⴰⵍⴰⵢⵇⵇ. ⵏⵜⵜⴰⵏ ⴰⵔ ⵢⴰⵇⵇⵍⴰⵢ ⵙ ⵓⴼⵍⵍⴰ ⵏ ⵓⴷⵔⴰⵔ ⵍⵍⵉ. ⴰⵔ ⵉⵜⵜⴰⵡⵉ ⵎⵔⴰⵡ ⵉⵍⵎⴰⵡⵏ ⵏ ⵉⵀⵔⴰⵢ ⴰⵔⵓⴷⵏⵉⵏ, ⵚⴼⴰⵏ ⴱⴰⵀⵔⴰ. ⴰⵔ ⵜⵏ ⵉⵙⵙⵓⴼⵓⴼ, ⵉⵙⴹⵡⵡⴰⵔ ⵜⵏ ⴽⵓⵍⵍⵓ ⵉ ⵉⵅⴼ ⵏⵏⵙ. ⵡⴰⵏⵏⴰ ⵜⵏ ⵓⴽⴰⵏ ⵉⵥⵔⴰⵏ, ⵉⵏⵏⴰ: " ⵀⴰ ⵏⵏ ⵚⵚⴰⵍⵉⵃ ⴷⴰ ⵏⵏⵖ, ⵓⵛⴽⴰⵏ ⴷⴰⵔⵙ ⵍⵎⴰⵍⴰⵢⴽⴰ. " ⵉⵖ ⵉⵔⴰ ⴰⴷ ⵉⴳⴳⵯⵣ ⵜⴰⴷⴳⴳⵯⴰⵜ, ⵉⴼⵙⵉ ⵜⵏ ⴽⵓⵍⵍⵓ ⵉⵍⵎⴰⵡⵏ ⵍⵍⵉ, ⵉⵙⵎⵓⵏ ⵜⵏ. ⵉⴳⴳⵯⵣ ⵙ ⵜⵉⵏⵎⵍⵍ. ⴰⵔ ⴽⵓⵍⵍⵓ ⵜⵜⵥⵓⵔⵏ ⵎⴷⴷⵏ. ⵏⵏⴰⵏ: " ⵚⵚⴰⵍⵉⵃ ⴰⴷ ⵉⴳⴰ! ". ⵉⴼⵔⵉ ⵏ ⵡⴰⵍⵊⵏⵓⵏ ⵉⵍⵍⴰ ⵢⴰⵏ ⵉⴼⵔⵉ ⵏ ⵉⴷ ⵡⴰⵍⵊⵏⵓⵏⵏ ⵖ ⵉⵟⵙⵢⵢⴰⵔ ⵏ ⵓⵎⵣⵖⵓⵏⵉ. ⵉⵖ ⵓⴽⴰⵏ ⵉⵔⴰ ⴽⵔⴰ ⵏ ⵍⵅⵍⵇ ⴰ ⵉⵥⵕ ⵍⵄⵊⴱ, ⴰⵔ ⵉⵜⵜⵉⴷⵓ, ⵉⵍⵓⵃ ⵏⵏ ⴳⵉⵙ ⵢⴰⵏ ⵓⵥⵔⵓ. ⴰⵔ ⵉⵜⵜⵃⵎⵎⴰⵔ ⵕⴱⴱⵉ ⵙ ⵡⴰⴹⵓ ⵏ ⵓⴷⵔⴰⵔ ⴷ ⵉⴳⴳⵉⴳⵏ ⴷ ⵓⵙⵎⴰⵏ, ⴰⵔ ⵔⵥⵥⴰⵏ ⵉⵙⵖⴰⵔⵏ. ⴰⵔ ⵜⵜⵥⴰⵍⵍⴰⵏ ⵍⵊⵎⴰⵄⵜ ⵏ ⵉⵟⵙⴰⵢⵔ, ⴰⵙⵉⵏ ⵢⴰⵏ ⵉⵅⴼ ⵏ ⵡⵓⵍⵍⵉ, ⵖⵔⵙⵏ ⴰⵙ ⵖ ⵉⵎⵉ ⵏ ⵉⴼⵔⵉ ⵢⴰⵏⵏ, ⴰⵔ ⴰⵙⵏ ⵜⵜⴹⴰⵍⴰⴱⵏ " ⵛⵛⵕⵄ ⵏ ⵕⴱⴱⵉ " ⴷ ⵕⴱⴱⵉ ⵢⴰⵡⵉ ⴷ ⵍⵀⵏⴰ. ⵍⵇⵇⵉⵚⵜ ⵏ ⵢⴰⵏ ⵡⵓⵛⵛⵏ ⵏⵜⵜⴰ ⴷ ⴱⵓ ⵎⵃⵏⴷ ⵢⴰⵏ ⵡⴰⵙⵙ ⵛⵔⴽⵏ ⵜⴰⵢⵢⵓⴳⴰ, ⴽⵔⴰⵢⴳⴰⵜⵜ ⵢⴰⵏ ⵙ ⵜⵢⵢⵓⴳⴰ ⵏⵏⵙ ⴷ ⵎⵏⴰⵚⴼ ⵏ ⵡⴰⵎⵓⴷ. ⴽⵔⵣⵏ ⵜⴰⵢⵢⵓⴳⴰ ⵏⵏⵙⵏ, ⴷⴷⴰⵏ ⵙ ⵜⴳⵯⵎⵎⴰ ⵏⵏⵙⵏ. ⴽⵔⴰⵢⴳⴰⵜⵜ ⵍⵓⵇⵇⵜ ⴰ ⵖ ⴽⴽⴰⵏ ⴼ ⵜⵢⵢⵓⴳⴰ ⵏⵏⵙⵏ, ⴰⵍⵍⵉⵖ ⵜⵏⵡⴰ. ⵙⴽⵔⵏ ⵎⵏⴰⵚⴼ ⵏ ⵉⵅⴷⴷⴰⵎⵏ ⵖ ⵓⵏⵏⵔⴰⵔ. ⵙⵔⵓⵜⵏ, ⵣⵓⵣⵣⵔⵏ. ⵉⵏⵏⴰ ⴰⵙ ⵡⵓⵛⵛⵏ ⵉ ⴱⵓ ⵎⵃⵏⴷ: " ⵉⵙ ⵜⵙⵙⵏⵜ ⵎⴰ ⵔⴰ ⵏⵙⴽⵔ? ⴰⴷ ⵏⴷⴷⵓ ⴰⵔ ⵜⴰⵡⵔⵉⵔⵜ ⴰⵏⵏ, ⵏⴰⵣⵣⵍ ⴳⵉⵙ. ⵡⴰⵏⵏⴰ ⵉⵣⵡⵓⵔⵏ ⵙ ⵓⵏⵏⵔⴰⵔ, ⵢⴰⵡⵉ ⵜⵓⵎⵥⵉⵏ, ⵢⴰⵡⵉ ⵡⴰⵏⵏⴰ ⵉⴳⴳⵯⵔⴰⵏ ⴰⵍⵉⵎ. " ⵉⵏⵏⴰ ⴰⵙ ⵎⵓⵎⵃⵏⴷ: " ⵡⴰⵅⵅⴰ ⵡⴰⵍⴰⵢⵏⵏⵉ ⴰⴷ ⵏ ⴷⴷⵓ ⵜⴳⵯⵎⵎⴰ ⵏⵏⵖ ⴰⵔ ⴰⵙⴽⴽⴰ ⵍⴼⵊⵔ. ⴰⴷ ⵏⵏ ⵏⵎⵏⴰⴳⴳⴰⵔ ⵖ ⵜⵡⵔⵉⵔⵜ ⴰⵏⵏ ⵙ ⵜⵏⵏⵉⵜ. " ⵉⴷⴷⴰ ⵓⵛⵛⵏ ⵉⴹⴰⵍⴱ ⵜⵉⵡⵉⵣⵉ ⵏ ⴰⵢⵜⵎⴰⵙ, ⵉⵄⵡⵡⵍ ⴼ ⴰ ⵢⴰⵙⵉ ⵜⵓⵎⵥⵉⵏ. ⵉⵏⵏⴰ ⴷ ⵉⵅⴼ ⵏⵏⵙ: " ⵏⴽⴽⵉⵏ ⴰ ⵉⵔⴰⵏ ⴰⴷ ⵉⵣⵡⵓⵔ ⴱⵓ ⵎⵃⵏⴷ. " ⵉⴷⴷⴰ ⴱⵓ ⵎⵃⵏⴷ, ⵉⵙⵎⵓⵏ ⴰⵢⵜⵎⴰⵙ, ⵉⴱⴹⵓ ⵜⵏ ⴽⵓⵍⵍⵓ ⵖ ⵓⵖⴰⵔⴰⵙ ⵍⵍⵉ ⵖ ⵔⴰⵏ ⴰⴷ ⴳⵉⵙ ⴰⵣⵣⵍⵏ. ⴽⵔⴰⵢⴳⴰⵜⵜ ⵢⴰⵏ ⵉⴳⴰ ⵜ ⵖ ⴽⵔⴰⴹ ⵉⵥⵎⵎⵓⵥⴰⵍ. ⵉⵏⵏⴰ ⴰⵙⵏ: " ⵉⵖ ⴽ ⵓⴽⴰⵏ ⵢⵓⴽⵉ, ⵜⵏⵏⵉⵜ ⴰⵙ: ⴰⵔⴰ ⵎⴰ ⵜⵏⵜⵔ! " ⵚⴱⴰⵃ ⵎⵏⴰⴳⴳⴰⵔⵏ ⵜⴰⵡⵔⵉⵔⵜ ⵍⵍⵉ. ⵉⵏⵏⴰ ⴰⵙ " ⴱⵉⵙⵎⵉⵍⵍⴰⵀ ⴷ ⵉⵎⵉⴽⴽ ⵏ ⵜⴰⴱⵉⵙⵎⵉⵍⵍⴰⵀⵜ. " ⴰⵣⵣⵍⵏ ⵓⴽⴰⵏ. ⵢⴰⴽⵯⵉ ⵓⵛⵛⵏ ⴱⵓⵎⵃⵏⴷ, ⵉⴼⵍⵜ, ⵙ ⵏⵏ ⵢⵓⴼⴰ ⵡⴰⵢⵢⴰⴹ ⵖ ⵍⴳⵯⴷⴷⴰⵎ ⵏⵏⵙ. ⵢⴰⴽⵯⵉ ⵜ ⴷⴰⵖ. ⵉⵖⴰⵍ ⵡⵓⵛⵛⵏ: " ⵉⵣⴷ ⵖⵉⵔ ⵡⴰⵍⵍⵉ ⴽⴰ ⵉⴳⴰ! " ⵉⵔⵓⵃ ⵓⴽⴰⵏ ⵡⵓⵛⵛⵏ ⴰⵏⵏⵔⴰⵔ, ⵢⴰⴼ ⵏⵏ ⴳⵉⵙ ⴱⵓⵎⵃⵏⴷ ⵍⵍⵉ ⴳⵉⵙ ⵉⵏⵙⴰⵏ, ⵉⵍⴽⵎ ⵅⵎⵙⵟⴰⵄⵛ ⵏ ⵍⵄⴱⴰⵔ. ⵉⵏⵏⴰ ⴰⵙ ⵓⵛⵛⵏ: " ⴱⵉⵙⵎⵉⵍⵍⴰⵀ ⵔⵔⴰⵃⵎⴰⵏⵉ ⵔⵔⴰⵃⵉⵎⵃ, ⵍⵊⵏⵏ ⴰⴷ ⵉⴳⴰ ⵖⴰⵢⴰⴷ! ⴼⵍⵖ ⵜ ⵉⵏⵏ ⵖ ⵜⵖⵔⴷⵉⵏ, ⵉⵣⵡⴰⵔ ⵉⵢⵉ ⵙ ⵓⵏⵏⵔⴰⵔ! " ⵢⴰⵙⵉ ⴱⵓⵎⵃⵏⴷ ⵜⵓⵎⵥⵉⵏ, ⵢⴰⵙⵉ ⵡⵓⵛⵛⵏ ⴰⵍⵉⵎ. ⵜⴰⵙⵙⵡⵉⴽⵜ ⵢⴰⵏ ⵍⵎⵓⴹⵄ ⴳⵉⵙ ⵔⴰⵏ ⴰⴷ ⴱⵏⵓⵏ ⵢⴰⵜ ⵜⵙⵙⵡⵉⴽⵜ ⵜⵍⵍⴰ ⵖ ⵢⴰⵏ ⵓⴳⵯⵎⵎⴰⴹ ⵏ ⵡⴰⵙⵉⴼ. ⵉⵎⵉⵍ ⴽⵚⵓⴹⵏ ⴰⴷ ⴰⵙⵏ ⵜⴰⴽⵯⵉ ⴰⵙⵉⴼ ⵙ ⴰⵓⴳⵯⵎⵎⴰⴷ ⴰⵏⵏ. ⵉⵏⵏⴰ ⴰⵙ ⵢⴰⵏ ⴳⵉⵙⵏ: " ⵉⵖ ⵜⴹⵔ ⵜⴰⵙⵙⵡⵉⴽⵜ ⴰⴷ, ⵜⴰⴽⵯⵉ ⴰⵙⵉⴼ ⵙ ⵓⴳⵯⵎⵎⴰⴷ ⴰⵏⵏ, ⵓⵔ ⵉⵍⵍⵉ ⵎⴰⵎⵏⴽ ⴰ ⵙ ⵜⵜ ⵏⵜⵜⴼⵚⵚⴰⵍ, ⵜⴰⴳⴳⵓⴳ ⴰⵖ! " ⵉⵏⵏⴰ ⴰⵙⵏ ⵢⴰⵏ ⴰⴹⵏⵉⵏ: " ⵉⵍⵍⴰ ⵎⴰⵎⵏⴽ ⴰⴷ ⵏⵙⴽⵔ: ⴰⴷ ⴷ ⵏⴰⵡⵉ ⵉⵣⴰⴽⴰⵔⵏ. ⵉⵖⵍⵉ ⵢⴰⵏ ⴳⵉⵜⵏⵖ, ⵉⵙⵎⵎⵓⴽⵔⵙ ⵜⵏ ⵉⵏⵏ ⵖ ⵓⴼⵍⵍⴰ ⵏⵏⵙ. ⴽⵓ ⵢⴰⵏ ⴳⵉⵜⵏⵖ ⵉⵖⵉ ⵉⵣⵉⴽⵔ ⵏⵏⵙ, ⵏⵖⵍⵉ ⵙ ⵓⴼⵍⵍⴰ ⵏ ⵉⴳⵔⴰⵏ. ⵉⵖ ⵜⵇⵕⵕⴱ ⵜⴰⵙⵙⵡⵉⴽⵜ ⴰⴷ ⵜⴹⵔ, ⵏⵔⴰⵔ ⵜⵜ ⵉⴷ ⵙ ⴷⴰⵔⵏⵖ. " ⵉⵏⵏⴰ ⴰⵙⵏ ⵢⴰⵏ ⵢⴰⴹⵏⵉⵏ: " ⵔⴰⵏ ⴰⴷ ⵥⴱⵕⵏ ⵉⵣⴰⴽⴰⵔⵏ ⴰⴷ ⵖ ⵉⴼⴰⵙⵙⵏ ⵏⵏⵖ. ⵏⵔⵥⵎ ⴰⵙ, ⵜⴹⵔ ⵏⵏ ⵖⵡⴰⵙⵉⴼ! " ⵉⵏⵏⴰ ⴰⵙⵏ ⵢⴰⵏ ⵢⴰⴹⵏⵉⵏ: " ⵉⵍⵍⴰ ⵎⴰⵎⵏⴽ ⴰ ⵏⵙⴽⵔ: ⴽⵔⴰⵢⴳⴰⵜⵜ ⵢⴰⵏ ⵉⴱⴽⵉⵙ ⵙ ⵉⵣⵉⴽⵔ ⵏⵏⵙ ⴼ ⵡⴰⵃⴱⴱⵓⴹ ⵏⵏⵙ, ⵢⴰⵙⵙ ⵜ ⴱⴰⵀⵔⴰ, ⵉⵖⵉ ⵜ ⵓⵍⴰ ⵙ ⵉⴼⴰⵙⵙⵏ ⵏⵏⵙ. ⴰ ⵓⴽⴰⵏ ⵜⵇⵕⵕⴱⵜ ⵜⴰⵙⵙⵡⵉⴽⵜ ⴰⴷ ⵜⴹⵔ, ⵏⵔⴰⵔ ⵜⵜ ⵉⴷ ⵙ ⴷⴰⵔⵏⵖ. " ⵙⴽⵔⵏ ⵓⴽⴰⵏ ⵖⵎⴽⴰⵏⵏ. ⵏⵏⴰⵏ ⴰⵙ ⵉ ⵍⵎⵄⵍⵍⵎ: " ⴰⵢⵡⴰ, ⴰⴷ ⵜⴱⴱⵉⴷ ⵜⴰⵙⵙⵡⵉⴽⵜ! " ⵉⵣⴰⵢⴷ ⵍⵎⵄⵍⵍⵎ, ⵉⵅⴷⵎ ⵙ ⵍⵎⵏⵛⴰⵕ ⵏⵏⵙ. ⵜⵇⵕⵕⴱ ⴰ ⵜⴹⵔ. ⵉⵏⵏⴰ ⴰⵙⵏ ⵍⵎⵄⵍⵍⵎ: " ⴰⵢⵡⴰ ⵍⴷⵉ ⴰⵜ ⴰⵡⵉ! " ⵜⴹⵔ ⵓⴽⴰⵏ ⵜⴰⵙⵙⵡⵉⴽⵜ ⵍⵍⵉ, ⵜⴰⵙⵉ ⴽⵓⵍⵍⵓ ⵉⵔⴳⴰⵣⵏ ⵍⵍⵉ, ⵜⵙⵙⴰⵢⵍⵍ ⵜⵏ ⴽⵓⵍⵍⵓ ⵉⴳⵏⵡⴰⵏ, ⵜⵓⵜ ⵏⵏ ⵙⵔⵙⵏ ⴰⴳⵯⵎⵎⴰⴹ ⴰⵏⵏ ⵏ ⵡⴰⵙⵉⴼ. ⴽⵔⴰⵢⴳⴰⵜⵜ ⵢⴰⵏ ⵖ ⵉⵔⴳⴰⵣⵏ ⵍⵍⵉ ⵉⴱⴱⴰⵇⵇⵉ ⵡⴰⵃⴱⴱⵓⴹ ⵏⵏⵙ ⵣⵓⵏⴷ ⵜⴰⵍⵍⵉⵎⵓⵏⵜ. ⵉⵔⵡⵍ ⵍⵎⵄⵍⵍⵎ, ⵉⵙⵎⵓⵏ ⵉⵅⴼ ⵏⵏⵙ. ⵙⵉ ⵎⵓⵃⴰⵎⵎⴰⴷ ⴰⵎⴷⵊⴰⵡ ⵉⴷⴷⴰ ⵙⵉ ⵎⵓⵃⴰⵎⵎⴰⴷ ⴰⵎⴷⵊⴰⵡ ⵙ ⵓⵎⵏⵓⴳⴳⴰⵔ ⵏ ⵙⵉⴷⵉ ⵃⵎⴰⴷ ⵓ ⵎⵓⵙⴰ ⴼ ⵜⴰⵥⵔⵡⴰⵍⵜ. ⵉⵍⴽⵎ ⵢⴰⵏ ⵓⴹⵡⵡⴰⵔ ⵖ ⵡⴰⵛⵜⵓⴽⵏ, ⵉⵏⵙⴰ ⴳⵉⵙ, ⵢⵓⴼⴰ ⵢⴰⵏ ⵏ ⵓⵔⴳⴰⵣ ⴰⵔ ⵉⵙⵙⵃⵎⵓ ⴰⵎⵏ ⵏ ⵍⵓⴹⵓ, ⴰⵔ ⵜⵏ ⵉⵣⵣⵏⵣⴰ ⵍⴳⵔⵛ ⵉ ⵓⵖⵔⵔⴰⴼ. ⵉⵏⵏⴰ ⴰⵙ ⵓⵎⴷⵊⴰⵡ: " ⵢⴰ ⵕⴱⴱⵉ, ⴰ ⴰⵔⴳⴰⵣ, ⴹⴰⵍⴱⵖ ⴰⴽ ⵉⵎⵉⴽⴽ ⵏ ⵡⴰⵎⴰⵏ ⵏ ⵍⵓⴹⵓ " ⵓⵔ ⵉⵙⵙⵉⵏ ⴰⴷ ⵜⵏ ⵉⵣⵣⵏⵣⴰ. ⵉⴼⴽⴰ ⵓⵔⴳⴰⵣ ⵍⵍⵉ ⴰⵖⵔⵔⴰⴼ ⵏ ⵡⴰⵎⴰⵏ ⵃⵎⴰⵏⵉⵏ. ⵍⵍⵉⵖ ⵉⵜⵜⵓⴹⴹⴰ, ⵉⵏⵏⴰ ⴰⵙ: " ⴰⵕⴰ ⵍⴳⵔⵛ! " ⵉⵏⵏⴰ ⴰⵙ: " ⵎⴰ ⵉⴳⴰ ⵍⴳⵔⵛ ⴰⴷ! " ⵉⵏⵏⴰ ⴰⵙ: " ⵜⵜⴰⵎⴰⵏ ⵏ ⵡⴰⵎⴰⵏ! " ⵢⴰⵍⵍ ⵓⴽⴰⵏ ⵓⵎⴷⵊⴰⵡ ⴰⴹⴰⵔ ⵏⵏⵙ, ⵉⵙⴽⵔ ⴰⵙ ⴰⴽⵓⵥⵥⵉ, ⵉⵏⵏⴰ ⴰⵙ: " ⵀⴰ ⵍⵓⴹⵓ ⵏⵏⴽ ⵉⵕⵣⴰ, ⵓⵔ ⵉⵢⵉ ⵜⴹⴼⵔⵜ ⴽⵔⴰ ⵏ ⵍⴳⵔⵛ! " ⴰⵔ ⵉⵜⵜⵄⵊⵊⴰⴱ ⵓⵔⴳⴰⵣ ⵍⵍⵉ, ⵓⵔ ⵊⵊⵓⵏ ⵉⵥⵔⵉ ⵣⵓⵏⴷ ⵍⵄⴱⴰⵕ ⴰⵏⵏ! ⵙⵉⵏ ⵉⵔⴳⴰⵣⵏ ⵙⵉⵏ ⵏ ⵉⵔⴳⴰⵣⵏ ⴱⵉⴷⴷⵏ ⵖ ⵜⴰⵎⴰ ⵏ ⵓⵖⴰⵔⴰⵙ, ⴰⵔ ⵙⴰⵡⴰⵍⵏ ⵉⵏⴳⵔⴰⵜⵙⵏ. ⵢⴰⵏ ⴳⵉⵙⵏ ⵉⵍⴰ ⵍⵄⵇⵇⵍ, ⵢⴰⵏ ⴳⵉⵙⵏ ⵓⵔ ⵜ ⵉⵍⵉ. ⴰⵔ ⴰⵙ ⵉⵜⵜⵉⵏⵉ ⵉⵡⴰⵍⵉⵡⵏ ⵏ ⵍⵃⵇⵇ, ⵓⵔ ⵜ ⵉⵔⵉ ⴰⴷ ⵜⵏ ⵢⴰⵎⵥ. ⴰⵔ ⴰⵙ ⵉⵜⵜⵊⴰⵡⴰⴱ ⵖⵉⵔ ⵙ ⴳⴰⵔ ⵉⵡⴰⵍⵉⵡⵏ. ⵢⵓⵛⴽⴰ ⴷ ⵢⴰⵏ ⵏ ⵓⵔⴳⴰⵣ ⵢⴰⴹⵏⵉⵏ, ⵢⴰⵜ ⵜⵏ ⵔⴰⵏ ⴰⴷ ⵎⵎⴰⵖⵏ. ⵉⵇⵇⵕⴱ ⵏⵏ ⵙ ⵜⴰⵎⴰ ⵏⵏⵙⵏ, ⵉⵏⵏⴰ ⴰⵙ: " ⵢⴰ ⵓⵍⵉⴷⵉ, ⵉⵙ ⵜⵙⵙⵏⵜ ⵉⵅⴼⴰⵡⵏ ⵏ ⴽⵓⵍⵍⵓ, ⵎⴰⴷ ⵜⵏ ⵉⵍⴰⵏ? ⵉⵔⴳⴰⵣⵏ ⵍⴰⵏ ⵉⵅⴼⴰⵡⵏ, ⴰⴳⵯⵎⴰⵔⵏ ⵍⴰⵏ ⵉⵅⴼⴰⵡⵏ, ⵉⵎⵓⴳⴰⵢⵏ ⵍⴰⵏ ⵉⵅⴼⴰⵡⵏ, ⵉⴱⵏⴽⴰⵍⵏ ⵍⴰⵏ ⵉⵅⴼⴰⵡⵏ, ⵉⵡ ⵟⴰⴼⵏ ⵏⵉⵜⵜⵏⵉ ⵍⴰⵏ ⵉⵅⴼⴰⵡⵏ, ⴽⵓⵍⵍⵓ ⵎⴰⴷ ⵉⵅⵍⵇⵇ ⵕⴱⴱⵉ ⵉⵍⴰ ⵉⵅⴼ, ⵓⵍⴰ ⵎⴰ ⵉⵄⴷⵍ ⵓⴼⵓⵙ ⵉⵍⴰ ⵉⵅⴼ. " ⵉⵏⵏⴰ ⴰⵙ: " ⵙⵙⵏⵖ! " ⵉⵏⵏⴰ ⴰⵙ: " ⵎⴰⴷ ⵜ ⵉⴱⴹⴰⵏ? " ⵉⵏⵏⴰ ⴰⵙ " ⴰⵖⵢⵓⵍ ⵉⵅⴼ ⵏⵏⵙ ⵉⵖⵣⵣⵉⴼ, ⵉⵎⵣⴳⴰⵏ ⵏⵏⵙ ⵖⵣⵣⵉⴼⵏ, ⴰⵍⵍⵏ ⵏⵏⵙ ⵎⵇⵇⵓⵕⵏ, ⵉⵏⵅⴰⵔ ⵏⵏⵙ ⵎⵇⵇⵓⵕⵏ, ⵓⵅⵙⴰⵏ ⵏⵏⵙ ⵎⵇⵇⵓⵕⵏ, ⵉⵍⵙ ⵏⵏⵙ ⵉⵖⵣⵣⵉⴼ, ⴽⵓⵍⵍⵓ ⵍⴰⵡⵚⴰⴼ ⵏⵏⵙ ⵢⵓⴳⵔ ⵡⵉⵏ ⴱⵏⴰⴷⵎ. " ⵉⵏⵏⴰ ⴰⵙ ⵓⵔⴳⴰⵣ ⵍⵍⵉ ⵢⴰⴹⵏⵉⵏ: " ⴹⴰⵍⴱ ⵙⵉⴷⵉⴽ ⴰⴷ ⴰⴽ ⵉⵎⵍ ⵎⴰⴷ ⵜⵏ ⵉⴱⴹⴰⵏ. " ⵉⵏⵏⴰ ⴰⵙ: " ⴱⴰⵔⴰⴽⴰ ⵍⵍⴰⵀⵓ ⴼⵉⴽ, ⴰⴷ ⵉⵢⵉ ⵜⵎⵍⵜ ⵎⴰⴷ ⵜⵏ ⵉⴱⴷⴰⵏ. " ⵉⵏⵏⴰ ⴰⵙ " ⵓ ⵜⴰⵎⴰⵢⵢⴰⵣ ⵓ ⵍⴽⴰⵍⴰⵎ, ⵕⵕⴰⴷⴷ ⵓ ⵍⵊⵉⵡⴰⴱ, ⵓ ⵇⵉⵢⵢⵙ ⵇⴱⵍ ⵜⵖⵢⵢⵙ! " ⵙⵉⴷ ⵄⴱⴷⵙⵙⵍⴰⵎ ⴰⵙⴱⵜⴰⵢⵔ ⵉⵍⵍⴰ ⵖ ⵍⵎⵓⴹⵄ ⵏ ⵜⵉⵏⵉⵙⴽ ⵢⴰⵏ ⵓⴳⵯⵔⵔⴰⵎ ⵉⵙⵎ ⵏⵏⵙ ⵙⵉⴷⵉ ⵄⴱⴷⵙⵙⵍⴰⵎ ⴰⵙⴱⵜⴰⵢⵔ. ⴰⵔ ⴰⵙ ⵜⵜⵉⵏⵉⵏ ⵍⵊⵎⴰⵄⵜ ⵏ ⵜⵉⵏⵉⴷⴽⵜ: " ⵓⵔ ⴳⵉⴽ ⵜⵍⵍⵉ ⴽⵔⴰ ⵏ ⵍⴱⴰⵕⴰⴽⴰ. " ⵉⵏⵏⴰ ⴰⵙⵏ: " ⵊⵕⵕⴱ ⴰⵜ ⵉⵢⵉ! " ⵏⵏⴰⵏ ⴰⵙ: " ⴰⴷ ⴽ ⵏⴽⵔⴼ, ⴰⵔ ⴷ ⵢⵉⵍⵉ ⵓⵏⵥⴰⵔ, ⵉⵖ ⵓⵔ ⵉⵍⵍⵉ ⵓⵏⵥⴰⵔ, ⵏⵅⵅⴰ ⵢⴰⴽ ⵖⵎⴽ ⴰⵏⵏ, ⴰⵔ ⴷ ⵜⵎⵎⵜ ⵖ ⵉⵙⴽⵔⴰⴼ ⵏⵏⴽ. " ⴽⵔⴼⵏ ⵜ ⵍⵊⵎⴰⵄⵜ ⵍⵍⵉ. ⵢⴰⵍⵍ ⵓⴷⵎ ⵏⵏⵙ ⵙ ⵕⴱⴱⵉ, ⵉⵏⵏⴰ ⴰⵙ: " ⵢⴰ ⵕⴱⴱⵉ, ⴰⴷ ⵜⵜⵎⵏⴰⴷⵜ ⵍⵃⴰⵍⵜ ⵉⵏⵓ. ⴹⴰⵍⴱⵖ ⴰⴽ ⴰⵏⵥⴰⵔ ⴰⴷ ⴳⵉⴳⵉ ⴹⴰⵍⴱⵏ ⵍⵅⴰⵍⴰⵢⵇ ⴰⴷ ⴰⴷ ⵙⵔⵙ ⵜⴰⵎⵕⵜ " ⵢⴰⵎⵕ ⵙⵉⴷⵉ ⵕⴱⴱⵉ ⵙ ⵓⵏⵥⴰⵔ ⵍⵍⵉ. ⵏⴳⵉⵏⵜ ⵜⴰⵍⴰⵜⵉⵏ ⵓⵍⴰ ⵉⵙⴰⴼⴼⵏ. ⵕⵣⵎⵏ ⵜ ⵍⵊⵎⴰⵄⵜ ⵉ ⵓⴳⵔⵔⴰⵎ ⵍⵍⵉ, ⴰⵔ ⵜ ⵜⵜⵥⵓⵔⵏ ⵙ ⵍⵎⵄⵇⵇⵓⵍ. ⵓⵍⴰ ⵉⵕⵓⵎⵉⵢⵏ, ⵡⴰⵏⵏⴰ ⵉⵙⵍⵍⴰⵏ ⵉ ⵖⵓⵏⵛⴽ ⴰⵏⵏ, ⴰⵔ ⴰⵙ ⵢⴰⴽⴽⴰ ⴰⵢⵏⵏⴰ ⴰⵙ ⵉⵔⵣⵇ ⵕⴱⴱⵉ. ⴰⵎⴰⵔⴳ ⴼ ⵉⵙⵓⵇⵇⵉⵢⵏ 15. ⵓⵜ ⴰⵜ ⵉⵙⵓⵇⵇⵉⵢⵏ ⴰⴷ ⴼⴼⵓⵖⵏ ⴰⵙⴰⵢⵙ; ⵉⵣⵣⵓⵎⵎⴰ ⵓⵙⵓⵇⵇⵉⵢ ⵣⵓⵏⴷ ⴳⵉⵙ ⵉⵖⵔⵉ ⵏ ⵡⵓⵛⵛⵏ. 16. ⵎⴰⴷ ⵊⵊⵓ ⵉⵥⵕⴰⵏ ⵍⵇⵇⴰⴹⵉ ⵖ ⵉⵙⵓⵇⵇⵉⵢⵏ? 17. ⴰⵙⵓⵇⵇⵉⵢ ⵉⵖⴷⵔ ⵏⵏⴰⴱⵉ, ⵉⵃⵕⵎ ⵍⵃⴰⵙⴰⵏⵜ. ⵎⵇⵇⴰⵔ ⵉⵖⵔⴰ ⵍⴽⵜⴰⴱ ⵉⵙⴽⴰⵔⴽⵙ, ⵍⵇⵕⵕⴰⵏ. 18. ⴰⵙⵓⵇⵇⵉⵢ ⴷ ⵓⵎⴷⴷⵓⵣ ⴷ ⵓⵖⵢⵓⵍ ⵙⵡⴰ ⵜⵏ ⵏⵉⵜ. 19. ⵉⵎⵎⵓⵜ ⵓ ⴷⵔⴰ ⵖ ⵓⴷⵔⴰⵔ, ⵉⵊⵊⵓ ⴽⵓⵍⵍⵓ ⵓⵣⴰⵖⴰⵔ. 20. ⵏⴽⵔⵣ ⵉⴳⵔ ⵙ ⵓⵎⵏⵣⵓⵢ, ⵏⴰⵙⵉ ⵙ ⵓⵎⴳⵏⵓⵏ. 21. ⵖⵎⴽⴰⵏⵏ ⵉⴳⴰ ⵙⴰⵍⵉⴳⴰⵏ ⵉ ⵜⴰⵏⵏⴰ ⵜ ⵉⵄⵛⵔⵏ, 22. ⵖⵎⴽ ⴰⴷ ⵉⵅⵛⵏ ⵡⵓⴷⵉ ⵉⵖ ⵜⴹⵔⵜ, ⴰ ⵉⴳⵍⴳⵉⵣ, ⴼⵍⵍⴰⵙ. 23. ⵢⴰⵜ ⴽⴰ ⵃⴳⵕⵏ ⵜⵉⵎⵖⴰⵔⵉⵏ, ⵎⵇⵇⴰⵔ ⴰ ⵙⵓⴼⵓⵏⵜ, ⵓⵔ ⴰ ⵜⵜⵚⴰⵃⴰⴱⵏⵜ ⵍⵅⵢⴰⵔ. 24. ⵇⵇⵏⵄⴰⵏⵜ ⵙ ⵉⵎⵔⵔⴽⴰ, ⴰⵔ ⵜⵜⵚⴰⵃⴰⴱⵏⵜ ⴰⵎⵔ ⴰⵅⵎⵎⴰⵙ ⵏⵖ ⵉⵙⵓⵇⵇⵉⵢⵏ. 25. ⴰ ⵜⴰⵎⵎⴰⵢⵜ ⵉⵃⴰⵡⵍⵓⵍⵍⵓⵏ ⵖ ⵡⴰⵙⵉⴼ, ⵉⵙ ⴽⵎ ⵉⴼⵔⴷ ⵓⴱⵓⴽⵉⵔ ⵏⵖⴷ ⴰⵍⵇⵇⴰⵖ ⵉⵎⵍⵍⵓⵍⵏ. 26. ⵉⵎⵎⵓⵜ ⵡⵓⵍ ⵉ ⵣⵣⵉⵏ; ⵓⵔ ⵜ ⵏⵏⵉⵖ ⴰⵍⵍⵉⵖ ⵏⵏ ⵓⴼⵉⵖ ⵜⵉⴱⵉⵏⵚⵔⵜ ⵉⵊⵊⴰⵏ, ⴰⵔ ⵜⵏ ⵜⵜⵖⵎⵎⴰⵛⵏ ⵉⴱⵓⴽⵉⵔⵏ. 27. ⵉⵎⵎⵓⵜ ⵓⵍ ⵉ ⵣⵣⵉⵏ, ⵓⵔ ⵜ ⵏⵏⵉⵖ ⴰⵍⵍⵉⵖ ⵏⵏ ⵓⴼⵉⵖ ⵜⴰⵎⵎⵏⵜ ⵖ ⵓⵏⵅⴷⴰⵎ! 28. ⵉⵙ ⴽⵓⵍⵍⵓ ⵍⴰⵃⵏ ⵉⵔⵓⴽⵓⵜⵏ ⵉⵥⵉⵍⵏ? ⴰⵎⴰⵔⴳ ⵏ ⵎⵓⵍⴰⵢ ⴱⵔⴰⵀⵉⵎ 16. ⴰ ⵎⵓⵍⴰⵢ ⴱⵔⴰⵀⵉⵎ, ⴰ ⵛⵛⵔⵉⴼ ⵎⵇⵇⵓⵕⵏ. 17. ⴰ ⵡⴰⵍⵍⵉ ⵜⵓⴼⴰ ⵣⵣⴰⵡⵉⵜ ⵏ ⵉⵖⴰⵖⴰⵢⵏ. 18. ⴰⵍⵍⴰⵀ, ⵎⴰ ⴼ ⵉⵢⵉ ⵜⵓⴳⵉⵜ ⴰ ⵏⵎⵓⵏ, ⴰⵡⵉ ⵛⵛⵓⵕ, 19. ⴷⴰⵔ ⵙⵉⴷⵉ ⵎⵔⵔⵉ, ⴱⵓ ⵜⴰⵢⵏⵉ ⵢⴰⵜⵜⵓⵢⵏ 20. ⵖ ⴱⵏⴰⴷⵎ ⵓⵔ ⵜⵍⵍⵉ ⵏⵏⵉⵢⵜ. 21. ⴰ ⵎⵓⵍⴰⵢ ⵃⴰⴼⵉⴹ, ⵉⵡⵉⵏ ⵜ ⵉⵕⵓⵎⵉⵢⵏ, 22. ⵉⴷⴷⴰ ⵙ ⴱⴰⵔⵉⵣ, ⴰⵔ ⴳⵉⵙ ⵉⵙⵙⵡⴰ ⵍⵉⵇⵇⴰⵎⵜ 23. ⵉⵚⵔⴼ ⴷ ⵓⴳⵍⵍⵉⴷ ⵙⵔⵓⵏ, ⵉⵏⵏⴰ ⴰⵡⵏ, ⴰ ⵉⵎⵖⴰⵔⵏ: 24. ⴰ ⵢⴰⵏ ⴷⴰⵔ ⵉⵍⵍⴰ ⵣⵣⵉⵏ, ⵉⴼⴽ ⴰⵙ ⵍⵅⴰⵟⵔ. 25. ⵉⴳ ⵜ ⵖ ⵍⵃⵉⵊⴰⴱ, ⴰⵔ ⴰⵙ ⵢⴰⴽⴽⴰ ⵎⴰⴷ ⵉⵔⴰ; 26. ⴰⴷ ⴰⵙ ⵓⵔ ⵉⵣⵓⴳ, ⴰⵡⵉⵏ ⵜ ⵉⵏⵏ ⵉⵏⵡⵡⴰⵛⵏ. 27. ⵉⵎⵎⵉ ⵏⵓ, ⴰ ⵉⵎⵎⵉ, ⴳⵉⵖ ⴰⵎ ⵡⴰⵔ ⵍⵄⴰⵇⵍ. 28. ⵉⵖ ⵏⵥⵕⴰ ⴰⵊⴷⴷⵉⴳ, ⵉⵔⵉⵖ ⵜⴰⵡⵛⴽⵉⵏⵜ. 29. ⵉⵖ ⵏⵥⵕⴰ ⵜⴰⴳⵓⴹⵉ, ⵏⵏⵉⵖ ⴰⵎ: ⵢⵓⴼ ⵉⵢⵉ ⴰⴷ ⵎⵎⵜⵖ. 30. ⵉⵖ ⵏⵥⵕⴰ ⴱⴰⴱ ⵏ ⵣⵣⵉⵏ, ⵏⵅⵍⵓ ⴼⵍⵍⴰⵙ. ⴰⵎⴰⵔⴳ ⴼ ⵎⵓⵍⴰⵢ ⴱⵕⴰⵀⵉⵎ 8. ⴰ ⵎⵓⵍⴰⵢ ⴱⵕⴰⵀⵉⵎ, ⴰ ⵛⵛⵔⵉⴼ ⵎⵇⵇⵓⵕⵏ. 9. ⴰ ⵡⴰⵍⵍⵉ ⵜⵓⴼⴰ ⵣⵣⴰⵡⵉⵜ ⵏ ⵉⵖⴰⵖⴰⵢⵏ, 10. ⴰⴼⵉⵏ ⵜ ⵉⵖⵔⵔⵓⴱⴰ, ⵜⴰⴼⵉⵜ ⵉⴷ ⵜⴰⵏⴰⵡⵜ 11. ⴰⴼⵉⵏ ⵜ ⴰⵢⵜ ⵍⵃⵓⵣ, ⵉⵖ ⵓⴽⵉⵏ ⵙ ⵉⵕⵓⵎⵉⵢⵏ. 12. ⴰⵍⵍⴰⵀ, ⵎⴰ ⴼ ⵉⵢⵉ ⵜⵓⴳⵉⵜ ⴰ ⵏⵎⵓⵏ, ⴰ ⵡⵉⵏⵓ, 13. ⵉⵙ ⴳⵉⵖ ⴱⵏⴰⴷⵎ ⵖ ⵓⵔ ⵜⵍⵍⵉ ⵏⵏⵉⵢⵜ 14. ⴷⴰⵔ ⵙⵉⴷⵉ ⵎⵔⵔⵉ, ⴱⵓ ⵜⴰⵢⵏⵉ ⵢⴰⵜⵜⵓⵢⵏ ⴰⵎⴰⵔⴳ ⴼ ⵎⵓⵍⴰⵢ ⴱⵕⴰⵀⵉⵎ 7. ⴰⵍⵍⴰⵀ ⵎⴰ ⴼ ⵉⵢⵉ ⵜⵓⴳⵉⵜ ⴰ ⵏⵎⵓⵏ? ⴰ ⵡⵉⵏⵓ? 8. ⵉⵙ ⴷ ⵉⵙ ⴼⵍⵍⴰⴽ ⵏⴳⴰ ⴰⵙⴰⵡⵏ ⵉⵙⵙⵕⵎⵓⵢⵏ 9. ⵏⵖ ⵉⵙ ⴱⴰⵀⵔⴰ ⴳⵉⵖ ⴰⴳⴰⵔ ⴱⵏⴰⴷⵎ 10. ⵖ ⵓⵔ ⵜⵍⵍⵉ ⵏⵏⵉⵢⵜ 11. ⴰ ⵙⵉⴷⵉ ⵎⵔⵔⵉ? ⴳ ⵍⵄⴰⵇⵍ ⵉ ⵜⵎⵖⴰⵔⵜ 12. ⵉⵛⵉⴱⵏ, ⴰⵔ ⵜⵙⵉⴳⴳⵉⵍ ⴰⴼⵔⵓⵅ ⵎⵥⵥⵉⵢⵏ ⴰⵎⴰⵔⴳ ⴼ ⵓⵕⵓⵎⵉⵢ 14. ⵓⵔ ⴰⵖ ⵉⵍⴰⵣⵎ ⵡⴰⵡⴰⵍ ⵍⵍⵉⵖ ⴷ ⴰⵕⵓⵎⵉⵢ, 15. ⴱⵓ ⵓⵛⵎⵔⵉⵔ, ⴰⵔ ⴰⵙ ⵏⵙⵙⵓⴷⵓⵎ ⴰⴼⵓⵙ. 16. ⵉⵖ ⵏⵎⵓⵏ ⴷ ⵓⵕⵓⵎⵉⵢ, ⴷⴷⵉⵏ ⵓⵔ ⵜ ⵏⵟⵟⴰⴼ. 17. ⵉⵖ ⵏⵎⵓⵏ ⴷ ⵡⴰⵄⵕⴰⴱ, ⵜⵉⵍⵍⴰⵙ ⴰ ⵔⴰⴷ ⵏⵥⵕ. 18. ⵉⵖ ⵏⵎⵓⵏ ⴷ ⵓⵎⴰⵣⵉⵖ, ⵍⵅⵉⵔ ⴰⵔ ⴰⴷ ⵏⴰⵡⵉ. 19. ⴰⵔ ⵜⵜⵎⵓⵏⵏ ⵉⴳⴷⵎⵉⵡⵏ ⴷ ⵍⵎⵅⵣⵏ ⵣⵓⵏⴷ ⴱⵓⵎⵃⵏⴷ ⴷ ⵡⵓⵛⵛⵏ: ⵉⵔⴰ ⵢⴰⵏ ⴰⴷ ⵉⵛⵛ ⵢⴰⵏ. 20. ⵉⵎⵎⴰⴳⴳⴰⵔ ⵡⵓⵛⵛⵏ ⴷ ⵉⵣⵉⵎⵎⵔ ⵖ ⵡⴰⵎⵎⴰⵙ ⵏ ⵙⵙⵓⵇⵇ 21. ⵉⵏⵏⴰ ⴰⵙ ⵡⵓⵛⵛⵏ: " ⴱⵉⴷⴷ, ⴰ ⴼⵍⴰⵏ, ⴰ ⵏⵎⵃⵉⴽⵉⵎ. " 22. ⴰⵕⵓⵎⵉⵢ ⵜⵉⴽⵏⵏⴰⴷ ⴰ ⵙ ⴰⵏⵖ ⵉⴳⴰⴱⵍ. 23. ⵍⵍⵉⵖ ⵉⵔⴰ ⵜⵉⵎⵉⵣⴰⵔ ⵏⵏⵖ, ⵉⵏⵏⴰ ⴰⵖ: 24. " ⴼⴽⵉⵖ ⴰⵡⵏ ⵍⴰⵎⴰⵏ ⵏ ⵕⴱⴱⵉ! " 25. ⵉⴽⴽⴰ ⴷ ⵉⵎⵉⴽ, ⵉⵏⵏⴰ: " ⵀⴰ ⵏⵏ ⴹⴹⴰⴱⵉⵟ ⴷ ⵜⵡⵉⵣⴰ. 26. ⴰⴷ ⵓⵔ ⵜⵎⴰⵟⵍⵎ, ⵏⵖ ⴰⴽⴽⵯ ⵜⴽⵛⵎⵎ ⵍⵃⴱⵙ ⵙ ⵍⴳⵢⵓⴷ. " ⴰⵎⴰⵔⴳ ⴼ ⴷⴷⵓⵏⵉⵜ 43. ⵣⴰⵢⴷ, ⴰ ⵓⴳⴳⵓⴳ ⵉⵅⵍⴰⵏ, ⵓⵔ ⴽ ⵓⴽⴰⵏ 44. ⴱⵏⵉⵖ, ⴰⴷ ⴰⴽ ⴷ ⵉⴳ ⵕⴱⴱⵉ ⵢⴰⵏ ⵉⴳⴳⵉⴳ, 45. ⵉⵅⵍⵓ ⵜⴰⵔⴳⵯⴰ ⵏⵏⵓⵏ, ⵏⵖ ⵜⵉⵣⵣⴰ ⵇⵇⵊⵔⵏⵉⵏ. 46. ⵍⵇⵇⵉⵙⵙⵜ ⵉⵏⵓ ⵜⵉⵏ ⵓⵍⵄⵢⵓⴹ ⵏ ⵍⴱⵓⵔ, ⵉⵖ ⴼⵍⵍⴰⵙ 47. ⵉⵍⵍⴰ ⵓⵥⴰⵡⴰⴹ ⵉⴳⴳⵓⵜⵏ, ⴰⵔ ⵉⵜⵜⵉⵏⵉ: " ⵢⴰ ⵕⴱⴱⵉ, ⵊⵊⵏⵊⵎ ⵉⵢⵉ! " 48. ⵍⵇⵇⵉⵙⵙⵜ ⵉⵏⵓ ⵜⵉⵏ ⵓⵕⵄⵎ ⵉⴽⵔⵣⵏ ⵖ ⵉⴳⴳⵉ ⵏ 49. ⵓⵊⴰⵕⵉⴼ, ⵓⵔ ⵉⵄⵍⵉⴼ, ⵓⵔ ⵉⵚⵎⵎⵉⵔ 50. ⵉⴽⵔⵣ ⴽⵯⵏⵜ, ⴰ ⵏⵏⴷⴰⵎⴰⵜ. 51. ⵍⵇⵇⵉⵙⵙⵜ ⵉⵏⵓ ⵜⵉⵏ ⵓⵊⴷⴰⵄ ⵉⵍⵍⴰⵏ ⵖ ⵏⴳⵔ 52. ⵜⴰⵊⴷⴰⵄⵉⵏ, ⵉⵙ ⵓⴽⴰⵏ ⵉⵙⵔⵉⵔ, ⵓⵎⴰ ⵜⴰⵎⵥⵎ ⵜ, ⴰ ⵉⵍⴳⵓⵎⴰ. 53. ⵣⴰⵢⴷ, ⴰ ⵢⴰⵏ ⵉⵜⵜⵉⵏⵉⵏ: " ⵍⵎⵓⵃⵉⴱⴱⵜ ⵓⵔ ⴰ ⵜⵜⵀⵡⵡⴰⵍ 54. ⴰⴷ ⴰⵙ ⵜⵉⵍⵉ ⵖ ⵔⵔⵉⵛ ⵏ ⵜⵎⵓⵔⵖⵉ, 55. ⵜⴰⴳⵯⵉ ⴰⴽⴰⵍ. ⵉⵖ ⵜⵍⵍⵉⴷ ⵖ ⵓⵙⴰⵡⵏ, ⴳⵉⵏ ⴰⴽ 56. ⵉⴼⴰⴷⴷⵏ ⴰⵎⴰⵏ, ⴰⴷ ⴰⴽ ⵜⵉⵍⵉ ⵍⵎⵓⵃⵉⴱⴱⵜ, 57. ⵣⵓⵏⴷ ⴰⵙⵍⵎ ⵉⴳⴰⵏ ⴰⵡⵔⴰⵖ ⵉⴷⴷⵎ ⴰⵎⴰⵏ 58. ⵡⴰ ⵢⴰ ⵡⵉⵏⵓ, ⵜⵖⴷⵔⵜ, ⵉⴼⴼⵓⵖ ⴷ ⵍⴰⵎⴰⵏ. 59. ⵓⵙⵉⵖ ⴽ, ⴰ ⵡⵉⵏⵓ, ⴼ ⵏⵏⵇⵇⵕⵜ, ⵉⴼⴼⵓⵖ ⴷ ⴳⵉⴽ ⵡⴰⵏⴰⵙ. 60. ⵣⵣⵉⵖ ⴷ, ⴰ ⵏⵏⵇⵇⵕⵜ, ⵓⵔ ⵜⴳⵉⴷ ⴰⵎⵔ ⵉ ⵜⴰⵏⴱⴰⵍⵉⵏ 61. ⵣⵣⵉⵖ ⴷ, ⴰ ⴰⵏⴰⵙ, ⵓⵔ ⵜⴳⵉⴷ ⴰⵎⵔ ⵉ ⵜⴰⵚⵚⴹⵓⵍⵉⵏ. 62. ⵉⵥⵓⵥⴹ ⵓⴼⵓⵍⵍⵓⵙ ⵉⵙⵜⴰⵔⴰ ⵖ ⵡⵉⵙⵙ ⵙⴰ ⵉⴳⵏⵡⴰⵏ. 63. ⵓⵔ ⴷ ⵔⵔⵉⵛ ⴰⴷ ⵜ ⵉⵅⴰⵚⵚⴰⵏ, ⵕⴱⴱⵉ ⴰⴷ ⵜ ⵉⵙⴷⵓⵍⵍⴰⵏ. 64. ⴰ ⵉⴳⵯⵔⵔⴰⵎⵏ ⵏ ⵉⴳⴷⵎⵉⵡⵏ ⴷ ⵡⵉⵏ ⵉⵖⴰⵖⴰⵢⵏ, 65. ⵙⵜⵔ ⴰⵜ ⴰⵖ, ⵖⵎⴽⴰⵏⵏ ⵉⵙⵜⵔ ⵓⵎⴰⵍⵓ 66. ⵜⴰⴼⵓⴽⵜ, ⵉⵖ ⵉⵣⵔⵉ ⵡⴰⵙⵙ. 67. ⵣⴰⵢⴷ, ⴰ ⴱⵓ ⵜⴽⵔⴽⴰⵙ, ⵉⵜⵜⴰⵡⵉⵏ ⴰⵡⴰⵍ 68. ⵢⴰⵡⵉ ⴷ ⵡⴰⵢⵢⴰⴹ. ⴰⴷ ⵜ ⵉⴳ ⵎⵓⵍⴰⵏⴰ 69. ⴷ ⴰⵄⴽⴽⴰⵣ ⵉⵊⵍⵓ ⵜ ⵉ ⵓⴱⵓⴽⴰⴹ 70. ⴰⴷ ⵜ ⵉⴳ ⵎⵓⵍⴰⵏⴰ ⴷ ⵉⴼⴳⴳⵉⴳ ⵖ ⵏⵏⴰⵕ ⵏ ⵍⵄⴷⴰⴱ. 71. ⴰ ⵍⵎⵓⵜ, ⵛⴽⵔⵖ ⵉ ⵕⴱⴱⵉ ⵍⵍⵉ ⴽⵎ ⵉⴳⴰⵏ 72. ⴷ ⵍⵎⵍⴽ. ⵎⵔⴰ ⵜⴳⵉⴷ, ⵎⴰⵍⵉⴽ ⵏ ⵍⵎⵓⵜ, 73. ⴰⵇⵇⴱⵉⵍ ⵏⴳ ⵡⴰⵢⵢⴰⴹ, ⵔⴰⴷ ⴷⵉⵎ ⵏⵎⵎⴰⵖ. 74. ⴰⵔ ⵏⵏ ⵍⴷⴷⵉⵖ ⵡⵉⵏⵓ ⵣⵣⵖ ⵍⵉⵅⵔⵜ. 75. ⵉⵖ ⵏⵙⵎⵓⵎⵎⵉ ⴼ ⵓⴱⵏⵏⴰⵢ, ⵉⵏⵏⴰ ⴰⵖ: " ⵖⵍⵉ ⴰⴷ ⵜⴱⵏⵓⴷ " 76. ⵉⵖ ⵏⵙⵎⵓⵎⵎⵉ ⴼ ⵓⴱⵏⴽⴰⵍ, ⵉⴱⵕⵕⵎ, ⴰⵔ ⴰⵖ ⴷ ⵉⴽⴽⴰⵜ. 77. ⵉⵖ ⵏⵙⵎⵓⵎⵎⵉ ⴼ ⵓⵔⵄⴰⵎ, ⵉⵏⵏⴰ ⴰⵖ: " ⵜⵉⵖⵕⴰⵕ ⴰⵢⴰⴷ ⵓⵙⵉⵖ. " 78. ⵉⵖ ⵏⵙⵎⵓⵎⵎⵉ ⴼ ⵓⵢⵢⵉⵙ, ⵉⵙⵔⵙ ⴰⵍⴳⴰⵎⵓ ⵖ ⵡⴰⴽⴰⵍ. 79. ⵉⵖ ⵏⵙⵎⴰⵎⵎⵉ ⴼ ⵓⴳⵯⵔⵔⴰⵎ, ⵉⵔⴰ ⴰⴷ ⵢⴰⵎⵥ ⵚⵚⴰⴹⴰⵇⴰ 80. ⵉⵖ ⵏⵙⵎⴰⵎⵎⵉ ⴼ ⵓⵖⴰⵔⴰⵙ, ⵉⵏⵏⴰ ⴰⵖ: " ⴰⵕⴰ ⵉⴷⵓⴽⴰⵏ! " 81. ⵉⵖ ⵏⵙⵎⴰⵎⵎⵉ ⴼ ⵓⵊⴰⵕⵉⴼ, ⵉⴳⴰ ⴰⵔⵛⵉⵛ ⴰⵔ ⴷ ⵉⵟⵟⴰⵕ. 82. ⵉⵖ ⵏⵙⵎⴰⵎⵎⵉ ⴼ ⵔⵇⵇⵓⵛ, ⵇⵇⴰⵕⵏⵜ ⴽⵓⵍⵍⵓ ⵛⵛⵊⴰⵕⴰⵜ. 83. ⵉⵖ ⵏⵙⵎⴰⵎⵎⵉ ⴼ ⵉⵊⵊⴰ, ⵉⵊⵊⵓ ⴽⵓⵍⵍⵓ ⵓⵣⴰⵖⴰⵔ. 84. ⵉⵖ ⵏⵙⵎⴰⵎⵎⵉ ⴼ ⵉⵟⵟⵓ, ⵏⵜⵜⵓ ⵏⵏ ⴰⴽⴽⵯ ⵜⵉⵍⵍⵉ ⵣⵔⵉⵏⵉⵏ. ⴰⵡⴰⵍ ⵏ ⵙⵉⴷⵉ ⵃⵎⵎⵓ ⵉⵔⵃⵎ ⴰⴽⴽⵯ ⵙⵉⴷⵉ ⵃⵎⵎⵓ ⴰⵏⴹⴹⴰⵎ, ⵉⵏⵏⴰ ⵉⴳⵍⵍⵉⵏ: " ⵍⴱⵓⵔ ⴷ ⵍⵇⵇⴱⵓⵔ ⴰⴷ ⵜ ⵙⵡⴰ ⴷ ⵓⵔⵡⴰⵙⵙ ⵉⵖ ⴳⵉⵙⵏ ⵉⵍⵍⴰ ⵢⴰⵏ. " " ⵎⴰⵏⵉ ⵖ ⴽ ⵓⵔ ⵣⵣⵉⵡⵉⵣⵏ ⵡⴰⵎⴰⵏ ⵃⴰⵛⴰ ⵉⵙ ⵉⴳ ⵍⵎⴰⴽⴰⵏ, ⴰⵛⴽⵓ ⵍⵓⵚⵓⵍ ⵏ ⴷⴷⵓⵏⵉⵜ ⴰⴷ ⵜⵏ ⵉⴳⴰⵏ ⴷ ⵍⵄⴰⵢⵏ. ⵓⵔ ⵙⵙⵏⵖⵉⵏⵖ, ⵓⵔ ⵥⵕⵉⵖ, ⵓⵔ ⵙⵙⵏⵖ ⵓⵔ ⵙⵙⴼⵍⵉⴷⵖ; ⴰ ⵉⴳⴰⵏ ⵍⵀⵏⴰ ⵏ ⵡⵓⵍ. " ⴰⴽⵔⵄⵎⵓⵙ ⵉⵖ ⵉⵎⴰⵟⵍ ⵓⵏⵥⴰⵔ, ⴰⵔ ⵙⴽⴰⵔⵏⵜ ⵜⵎⵖⴰⵔⵉⵏ " ⴰⴽⵔⵄⵎⵓⵙ ". ⴰⵔ ⵜⵜⴰⵙⵉⵏt ⵢⴰⵏ ⵉⵣⵉⴽⵔ ⵉⵖⵣⵣⵉⴼⵏ ⴱⴰⵀⵔⴰ. ⴰⵔ ⵜⵜⵎⵓⵏt ⵜⵎⵖⴰⵔⵉⵏ ⴷ ⵜⵄⵣⵔⵉⵢⵉⵏ, ⴰⵔ ⴰⵟⵟⵓⵏⵜ ⵎⵏⴰⵚⵚ. ⴰⵔ ⴳⵉⵙ ⵜⵜⵉⵍⵉⵏⵜ ⵜⵄⵣⵔⵉⵢⵉⵏ, ⴰⵔ ⵜⵜⴰⵎⵥⵏⴷ ⵉⵅⴼ ⵏ ⵉⵣⵉⴽⵔ. ⴰⵔ ⵙⵔⵙ ⵜⵜⴱⵉⴽⴰⵙ ⵢⴰⵜ ⵏ ⵜⵎⵖⴰⵔⵜ ⵉⵊⴰⵀⴷⵏ. ⵉⵅⴼ ⴰⵏⵏ ⵢⴰⴹⵏⵉ ⴰⵔ ⵙⵔⵙ ⵜⵜⴱⵉⴽⴰⵙ ⵢⴰⵜ ⵜⵄⵣⵔⵉⵢⵜ ⵉⵊⴰⵀⴷⵏ. ⴰⵔ ⵜⵜⴼⵓⵖⵏ ⴰⵔ ⵍⵅⵍⴰ. ⴰⵔ ⵍⴷⴷⵉⵏⵜ ⵉⵣⵉⴽⵔ. ⴰⵔ ⵜⵜⵄⴰⵡⴰⵏⵜ ⵜⵎⵖⴰⵔⵉⵏ ⵉ ⵜⵎⵖⴰⵔⵜ. ⴰⵔ ⵜⵜⵄⴰⵡⴰⵏⵜ ⵜⵄⵣⵔⵉⵢⵉⵏ ⵉ ⵜⵄⵣⵔⵉⵢⵜ, ⴰⵔ ⴷ ⵡⴰⵏⵏⴰ ⵉⵏⵏⵔⴰⵏ. ⵉⵖ ⵏⵏⵔⴰⵏⵜ ⵜⵄⵢⵢⴰⵍⵉⵏ, ⴰⵔ ⵉⵜⵜⵉⵍⵉ ⵓⵏⵥⴰⵔ. ⵉⵖ ⵏⵏⵔⴰⵏⵜ ⵜⵎⵖⴰⵔⵉⵏ, ⵓⵔ ⴰ ⵉⵜⵜⵉⵍⵉ ⵓⵏⵥⴰⵔ. ⵉⵖ ⵏⵏⵔⴰⵏⵜ ⵜⵄⵢⵢⴰⵍⵉⵏ, ⴰⵔ ⵜⵏⵜ ⵜⵜⴰⵡⵉⵏⵜ ⵜⵎⵖⴰⵔⵉⵏ, ⴰⵔ ⴰⵙⵏⵜ ⵙⴽⴰⵔⵏⵜ ⵜⴰⴳⵯⵍⵍⴰ ⴷ ⵡⵓⴷⵉ, ⴰⵔ ⴰⵙⵏⵜ ⴰⴽⴽⴰⵏⵜ ⴰⵜⴰⵢ. ⵉⵖ ⵏⵏⵔⴰⵏⵜ ⵜⵎⵖⴰⵔⵉⵏ, ⴰⵔ ⵜⵏⵜ ⵜⵜⴰⵡⵉⵏⵜ ⵜⵄⵢⵢⴰⵍⵉⵏ, ⴰⵔ ⴰⵙⵏⵜ ⵙⴽⴰⵔⵏⵜ ⵜⴰⴳⵯⵍⵍⴰ ⴷ ⵡⵓⴷⵉ, ⴰⵔ ⴰⵙⵏⵜ ⴰⴽⴽⴰⵏⵜ ⴰⵜⴰⵢ. ⵜⴰⴽⵓⵔⵜ ⵉⵖ ⵉⵎⴰⵟⵍ ⵓⵏⵥⴰⵔ, ⴰⵔ ⵜⵜⵎⵓⵏⵜ ⵜⵎⵖⴰⵔⵉⵏ ⵏ ⵓⴷⵡⵡⴰⵕ, ⴰⵔ ⵙⵎⵓⵏⵏⵜ ⴰⵡⵡⵔⵏ ⴷ ⵡⵓⴷⵉ ⴷ ⵜⴳⵍⴰⵢ ⴷ ⵉⴼⵓⵍⵍⵓⵙⵏ. ⴰⵔ ⴰⵙⵏ ⵇⵇⵕⵙⵏⵜ, ⴰⵔ ⵜⵏ ⵙⵙⵏⵡⴰⵏⵜ, ⴰⵔ ⴼⵍⵍⴰⵙⵏ ⵜⵜⵎⵓⵏⵏⵜ ⵖ ⵢⴰⵜ ⵜⴳⵎⵎⵉ ⵍⵍⵉ ⴽⵓⵍⵍⵓ ⵉⵍⵍⴰⵏ ⵖ ⵉⵅⴼ ⵏ ⵓⴷⵡⵡⴰⵕ. ⴳⴳⵉⵡⵔⵏⵜ, ⴰⵔ ⴷ ⵛⵛⵉⵏⵜ, ⵙⵓⵏⵜ. ⴽⵔⴰⵢⴳⴰⵜⵜ ⵢⴰⵜ ⴰⵔ ⵜⵜⵎⵓⵏ ⴷ ⵢⴰⵏ ⵓⵊⵖⴰⵖ ⵉⵎⵥⵥⵉⵢⵏ. ⵉⵖ ⴰⵔ ⴷ ⴽⵓⵍⵍⵓ ⴽⵎⵎⵍⵏⵜ, ⴼⴽⵉⵏ ⵉⵊⵖⵓⵖⵏ ⴰⵏⵏ ⵉ ⵢⴰⵜ ⵏ ⵜⵎⵖⴰⵔⵜ ⵍⵍⵉ ⵜⵏⵜ ⴽⵓⵍⵍⵓ ⵢⵓⴳⵔⵏ, ⴰⵔ ⴰⵙⵏⵜ ⵜⴳⵏⵏⵓ ⵢⴰⵜ ⵜⴽⵓⵔⵜ ⵙⵖ ⵉⵊⵖⵓⵖⵏ. ⴼⴼⵓⵖⵏⵜ ⴰⵔ ⵉⵎⵉ ⵏ ⵜⴳⵎⵎⵉ, ⵜⵖⵍⵉ ⵜⴼⵇⵇⵉⵔⵜ ⴰⵏⵏ ⵙ ⵉⴳⴳⵉ ⵏ ⴼⴰⵃⵉⵏⴰ, ⵜⴳⵔ ⴰⵙⵏⵜ ⵜⴰⴽⵓⵔⵜ. ⴰⵔ ⵜⵜ ⴽⴽⴰⵜⵏⵜ ⵜⵎⵖⴰⵔⵉⵏ ⵙ ⵉⴹⴰⵔⵔⵏ ⵏⵏⵙⵏⵜ, ⴰⵔ ⵜⵜ ⵙⵙⵓⵏⵜ ⵖ ⵡⴰⵎⴰⵏ. ⴰⵔ ⵜⵜ ⵜⵜⴰⵙⵉⵏⵜ, ⴰⵔ ⵜⵜⵉⵏⵉⵏⵜ: " ⵏⵙⵙⵡⴰ ⴽⵎ, ⴰ ⵜⴰⴽⵓⵔⵜ, ⵙ ⵡⴰⵎⴰⵏ, ⴰⴷ ⴰⵖ ⵉⵙⵙⵡⴰ ⵕⴱⴱⵉ ⵙ ⵓⵏⵥⴰⵔ. " ⴼⵜⵓⵏⵜ. ⵜⴰⵖⵊⴰⵡⵜ ⴰⵔ ⵜⵜⴰⵙⵉⵏ ⴰⵖⵏⵊⴰ ⵏ ⵜⵎⵣⴳⵉⴷⴰ. ⴰⵔ ⴰⵙ ⵙⵙⵍⵙⴰⵏ ⵍⵇⵇⵟⵉⴱ ⴷ ⵓⵄⴱⵔⵓⵇ, ⵇⵇⵏⵏ ⴰⵙ ⵜⵉⴼⵉⵍⵉⵜ. ⵍⴰⵔⴱⵄⴰ ⴰⵡⵉⵏ ⵜ ⵙ ⵉⴼⵕⴹ ⵏ ⵡⴰⵎⴰⵏ, ⴰⵔ ⵜ ⵉⵏⵏ ⴳⴳⴰⵔⵏ ⵜⵉⵖⵔⴷⵉⵏ. ⵉⵖ ⵉⴳⵍⵍⴱ ⴼ ⴹⴹⵀⵔ, ⵢⴰⴳⵯⵎ ⴰⵎⴰⵏ, ⵔⴰⴷ ⵢⵉⵍⵉ ⵓⵏⵥⴰⵕ. ⵉⵖ ⵉⵔⵓⵔ ⴹⴹⵀⵔ ⵙ ⵉⴳⵏⵡⴰⵏ, ⵓⵔ ⴰ ⵉⵜⵜⵉⵍⵉ ⵓⵏⵥⴰⵕ. ⵙⵉⴷⵉ ⵃⵓⵙⴰⵢⵏ ⵓ ⵎⵙⵄⵓⴷ ⵙⵉⴷⵉ ⵃⵓⵙⴰⵢⵏ ⵍⵍⵉⵖ ⴷ ⵢⵓⵛⴽⴰ ⵙ ⵜⵎⴰⵣⵉⵔⵜ ⵏ ⵓⵎⵥⵎⵉⵥ, ⵉⵕⵓⵃ ⴷ ⵙⵔⵙ, ⵉⴹⴰⵍⴱ ⴰⵏⴱⴳⵉ ⵏ ⵕⴱⴱⵉ ⵉ ⴰⵢⵜ ⵓⵎⵥⵎⵉⵥ. ⵃⵜⵜⴰ ⵢⴰⵏ ⴳⵉⵙⵏ ⵓⵔ ⵜ ⵉⵙⵙⴽⵛⵉⵎ. ⵏⵏⴰⵏ ⴳⵔⴰⵜⵙⵏ: " ⵖⵔ ⴰⵜ ⵉ ⵓⴱⴳⴳⴰⵔ ⴰ ⵉⵙⵙⴽⵛⵎ ⴰⵏⴱⴳⵉ ⵢⴰⴷ. " ⵍⵍⵉⵖ ⴷ ⵢⵓⵛⴽⴰ ⵓⴱⴳⴳⴰⵔ, ⵉⴳⴰ ⵢⴰⵏ ⵏ ⵓⵔⴳⴰⵣ ⵉⴳⴰⵏ ⵉⴳⵍⵍⵉⵏ, ⴰⵔ ⴰⵙ ⵜⵜⵉⵏⵉⵏ ⴱⵓ ⵜⵓⵣⵣⴰⵍⵜ, ⵏⵏⴰⵏ ⴰⵙ: " ⵍⵅⵍⵇ ⴰⴷ ⵉⴳⴰ ⴰⵏⴱⴳⵉ ⵏⵏⴽ ⵖ ⵉⴹ ⴰⴷ. " ⵉⵏⵏⴰ ⴰⵙⵏ: " ⵎⵔⵃⴱⴰ ⵙ ⵓⵏⴱⴳⵉ ⵏⵓ, ⵙ ⴰⵢⵏⵏⴰ ⴷ ⵢⵉⵡⵉ ⵕⴱⴱⵉ. " ⵢⴰⵡⵉ ⵜ ⵙ ⵜⴳⵎⵎⵉ ⵏⵏⵙ, ⵉⵙⵙⴽⵛⵎ ⵜ, ⵉⵏⵏⴰ ⴰⵙ ⵉ ⵜⵎⵖⴰⵔⵜ ⵏⵏⵙ: " ⵍⵊⵎⴰⵄⵜ ⵜⴼⴽⴰ ⵉⵢⵉ ⵢⴰⵏ ⵓⵏⴱⴳⵉ, ⵉⵙ ⴷⴰⵔⵎ ⴽⵔⴰ ⵏ ⵢⵉⵥⵉⴹ? ⵜⵏⵏⴰ ⴰⵙ: " ⵉⵍⵍⴰ ⴷⴰⵔⵉ ⵢⴰⵏ ⵡⵓⵔⴰⵡ ⵏ ⵉⵔⴷⵏ ⵖ ⵢⴰⵏ ⵓⵇⵇⵊⵊⵓⵏ, ⵔⵉⵖ ⴰⴷ ⵜ ⴰⵙⵉⵖ ⴰⴷ ⵜ ⵥⴹⴰⵖ. " ⴰⴳⵯⵔⵔⴰⵎ ⵉⴽⵛⴼ ⴼⵍⵍⴰⵙⵏ, ⵡⴰⵍⴰⵢⵏⵏⵉ ⵓⵔ ⴰⵙⵏ ⵉⵏⵏⵉ ⵢⴰⵜ. ⵜⵏⴽⵔ ⵜⵎⵖⴰⵔⵜ ⴰⵏⵏ, ⴰⵔ ⵜⵥⵥⴰⴹ, ⴰⴳⵯⵉⵏ ⵉⵔⴷⵏ ⴰⴷ ⴽⵎⵎⵍⵏ ⵖ ⵓⵡⵡⵔⵏ, ⵉⵇⵔⵕⴱ ⵓⵡⵡⵔⵏ ⴰⴷ ⴰⵙ ⵉⴷⵍ ⴰⵣⵔⴳ! ⵜⵏⴽⵔ ⴰⵔ ⵜⵜⴰⵣⵣⴰⵍ ⵙ ⴷⴰⵔ ⵓⵔⴳⴰⵣ ⵏⵏⵙ, ⵜⵏⵏⴰ ⴰⵙ: " ⴰⵢⵡⴰ ⴷ, ⵥⵕ ⵎⴰⴷ ⵉⴳⴰ ⵖⴰⵢⴰⴷ! " ⵍⵍⵉⵖ ⴷ ⵢⵓⵛⴽⴰ ⵓⵔⴳⴰⵣ ⵏⵏⵙ, ⵜⵏⵏⴰ ⴰⵙ: " ⵍⵅⵍⵇ ⴰⴷ ⵜⵍⵍⴰ ⴳⵉⵙ ⴽⵔⴰ ⵏ ⵍⴱⴰⵕⴰⴽⴰ. " ⵉⵏⴽⵔ ⵉⵖⵔⵙ ⵉ ⵉⴳⵉⵢⵢⵣ ⵍⵍⵉ ⴷⴰⵔⵙ ⵉⵍⵍⴰⵏ, ⵉⵙⴽⵔ ⴰⵙ ⵉⵎⵏⵙⵉ ⵏⵏⵙ. ⵍⵍⵉⵖ ⴰⵔ ⵛⵜⵜⴰⵏ ⵉⵎⵏⵙⵉ, ⵉⵏⵏⴰ ⴰⵙ ⵓⴳⵯⵔⵔⴰⵎ: " ⵉⵍⵍⴰ ⴷⴰⵔⴽ ⵢⴰⵏ ⵉⴳⵉⵢⵢⵣ, ⵜⵖⵔⵙⵜ ⴰⵙ? " ⵉⵏⵏⴰ ⴰⵙ: " ⴰ ⵙⵉⴷⵉ, ⵓⵔ ⴼⵍⵍⴰⴽ ⵙⵙⵏⵜⵍⵖ ⵡⴰⵍⵓ, ⵍⵍⵉⵖ ⴷ ⴷⴰⵔⵏⵖ ⵜⵓⵛⴽⵉⴷ, ⵜⴰⵎⵖⴰⵔⵜ ⵉⵏⵓ ⵉⵍⵍⴰ ⴷⴰⵔⵙ ⵢⴰⵏ ⵡⵓⵔⴰⵡ ⵏ ⵉⵔⴷⵏ. ⴰⵔ ⵜⵥⵥⴰⴹ ⴰⵍⵍⵉⵖ ⵜⵕⵎⵉ, ⵓⵔ ⵉⵔⵉ ⴰⴷ ⵉⴽⵎⵎⵍ ⵖ ⵓⵡⵡⵔⵏ. ⵖⴰⵢⴰⵏⵏ ⴰ ⴼ ⵖⵔⵙⵏ ⵉ ⵉⴳⵉⵢⵢⵣ ⴰⵏⵏ. " ⵉⵏⵏⴰ ⴰⵙ ⵓⴳⵯⵔⵔⴰⵎ: " ⵉⵖ ⵏⵛⵛⴰ, ⴰⴷ ⵓⵔ ⵜⵊⵍⵓⵜ ⵉⵅⵙⴰⵏ ⵏ ⵉⴳⵉⵢⵢⵣ ⴰⴷ. " ⵍⵍⵉⵖ ⵛⵛⴰⵏ, ⵉⵙⵎⵓⵏ ⵓⴳⵯⵔⵔⴰⵎ ⴽⵓⵍⵍⵓ ⵉⵅⵙⴰⵏ ⵖ ⵉⵍⵎ, ⵢⵓⵜ ⵜⵏ ⵙ ⵓⴹⴰⵕ ⵏⵏⵙ, ⵉⵏⵏⴰ ⴰⵙⵏ: " ⵏⴽⵔ ⴰ ⵉⴳⵉⵢⵢⵣ, ⵙ ⵍⴰⴷⵏ ⵏ ⵕⴱⴱⵉ, ⴰⴷ ⵜⴷⴷⵓⴷ! " ⵉⵏⴽⵔ ⵉⴳⵉⵢⵢⵣ, ⵉⴱⵉⴷⴷ ⴼ ⵉⴹⴰⵕⵕⵏ ⵏⵏⵙ, ⴰⵔ ⵉⵜⵜⵄⵊⵊⴰⴱ ⴱⵓ ⵜⵓⵣⵣⴰⵍⵜ. ⵣⵣⵖ ⵓⵣⵎⵣ ⴰⵏⵏ ⵉⴳⴰ ⴰⵎⴷⴷⴰⴽⵯⵍ ⵏ ⵓⴳⵯⵔⵔⴰⵎ. ⵣⵔⵉⵏ ⵢⴰⵏ ⵎⵏⵏⴰⵡ ⵉⵔⵏ, ⵉⵎⵎⵓⵜ ⵓⴳⵍⵍⵉⴷ. ⵜⵉⵍⵉ ⵜⵖⵡⵡⴰⵖⵜ ⵍⵍⵉⵖ ⵉⵜⵜⴰⵡⵏⵚⴰⵔ ⵓⴳⵍⵍⵉⴷ ⴰⴹⵏⵉⵏ. ⵎⵓⵏⵏ ⵍⵊⵎⴰⵄⵜ ⵏ ⴰⵢⵜ ⵓⵎⵥⵎⵉⵥ, ⵏⵏⴰⵏ: " ⵉⵅⵚⵚⴰ ⵎⴰⴷ ⵉⵜⵜⵉⴷⵓⵏ ⴰⴷ ⵉⵀⴷⵓ ⵉ ⵓⴳⵍⵍⵉⴷ. " ⵙⴰⵡⵍⵏ ⵉⵏⴳⵔⴰⵜⵙⵏ, ⵎⵛⴰⵡⴰⵔⵏ ⴼ ⴱⵓ ⵜⵓⵣⵣⴰⵍⵜ ⴰⴷ ⵜ ⴰⵣⵏⵏ ⴰⴷ ⵉⵀⴷⵓ. ⵍⵍⵉⵖ ⴰⵙ ⵜ ⵏⵏⴰⵏ, ⵉⵏⵏⴰ ⴰⵙⵏ: " ⵏⴽⴽ ⴳⵉⵖ ⵖⴰⵔ ⵍⴱⵕⵕⴰⵏⵉ, ⵓⵔ ⵥⴹⴰⵔⵖ ⵉ ⵢⴰⵜ! " ⵏⵏⴰⵏ ⴰⵙ: " ⵍⴰⴱⵓⴷⴷ ⴰ ⵜⴼⵜⵓⴷ! " ⵉⵏⵏⴰ ⴰⵙⵏ: " ⴰⴷ ⵎⵛⴰⵡⴰⵔⵖ. " ⵉⴷⴷⴰ ⵙ ⴷⴰⵔ ⵓⴳⵯⵔⵔⴰⵎ ⵍⵍⵉ, ⵉⵏⵏⴰ ⴰⵙ: " ⵍⵊⵎⴰⵄⵜ ⵏ ⵓⵎⵥⵎⵉⵥ, ⵀⴰ ⵎⴰⴷ ⵏⵏⴰⵏ, ⵀⴰ ⵎⴰⴷ ⵏⵏⴰⵏ. " ⵉⵏⵏⴰ ⴰⵙ: " ⵀⴷⵓ ⴰⵙⵏ, ⵡⴰⵍⴰⵢⵏⵏⵉ ⴽⵢⵢ ⴰ ⵔⴰⴷ ⵉⴳ ⴰⵎⴽⵙⴰ ⵏⵏⵙⵏ ⵉⵏⵛⴰⵍⵍⴰⵀ! " ⵍⵍⵉⵖ ⵉⵕⵓⵃ ⴷⴰⵔ ⵓⴳⵍⵍⵉⴷ, ⵓⵔ ⴷ ⵢⵓⵛⴽⵉ ⵃⵜⵜⴰ ⵢⴰⵏ ⵣⵣⵖ ⵉⴳⴷⵎⵉⵡⵏ ⵖⴰⵔ ⵏⵜⵜⴰ. ⵏⵏⴰⵏ ⴰⵙ: " ⵎⴰⵏⵣⴰ ⵜⴰⵇⵇⴱⵉⵍⵜ? " ⵉⵏⵏⴰ ⴰⵙⵏ: " ⵖⴰⵔ ⵏⴽⴽ! " ⵙⵙⴽⵛⵎⵏ ⵜ ⵙ ⴷⴰⵔ ⵓⴳⵍⵍⵉⴷ, ⵉⵀⴷⵓ ⴰⵙ. ⵖ ⵓⵣⵎⵣ ⴰⵏⵏ ⴰⴷ ⴰⵙ ⵉⴼⴽⴰ ⵟⵟⴰⴱⵇⴰ ⵏ ⵍⵇⵢⵢⵓⴷ. ⵉⵖⵍⵉ ⴷ ⴱⵓ ⵜⵓⵣⵣⴰⵍⵜ, ⵉⴳⴰ ⵍⵇⵇⴰⵢⴷ ⵏ ⵉⴳⴷⵎⵉⵡⵏ, ⴰⵔ ⴰⵙ ⴽⵓⵍⵍⵓ ⵜⵜⵄⵊⵊⴰⴱⵏ. ⵉⵔⴰⵔ ⵍⵅⴱⴰⵔ ⴰⴷ ⴼ ⵓⴳⵯⵔⵔⴰⵎ, ⵉⵏⵏⴰ ⴰⵙ: " ⴽⵙ ⵜⵏ ⵙ ⵍⵃⵇⵇ, ⵡⴰⵍⴰⵢⵏⵏⵉ ⴰⵙⵙ ⵏⵏⴰ ⵉⴼⵉⴹ ⵍⵄⴱⴰⵕ ⵏⵏⴽ, ⵔⴰⴷ ⴰⴽ ⵜ ⴼⴼⵉⵖ. " ⵖⵎⴽ ⴰⵏⵏ ⴰ ⵉⵇⵇⴰⵎⴰ, ⵉⴳⴰ ⵍⵇⵇⴰⵢⴷ ⴰⵍⵍⵉⵖ ⵉⵎⵎⵓⵜ. ⴰⵎⵥⵏ ⴼⵍⵍⴰⵙ ⵜⴰⵔⵡⴰ ⵏⵏⵙ ⴰⵔ ⵖ ⵡⴰⵙⵙ ⵍⵍⵉ ⵖ ⵉⴼⵉⴹ ⵍⵄⴱⴰⵕ ⵏⵏⵙⵏ, ⵉⴼⴼⵉ ⴰⵙⵏ ⵜ. ⵜⴰⵎⴳⵔⴰ ⵉⵖ ⵜⵍⴽⵎ ⵍⵓⵇⵇⵜ ⵏ ⵜⵎⴳⵔⴰ, ⵏⵡⴰⵏⵜ ⵜⵎⵥⵉⵏ ⵖ ⵉⴳⵔⴰⵏ, ⴰⵔ ⵜⵜⵉⴷⵓⵏ ⵎⴷⴷⵏ ⵙ ⵙⵙⵓⵇⵇ, ⵇⵇⵚⴰⴹⵏ ⵕⵕⵃⴱⵜ ⴷⴰ ⵖ ⴰⵔ ⵜⵜⵉⵍⵉⵏ ⵉⵅⴷⴷⴰⵎⵏ. ⴰⵔ ⵉⴳⵍⵍⵉ ⵓⵔⴳⴰⵣ ⵖ ⵓⵏⵛⴽ ⵏⵏⴰ ⵎⵉ ⵉⵥⴹⴰⵔ ⵏ ⵉⵅⴷⴷⴰⵎⵏ, ⴰⵔ ⴷⵉⴷⵙⵏ ⵉⵜⵜⵎⵄⴰⴷⴰⵍ, ⴰⵔ ⵜⵏ ⵉⵜⵜⴰⵡⵉ ⵙ ⵜⴳⵎⵎⵉ ⵏⵏⵙ; ⴰⵔ ⴰⵙⵏ ⵢⴰⴽⴽⴰ ⴰⴳⴳⴰⵣ ⵏⵏⵙⵏ ⴷ ⵡⴰⵜⴰⵢ, ⵉⴼⴽ ⴰⵙⵏ, ⵛⵛⵉⵏ, ⵙⵓⵏ. ⴰⵔ ⴷ ⵉⵖⵍⵉ ⵍⴼⵊⵔ, ⵉⵏⴽⵔ ⴱⴰⴱ ⵏ ⵜⴳⵎⵎⵉ, ⵉⵙⵙⵓⴼⴼⵖ ⴰⵙⵏ ⴷ ⴰⵙⴽⴽⵉⴼ, ⵙⵓⵏ ⵜ. ⵉⵙⵙⵏⴽⵔ ⵉⵅⵎⵎⴰⵙⵏ ⵏⵏⵙ, ⵉⵎⵓⵏ ⴷⵉⵙⵏ ⵙ ⵉⴳⵔ. ⴰⵙⵉⵏ ⵉⵙⵎⵎⵡⴰⴷ, ⵜⴰⴱⴱⴰⵏⴽⵉⵡⵉⵏ ⴷ ⵜⵉⵃⵏⴱⴰⴱ ⵏⵏⵙⵏ. ⴱⵉⴽⵙⵏ, ⵥⵥⴰⵍⵍⵏ ⴼ ⵕⵕⵙⵓⵍ, ⵙⴽⵔⵏ " ⴰⴳⵍⵍⵉⴷ ", ⵙⴽⵔⵏ " ⵜⵉⴽⵔⵓⵜ ". ⴰⴳⵍⵍⵉⴷ ⴰⵔ ⵉⵣⴳⴳⵓⵔ ⵖ ⵍⵅⵔⵊⵜ, ⵜⵉⴽⵔⵓⵜ ⴰⵔ ⵜⵜⴳⴳⵔⵓ. ⴰⵙⵉⵏ ⴷ ⵡⵉⵍⵍⵉ ⵙⵙⵏⵏⵉⵏ ⴰⴷ ⴱⴰⵀⵔⴰ ⵎⴳⴳⵔⵏ, ⴱⴹⵓⵏ ⵜⵏ ⵖ ⵍⵅⵔⵊⵜ. ⴳⵏ ⵉⵏⵏ ⴽⵔⴰ ⵖ ⵜⴰⵎⴰ ⵏ ⵓⴳⵍⵍⵉⴷ, ⴳⵏ ⵉⵏⵏ ⴽⵔⴰ ⵖ ⵜⵓⵥⵥⵓⵎⵜ. ⴰⵙⵉⵏ ⴷ ⵡⵉⵍⵍⵉ ⵓⵔ ⴱⴰⵀⵔⴰ ⵙⵙⵏⵏⵉⵏ ⵉ ⵜⵎⴳⵔⴰ, ⵙⵡⴰⵍⴰⵏ ⵜⵏ ⵟⵟⵔⴼ ⵖ ⵜⴰⵎⴰ ⵏ ⵜⴽⵔⵓⵜ, ⵙⴽⵔⵏ ⵍⵅⵔⵊⵜ. ⵉⴱⴷⵓ ⵓⴳⵍⵍⵉⴷ, ⵉⵣⵡⵓⵔ, ⵜⴰⴱⵄⴰⵏ ⵜ ⵉⵅⴷⴷⴰⵎⵏ, ⴰⵔ ⵎⴳⴳⵔⵏ, ⵜⴰⴱⵄⴰⵏ ⵜⵏ ⵉⵅⵎⵎⴰⵙⵏ ⵙ ⵜⵖⵕⴷⵉⵏ, ⴰⵔ ⵙⵎⵉⴷⵉⵖⵏ. ⵉⴽⴽ ⴰⵙⵏ ⴱⴰⴱ ⵏ ⵉⴳⵔ ⵜⵉⵖⵔⴷⵉⵏ. ⵉⵖ ⵉⵥⵕⴰ ⴽⵔⴰ ⴳⵉⵙⵏ ⵓⵔ ⴰ ⴱⴰⵀⵔⴰ ⵉⵎⴳⴳⵔ, ⴰⵔ ⵜ ⵉⵙⵙⵓⴼⵓⵖ ⵙ ⵍⵅⵔⵊⵜ, ⴰⵔ ⴰⵙ ⵉⵜⵜⵉⵏⵉ: " ⴰⴷ ⴰⴽ ⵄⴱⵔⵖ, ⴰ ⴰⵅⴷⴷⴰⵎ. " ⵉⵄⴱⵔ ⴰⵙ ⵅⵎⵙⴰ ⵡⴰⵛⵔⵉⵏ ⵏ ⵉⵥⵎⵎⵓⵥⵥⴰⵍ ⵉⵔⴱⴱⵄⴰⵏ. ⵉⵖ ⵉⵥⵕⴰ ⴰⵅⴷⴷⴰⵎ ⴰⵔ ⴱⴰⵀⵔⴰ ⵉⵍⴷⴷⵉ ⵉⵥⵎⵎⵓⵥⵥⴰⵍ ⵏⵏⵙ, ⴰⵔ ⴰⵙ ⵉⵜⵜⴳⴳⴰ ⴰⵙⵎⵎⴰⵡⴷ ⵖ ⵉⴳⴳⵉ ⵏ ⵜⵏⵣⵔⵜ. ⴰⴼⴰⴷ ⴰⴷ ⴱⴰⵀⵔⴰ ⵓⵔ ⵉⵍⴷⴷⵉ ⵉⵥⵎⵎⵓⵥⵥⴰⵍ. ⵉⵣⴰⵢⴷ ⵓⵅⴷⴷⴰⵎ, ⴰⵔ ⵉⵎⴳⴳⵔ. ⵉⵖ ⵉⴽⵎⵎⵍ ⴰⵅⴷⴰⵎ ⵏⵏⵙ ⵙ ⵍⵓⵇⵇⵜ ⴷⴰ ⵖ ⴰ ⵕⵥⵎⵏ ⵉⵅⴷⴷⴰⵎⵏ, ⵉⵅⵍⵍⵚ ⴰⵙ ⵙ ⵜⵜⴰⵎⴰⵏ ⵏ ⵉⵅⴷⴷⴰⵎⵏ. ⵉⵖ ⵜ ⵓⵔ ⵉⴽⵎⵎⵉⵍ, ⴰⵔ ⴰⵙ ⵉⵜⵜⵅⵍⵍⴰⵚ ⴼ ⵖⵓⵏⵛⴽ ⵍⵍⵉ ⵉⵎⴳⵔ. ⴰⵙⵉⵏ ⵜⴰⴷⵍⴰ ⵍⵍⵉ ⵉⵣⵡⴰⵔⵏ ⴰⵔ ⵜⵜ ⴰⴽⴽⴰⵏ ⵉ ⵜⵎⴳⴳⵓⵔⵜ. ⵡⴰⵏⵏⴰ ⵉⵣⵡⴰⵔⵏ ⵖ ⵍⵎⵙⴰⴽⵉⵏ, ⴼⴽⴰⵏ ⴰⵙ ⵜⴰⴷⵍⴰ. ⴰⵔ ⴷ ⵜⵔⵓⵃ ⵍⵓⵇⵇⵜ ⵏ ⵉⵎⴽⵍⵉ, ⵢⴰⵡⵉ ⴰⵙⵏ ⴷ ⵉⵎⴽⵍⵉ ⵏⵏⵙⵏ, ⵛⵛⵉⵏ ⵜ, ⵅⴷⵎⵏ ⴷⴰⵖ, ⴰⵔ ⴷ ⵉⵕⵓⵃ ⵍⵄⴰⵚⵔ. ⵉⵔⵥⵎ ⴰⵙⵏ ⴷ ⵢⴰⵡⵉ ⵜⵏ ⵙ ⵜⴳⵎⵎⵉ ⵏⵏⵙ. ⵉⴼⴽ ⴰⵙⵏ ⴰⴳⴳⴰⵣ, ⵉⴼⴽ ⴰⵙⵏ ⵉⵎⵏⵙⵉ ⴷ ⵡⴰⵜⴰⵢ. ⴰⵔ ⴰⵙⵙ ⵏⵏⴰ ⵉⴽⵎⵎⵍ ⴱⴰⴱ ⵏ ⵉⴳⵔ ⵏⵏⵙ. ⴰⵡⵉⵏ ⴰⵙ ⴷ ⵉⵅⴷⴷⴰⵎⵏ ⵜⴰⴽⵢⵓⵟⵟ ⵏ ⵉⴳⵔ, ⴳⵏ ⵉⵏⵏ ⴳⵉⵙ ⵉⵊⴷⴷⵉⴳⵏ. ⴰⵙⵉⵏ ⵜ ⴰⵔ ⵜⵉⴳⵎⵎⵉ ⵏⵏⵙ, ⵙⵔⵙⵏ ⵜ. ⴰⵔ ⴼⵍⵍⴰⵙ ⵜⵜⵃⵡⴰⵛⵏ, ⴰⵔ ⴽⴽⴰⵜⵏⵜ ⵜⵎⵖⴰⵔⵉⵏ ⵜⴰⵖⵔⵉⵜ. ⵢⴰⵙⵉ ⴷ ⵣⵖⴷ ⵏⵜⵜⴰ ⵢⴰⵏ ⵉⵅⴼ ⵏ ⵡⵓⵍⵍⵉ, ⵉⵖⵔⵙ ⴰⵙ, ⵉⵙⴽⵔ ⴰⵙⵏ ⵟⵟⵡⴰⵊⵏ, ⵉⵙⴽⵔ ⴰⵙⵏ ⵜⴰⴳⵍⵍⴰ ⴷ ⵍⵉⴷⴰⵎ. ⵛⵛⵉⵏ ⵜ, ⵙⵓⵏ. ⵙⴼⴰⵜⵃⴰⵏ, ⵏⵏⴰⵏ ⴰⵙ: " ⴰⴷ ⴰⵖ ⵉⴼⵍ ⵕⴱⴱⵉ ⵙ ⵉⵎⴰⵍ, ⵉⵏⵛⴰⵍⵍⴰⵀ! " ⵜⴰⵢⵢⵓⴳⴰ ⵉⵖ ⵉⵔⵓⵃ ⵡⴰⵢⵢⵓⵔ ⵏ ⵛⵓⵜⴰⵏⴱⵉⵔ, ⴰⵔ ⵜⵜⵄⴷⴰⵍⵏ ⵎⴷⴷⵏ ⵉⵎⴰⵙⵙⵏ ⵏ ⵜⵢⵢⵓⴳⴰ. ⵎⴰⴷ ⵜⵏ ⵉⴳⴰⵏ? ⴰⵡⴰⵍⵍⵓ, ⵜⴰⵣⵣⴰⴳⵍⵓⵜ, ⵜⴰⵎⴽⵔⴰⵣⵜ, ⵍⵊⴱⴰⴷ, ⵜⵉⵡⵔⵢⴰ, ⵟⵟⵔⵓⴼ, ⵜⵉⵍⴷⴰⵜⵉⵏ, ⴷ ⵓⵍⴽⴽⴰⵡⵙⵓ ⵎⴰ ⵙ ⴰⵔ ⵉⴼⴼⵕⴷ ⴰⵣⴳⴳⵯⴰⵔ. ⴰⵔ ⵜⵜⴰⵎⵥⵏ ⴰⵅⵎⵎⴰⵙ, ⴰⵔ ⴷⵉⵙ ⵜⵜⵎⵄⴰⴷⴰⵍⵏ ⴼ ⵔⵔⴰⵜⴱ ⵏⵏⵙ. ⵉⵍⵍⴰ ⵎⴰⴷ ⴷⵉⵙ ⵉⵙⴽⴰⵔⵏ ⵜⵜⴰⵎⵜ ⵜⴰⵔⵔⵢⴰⵍⵉⵏ, ⵉⵍⵍⴰ ⵎⴰⴷ ⴷⵉⵙ ⵉⵙⴽⴰⵔⵏ ⵎⵔⴰⵡⵜ. ⴽⵔⴰⵢⴳⴰⵜⵜ ⵢⴰⵏ ⴷ ⵎⴰⵏⵉ ⵖ ⵉⵎⵏⴰⴳⴳⴰⵔ ⴷ ⵓⵎⴷⴷⴰⴽⵯⵍ ⵏⵏⵙ, ⵉⵖ ⵉⵔⴰ ⴰⴷ ⴷⵉⵙ ⵎⵄⴰⴷⴰⵍⵏ ⵔⵔⴰⵜⴱ ⵏⵏⵙ. ⴰⵡⵉⵏ ⵜ ⵙ ⵜⴳⵎⵎⵉ, ⵎⵍⵏ ⴰⵙ ⵍⴱⵀⴰⵢⵎ ⴷⴰ ⵙ ⵉⵔⴰ ⴰⴷ ⵉⵇⵇⵏ ⵜⴰⵢⵢⵓⴳⴰ. ⴰⵡⵉⵏ ⵜ ⵙ ⵉⴳⵔⴰⵏ. ⵎⵍⵏ ⴰⵙ ⵜⵏ, ⴰⵔ ⴷ ⵜⵏ ⴽⵓⵍⵍⵓ ⵉⵅⴰⵍⴹ. ⵖ ⴰⵣⵎⵣ ⴰⵏⵏ ⴰⵔ ⴱⴷⴷⵓⵏ ⵖ ⵉⵔⴷⵏ ⴷ ⵟⵓⵎⵥⵉⵏ ⴷ ⵓⴳⵯⵍⴰⵙ. ⴰⵔ ⴽⴽⵔⵣⵏ ⵅⵉⵣⵣⵓ ⴷ ⵜⵔⴽⵎⵉⵏ ⴷ ⵉⴱⴰⵡⵡⵏ. ⴰⵔ ⵉⵖ ⵉⴽⵛⵎ ⵡⴰⵢⵢⵓⵔ ⵏ ⴽⵟⵓⴱⵔ, ⵉⵖ ⵢⵓⵜ ⵓⵏⵥⴰⵔ, ⵉⵍⵎⵎⴰ ⴰⵔ ⴽⴽⵔⵣⵏ ⵟⵓⵎⵥⵉⵏ ⴷ ⵉⵔⴷⵏ. ⵉⵖ ⵔⴰⵏ ⴰⴷ ⴱⴷⵓⵏ ⵖ ⵉⵔⴷⵏ ⴷ ⵟⵓⵎⵥⵉⵏ, ⴰⵙⵉⵏ ⴰⵎⵓⴷ ⵉⵣⵡⴰⵔⵏ, ⴰⵔ ⴳⵉⵙ ⵙⴼⵔⵓⵔⵓⵢⵏ ⵢⴰⵜ ⵜⴰⵕⵕⵎⵎⴰⵏⵜ ⴼⴰⴷ ⴰⴷ ⴰⵙⵏ ⵉⵄⴷⵍ ⵡⴰⵎⵓⴷ. ⵉⵖ ⵔⴰⵏ ⴰⴷ ⵣⵔⵄⵏ ⵜⵉⵙⵉⵔⵉⵜ ⵉⵣⵡⴰⵔⵏ, ⴰⵔ ⵜⵜⵉⵏⵉⵏ: " ⴱⵉⵙⵎⵉⵍⵍⴰⵀ, ⵜⴰⵡⴽⴽⴰⵍⵏⴰ ⵄⴰⵍⴰ ⵍⵍⴰⵀ, ⵢⴰⵏ ⵉⵛⵛⴰⵏ ⴽⵔⴰ ⴼⵉ ⵙⴰⴱⵉⵍⵉ ⵍⵍⴰⵀ. " ⵉⵍⵎⵎⴰ ⵅⴷⵎⵏ, ⴰⵔ ⵣⵔⴰⵄⵏ ⴰⵎⵓⴷ. ⵉⵍⵍⴰ ⵎⴰ ⵉⵣⴳⴳⵓⵔⵏ ⵙ ⵜⵓⵎⵥⵉⵏ, ⵉⵍⵍⴰ ⵎⴰ ⵉⵣⵡⴰⵔⵏ ⵉⵔⴷⵏ, ⴽⵔⴰⵢⴳⴰⵜⵜ ⴷ ⵍⵄⴰⴷⴰ ⵏⵏⵙ. ⴰⵔ ⵙⵔⵙ ⵉⵣⴳⴳⵓⵔ ⴰⵅⵎⵎⴰⵙ ⴰⵔ ⵉⴽⴽⵔⵣ ⴰⵔ ⵜⴰⴷⴳⴳⴰⵜ. ⵉⵔⵥⵎ ⵉ ⵍⴱⵀⴰⵢⵎ, ⵢⵉⵡⵉ ⵜⵏ ⵙ ⵜⴳⵎⵎⵉ, ⵉⵇⵇⵏ ⵜⵏ, ⵉⴼⴽⴰ ⴰⵙⵏ ⴰⵍⵉⵎ, ⴰⴷ ⵜ ⵛⵛⵉⵏ, ⵉⴼⴽ ⴰⵙⵏ ⵍⵄⵍⴼ. ⵙⵙⵓⴼⵖⵏ ⴰⵙ ⴰⵢⵜ ⵜⴳⵎⵎⵉ ⴰⵙⴽⴽⵉⴼ ⵏⵏⵙ, ⴰⵔ ⴷ ⵜ ⵉⵙⵓ. ⵉⴼⴽ ⴰⵙ ⴱⴰⴱ ⵏ ⵜⴳⵎⵎⵉ ⵜⵉⴼⴰⵡⵜ, ⵉⴼⴽ ⴰⵙ ⵜⵉⵣⵏⵉⵔⵜ, ⴰⵔ ⵜⵜ ⵉⵜⵜⴽⵯⵎ, ⵎⴰ ⵙ ⵔⴰ ⵉⵙⴽⴰⵔ ⵟⵟⵔⵓⴼ ⴷ ⵜⵡⵉⵔⴰ, ⴰⵔ ⴷ ⵉⵏⵡⴰ ⵉⵎⵏⵙⵉ ⵏⵏⵙ. ⴰⵔ ⴷ ⵉⵔⵉ ⴰ ⵉⴳⵯⵏ, ⵉⵅⵍⵍⴼ ⴰⵍⵉⵎ ⵉ ⵍⴱⵀⴰⵢⵎ. ⴰⵔ ⵣⵉⴽ ⵚⴱⴰⵃ, ⵢⴰⵡⵉ ⵜⵏ, ⵉⵇⵇⵏ ⵙⵔⵙⵏ ⵜⴰⵢⵢⵓⴳⴰ. ⵖⵎⴽ ⴰⵏⵏ ⴽⵔⴰⵢⴳⴰⵜⵜ ⴰⵙⵙ, ⴰⵔ ⴰⵙⵙ ⵏⵏⴰ ⵜⴽⵎⵎⵍ ⵜⵢⵢⵓⴳⴰ. ⵉⴳⵓⴷⴰⵔ ⵏ ⵜⵇⵇⴱⵉⵍⵜ ⴰⵔ ⵏⴽⴽⵔⵏ ⵡⵉⵍⵍⵉ ⵎⵇⵇⵓⵕⵏⵉⵏ ⵖ ⵜⵇⵇⴱⵍⵉⵜ? ⴰⵔ ⴰⵙⵏ ⵜⵜⵉⵏⵉⵏ " ⵎⵓⵏ ⴰⵜ? ⴰ ⵍⵊⵎⴰⵄⵜ? ⴰⴷ ⵏⴱⵏⵓ ⵢⴰⵏ ⵓⴳⴰⴷⵉⵔ ⵏ ⵜⵇⵇⴱⵉⵍⵜ, ⴰⴷ ⴳⵉⵙ ⵏⵙⴽⵔ ⵍⴱⵉⵜ ⵉ ⵢⴰⵏ, ⴰⴷ ⴳⵉⵙ ⵏⵜⵜⵅⵣⴰⵏ ⴰⵢⴷⴰ ⵏⵏⵖ, ⵏⵇⵇⴰⴱⵍ ⵜ ⴳⵉⵙ. ⵉⵖ ⵉⵍⵍⴰ ⵍⴱⴰⵕⵓⴷ, ⵏⵄⵎⵎⵔ ⵜ, ⴰⵔ ⴳⵉⵙ ⵏⵜⵜⴳⴳⴰ ⵜⵉⴹⴰⴼ, ⴰⵔ ⴳⵉⵙ ⵏⵙⵎⵓⵏ ⴰⵢⴷⴰ ⵏⵏⵖ. ⵉⵖ ⵉⵍⵍⴰ ⵍⵀⵓⵍ, ⴰⵔ ⴽⵓⵍⵍⵓ ⵏⵜⵜⴰⵙⵉ ⵖ ⴰⵢⴷⴰ ⵉⵍⵍⴰⵏ ⵖ ⵜⴳⵯⵎⵎⴰ ⵙ ⵍⴱⵢⵓⵜ ⵉⵍⵍⴰⵏ ⵖ ⵓⴳⴰⴷⵉⵔ, ⴽⵔⴰⵢⴳⴰⵜⵜ ⵢⴰⵏ ⵙ ⵍⴱⵉⵜ ⵏⵏⵙ. " ⴰⵔ ⴰⵙ ⵙⴽⴰⵔⵏ ⵢⴰⵏ ⵓⵄⵙⵙⴰⵙ ⵙ ⵜⵡⴰⵍⴰ: ⴽⵔⴰⵢⴳⴰⵜⵜ ⴰⵙⵙ ⴰⵔ ⴰⵙ ⴰⵟⵟⵓⵏ ⵍⵎⵓⵏⵜ ⴼ ⵍⴱⵢⵓⵜ, ⴽⵔⴰⵢⴳⴰⵜⵜ ⵍⴱⵉⵜ ⴰⵔ ⴷ ⵜⵜⴰⵡⵉ ⴽⵔⴰⵢⴳⴰⵜⵜ ⴰⵙⵙ ⵍⵎⵓⵏⵜ ⵏⵏⵙ ⵏ ⵜⵉⵔⴰⵎ. ⵙⴽⵔⵏ ⴰⵙ ⵜⵉⵖⵔⴰⴷ ⵏⵏⵙ ⵉⴳⴰⵏ ⵉⵇⵇⴰⵕⵉⴹⵏ ⴼ ⵡⴰⵢⵢⵓⵔ. ⴰⵔ ⴰⵙ ⴰⴽⴽⴰⵏ ⵜⴰⵙⴰⵔⵓⵜ ⵏ ⵓⴳⴰⴷⵉⵔ ⵏ ⵉⵎⵉ ⵏ ⴱⵕⵕⴰ. ⴰⵔ ⴼⵍⵍⴰⵙ ⵛⵕⵓⴷⵏ ⵍⵊⵎⴰⵄⵜ: ⵉⵖ ⴳⵉⵙ ⵉⵜⵜⵢⴰⴽⴰⵔ ⴽⵔⴰ, ⴰⵔ ⵜ ⵉⵜⵜⵅⵍⵍⴰⵚ ⵏⵖⴷ ⴰⵙⵏ ⵉⴱⴰⵢⵢⵏ ⵎⴰⴷ ⵜ ⵢⵓⴽⵔⵏ. ⵍⵉⵏⵚⴰⴼ ⵏⵖⴷ ⴹⴹⵄⵉⵔⵜ ⵏⵖⴷ ⴰⵥⵥⴰⵢⵏ ⵏ ⵜⵇⵇⴱⵉⵍⵜ, ⴰⵔ ⵜ ⵉⵜⵜⴳⴳⴰ ⵎⵢⴰ ⵏ ⵓⵎⵜⵇⴰⵍ ⴷ ⵙⵏⴰⵜ ⵜⵖⵔⵙⵉⵡⵉⵏ, ⵢⴰⵜ ⵖ ⵉⵎⵉ ⵏ ⵓⴳⴰⴷⵉⵔ, ⴷ ⵢⴰⵜ ⴷⴰⵔ ⵍⵎⵇⴷⴷⵎ ⵏ ⵜⵇⵇⴱⵉⵍⵜ ⴷ ⵢⴰⵜ ⵢⴰⴹⵏⵉⵏ ⴷⴰⵔ ⴱⴰⴱ ⵏ ⵍⴱⵉⵜ ⵍⵍⵉ ⵉⵜⵜⵢⴰⴽⴰⵔⵏ. ⵏⴽⴽⵯⵏⵉ ⵍⵇⵇⴰⵄⵉⴷⴰ ⵏ ⵉⴳⵓⴷⴰⵔ ⵓⵔ ⴰ ⴳⵉⵙⵏ ⵜⵜⵉⵍⵉ ⵜⵏⵓⵟⴼⵉ, ⴰⵛⴽⵓ ⵏⴰⴷⵖⵓⵔ ⴰⵎⴰⵏ. ⴰⵔ ⴳⵉⵙ ⵜⵜⵉⵍⵉ ⵖⴰⵔ ⵍⴱⵉⵜ ⵏ ⵓⴳⵔⵔⴰⵎ ⵉⴹⴰⴼⵏ ⴰⵙⵏ ⵍⵎⵙⴰⵢⵍ ⵏ ⵓⴳⴰⴷⵉⵔ. ⴰⵔ ⴷⴰⵖⵜⴰⴽⴽⴰ ⵍⵊⵎⴰⵄⵜ ⵉ ⵍⴱⵉⵜ ⵏ ⵓⴳⵔⵔⴰⵎ ⵜⴰⵔⴱⴰⵄⵉⵢⵜ ⵏ ⵜⵓⵎⵥⵉⵏ ⵏⵖⴷ ⵜⵉⵏ ⵓⵙⵏⴳⴰⵔ, ⵏⵖⴷ ⵜⵉⵏ ⵜⴰⵇⵇⴰⵢⵉⵏ. ⵡⴰⵏⵏⴰ ⵉⵔⴰⵏ ⴰⴷ ⴷ ⵢⴰⵙⵉ ⵉⵥⵉⴹ ⵏⵏⵙ ⵏⵖⴷ ⵜⴰⵇⵇⴰⵢⵉⵏ ⵏⵏⵙ ⵏⵖⴷ ⴷⴰ ⴳⵉⵙ ⵉⴳⴰ ⵖ ⵍⴱⵉⵜ ⵏⵏⵙ, ⴰⵔ ⵜ ⵉⵜⵜⴰⴱⵄⴰ ⵓⵄⵙⵙⴰⵙ ⵍⵍⵉ ⵏ ⵉⵎⵉ, ⴰⵔ ⴷ ⵉⵔⵥⵎ ⵍⴱⵉⵜ ⵏⵏⵙ. ⵢⴰⵙⵉ ⴷ ⴰⵢⵏⵏⴰ ⵉⵔⴰ, ⵉⵔⴳⵍ ⵍⴱⵉⵜ ⵏⵏⵙ, ⵉⴼⴼⵓⵖ. ⴰⵖⴱⴰⵔ ⵍⵍⴰⵏ ⴳⵉⵙ ⴽⵔⴰⴹ ⵉⴳⵓⴷⴰⵔ ⵏ ⵜⵇⵇⴱⵉⵍⵜ, ⵢⴰⵏ ⴳⵉⵙ ⵉⵣⵡⴰⵔⵏ ⵉⵍⵍⴰ ⵖ ⵉⵎⵍⵉⵍ, ⵡⵉⵙⵙ ⵙⵉⵏ ⵉⵍⵍⴰ ⵖ ⵡⵉⵣⴰⵎⴰⵔⵏ, ⵡⵉⵙⵙ ⴽⵔⴰⴹ ⵉⵍⵍⴰ ⵖ ⵡⴰⵏⴰⵔⴳⵉ. ⵡⴰ ⴷⴰ ⴳⵉⵙⵏ ⵉⵎⵇⵇⵓⵕⵏ ⵉⴳⴰ ⵜ ⵡⵉⵏ ⵉⵎⵍⵉⵍ, ⴰⵔ ⴳⵉⵙ ⵜⵜⵉⵍⵉⵏ ⵙⵜⵜⵉⵏ ⵏ ⵍⴱⵉⵜ. ⵉⴹ ⵏ ⵉⵏⵏⴰⵢⵔ ( 1 ) ⵉⵖ ⵍⴽⵎⵏ ⵉⴹ ⵏ ⵉⵏⵏⴰⵢⵔ, ⴰⵔ ⵙⵙⵡⴰⵏ ⵉⴱⴰⵡⵡⵏ ⵖ ⵡⴰⵎⴰⵏ, ⵙⵙⵓⵏ ⵙⵔⵙⵏ ⴰⵖⵔⵓⵎ ⵏ ⵜⵓⵎⵥⵉⵏ. ⵍⵍⵉⵖ ⵜ ⵛⵛⴰⵏ, ⴰⵔ ⵜⵜⴰⵙⵉⵏ ⵙⴹⵉⵚⵜ ⵜⴰⵇⵇⴰⵢⵉⵏ, ⴰⵔ ⵙⵔⵙⵏⵜ ⵜⵜⴳⴳⴰⵏ ⵍⴼⴰⵍ, ⴽⵔⴰⵢⴳⴰⵜⵜ ⵜⴰⵇⵇⴰⵢⵜ ⵙ ⵢⴰⵏ ⵡⴰⵢⵢⵓⵔ. ⴰⵔ ⵜⵏⵜ ⵙⵔⵓⵙⵏ ⵖ ⵉⵎⵉ ⵏ ⵜⴰⴽⴰⵜ, ⴰⵔ ⵚⴱⴰⵃ. ⵉⵖ ⵉⴼⴼⵓ ⵍⵃⴰⵍ, ⴰⵔ ⵜⵜⴰⵙⵉⵏ ⵜⴰⵍⵍⵉ ⵉⵣⵡⴰⵔⵏ, ⴰⵔ ⵜⵜ ⵙⵎⵎⴰⵏ ⵙ ⵡⴰⵢⵢⵓⵔ ⵏ ⵉⵏⵏⴰⵢⵔ, ⵔⵥⵉⵏ ⵜ. ⵉⵖ ⵉⵚⵃⴰ, ⴰⵔ ⵉⵜⵜⴼⵓⵍⴽⵉ ⵡⴰⵢⵢⵓⵔ ⴰⵏⵏ. ⵔⵥⵉⵏ ⴷⴰⵖ ⵜⵉⵙⵙ ⵙⵏⴰⵜ. ⴰⵔ ⵜⵜ ⵙⵎⵎⴰⵏ ⵙ ⵡⴰⵢⵢⵓⵔ ⵏ ⴱⵔⴰⵢⵔ. ⵉⵖ ⵜⵚⵃⴰ, ⵉⴼⵓⵍⴽⵉ ⵡⴰⵢⵢⵓⵔ. ⵉⵖ ⵓⵔ ⵜⵚⵃⵉ, ⵓⵔ ⵉⵄⴷⵉⵍ ⵍⴼⴰⵍ ⵏⵏⵙ. ⴰⵔ ⴽⵉⵖ ⴼⴹⴹⴰⵏ ⵜⴰⵇⵇⴰⵢⵉⵏ. ⵙⴽⵔⵏ ⴷⴰⵖ ⵙⴽⵙⵓ ⵓⵔ ⵉⵙⵡⵉⵏ, ⵙⴽⵔⵏ ⵙⴹⵉⵙⵜ ⵜⵉⵄⴱⴱⴰⴷ. ⴰⵔ ⴷ ⵜⵜⴰⵙⵉⵏ ⴰⵇⵇⴰ ⵏ ⵜⵉⵙⵏⵜ, ⴳⵉⵏ ⵜ ⵖ ⵜⵓⵥⵥⵓⵎⵜ ⵏ ⵜⵄⴱⴱⵓⴷⵜ ⵏ ⵙⴽⵙⵓ, ⵙⵔⵙⵏ ⵜⵏⵜ ⴰⵔ ⵚⴱⴰⵃ. ⴽⵔⴰⵢⴳⴰⵜⵜ ⵜⴰⵄⴱⴱⵓⴷⵜ ⴰⵔ ⵜⵜ ⵙⵎⵎⴰⵏ ⵙ ⵡⴰⵢⵢⵓⵔ. ⵉⵖ ⵏⴽⵔⵏ ⵚⴱⴰⵃ, ⴼⵙⵉⵏ ⵜⴰⵄⴱⴱⵓⴷⵜ ⴰⵏⵏ. ⵉⵖ ⵏⵏ ⵓⴼⴰⵏ ⵜⵉⵙⵏⵜ ⵜⴼⵙⵉ, ⵀⴰ ⵏⵏ ⴰⵙⴳⴳⵯⴰⵙ ⵉⴼⵓⵍⴽⵉ, ⵢⵉⵍⵉ ⵓⵏⵥⴰⵔ. ⵉⵖ ⵓⵔ ⵜⴼⵙⵉ ⵜⵉⵙⵏⵜ, ⵀⴰ ⵏⵏ ⴰⵙⴳⴳⵯⴰⵙ ⵉⵇⵇⵓⵕ. ⵉⴹ ⵏ ⵉⵏⵏⴰⵢⵔ ( 2 ) ⴰⵔ ⵇⵇⵕⵙⵏ ⵉ ⵉⴼⵓⵍⵍⵓⵙⵏ, ⴽⵓ ⵢⴰⵏ ⴷ ⵓⴼⵓⵍⵍⵓⵙ ⵏⵏⵙ, ⴰⵔ ⵙⴽⴰⵔⵏ ⵙⴽⵙⵓ, ⴰⵔ ⵜ ⵙⵙⵡⴰⵏ ⵙ ⵉⴼⵓⵍⵍⵓⵙⵏ, ⴰⵔ ⵜ ⵛⵜⵜⴰⵏ. ⵍⵍⵉⵖ ⵜ ⵛⵛⴰⵏ, ⴰⵙⵉⵏ ⵜⴰⵇⵇⴰⵢⵉⵏ ⴷ ⵍⵍⵓⵣ ⴷ ⵡⴰⵅⵛⴰⵡⵏ ⴷ ⵉⴽⵯⵣⴰⵔⵏ. ⵉⵖ ⵜⵏ ⵛⵛⴰⵏ, ⴰⵔ ⵜⵜⴰⵙⵉⵏ ⵉⵅⵎⵛⴰⵏ ⵏ ⵜⴰⵇⵇⴰⵢⵉⵏ ⴷ ⵍⵍⵓⵣ, ⴰⵔ ⵜⵏ ⴳⴳⴰⵔⵏ ⵖ ⵓⵎⴷⴷⵓⵣ, ⴰⵛⴽⵓ ⵓⵔ ⵔⴰⴷ ⵜⵏ ⵜⵜⵃⵔⴰⴳⵏ ⵎⴷⴷⵏ ⵖ ⵍⵄⴼⵉⵜ. ⴰⵛⴽⵓ ⵉⵖ ⵜⵏ ⵃⵔⴳⵏ, ⵓⵔ ⵔⴰⴷ ⵉⵜⵜⴰⵔⵓ ⵓⵙⵖⴰⵔ. ⵡⵉⵙⵙ ⵙⵉⵏ ⵡⴰⴹⴰⵏ ⵢⴰⴹⵏⵉ ⴰⵔ ⵙⴽⴰⵔⵏ ⵜⴰⴳⵯⵍⵍⴰ ⴷ ⵣⵣⵉⵜ. ⵉⵖ ⵜ ⵛⵛⴰⵏ, ⴰⵔ ⵙⴽⴰⵔⵏ ⵜⵉⵔⵓⴼⵉⵏ ⵏ ⵓⵙⵏⴳⴰⵔ, ⴰⵔ ⵜⵜⴱⴰⵇⵇⴰⵢⵏⵜ ⵖ ⵓⵏⵅⴷⴰⵎ. ⵉⵖ ⴽⵓⵍⵍⵓ ⴳⴰⵏⵜ ⵜⵉⵊⴷⴷⵉⴳⵉⵏ, ⴰⵔ ⵉⵜⵜⴰⵔⵓ ⵍⵍⵓⵣ. ⵉⵖ ⵓⵔ ⴳⵉⵏⵜ ⵜⵉⵊⴷⴷⵉⴳⵉⵏ, ⴰⵔ ⵉⵜⵜⵃⵔⴰⴳ ⵍⵍⵓⵣ. ⵡⵉⵙⵙ ⴽⵔⴰⴹ, ⴰⵔ ⵙⴽⴰⵔⵏ ⵙⴽⵙⵓ ⵏ ⵜⵓⵎⵥⵉⵏ ⴷ ⵜⵉⵎⴳⵍⵙⵉⴼ, ⵙⵓⵏ ⵙⵔⵙ ⴰⵔ ⴰⵙ ⵜⵜⵉⵏⵉⵏ: " ⵖ ⵉⴹ ⴰⴷ ⵉⴳⴰ ⵉⴹ ⵏ ⵣⴳⵣⵓ, ⴼⴰⴷ ⴰⴷ ⵜⵣⴳⵣⴰⵡ ⴽⵓⵍⵍⵓ ⴷⴷⵓⵏⵉⵜ. " ⴰⵔ ⵙⵎⵓⵏⵏ ⵜⵉⵄⴱⴱⴰⴷ ⵏ ⵙⴽⵙⵓ, ⴽⵓ ⵢⴰⵏ ⵜⴰⵄⴱⴱⵓⴷⵜ ⵏⵏⵙ. ⵉⵖ ⵏⴽⵔⵏ ⵣⵉⴽ ⵚⴱⴰⵃ, ⴰⵔ ⵜⵜⴱⴱⵉⵏ ⵜⵉⵄⴱⴱⴰⴷ ⵍⵍⵉ. ⵜⴰⵏⵏⴰ ⵖ ⴳⵉⵙ ⵓⴼⴰⵏ ⴰⵏⵥⴰⴹⵏ ⵎⵍⵍⵓⵍⵏⵉⵏ, ⴰⵔ ⵉⴽⵙⵙⴰ ⵓⵍⵍⵉ. ⵜⴰⵏⵏⴰ ⵖ ⴳⵉⵙ ⵓⴼⴰⵏ ⴰⵏⵥⴰⴹⵏ ⵣⴳⴳⵯⴰⵖⵏⵉⵏ, ⴰⵔ ⵉⴽⵙⵙⴰ ⵉⵎⵓⴳⴰⵢⵏ. ⵜⴰⵏⵏⴰ ⵖ ⴳⵉⵙ ⵓⴼⴰⵏ ⴰⵏⵥⴰⴹⵏ ⴹⵍⴰⵏⵉⵏ, ⴰⵔ ⵉⵜⵜⵄⵍⴰⴼ ⵍⴱⵀⴰⵢⵎ ⵏ ⵡⴰⵣⵉⴳ. ⵜⴰⵏⵏⴰ ⵖ ⵓⵔ ⴳⵉⵙ ⵓⴼⵉⵏ ⴰⵏⵥⴰⴹⵏ, ⴰⵔ ⵜⵜⵉⵏⵉⵏ ⵉ ⴱⴰⴱ ⵏⵏⵙ: " ⵜⴳⵉⵜ ⵡⴰⵛⵛ! ". ⵜⴰⵍⴰⵍⵉⵜ ⵜⴰⵎⵖⴰⵔⵜ ⵉⵖ ⵜⵔⴰ ⴰⴷ ⵜⴰⵔⵓ, ⵉⵖ ⵉⴽⵛⵎ ⵡⵉⵙⵙ ⵜⵜⵥⴰ ⵉⵔⵏ ⵏⵏⵙ, ⴰⵔ ⵜⵜⵓⵊⴰⴷ ⴰⵢⵏⵏⴰ ⵜⵜ ⵉⵅⵚⵚⴰⵏ ⵙⵖ ⵉⵍⴱⴰⴹ ⵏⵏⵙ ⴷ ⵉⵥⵉⴹ ⵏⵏⵙ ⴷ ⵣⵣⵉⵜ ⵏⵏⵙ ⴷ ⵍⴰⵣⵢⴰⴼ ⴷⴰ ⵖ ⵔⴰⴷ ⵜⵙⵎⵓⵏ ⴰⵔⵔⴰⵡ ⵏⵏⵙ. ⴰⵔ ⵜⵙⵉⴳⴳⵉⵍ ⵢⴰⵜ ⵏ ⵜⵎⵖⴰⵔⵜ ⵍⵍⵉ ⵉⵙⵙⵏⵏ ⴰⴷ ⵉⴱⴱⵉ ⴰⴱⵓⴹ. ⵉⵖ ⵇⵇⵕⵕⴱⵏ ⵡⵓⵙⵙⴰⵏ ⵏⵏⵙ, ⴰⵔ ⴷ ⵜⵜⴰⵛⴽⴰ ⵜⵎⵖⴰⵔⵜ ⴰⵏⵏ, ⴰⵔ ⴷⵉⵙ ⵜⵜⴳⵉⵡⵉⵔ ⵖ ⵜⴳⵎⵎⵉ ⵙⵉⵏ ⵡⵓⵙⵙⴰⵏ ⵏⵖⴷ ⴽⵔⴰⴹ. ⴰⵔ ⵉⵖ ⵜⵜ ⵉⵕⵓⵃ ⵓⵏⴳⴰⵥ, ⵜⵇⵇⴰⴱⵍ ⵜⵜ ⵜⵎⵖⴰⵔⵜ ⴰⵏⵏ. ⴰⵔ ⴰⵙ ⵜⵎⵣⵣⵉ ⴰⴱⵓⴹ ⵏⵏⵙ, ⴰⵔ ⵜⵜⴷⵀⴰⵏ ⵉⴼⴰⵙⵙⵏ ⵏⵏⵙ ⵙ ⵉⵎⵉⴽ ⵏ ⵣⵣⵉⵜ, ⴰⵔ ⵜⵏ ⵜⵙⵙⵃⵓⵕⵎⵓ ⵖ ⵉⴳⴳⵉ ⵏ ⵍⵄⴼⵉⵢⵜ, ⴰⵔ ⴰⵙ ⵜⵜⴽⵎⵎⴰⴹ ⴰⴷⵉⵙ ⵏⵏⵙ. ⵉⵖ ⵉⴳⵍⵍⴱ ⵡⴰⵔⵔⴰⵡ ⵖ ⵓⴷⵉⵙ ⵏ ⵎⴰⵙ, ⴰⵔ ⵜⵜⴷⵀⴰⵏ ⴰⴼⵓⵙ ⵙ ⵜⵎⵓⴷⵉⵜ, ⴰⵔ ⴷⵉⵙ ⵜⵛⵛⴽⵛⴰⵎ, ⴰⵔ ⵙⵔⵙ ⵜⵙⵏⴳⴰⴷⴷⴰ ⴰⵔⵔⴰⵡ, ⴰⵔ ⴷ ⵉⵖ ⵉⵣⵡⵓⵔ ⵉⵅⴼ. ⵉⵖ ⵉⵍⵓⵍ, ⴰⵔ ⵜⵜⴰⵙⵉ ⵜⵎⵖⴰⵔⵜ ⴰⵏⵏ ⵢⴰⵏ ⵍⵇⵇⵉⵏⵏⴱ, ⵜⴰⵙⵙ ⵙⵔⵙ ⴰⴱⵓⴹ ⵏⵏⵙ. ⵜⵙⵎⵓⵏ ⵜ ⵖ ⵉⴳⵓⵎⴰⵢⴷ ⵏⵏⵙ. ⵜⵡⵔⵔⵉ ⵉⵍⵎⵎⴰ ⵙ ⵉⵎⵎⴰⵙ, ⵉⵖ ⵉⵎⵓⵏ ⵡⴰⵔⵔⴰⵡ ⵜⵉⵎⴰⵜⵜⵉⵏ. ⵉⵖ ⵇⵇⴰⵎⴰⵏⵜ ⵜⵉⵎⴰⵜⵜⵉⵏ ⵖ ⵓⴷⵉⵙ, ⴰⵔ ⵜⵜⴰⵙⵉ ⴰⵄⵎⵓⴷ ⵏ ⵓⴼⵔⵓⴷ, ⴰⵔ ⴰⵙ ⵜⵜⴳⴳⴰ ⴼ ⵉⴳⴳⵉ ⵏ ⵡⴰⴱⵓⴹ ⵏⵏⵙ, ⴰⵔ ⵜ ⵉⴷ ⵜⵚⴱⵕⵕⴰⵎ. ⴰⵔ ⵜⵙⴱⵉⴷⴷⴰⴷ ⵜⵎⵖⴰⵔⵜ, ⴰⵔ ⴼⵍⵍⴰⵙ ⵜⴽⵏⵏⵓ ⴼ ⵡⴰⵄⵎⵓⴷ ⴰⵏⵏ, ⴰⵔ ⴰⵙ ⵜⵜⵔⵅⵓⵏⵜ ⵜⵉⵎⴰⵜⵜⵉⵏ, ⴰⵔ ⴰⵙ ⵟⵟⴰⵔⵏⵜ. ⵉⵍⵎⵎⴰ ⵜⵡⵔⵔⵉ ⵙ ⵡⴰⵔⵔⴰⵡ. ⵜⴰⵙⵉ ⵉⵎⵉⴽ ⵏ ⵡⵓⴷⵉ ⴷ ⵉⵎⵉⴽ ⵏ ⵜⴰⵎⵎⵏⵜ. ⴰⵔ ⴰⵙ ⵜⵏ ⵜⵙⵙⵍⵇⵇⴰⵢ ⵙ ⴽⵔⴰ ⵏ ⵓⴽⵛⵓⵛ ⵏ ⵜⴰⴹⵓⵟⵟ. ⵉⵍⵎⵎⴰ ⵜⴼⴽ ⵜ ⵉ ⵉⵎⵎⴰⵙ ⴰⵔ ⵉⵙⵙⵓⵎⵓⵎ. ⴰⵔ ⵜⵜⵇⴰⴱⴰⵍ ⴽⵕⴰⴹ ⵡⵓⵙⵙⴰⵏ. ⴰⵔ ⴰⵙ ⵜⵜⵙⵙⵉⵔⵉⴷ ⵉⵍⴱⴰⴹ ⴷⴰ ⵖ ⵜⵓⵔⵓ. ⴰⵔ ⵜⵏ ⵜⵜⴰⵙⵉ ⵊⴷⴷⴰⵙ ⵏ ⵡⴰⴱⵓⴹ, ⴰⵛⴽⵓ ⴰⵔ ⴼⵍⵍⴰⵙ ⵜⵜⴼⴼⵉⵏ ⵉⴷⴰⵎⵎⵏ. ⵓⵔ ⵉⵄⴷⵍ ⵉⵖ ⵇⵇⴰⵎⴰⵏ ⵉⵏⵙⵔⴰⴼⵏ ⵖ ⵜⴳⵎⵎⵉ ⵏ ⵜⵉⵏⵔⴱⵉⵜ, ⴰⵛⴽⵓ ⵓⵔ ⵜⵏ ⵙⵓⵍ ⵜⵍⵙⴰ. ⵍⵄⵉⴷ ⵏ ⵜⴼⴰⵙⴽⴰ ⵉⵖ ⵉⴽⵛⵎ ⵡⴰⵢⵢⵓⵔ ⵏ ⵍⵄⵉⴷ ⵏ ⵜⴼⴰⵙⴽⴰ, ⴰⵔ ⵜⵜⵓⵊⴰⴷⵏ ⵎⴷⴷⵏ ⴼ ⵉⵅⴼⴰⵡⵏ ⵏⵏⵙⵏ. ⴰⵔ ⵙⵙⴰⵖⵏ ⵜⵉⴼⴰⵙⴽⵉⵡⵉⵏ ⵏⵏⵙⵏ, ⴰⵔ ⵙⵙⴰⵖⵏ ⵉⵎⵏⴷⵉ, ⴰⵔ ⵥⵥⴰⴹⵏ ⵉⵥⵉⴹ ⵏⵏⵙⵏ, ⴰⵔ ⵙⵙⵉⵔⵉⴷⵏ ⵉⵏⵙⵔⴰⴼ ⵏⵏⵙⵏ. ⵣⵉⴽ ⵚⴱⴰⵃ ⵏ ⵡⴰⵙⵙ ⵏ ⵍⵄⵉⴷ ⴰⵔ ⵙⵙⵏⵡⴰⵏ ⵍⴼⴹⵓⵔ ⵏⵏⵙⵏ, ⴰⵔ ⵜⵜⵎⵓⵏⵏ ⵖ ⵜⵎⵣⴳⵉⴷⴰ ⴷⴰⵔ ⵟⵟⴰⵍⴱ, ⴰⵔ ⴷⵉⵙ ⵜⵜⴼⴹⴰⵔ ⵍⵊⵎⴰⵄⵜ, ⴰⵔ ⴷ ⵉⵖ ⵛⵛⴰⵏ, ⵙⵡⴰⵏ, ⵙⴼⴰⵜⵃⴰⵏ. ⵉⵏⴽⵔ ⵟⵟⴰⵍⴱ ⵉⵎⵓⵏ ⴷⵉⵙⵏ ⵙ ⵉⵎⵚⵍⵍⵉ, ⴽⵔⴰⵢⴳⴰⵜⵜ ⵢⴰⵏ ⴰⵔ ⵢⴰⴽⴽⴰ ⴰⵢⵏⵏⴰ ⵎⵉ ⵉⵥⴹⴰⵔ, ⵙⵖⵏ ⴰⵙ ⵜⴰⴼⴰⵙⴽⴰ ⵏⵏⵙ. ⵉⵖ ⴷ ⵡⵔⵔⵉⵏ ⵙⵖ ⵍⵎⵚⵍⵍⵉ, ⵖⵔⵙⵏ ⵉ ⵜⴼⴰⵙⴽⴰ ⵏ ⵟⵟⴰⵍⴱ. ⵥⵔⵏ ⴽⵔⴰ ⵏ ⵎⴷⴷⵏ ⴱⴰⵀⵔⴰ ⵜⵜⴰⵣⵣⴰⵍⵏⵉⵏ, ⴰⵙⵉⵏ ⵜⴰⴼⴰⵙⴽⴰ ⵍⵍⵉ, ⵔⵡⵍⵏ ⵙⵔⵙ, ⵓⵔ ⴰ ⵜⵜ ⵙⵔⵓⵙⵏ ⴰⵔ ⵉⵎⵉ ⵏ ⵜⵎⵣⴳⵉⴷⴰ, ⴰⵔ ⴳⵉⵙ ⵉⵜⵜⵇⵇⴰⵎⴰ ⵔⵔⵓⵃ. ⵓⵔ ⴰ ⵉⵜⵜⵎⵜⴰⵜ, ⴰⵔ ⵉⵎⵉ ⵏ ⵜⵎⵣⴳⵉⴷⴰ. ⵖ ⵓⵣⵎⵣ ⴰⵏⵏ ⴰⵔ ⵜⵜⵉⴷⵓⵏ ⵎⴷⴷⵏ ⵙ ⵜⴳⵯⵎⵎⴰ ⵏⵏⵙⵏ, ⴽⵔⴰⵢⴳⴰⵜⵜ ⵢⴰⵏ ⵉⵖⵔⵙ ⵉ ⵜⴼⴰⵙⴽⴰ ⵏⵏⵙ, ⵍⴷⵉⵏ ⵜⵉⴹⵓⵔⵉⵏ, ⴰⵔ ⴳⵉⵙⵏⵜ ⵙⴽⴰⵔⵏ ⵜⵉⵣⵏⴰⵏⵉⵏ. ⵡⵉⵙⵙ ⵙⵉⵏ ⵓⵙⵙⴰⵏ ⵏ ⵍⵄⵉⴷ, ⴰⵔ ⵙⵙⴰⵖⵏ ⵉⵍⵎⴰⵡⵏ ⵏ ⵡⴰⵖⴰⴹⵏ, ⴰⵔ ⵙⵔⵙⵏ ⵙⵙⵍⵙⴰⵏ " ⵀⵔⵔⵎⴰ ". ⴰⵔ ⵜⵜⴰⵙⵉⵏ ⴽⴽⵓⵥ ⵉⵎⴰⵡⵏ, ⵙⵉⵏ ⴳⵉⵙⵏ ⵙⴽⵔⵏ ⵙⵙⵔⵡⴰⵍ, ⵙⵉⵏ ⴰⴹⵏⵉⵏ ⴰⵔ ⴳⵉⵙⵏ ⵙⴽⴰⵔⵏ ⴰⵇⵇⵛⵛⴰⴱ, ⵙⵙⵍⵙⵏ ⵜⵏ ⵉ ⵢⴰⵏ ⵏ ⵓⵔⴳⴰⵣ ⴼ ⵉⴳⴳⵉ ⵏ ⵉⵅⴼ, ⴰⵙⵙⵏ ⵜ ⴼⵍⵍⴰⵙ ⵙ ⴽⵔⴰ ⵏ ⵉⵣⵉⴽⵔ, ⴰⵔ ⵜⵜⵛⴰⵛⴽⴰⵏ ⴰⵍⵍⵏ ⵏ ⵡⴰⵖⴰⴹ ⴷ ⵡⴰⵍⵍⵏ ⵏ ⵓⵔⵊⵍⵉⵢ. ⴰⵔ ⴰⵙ ⵜⵜⴳⴳⴰⵏ ⵢⴰⵏ ⵓⴽⵛⵛⵓⴹ ⵖ ⵉⵎⵉ, ⴰⵔ ⵙⵔⵙ ⵉⵜⵜⴰⵍⵍ ⴰⵅⵏⵛⵓⵛ ⵏ ⵡⴰⵖⴰⴹ. ⴰⵔ ⴷⴰⵖ ⵙⴽⴰⵔⵏ " ⵍⵃⴰⵊⵊ ⵎⵓⵛⵛ ". ⴰⵔ ⵜⵜⴰⵎⵥⵏ ⵢⴰⵏ ⵓⵃⵛⵎⵉⵢ, ⵙⵙⴹⵍⵓⵏ ⵜ ⵙ ⵉⴽⵯⴼⵙⴰⵏ. ⴰⵔ ⵜⵜⴰⵙⵉⵏ ⴽⵔⴰ ⵏ ⵉⴽⵛⵛⵓⴹⵏ ⵏ ⵜⴰⴹⵓⴹⵜ ⴷ ⵢⴰⵏ ⵙⵏⴰⵜ ⵜⴳⵍⴰⵢ; ⵕⵥⵎⵏ ⵜⵏⵜ ⵖ ⴽⵔⴰ ⵏ ⵓⵣⴳⵯⵉ, ⴳⵏ ⴰⵙⵏⵜ ⵉⵎⵉⴽ ⵏ ⵓⵡⵡⵔⵏ ⴷ ⵉⵔⴷⵏ. ⴰⵔ ⵜⵏ ⵜⵜⴳⴳⴰⵏ ⴼ ⵉⴳⴳⵉ ⵏ ⵉⵅⴼ ⵏ ⵓⵃⵛⵎⵉⵢ ⴰⵏⵏ, ⴰⵔ ⴼⵍⵍⴰⵙⵏⵜ ⵙⵔⵓⵙⵏ ⵉⴽⵛⵓⵙⵏ ⵏ ⵜⴰⴹⵓⴹⵜ. ⴰⵔ ⵙⵔⵙⵏ ⵜⵜⵀⴹⴰⵔⵏ " ⵀⵔⵔⵎⴰ " ⴷ " ⵍⵃⴰⵊⵊ ⵎⵓⵛⵛ ": ⴰⵔ ⵜⵜⴰⵣⵣⴰⵍⵏ ⴼ ⵉⵃⵛⵎⵉⵢⵏ ⴷ ⵉⵔⴳⴰⵣⵏ. ⵡⴰⵏⵏⴰ ⵓⵎⵥⵏ, ⴰⵔ ⴼⵍⵍⴰⵙ ⵜⵜⵖⵡⵡⴰⵜⵏ, ⴰⵔ ⴰⵙ ⵜⵜⵉⵏⵉⵏ " ⵅⵍⵍⵚ ⴰⵜ ⵉ ⵀⵔⵔⵎⴰ! " ⴰⵔ ⴰⵙ ⴰⴽⴽⴰⵏ ⵢⴰⵏ ⵓⵇⵇⴰⵕⵉⴹ, ⵉⵕⵥⵎ ⴰⵙ, ⴰⵔ ⴷⴰⵖ ⵉⵜⵜⴰⵣⵣⴰⵍ ⴼ ⵡⵉⵢⵢⴰⴹ. ⵖⵎⴽ ⴰⵏⵏ ⴰⴷ ⴰⵙ ⵙⴽⴰⵔⵏ, ⴰⵔ ⴷ ⴽⵎⵎⵍⵏ ⵙⴰ ⵓⵙⵙⴰⵏ. ⵖⴰⵢⴰⴷ ⴰⴷ ⵉⴳⴰⵏ ⵍⵀⴹⵔⵜ ⵏ ⵍⵄⵉⴷ ⵏ ⵜⴼⴰⵙⴽⴰ. ⴰⵎⵄⵛⵓⵕ ( 1 ) ⴰⵔ ⵥⵍⴰⵢⵏ ⵜⴰⵇⵇⵣⵣⵉⴱⵜ ⵙⵖ ⵜⴼⴰⵙⴽⴰ ⵏ ⵍⵄⵉⴷ ⵎⵇⵇⵓⵕⵏ, ⴳⵏ ⴰⵙ ⵜⵉⵙⵏⵜ ⵏ ⵉⴼⵙⵉ, ⴰⴳⵯⵍⵏ ⵜⵜ ⴰⵔ ⵉⴹ ⵏ ⵓⵎⵄⵛⵓⵕ. ⵖ ⵢⵉⴹ ⵏ ⵓⵎⵄⵛⵓⵕ ⴰⵔ ⵜⵜⴰⵙⵉⵏ ⵎⴷⴷⵏ ⵉⴼⵛⴽⴰⵏ, ⴰⵔ ⵜⵏ ⵙⵎⵓⵏⵏ ⵖ ⵉⵎⵉ ⵏ ⵜⴳⵎⵎⵉ ⵏⵏⵙⵏ, ⴽⵔⴰⵢⴳⴰⵜⵜ ⵢⴰⵏ ⵉⵙⵔⵙ ⵜⵏ ⵖ ⵉⵎⵉ ⵏ ⵜⴳⵎⵎⵉ ⵏⵏⵙ. ⵙⴽⵔⵏ ⵙⴽⵙⵓ ⴷ ⵜⵇⵣⵣⵉⴱⵜ ⴷ ⵜⴽⵯⵔⴷⵍⵍⴰⵙ. ⴰⵔ ⵛⵜⵜⴰⵏ ⵉⵎⵏⵙⵉ ⵏⵏⵙⵏ, ⴼⴼⵓⵖⵏ ⵙ ⵉⵎⵉ ⵏ ⵜⴳⵯⵎⵎⴰ ⵏⵏⵙⵏ, ⴰⵔ ⵜⵜⴰⵡⵉⵏ ⵉⵃⵛⵎⵉⵢⵏ ⵎⵥⵥⵉⵢⵏⵉⵏ. ⵇⵇⴷⵏ ⵉ ⵜⴱⵏⴰⵢⵓⵜ, ⴰⵔ ⵜⵜ ⵜⵜⴰⴽⵯⵉⵏ, ⴰⵔ ⵜⵜⵉⵏⵉⵏ: " ⵓⴽⵯⵉⵖ ⴽⵎ, ⵜⴰⴱⵏⴰⵢⵓⵜ, ⵖ ⵉⴹ ⴰⴷ ⵓⵍⴰ ⵉⵎⴰⵍ, ⴼⵍⵖ ⴳⵉⵎ ⵉⵡⵡⵔⴷⴰⵏ ⵓⵍⴰ ⵜⵉⵍⵍⵉⵛⵉⵏ, ⴼⵍⵖ ⴷⴰⵖ ⴳⵉⵎ ⵎⴰ ⵓⵔ ⵉⵄⴷⵉⵍⵏ, ⴼⵍⵖ ⴷⴰⵖ ⴳⵉⵎ ⵛⵛⴰⵢⴰⵟⵉⵏ. " ⵚⴱⴰⵃ ⴰⵔ ⵜⵜⴰⵙⵉⵏ ⵉⵖⴷ ⵏ ⵜⴱⵏⴰⵢⵓⵜ, ⴳⵏ ⵜ ⵖ ⵓⴼⵓⵙ, ⴰⵡⵉⵏ ⵜ ⵙ ⵢⴰⵏ ⵓⵣⴳⵯⵉ, ⴳⵏ ⴰⵙ ⴰⵎⴰⵏ, ⴰⵔ ⵙⵔⵙ ⵜⵜⵔⵓⵛⵏ ⵍⴱⵀⴰⵢⵎ ⵏⵏⵙⵏ ⴷ ⵉⴼⵓⵍⵍⵓⵙⵏ ⵏⵏⵙⵏ ⴷ ⵍⴱⵢⵓⵜ ⵏⵏⵙⵏ, ⴰⵔ ⵜⵜⵉⵏⵉⵏ: " ⴱⵉⵙⵎⵉⵍⵍⴰⵀ ⴰⵙ ⵙⵖ ⴳⵉⵡⵏⵜ ⴼⴼⵓⵖⵏ ⵍⵊⵏⵓⵏ, ⴰ ⵍⴱⵢⵓⵜ ⵉⵏⵓ! " ⴰⵎⵄⵛⵓⵕ ( 2 ) ⴰⵔ ⵥⵍⴰⵢⵏ ⵜⴰⵇⵣⵣⵉⴱⵜ ⵏ ⵜⴼⴰⵙⴽⴰ ⴷ ⵜⴽⵯⵔⴷⵍⵍⴰⵙ. ⴰⵔ ⵜⵏ ⵜⵜⵃⴹⵓⵏ ⴰⵔ ⵉⴹ ⵏ ⵓⵎⵄⵛⵓⵕ. ⴰⵔ ⵜⵜⵉⴷⵓⵏ ⵉⵃⵛⵎⵉⵢⵏ, ⵇⵇⴷⵏ ⴰⵙ ⵍⵄⴼⵉⵢⵜ ⵉ ⵜⴱⴰⵢⵏⵓⵜ ⵉⵏⴳⵔⴰⵜⵙⵏ ⴷ ⵍⵎⵓⴹⵄ ⵢⴰⴹⵏⵉ. ⴰⵔ ⵜⵏ ⴳⵉⵙ ⵣⴳⴳⵓⵔⵏ, ⴰⵔ ⵜⵜⵉⵏⵉⵏ: " ⵏⴳⵔ ⴳⵉⵡⵏ ⴱⴰⵍⵍⵓⵛ ⵏⵏⵖ. " ⵖⵎⴽⴰⵏⵏ ⵙⴽⵔⵏ ⵉⵎⵙⵉⴼⵔⵏ, ⵙⴽⵔⵏ ⵓⵍⴰ ⵉⵏⴷⵖⵔⵜⵉⵜ, ⵓⵔⵔⵉⵏ ⴷ ⵎⴷⴷⵏ ⴰⵔ ⵙⵎⵓⵏⵏ ⵜⵉⴽⵯⵔⴷⵍⵍⴰⵙ ⴷ ⵓⵛⵡⵉⵃ, ⴰⵔ ⵜ ⵜⵜⴰⵡⵉⵏ ⵙ ⵜⵎⵣⴳⵉⴷⴰ, ⵙⵙⵏⵓⵏ ⵜ ⴳⵉⵙ, ⵛⵛⵏ ⵜ ⴳⵉⵙ. ⵏⴽⵔⵏ ⵚⴱⴰⵃ, ⴰⵔ ⵜⵜⵎⵎⴰⵖⵏ ⵏⵉⵜⵜⵏⵉ ⴷ ⵜⵎⵖⴰⵔⵉⵏ ⵖ ⵍⵄⵉⵏ ⵏ ⵍⵎⵓⴹⵄ. ⵉⵖ ⵉⵔⵡⵍ ⴽⵔⴰ ⵏ ⵍⵅⵍⵇ, ⴰⵎⵥⵏ ⵜ, ⴼⴼⵉⵏ ⴼⵍⵍⴰⵙ ⴰⵎⴰⵏ, ⴰⵔ ⵜⵜⵉⵏⵉⵏ: " ⴰⴷ ⴰⴽ ⵏⵙⴽⵔ ⵚⵚⴱⴰⵃ ⵏ ⵓⵎⵄⵛⵓⵕ! " ⴰⵙⵙ ⵏ ⵓⵎⵄⵛⵓⵕ, ⵓⵔ ⴰ ⵉⵜⵜⴼⴼⵓⵖ ⵟⵟⴰⵍⴱ, ⴰⵛⴽⵓ ⵉⴽⵚⵓⴹ ⴰⴼ ⴰⵔ ⴼⵍⵍⴰⵙ ⵜⵜⴼⴼⵉⵏ ⴰⵎⴰⵏ, ⴰⵛⴽⵓ ⴰⵔ ⵉⵜⵜⵥⴰⵍⴰⵍⵍⴰ ⵙ ⵎⴷⴷⵏ. ⵜⴰⵙⵍⵉⵜ ⵏ ⵓⴳⵡⴰⵍ ⵉⵖ ⵔⴰⵏ ⵎⴷⴷⵏ ⴰⴷ ⵃⵓⵛⵏ, ⴰⵔ ⵜⵜⵎⵓⵏⵏ ⵖ ⵓⵙⴰⵢⵙ ⵉⵔⴳⴰⵣⵏ ⵓⵍⴰ ⵜⵉⵎⵖⴰⵔⵉⵏ ⵓⵍⴰ ⵜⵉⵄⵢⵢⴰⵍⵉⵏ. ⵜⵉⵍⵉ ⵍⵀⴹⵔⵜ. ⴰⵔ ⵙⴽⴰⵔⵏ ⴰⵙⴳⴰ, ⴰⵔ ⵉⵜⵜⵉⵍⵉ ⵚⵚⴼⴼ ⵏ ⵉⵔⴳⴰⵣⵏ ⴷ ⵚⵚⴼⴼ ⵏ ⵜⵎⵖⴰⵔⵉⵏ, ⵅⵍⴹⵏⵜ ⵜⵄⵢⵢⴰⵍⵉⵏ. ⵜⵉⵄⵢⵢⴰⵍⵉⵏ ⴰⵔ ⵜⵜⵃⵣⵣⴰⵎⵏⵜ ⴱⴰⵀⵔⴰ. ⴰⵔ ⴳⴳⴰⵔⵏⵜ ⵢⴰⵏ ⵣⵣⵉⴼ ⵏ ⵍⵃⵔⵉⵔ ⴼ ⵓⴷⵎⴰⵡⵏ ⵏⵏⵙⵏⵜ, ⴰⵔ ⴰⵙ ⵜⵜⵉⵏⵉⵏⵜ " ⴰⵄⴱⵔⵓⵇⵇ ". ⴰⵔ ⵍⵙⵙⴰⵏⵜ ⵜⵜⵛⴰⵎⵉⵔ ⵉⴼⵓⵍⴽⵉⵏ, ⴳⵉⵏⵜ ⴼⵍⵍⴰⵙ ⵍⵇⵇⴼⵟⴰⵏ, ⴳⵉⵏⵜ ⴼⵍⵍⴰⵙ ⵢⴰⵜ ⴷⴷⴼⵉⵏⴰ ⵏ ⵍⵃⵔⵉⵔ. ⴱⵉⴽⵙⵏⵜ ⵙ ⵜⴰⵍⵃⵣⵎⵜ, ⴰⵔ ⴽⴽⴰⵜⵏⵜ ⵜⴰⵥⴰⵢⵔⵜ ⵖ ⵢⴰⵏ ⵓⴼⴰⵡⵡⵓ ⵉⴼⵓⵍⴽⵉⵏ, ⴰⵔ ⵙⵙⴰⵇⵇⵍⴰⵢⵏⵜ ⵔⵔⵉⵃⵉⵜ ⵏⵏⵙⵏⵜ. ⵅⵜⵉⵏⵏ ⴰ ⵉⵜⵜⴳⴳⴰⵏ: " ⵜⵉⵙⵍⴰⵜⵉⵏ ⵏ ⵓⴳⵡⴰⵍ. " ⵉⵖ ⴽⵓⵍⵍⵓ ⵚⴼⴼⵏ ⵉⵔⴳⴰⵣⵏ ⵓⵍⴰ ⵜⵉⵎⵖⴰⵔⵉⵏ, ⴰⵔ ⴰⵙⵏ ⵢⴰⴷⴷⵓ ⵕⵕⴰⵢⵙ, ⴰⵔ ⵉⵜⵜⵏⴹⴰⵎ, ⴰⵔ ⴰⵙ ⵜⵜⵡⴰⵊⴰⴱⵏⵜ ⵜⵎⵖⴰⵔⵉⵏ. ⵉⵖ ⵔⴰⵏ ⴰⴷ ⵙⵙⵓⵙⵙⵏ, ⴽⵔⴰⵢⴳⴰⵜⵜ ⵢⴰⵏ ⴰⵔ ⵉⵜⵜⴼⴼⵓⵖ ⵙⵖ ⵚⵚⴼⴼ, ⴰⵔ ⵉⵜⵜⵏⵇⵇⴰⵔ ⵜⴰⵍⵍⵓⵏⵜ, ⴰⵔ ⵜⵜ ⵉⵙⴱⵕⵕⴰⵎ ⴼ ⵉⴳⴳⵉ ⵏ ⵉⵅⴼ ⵏ ⵜⴰⵏⵏⴰ ⵉⵔⴰ ⴰⴷ ⴷⵉⵙ ⵉⵜⵜⵔⴽⴰⵣ. ⴰⵔ ⴰⵙ ⵉⵜⵜⴱⵏⴷⴰⵇⵇ, ⴰⵔ ⴷ ⵜⵜⴼⴼⵓⵖ ⵣⵖⴷ ⵏⵜⵜⴰⵜ ⵙⵖ ⵚⵚⴼⴼ. ⵜⴱⵏⴷⵇⵇ ⴰⵙ. ⴽⵔⴰⵢⴳⴰⵜⵜ ⵢⴰⵏ ⵉⵙⵙⵓⴼⵖ ⵢⴰⵜ. ⴰⵔ ⴷⵉⵙⵏⵜ ⵜⵜⵔⴽⴰⵣⵏ ⵖ ⵜⵓⵥⵥⵓⵎⵜ ⵏ ⵓⵃⵡⴰⵛ, ⴰⵔ ⴷ ⴽⵎⵎⵍⵏ ⴰⵙⵙⵓⵙⵙ. ⴽⵔⴰⵢⴳⴰⵜⵜ ⵢⴰⵏ ⵉⵡⵔⵔⵉ ⴷ ⵙ ⵍⵎⴰⴽⴰⵏ ⵏⵏⵙ. ⴰⵔ ⴷⴰⵖ ⵜⵜⵏⴹⴰⵔⴰⴱⵏ ⵙ ⵍⵍⵖⴰ, ⴽⵔⴰⵢⴳⴰⵜⵜ ⵢⴰⵏ ⴰⵔ ⵉⵙⵎⵓⵎⵎⵓⵢ ⴼ ⵓⵃⴱⵉⴱ ⵏⵏⵙ. ⵍⴱⵄⴹ ⴰⵔ ⵜⵜⴰⵍⵖⵏ ⵉⵏⴳⵔⴰⵜⵙⵏ, ⵍⴱⵄⴹ ⴰⵔ ⵜⵜⵏⵢⴰⴳⴰⵎⵏ. ⴰⵔ ⴷ ⵉⵖ ⵔⴰⴷ ⴷⴰⵖ ⵙⵙⵓⵙⵙⵙⵏ, ⴽⵔⴰⵢⴳⴰⵜⵜ ⵢⴰⵏ ⵉⵙⵙⵓⴼⵓⵖ ⵜⴰⵎⴷⴷⴰⴽⴽⵯⵍⵜ ⵏⵏⵙ, ⴰⵔ ⴷⵉⵙ ⵉⵜⵜⵔⴽⴰⵣ. ⵖⵎⴽ ⴰⵏⵏ ⴰⵔ ⴱⴷⴷⴰ ⵙⴽⴰⵔⵏ, ⴰⵔ ⴷ ⴼⵙⵉⵏ ⵉ ⵓⵃⵡⴰⵛ. ⴰⴷⵔⵙⵉ ⵉⵖ ⵔⴰⵏ ⵉⵔⴳⴰⵣⵏ ⴰⴷ ⵙⴽⵔⵏ ⴰⵃⵡⴰⵛ ⵏⵏⵙⵏ, ⴰⵔ ⵜⵜⴼⴼⵓⵖⵏ ⵙ ⵓⵙⴰⵢⵙ, ⴰⵔ ⵜⵜⵚⴼⴼⵏ, ⴰⵔ ⵙⵙⵕⵖⴰⵏ ⵉⵍⵍⵓⵏⴰ, ⴰⵔ ⵜⵜⵏⴹⴰⵎⵏ, ⴰⵔ ⵜⵜⴰⵙⵉⵏ ⵍⵍⵖⴰ ⴰⵛⴽⵓ ⴰⴷⵔⵙⵉ ⵏ ⵉⵔⴳⴰⵣⵏ ⵓⵔ ⴰ ⴳⵉⵙ ⵜⵜⵉⵍⵉⵏⵜ ⵜⵎⵖⴰⵔⵉⵏ. ⴰⵔ ⵜⵜⵏⴹⴰⵔⴰⴱⵏ ⵙ ⵍⵍⵖⴰ ⵉⵏⴳⵔⴰⵜⵙⵏ. ⵉⵖ ⵃⵓⵛⵏ ⵖ ⵉⴹ, ⴰⵔ ⵙⵙⵕⵖⴰⵏ ⴰⵖⴰⴷ, ⴰⴼⴰⴷ ⴰⴷ ⵜⵏ ⵙⴼⴰⵡⵏ ⵎⴷⴷⵏ. ⴰⵛⴽⵓ ⵙⵙⵓⴼⵓⵖⵏ ⵢⴰⵏ ⵓⴳⵔⵜⵉⵍ, ⵙⵙⵓⵏ ⵜ ⵖ ⵍⴳⵯⴷⴷⴰⵎ ⵏⵏⵙⵏ, ⴰⵔ ⵉⵜⵜⴳⴳⵉⵣ ⵢⴰⵏ, ⴰⵔ ⵉⵜⵜⴰⵎⵥ ⵏⵏⴰⵇⵇⵓⵙ ⵖ ⵍⴳⵯⴷⴷⴰⵎ ⵏⵏⵙⵏ. ⴼⴼⵓⵖⵏ ⵙⵉⵏ ⵕⵕⵡⴰⵢⵙ, ⵢⴰⵏ ⵙ ⵜⵇⵔⵇⴰⵡⵡⵉⵏ, ⵢⴰⵏ ⵙ ⵜⴰⵍⵍⵓⵏⵜ, ⴰⵔ ⵜⵜⵔⴽⴰⵣⵏ ⵖ ⵜⵓⵥⵥⵓⵎⵜ ⵏ ⵓⵃⵡⴰⵛ ⵏⵖⴷ ⵍⴱⵄⴹ ⴰⵔ ⵜⵜⵔⴽⴰⵣⵏ ⵙ ⵍⴽⵯⵎⴰⵎⵉ. ⴰⵔ ⵜⵜⴱⵏⴷⴰⵇⵇⵏ ⵉ ⵜⵎⵖⴰⵔⵉⵏ, ⵓⵜⵛⵏ ⴼ ⵉⴼⴰⴷⴷⵏ ⵖ ⵍⴳⵯⴷⴷⴰⵎ ⵏⵏⵙⵏⵜ. ⴰⵔ ⴰⵙⵏ ⴽⴽⴰⵜⵏⵜ ⵜⴰⵖⵔⵉⵜ, ⴰⵔ ⴰⵙⵏ ⴳⴳⴰⵔⵏⵜ ⵉⵊⴷⴷⵉⴳⵏ, ⵍⵖⵏⴱⴰⵣ ⴷ ⵍⵃⴱⴰⵇⵇ. ⵏⴽⵔⵏ ⴷⴰⵖ, ⴰⵛⴽⵏ ⴷ ⵡⵉⵢⵢⴰⴹ, ⵔⴽⵣⵏ ⵣⵖⴷ ⵏⵉⵜⵜⵏⵉ ⵖ ⵍⴳⵯⴷⴷⴰⵎ ⵏⵏⵙⵏⵜ. ⴳⴳⵉⵡⵔⵏ ⴼ ⵉⴼⴰⴷⴷⵏ ⵏⵏⵙⵏ, ⴰⵔ ⵜ ⴰⴽⴽⴰⵏⵜ ⵉ ⵡⴰⵏⵏⴰ ⵔⴰⵏⵜ. ⵉⵎⵎⴰ ⵡⴰⵏⵏⴰ ⵓⵔ ⵔⵉⵏⵜ, ⵓⵔ ⴰⵙ ⴳⴳⴰⵔⵏⵜ ⵢⴰⵜ. ⵉⵖ ⵏⴽⵔⵏ, ⵓⵔ ⵖⵉⵏ ⵢⴰⵜ, ⴰⵔ ⴼⵍⵍⴰⵙⵏ ⵙⵖⵡⵡⴰⵜⵏ ⵉⵃⵛⵎⵉⵢⵏ, ⴰⵔ ⴳⵉⵙⵏ ⴹⵚⵚⴰⵏ. ⵉⵖ ⵃⵓⵛⵏ ⵙ ⴰⵣⴰⵍ, ⴰⵔ ⴰⵇⵇⵍⴰⵢⵏⵜ ⵜⵎⵖⴰⵔⵉⵏ ⵙ ⵉⴳⴳⵉ ⵏ ⵉⴷ ⴼⵓⵃⵉⵏⴰ. ⵙⵙⵓⵏ ⴳⵉⵙ ⵉⴳⵔⵜⴰⵍ ⴷ ⵜⵥⵔⴱⴰⵢ, ⴳⴳⵉⵡⵔⵏⵜ, ⴰⵔ ⴷⴰⵖ ⴽⴽⴰⵜⵏⵜ ⵜⴰⵖⵔⵉⵜ. ⵉⵃⵛⵎⵉⵢⵏ ⴷⴰ ⵍⵍⵉ ⵉⵔⴰⵏ ⴰ ⵉⵍⵎⴷ ⴰⵃⵡⴰⵛ, ⴰⵔ ⵜⵜⴱⴷⴷⴰⴷⵏ ⵖ ⵟⵟⵔⴼ ⵏ ⵉⵔⴳⴰⵣⵏ, ⴰⵔ ⴽⴽⴰⵜⵏ ⵕⵕⵛⵛ, ⴰⵔ ⵜⵜⵍⵎⴰⴷⵏ ⵏⵏⴹⵎ. ⵖⵎⴽ ⴰⵏⵏ ⴰⴷ ⵙⴽⴰⵔⵏ ⵉⵖ ⵔⴰⵏ ⴰⴷ ⵍⵎⴷⵏ. ⵉⵖ ⵕⵎⵉⵏ ⵉⵔⴳⴰⵣⵏ, ⴼⴽⵏ ⴰⵙⵏ ⵜⵉⵍⵍⵓⵏⴰ, ⵇⵇⴰⴱⵍⵏ ⵜⵏ, ⴰⵔ ⴰⵙⵏ ⵎⵎⴰⵍⵏ ⵎⴰⵎⵏⴽ ⴰⴷ ⵙⴽⴰⵔⵏ. ⵡⴰⵏⵏⴰ ⵉⵙⵅⵙⴰⵔⵏ ⴰⵃⵡⴰⵛ, ⴰⵔ ⴰⵙ ⵜ ⵜⵜⵉⵏⵉⵏ ⵉⵔⴳⴰⵣⵏ. ⵍⵇⵇⵉⵙⵜ ⵏ ⵢⴰⵏ ⵏ ⵓⵔⴳⴰⵣ ⵏⵜⵜⴰ ⴷ ⵉⵎⵎⴰⵙ ⴰⵔ ⵉⵙⵙⴼⵍⵉⴷ ⵉ ⵎⴷⴷⵏ ⴰⵔ ⵜⵜⵉⵏⵉⵏ: " ⵍⵡⴰⵍⵉⴷⴰⵢⵏ ⴹⴼⴰⵔⵏ ⵍⵃⵇⵇ ⵉⴳⴳⵓⵜⵏ ⵉ ⵡⴰⵔⵔⴰⵡ. " ⵉⵏⵏⴰ ⴰⵙ ⵓⵔⴳⴰⵣ ⵍⵍⵉ ⵉ ⵉⵎⵎⴰⵙ: " ⴹⴰⵍⴱⵖ ⴰⵎ ⴰⴷ ⵉⵢⵉ ⵜⵚⵚⴼⵟⵟⵖ ⵢⴰⵏ ⵜⴰⵏⴱⴰⵟⵟ " ⵜⵏⵏⴰ ⴰⵙ: " ⵡⴰⵅⵅⴰ, ⴰ ⵉⵡⵉ. " " ⵔⵉⵖ ⴰⴷ ⴽⵎ ⵜⵜⴰⵙⵉⵖ ⵣⵖ ⵍⴽⵓⵔⵙⵉ ⴰⵔ ⵡⴰⵢⵢⴰⴹ, ⴰⴷ ⴽⵎ ⵜⵜⴰⵙⵉⵖ ⴰⵔ ⵍⴼⵔⴰⵛ ⴷⴰ ⵖ ⴰⵔ ⵜⴳⴳⴰⵏⴷ, ⴰⴷ ⴽⵎ ⵜⵜⴰⵙⵉⵖ ⴰⵔ ⴷ ⴽⵓⵍⵍⵓ ⵜⵃⴰⵡⵡⵚⴷ ⵉⵏⵏⴰ ⵜⵔⵉⴷ. ⴰⵔ ⴰⵎ ⴰⴽⴽⴰⵖ ⵎⴰⴷ ⵜⵛⵜⵜⴰⴷ ⵖ ⵉⵎⵉ ⵏⵏⵎ, ⴰⵔ ⴰⵎ ⴰⴽⴽⴰⵖ ⵎⴰ ⵜⵍⵙⵙⴰⴷ, ⴰⵔ ⵙⵙⵉⵔⵉⴷⵖ ⵉⴱⵔⴷⴰⵏ ⵏⵏⵎ, ⴰⴷ ⵉⵢⵉ ⵜⵚⴰⵎⵃⴷ ⴽⵓⵍⵍⵓ ⵖ ⵎⴰ ⴼⵍⵍⴰⵎ ⵣⵣⵔⵉⵖ ⵏ ⵜⵎⵎⴰⵔⴰ. " ⴰⵔ ⵉⵜⵜⵅⴷⴰⵎ ⵓⵔⴳⴰⵣ ⵍⵍⵉ ⵎⵔⴰⵡ ⵉⵙⴳⴳⵯⴰⵙⵏ. ⵉⵏⵏⴰ ⴰⵙ: " ⴰ ⵉⵎⵎⴰ, ⵉⵙ ⴰⵎ ⵅⵍⵍⵚⵖ ⵍⵃⵇⵇ ⵏ ⵢⴰⵜ ⵏ ⵜⵉⵇⵇⵕⵜ ⵏ ⵜⵎⵎⴰⵔⴰ ⵍⵍⵉ ⴼⵍⵍⴰⵎ ⵣⵣⵔⵉⵖ ⵏⵖⴷ ⵓⵀⵓ? " ⵜⵏⵏⴰ ⴰⵙ: " ⵓⵔ ⵜⴰ ⵉⵢⵉ ⵜⵅⵍⵍⵚⴷ ⵍⵃⵇⵇ ⵏ ⵢⴰⵜ ⵏ ⵜⵉⵇⵇⵕⵜ ⵉⵖ ⵜ ⵉⴷ ⵜⵙⵎⵓⵙⵙⵉⵜ ⵖ ⵡⴰⵃⴱⴱⵓⴹ ⵉⵏⵓ! " ⵉⵏⵏⴰ ⴰⵙ: " ⴰ ⵉⵎⵎⴰ, ⵔⵉⵖ ⴰⴷ ⴽⵎ ⴰⵡⵉⵖ ⵙ ⵍⵃⵉⵊⵊ ⴼ ⵉⴳⴳⵉ ⵏ ⵜⵖⵔⴰⴹ ⵉⵏⵓ! " ⵜⵏⵏⴰ ⴰⵙ: " ⵡⴰⵅⵅⴰ! " ⵢⴰⵙⵉ ⵍⵄⵡⵉⵏ ⵏⵏⵙ, ⵢⴰⵙⵉ ⵜⵜ ⵓⵍⴰ ⵏⵜⵜⴰⵜ ⴼ ⵜⵖⵕⴰⴹ ⵏⵏⵙ. ⴰⵔ ⵉⵜⵜⵉⴷⵓ ⵙⴹⵉⵙ ⵉⵔⵏ, ⵡⵉⵙⵙ ⵙⴰ ⴰⵔ ⵜⵜ ⵉⵙⵙⵔⵓⵃ. ⵍⵍⵉⵖ ⵥⵓⵔⵏ, ⵉⵙⵇⵇⵙⴰ ⵉⵎⵎⴰⵙ, ⵉⵏⵏⴰ ⴰⵙ: " ⴰ ⵉⵎⵎⴰ, ⴰⵎⵏⴹⵕⴰ ⵉⵙ ⴰⵎ ⵅⵍⵍⵙⵖ? " ⵜⵏⵏⴰ ⴰⵙ: " ⴰ ⵉⵡⵉ, ⵥⵥⵢⵢⴰⵔⵜ ⴰⴷ ⵜⵅⵍⵍⵚⴷ ⵉⵢⵉ ⵍⵃⵇⵇ ⵏ ⵜⵖⵎⵔⵜ ⵍⵍⵉ ⵙ ⵉⵢⵉ ⵜⵓⵜⵜ ⵖ ⵜⴰⵙⴰ ⵏⵓ. ⵓⵔ ⵜⴰ ⵊⵊⵉ ⵏⴼⴼⵓⵖ ⵖⵉⵔ ⵖ ⵍⴰⵎⵕ ⴰⴷ ⵏ ⵡⴰⴷⵉⵙ. " ⵉⵏⵏⴰ ⴰⵙ: " ⵥⵔ, ⴰ ⵉⵎⵎⴰ ⵖⵉⵍⵍⵉ ⴼ ⴰ ⴽⵎ ⵜⵜⴰⵙⵉⵖ ⵉⴽⴽⵙ ⵉⵍⵎ. ⵉⵏⵏⴰ ⴰⵙ: " ⴰⵛⴽ ⵉⴷ, ⴰⴷ ⴽⵎ ⴰⵙⵉⵖ ⵜⵛⵔⵓⴹⵜ ⴰⴷ ⴰⴹⵏⵉⵏ! " ⵜⵏⵏⴰ ⴰⵙ: " ⵓⵀⵓ, ⴰ ⵉⵡⵉ, ⴰⴷ ⵜⵜⵉⴷⵓⵖ ⵙ ⵉⴹⴰⵕⵕⵏ ⵉⵏⵓ, ⵚⴰⵎⵃⵖ ⴰⴽ ⵖ ⴷⴷⵓⵏⵉⵜ ⵓⵍⴰ ⵖ ⵍⵉⵅⵔⵜ. " ⵉⵙⵙⵓⴷⵏ ⵉⵅⴼ ⵏ ⵉⵎⵎⴰⵙ, ⴰⵔ ⵜⵜⵉⴷⵓⵏ. ⵍⵇⵇⵉⵚⵜ ⵏ ⵍⵎⵓⵊⵔⵉⵎ ⵏ ⵜⵉⵏⵎⵍ ⴰⵔ ⴰⵙⵏ ⵉⵜⵜⵉⵏⵉⵏ ⵖ ⵢⴰⵏ ⵍⵎⴰⴽⴰⵏ ⵉⵙⵎ ⵏⵏⵙ ⵜⵉⵏⵎⵍ: " ⵏⴽⴽ ⴰⴷ ⵉⴳⴰⵏ ⵚⵚⴰⵍⵉⵃ. ⵉⵖ ⵜⵔⴰⵎ ⴰⴷ ⵉⵢⵉ ⵜⵥⵕⵎ, ⵏⴽⴽ ⴷ ⵍⵎⴰⵍⴰⵢⴽⴰ, ⵀⴰ ⵏⵏ ⵔⴰⴷ ⵉⵍⵉⵖ ⵏⴽⴽ ⴷ ⵍⵎⴰⵍⴰⵢⴽⴰ ⴰⴼⵍⵍⴰ ⵏ ⵓⴷⵔⴰⵔ ⵏ ⵍⴳⵯⴷⴷⴰⵎ ⵏ ⵜⵉⵏⵎⵍⵍ. ⵡⴰⵍⴰⵢⵏⵏⵉ, ⴰⴷ ⵓⵔ ⴷⴰⵔⵉ ⵉⵜⵜⴰⵛⴽⴰ ⵃⵜⵜⴰ ⵢⴰⵏ! ⵡⴰⵏⵏⴰ ⴷ ⵢⵓⵛⴽⴰⵏ ⵙ ⴷⴰⵔⵉ, ⵉⵔⴰ ⴰⴷ ⵉⵄⵎⴰ ⵓⵔ ⵜⴰ ⵉⵢⵉ ⵏⵏ ⵉⵕⵓⵃ! " ⴽⵚⵓⴹⵏ ⴽⵓⵍⵍⵓ ⵍⵅⴰⵍⴰⵢⵇ. ⵏⵜⵜⴰ ⴰⵔ ⵢⴰⵇⵇⵍⴰⵢ ⵙ ⵓⴼⵍⵍⴰ ⵏ ⵓⴷⵔⴰⵔ ⵍⵍⵉ. ⴰⵔ ⵉⵜⵜⴰⵡⵉ ⵎⵔⴰⵡ ⵉⵍⵎⴰⵡⵏ ⵏ ⵉⵀⵔⴰⵢ ⴰⵔⵓⴷⵏⵉⵏ, ⵚⴼⴰⵏ ⴱⴰⵀⵔⴰ. ⴰⵔ ⵜⵏ ⵉⵙⵙⵓⴼⵓⴼ, ⵉⵙⴹⵡⵡⵔ ⵜⵏ ⴽⵓⵍⵍⵓ ⵉ ⵉⵅⴼ ⵏⵏⵙ. ⵡⴰⵏⵏⴰ ⵜⵏ ⵓⴽⴰⵏ ⵉⵥⵔⴰⵏ, ⵉⵏⵏⴰ: " ⵀⴰ ⵏⵏ ⵚⵚⴰⵍⵉⵃ ⴷⴰ ⵏⵏⵖ, ⵓⵛⴽⴰⵏ ⴷⴰⵔⵙ ⵍⵎⴰⵍⴰⵢⴽⴰ. " ⵉⵖ ⵉⵔⴰ ⴰⴷ ⵉⴳⴳⵯⵣ ⵜⴰⴷⴳⴳⵯⴰⵜ, ⵉⴼⵙⵉ ⵜⵏ ⴽⵓⵍⵍⵓ ⵉⵍⵎⴰⵡⵏ ⵍⵍⵉ, ⵉⵙⵎⵓⵏ ⵜⵏ. ⵉⴳⴳⵯⵣ ⵙ ⵜⵉⵏⵎⵍ. ⴰⵔ ⴽⵓⵍⵍⵓ ⵜⵜⵥⵓⵔⵏ ⵎⴷⴷⵏ. ⵏⵏⴰⵏ: " ⵚⵚⴰⵍⵉⵃ ⴰⴷ ⵉⴳⴰ! ". ⵉⴼⵔⵉ ⵏ ⵡⴰⵍⵊⵏⵓⵏ ⵉⵍⵍⴰ ⵢⴰⵏ ⵉⴼⵔⵉ ⵏ ⵉⴷ ⵡⴰⵍⵊⵏⵓⵏⵏ ⵖ ⵉⵟⵙⵢⵢⴰⵔ ⵏ ⵓⵎⵣⵖⵓⵏⵉ. ⵉⵖ ⵓⴽⴰⵏ ⵉⵔⴰ ⴽⵔⴰ ⵏ ⵍⵅⵍⵇ ⴰⴷ ⵉⵥⵕ ⵍⵄⵊⴱ, ⴰⵔ ⵉⵜⵜⵉⴷⵓ, ⵉⵍⵓⵃ ⵏⵏ ⴳⵉⵙ ⵢⴰⵏ ⵓⵥⵕⵓ. ⴰⵔ ⵉⵜⵜⵃⵎⵎⴰⵔ ⵕⴱⴱⵉ ⵙ ⵡⴰⴹⵓ ⵏ ⵓⴷⵔⴰⵔ ⴷ ⵉⴳⴳⵉⴳⵏ ⴷ ⵓⵙⵎⴰⵏ, ⴰⵔ ⵔⵥⵥⴰⵏ ⵉⵙⵖⴰⵔⵏ. ⴰⵔ ⵜⵜⵥⴰⵍⵍⴰⵏ ⵍⵊⵎⴰⵄⵜ ⵏ ⵉⵟⵙⴰⵢⵔ, ⴰⵙⵉⵏ ⵢⴰⵏ ⵉⵅⴼ ⵏ ⵡⵓⵍⵍⵉ, ⵖⵔⵙⵏ ⴰⵙ ⵖ ⵉⵎⵉ ⵏ ⵉⴼⵔⵉ ⵢⴰⵏⵏ, ⴰⵔ ⴰⵙⵏ ⵜⵜⴹⴰⵍⴰⴱⵏ " ⵛⵛⵕⵄ ⵏ ⵕⴱⴱⵉ " ⴷ ⵕⴱⴱⵉ ⵢⴰⵡⵉ ⴷ ⵍⵀⵏⴰ. ⵍⵇⵇⵉⵚⵜ ⵏ ⵢⴰⵏ ⵡⵓⵛⵛⵏ ⵏⵜⵜⴰ ⴷ ⴱⵓ ⵎⵃⵏⴷ ⵢⴰⵏ ⵡⴰⵙⵙ ⵛⵔⴽⵏ ⵜⴰⵢⵢⵓⴳⴰ, ⴽⵔⴰⵢⴳⴰⵜⵜ ⵢⴰⵏ ⵙ ⵜⵢⵢⵓⴳⴰ ⵏⵏⵙ ⴷ ⵎⵏⴰⵚⴼ ⵏ ⵡⴰⵎⵓⴷ. ⴽⵔⵣⵏ ⵜⴰⵢⵢⵓⴳⴰ ⵏⵏⵙⵏ, ⴷⴷⴰⵏ ⵙ ⵜⴳⵯⵎⵎⴰ ⵏⵏⵙⵏ. ⴽⵔⴰⵢⴳⴰⵜⵜ ⵍⵓⵇⵇⵜ ⴰ ⵖ ⴽⴽⴰⵏ ⴼ ⵜⵢⵢⵓⴳⴰ ⵏⵏⵙⵏ, ⴰⵍⵍⵉⵖ ⵜⵏⵡⴰ. ⵙⴽⵔⵏ ⵎⵏⴰⵚⴼ ⵏ ⵉⵅⴷⴷⴰⵎⵏ ⵖ ⵓⵏⵏⵔⴰⵔ. ⵙⵔⵓⵜⵏ, ⵣⵓⵣⵣⵔⵏ. ⵉⵏⵏⴰ ⴰⵙ ⵡⵓⵛⵛⵏ ⵉ ⴱⵓ ⵎⵃⵏⴷ: " ⵉⵙ ⵜⵙⵙⵏⵜ ⵎⴰ ⵔⴰⴷ ⵏⵙⴽⵔ? ⴰⴷ ⵏⴷⴷⵓ ⴰⵔ ⵜⴰⵡⵔⵉⵔⵜ ⴰⵏⵏ, ⵏⴰⵣⵣⵍ ⴳⵉⵙ. ⵡⴰⵏⵏⴰ ⵉⵣⵡⵓⵔⵏ ⵙ ⵓⵏⵏⵔⴰⵔ, ⵢⴰⵡⵉ ⵜⵓⵎⵥⵉⵏ, ⵢⴰⵡⵉ ⵡⴰⵏⵏⴰ ⵉⴳⴳⵯⵔⴰⵏ ⴰⵍⵉⵎ. " ⵉⵏⵏⴰ ⴰⵙ ⴱⵓⵎⵃⵏⴷ: " ⵡⴰⵅⵅⴰ ⵡⴰⵍⴰⵢⵏⵏⵉ ⴰⴷ ⵏⴷⴷⵓ ⵜⴳⵯⵎⵎⴰ ⵏⵏⵖ ⴰⵔ ⴰⵙⴽⴽⴰ ⵍⴼⵊⵔ. ⴰⴷ ⵏⵏ ⵏⵎⵏⴰⴳⴳⴰⵔ ⵖ ⵜⵡⵔⵉⵔⵜ ⴰⵏⵏ ⵙ ⵜⵏⵏⵉⵜ. " ⵉⴷⴷⴰ ⵓⵛⵛⵏ ⵉⴹⴰⵍⴱ ⵜⵉⵡⵉⵣⵉ ⵏ ⴰⵢⵜⵎⴰⵙ, ⵉⵄⵡⵡⵍ ⴼ ⴰ ⵢⴰⵙⵉ ⵜⵓⵎⵥⵉⵏ. ⵉⵏⵏⴰ ⴷ ⵉⵅⴼ ⵏⵏⵙ: " ⵏⴽⴽ ⴰ ⵉⵔⴰⵏ ⴰⴷ ⵉⵣⵡⵓⵔ ⴱⵓ ⵎⵃⵏⴷ. " ⵉⴷⴷⴰ ⴱⵓ ⵎⵃⵏⴷ, ⵉⵙⵎⵓⵏ ⴰⵢⵜⵎⴰⵙ, ⵉⴱⴹⵓ ⵜⵏ ⴽⵓⵍⵍⵓ ⵖ ⵓⵖⴰⵔⴰⵙ ⵍⵍⵉ ⵖ ⵔⴰⵏ ⴰⴷ ⴳⵉⵙ ⴰⵣⵣⵍⵏ. ⴽⵔⴰⵢⴳⴰⵜⵜ ⵢⴰⵏ ⵉⴳⴰ ⵜ ⵖ ⴽⵔⴰⴹ ⵉⵥⵎⵎⵓⵥⴰⵍ. ⵉⵏⵏⴰ ⴰⵙⵏ: " ⵉⵖ ⴽ ⵓⴽⴰⵏ ⵢⵓⴽⵉ, ⵜⵏⵏⵉⴷ ⴰⵙ: ⴰⵔⴰ ⵎⴰ ⵜⵏⵜⵔ! " ⵚⴱⴰⵃ ⵎⵏⴰⴳⴳⴰⵔⵏ ⵖ ⵜⴰⵡⵔⵉⵔⵜ ⵍⵍⵉ. ⵉⵏⵏⴰ ⴰⵙ " ⴱⵉⵙⵎⵉⵍⵍⴰⵀ ⴷ ⵉⵎⵉⴽ ⵏ ⵜⴰⴱⵉⵙⵎⵉⵍⵍⴰⵀⵜ. " ⴰⵣⵣⵍⵏ ⵓⴽⴰⵏ. ⵢⴰⴽⵯⵉ ⵓⵛⵛⵏ ⴱⵓⵎⵃⵏⴷ, ⵉⴼⵍⵜ, ⵙ ⵏⵏ ⵢⵓⴼⴰ ⵡⴰⵢⵢⴰⴹ ⵖ ⵍⴳⵯⴷⴷⴰⵎ ⵏⵏⵙ. ⵢⴰⴽⵯⵉ ⵜ ⴷⴰⵖ. ⵉⵖⴰⵍ ⵡⵓⵛⵛⵏ: " ⵉⵣⴷ ⵖⵉⵔ ⵡⴰⵍⵍⵉ ⴽⴰ ⵉⴳⴰ! " ⵉⵕⵓⵃ ⵓⴽⴰⵏ ⵡⵓⵛⵛⵏ ⴰⵏⵏⵔⴰⵔ, ⵢⴰⴼ ⵏⵏ ⴳⵉⵙ ⴱⵓⵎⵃⵏⴷ ⵍⵍⵉ ⴳⵉⵙ ⵉⵏⵙⴰⵏ, ⵉⵍⴽⵎ ⵅⵎⵙⵟⴰⵄⵛ ⵏ ⵍⵄⴱⴰⵔ. ⵉⵏⵏⴰ ⴰⵙ ⵓⵛⵛⵏ: " ⴱⵉⵙⵎⵉⵍⵍⴰⵀ ⵔⵔⴰⵃⵎⴰⵏⵉ ⵔⵔⴰⵃⵉⵎⵃ, ⵍⵊⵏⵏ ⴰⴷ ⵉⴳⴰ ⵖⴰⵢⴰⴷ! ⴼⵍⵖ ⵜ ⵉⵏⵏ ⵖ ⵜⵖⵔⴷⵉⵏ, ⵉⵣⵡⴰⵔ ⵉⵢⵉ ⵙ ⵓⵏⵏⵔⴰⵔ! " ⵢⴰⵙⵉ ⴱⵓⵎⵃⵏⴷ ⵜⵓⵎⵥⵉⵏ, ⵢⴰⵙⵉ ⵡⵓⵛⵛⵏ ⴰⵍⵉⵎ. ⵜⴰⵙⵙⵡⵉⴽⵜ ⵢⴰⵏ ⵍⵎⵓⴹⵄ ⴳⵉⵙ ⵔⴰⵏ ⴰⴷ ⴱⵏⵓⵏ ⵢⴰⵜ ⵜⵙⵙⵡⵉⴽⵜ ⵜⵍⵍⴰ ⵖ ⵢⴰⵏ ⵓⴳⵯⵎⵎⴰⴹ ⵏ ⵡⴰⵙⵉⴼ. ⵉⵎⵉⵍ ⴽⵚⵓⴹⵏ ⴰⴷ ⴰⵙⵏ ⵜⴰⴽⵯⵉ ⴰⵙⵉⴼ ⵙ ⵓⴳⵯⵎⵎⴰⴷ ⴰⵏⵏ. ⵉⵏⵏⴰ ⴰⵙ ⵢⴰⵏ ⴳⵉⵙⵏ: " ⵉⵖ ⵜⴹⵕ ⵜⴰⵙⵙⵡⵉⴽⵜ ⴰⴷ, ⵜⴰⴽⵯⵉ ⴰⵙⵉⴼ ⵙ ⵓⴳⵯⵎⵎⴰⴹ ⴰⵏⵏ, ⵓⵔ ⵉⵍⵍⵉ ⵎⴰⵎⵏⴽ ⴰ ⵙ ⵜⵜ ⵏⵜⵜⴼⵚⵚⴰⵍ, ⵜⴰⴳⴳⵓⴳ ⴰⵖ! " ⵉⵏⵏⴰ ⴰⵙⵏ ⵢⴰⵏ ⴰⴹⵏⵉⵏ: " ⵉⵍⵍⴰ ⵎⴰⵎⵏⴽ ⴰⴷ ⵏⵙⴽⵔ: ⴰⴷ ⴷ ⵏⴰⵡⵉ ⵉⵣⴰⴽⴰⵔⵏ. ⵉⵖⵍⵉ ⵢⴰⵏ ⴳⵉⵜⵏⵖ, ⵉⵙⵎⵎⵓⴽⵔⵙ ⵜⵏ ⵉⵏⵏ ⵖ ⵓⴼⵍⵍⴰ ⵏⵏⵙ. ⴽⵓ ⵢⴰⵏ ⴳⵉⵜⵏⵖ ⵉⵖⵉ ⵉⵣⵉⴽⵔ ⵏⵏⵙ, ⵏⵖⵍⵉ ⵙ ⵓⴼⵍⵍⴰ ⵏ ⵉⴳⵔⴰⵏ. ⵉⵖ ⵜⵇⵕⵕⴱ ⵜⴰⵙⵙⵡⵉⴽⵜ ⴰⴷ ⵜⴹⵕ, ⵏⵔⴰⵔ ⵜⵜ ⵉⴷ ⵙ ⴷⴰⵔⵏⵖ. " ⵉⵏⵏⴰ ⴰⵙⵏ ⵢⴰⵏ ⵢⴰⴹⵏⵉⵏ: " ⵔⴰⵏ ⴰⴷ ⵥⴱⵕⵏ ⵉⵣⴰⴽⴰⵔⵏ ⴰⴷ ⵖ ⵉⴼⴰⵙⵙⵏ ⵏⵏⵖ. ⵏⵕⵥⵎ ⴰⵙ, ⵜⴹⵕ ⵏⵏ ⵖⵡⴰⵙⵉⴼ! " ⵉⵏⵏⴰ ⴰⵙⵏ ⵢⴰⵏ ⵢⴰⴹⵏⵉⵏ: " ⵉⵍⵍⴰ ⵎⴰⵎⵏⴽ ⴰ ⵏⵙⴽⵔ: ⴽⵔⴰⵢⴳⴰⵜⵜ ⵢⴰⵏ ⵉⴱⴽⵉⵙ ⵙ ⵉⵣⵉⴽⵔ ⵏⵏⵙ ⴼ ⵡⴰⵃⴱⴱⵓⴹ ⵏⵏⵙ, ⵢⴰⵙⵙ ⵜ ⴱⴰⵀⵔⴰ, ⵉⵖⵉ ⵜ ⵓⵍⴰ ⵙ ⵉⴼⴰⵙⵙⵏ ⵏⵏⵙ. ⴰⴷ ⵓⴽⴰⵏ ⵜⵇⵕⵕⴱⵜ ⵜⴰⵙⵙⵡⵉⴽⵜ ⴰⴷ ⵜⴹⵔ, ⵏⵔⴰⵔ ⵜⵜ ⵉⴷ ⵙ ⴷⴰⵔⵏⵖ. " ⵙⴽⵔⵏ ⵓⴽⴰⵏ ⵖⵎⴽⴰⵏⵏ. ⵏⵏⴰⵏ ⴰⵙ ⵉ ⵍⵎⵄⵍⵍⵎ: " ⴰⵢⵡⴰ, ⴰⴷ ⵜⴱⴱⵉⴷ ⵜⴰⵙⵙⵡⵉⴽⵜ! " ⵉⵣⴰⵢⴷ ⵍⵎⵄⵍⵍⵎ, ⵉⵅⴷⵎ ⵙ ⵍⵎⵏⵛⴰⵕ ⵏⵏⵙ. ⵜⵇⵕⵕⴱ ⴰ ⵜⴹⵕ. ⵉⵏⵏⴰ ⴰⵙⵏ ⵍⵎⵄⵍⵍⵎ: " ⴰⵢⵡⴰ ⵍⴷⵉ ⴰⵜ ⴰⵡⵉ! " ⵜⴹⵕ ⵓⴽⴰⵏ ⵜⴰⵙⵙⵡⵉⴽⵜ ⵍⵍⵉ, ⵜⴰⵙⵉ ⴽⵓⵍⵍⵓ ⵉⵔⴳⴰⵣⵏ ⵍⵍⵉ, ⵜⵙⵙⴰⵢⵍⵍ ⵜⵏ ⴽⵓⵍⵍⵓ ⵉⴳⵏⵡⴰⵏ, ⵜⵓⵜ ⵏⵏ ⵙⵔⵙⵏ ⴰⴳⵯⵎⵎⴰⴹ ⴰⵏⵏ ⵏ ⵡⴰⵙⵉⴼ. ⴽⵔⴰⵢⴳⴰⵜⵜ ⵢⴰⵏ ⵖ ⵉⵔⴳⴰⵣⵏ ⵍⵍⵉ ⵉⴱⴱⴰⵇⵇⵉ ⵡⴰⵃⴱⴱⵓⴹ ⵏⵏⵙ ⵣⵓⵏⴷ ⵜⴰⵍⵍⵉⵎⵓⵏⵜ. ⵉⵔⵡⵍ ⵍⵎⵄⵍⵍⵎ, ⵉⵙⵎⵓⵏ ⵉⵅⴼ ⵏⵏⵙ. ⵙⵉ ⵎⵓⵃⴰⵎⵎⴰⴷ ⴰⵎⴷⵊⴰⵡ ⵉⴷⴷⴰ ⵙⵉ ⵎⵓⵃⴰⵎⵎⴰⴷ ⴰⵎⴷⵊⴰⵡ ⵙ ⵓⵎⵏⵓⴳⴳⴰⵔ ⵏ ⵙⵉⴷⵉ ⵃⵎⴰⴷ ⵓ ⵎⵓⵙⴰ ⴼ ⵜⴰⵥⵔⵡⴰⵍⵜ. ⵉⵍⴽⵎ ⵢⴰⵏ ⵓⴹⵡⵡⴰⵕ ⵖ ⵡⴰⵛⵜⵓⴽⵏ, ⵉⵏⵙⴰ ⴳⵉⵙ, ⵢⵓⴼⴰ ⵢⴰⵏ ⵏ ⵓⵔⴳⴰⵣ ⴰⵔ ⵉⵙⵙⵃⵎⵓ ⴰⵎⴰⵏ ⵏ ⵍⵓⴹⵓ, ⴰⵔ ⵜⵏ ⵉⵣⵣⵏⵣⴰ ⵍⴳⵔⵛ ⵉ ⵓⵖⵔⵔⴰⴼ. ⵉⵏⵏⴰ ⴰⵙ ⵓⵎⴷⵊⴰⵡ: " ⵢⴰ ⵕⴱⴱⵉ, ⴰ ⴰⵔⴳⴰⵣ, ⴹⴰⵍⴱⵖ ⴰⴽ ⵉⵎⵉⴽ ⵏ ⵡⴰⵎⴰⵏ ⵏ ⵍⵓⴹⵓ " ⵓⵔ ⵉⵙⵙⵉⵏ ⴰⴷ ⵜⵏ ⵉⵣⵣⵏⵣⴰ. ⵉⴼⴽⴰ ⴰⵙ ⵓⵔⴳⴰⵣ ⵍⵍⵉ ⴰⵖⵔⵔⴰⴼ ⵏ ⵡⴰⵎⴰⵏ ⵃⵎⴰⵏⵉⵏ. ⵍⵍⵉⵖ ⵉⵜⵜⵓⴹⴹⴰ, ⵉⵏⵏⴰ ⴰⵙ: " ⴰⵕⴰ ⵍⴳⵔⵛ! " ⵉⵏⵏⴰ ⴰⵙ: " ⵎⴰ ⵉⴳⴰ ⵍⴳⵔⵛ ⴰⴷ! " ⵉⵏⵏⴰ ⴰⵙ: " ⵜⵜⴰⵎⴰⵏ ⵏ ⵡⴰⵎⴰⵏ! " ⵢⴰⵍⵍ ⵓⴽⴰⵏ ⵓⵎⴷⵊⴰⵡ ⴰⴹⴰⵔ ⵏⵏⵙ, ⵉⵙⴽⵔ ⴰⵙ ⴰⴽⵓⵥⵥⵉ, ⵉⵏⵏⴰ ⴰⵙ: " ⵀⴰ ⵍⵓⴹⵓ ⵏⵏⴽ ⵉⵕⵣⴰ, ⵓⵔ ⵉⵢⵉ ⵜⴹⴼⵔⵜ ⴽⵔⴰ ⵏ ⵍⴳⵔⵛ! " ⴰⵔ ⵉⵜⵜⵄⵊⵊⴰⴱ ⵓⵔⴳⴰⵣ ⵍⵍⵉ, ⵓⵔ ⵊⵊⵓⵏ ⵉⵥⵕⵉ ⵣⵓⵏⴷ ⵍⵄⴱⴰⵕ ⴰⵏⵏ! ⵙⵉⵏ ⵉⵔⴳⴰⵣⵏ ⵙⵉⵏ ⵏ ⵉⵔⴳⴰⵣⵏ ⴱⵉⴷⴷⵏ ⵖ ⵜⴰⵎⴰ ⵏ ⵓⵖⴰⵔⴰⵙ, ⴰⵔ ⵙⴰⵡⴰⵍⵏ ⵉⵏⴳⵔⴰⵜⵙⵏ. ⵢⴰⵏ ⴳⵉⵙⵏ ⵉⵍⴰ ⵍⵄⵇⵇⵍ, ⵢⴰⵏ ⴳⵉⵙⵏ ⵓⵔ ⵜ ⵉⵍⵉ. ⴰⵔ ⴰⵙ ⵉⵜⵜⵉⵏⵉ ⵉⵡⴰⵍⵉⵡⵏ ⵏ ⵍⵃⵇⵇ, ⵓⵔ ⵉⵔⵉ ⴰⴷ ⵜⵏ ⵢⴰⵎⵥ. ⴰⵔ ⴰⵙ ⵉⵜⵜⵊⴰⵡⴰⴱ ⵖⵉⵔ ⵙ ⴳⴰⵔ ⵉⵡⴰⵍⵉⵡⵏ. ⵢⵓⵛⴽⴰ ⴷ ⵢⴰⵏ ⵏ ⵓⵔⴳⴰⵣ ⵢⴰⴹⵏⵉⵏ, ⵢⴰⵜ ⵜⵏ ⵔⴰⵏ ⴰⴷ ⵎⵎⴰⵖⵏ. ⵉⵇⵇⵕⴱ ⵏⵏ ⵙ ⵜⴰⵎⴰ ⵏⵏⵙⵏ, ⵉⵏⵏⴰ ⴰⵙ: " ⵢⴰ ⵓⵍⵉⴷⵉ, ⵉⵙ ⵜⵙⵙⵏⴷ ⵉⵅⴼⴰⵡⵏ ⵏ ⴽⵓⵍⵍⵓ, ⵎⴰⴷ ⵜⵏ ⵉⵍⴰⵏ? ⵉⵔⴳⴰⵣⵏ ⵍⴰⵏ ⵉⵅⴼⴰⵡⵏ, ⴰⴳⵯⵎⴰⵔⵏ ⵍⴰⵏ ⵉⵅⴼⴰⵡⵏ, ⵉⵎⵓⴳⴰⵢⵏ ⵍⴰⵏ ⵉⵅⴼⴰⵡⵏ, ⵉⴱⵏⴽⴰⵍⵏ ⵍⴰⵏ ⵉⵅⴼⴰⵡⵏ, ⵉⵡ ⵟⴰⴼⵏ ⵏⵉⵜⵜⵏⵉ ⵍⴰⵏ ⵉⵅⴼⴰⵡⵏ, ⴽⵓⵍⵍⵓ ⵎⴰⴷ ⵉⵅⵍⵇ ⵕⴱⴱⵉ ⵉⵍⴰ ⵉⵅⴼ, ⵓⵍⴰ ⵎⴰ ⵉⵄⴷⵍ ⵓⴼⵓⵙ ⵉⵍⴰ ⵉⵅⴼ. " ⵉⵏⵏⴰ ⴰⵙ: " ⵙⵙⵏⵖ! " ⵉⵏⵏⴰ ⴰⵙ: " ⵎⴰⴷ ⵜ ⵉⴱⴹⴰⵏ? " ⵉⵏⵏⴰ ⴰⵙ " ⴰⵖⵢⵓⵍ ⵉⵅⴼ ⵏⵏⵙ ⵉⵖⵣⵣⵉⴼ, ⵉⵎⵣⴳⴰⵏ ⵏⵏⵙ ⵖⵣⵣⵉⴼⵏ, ⴰⵍⵍⵏ ⵏⵏⵙ ⵎⵇⵇⵓⵕⵏ, ⵉⵏⵅⴰⵔ ⵏⵏⵙ ⵎⵇⵇⵓⵕⵏ, ⵓⵅⵙⴰⵏ ⵏⵏⵙ ⵎⵇⵇⵓⵕⵏ, ⵉⵍⵙ ⵏⵏⵙ ⵉⵖⵣⵣⵉⴼ, ⴽⵓⵍⵍⵓ ⵍⴰⵡⵚⴰⴼ ⵏⵏⵙ ⵢⵓⴳⵔ ⵡⵉⵏ ⴱⵏⴰⴷⵎ. " ⵉⵏⵏⴰ ⴰⵙ ⵓⵔⴳⴰⵣ ⵍⵍⵉ ⵢⴰⴹⵏⵉⵏ: " ⴹⴰⵍⴱ ⵙⵉⴷⵉⴽ ⴰⴷ ⴰⴽ ⵉⵎⵍ ⵎⴰⴷ ⵜⵏ ⵉⴱⴹⴰⵏ. " ⵉⵏⵏⴰ ⴰⵙ: " ⴱⴰⵔⴰⴽⴰ ⵍⵍⴰⵀⵓ ⴼⵉⴽ, ⴰⴷ ⵉⵢⵉ ⵜⵎⵍⵜ ⵎⴰⴷ ⵜⵏ ⵉⴱⴹⴰⵏ. " ⵉⵏⵏⴰ ⴰⵙ " ⵓ ⵜⴰⵎⴰⵢⵢⴰⵣ ⵓ ⵍⴽⴰⵍⴰⵎ, ⵕⵕⴰⴷⴷ ⵓ ⵍⵊⵉⵡⴰⴱ, ⵓ ⵇⵉⵢⵢⵙ ⵇⴱⵍ ⵜⵖⵢⵢⵙ! " ⵙⵉⴷⵉ ⵄⴱⴷⵙⵙⵍⴰⵎ ⴰⵙⴱⵜⴰⵢⵔ ⵉⵍⵍⴰ ⵖ ⵍⵎⵓⴹⵄ ⵏ ⵜⵉⵏⵉⵙⴽ ⵢⴰⵏ ⵓⴳⵯⵔⵔⴰⵎ ⵉⵙⵎ ⵏⵏⵙ ⵙⵉⴷⵉ ⵄⴱⴷⵙⵙⵍⴰⵎ ⴰⵙⴱⵜⴰⵢⵔ. ⴰⵔ ⴰⵙ ⵜⵜⵉⵏⵉⵏ ⵍⵊⵎⴰⵄⵜ ⵏ ⵜⵉⵏⵉⴷⴽⵜ: " ⵓⵔ ⴳⵉⴽ ⵜⵍⵍⵉ ⴽⵔⴰ ⵏ ⵍⴱⴰⵕⴰⴽⴰ. " ⵉⵏⵏⴰ ⴰⵙⵏ: " ⵊⵕⵕⴱ ⴰⵜ ⵉⵢⵉ! " ⵏⵏⴰⵏ ⴰⵙ: " ⴰⴷ ⴽ ⵏⴽⵔⴼ, ⴰⵔ ⴷ ⵢⵉⵍⵉ ⵓⵏⵥⴰⵔ, ⵉⵖ ⵓⵔ ⵉⵍⵍⵉ ⵓⵏⵥⴰⵕ, ⵏⵅⵅⴰ ⵢⴰⴽ ⵖⵎⴽ ⴰⵏⵏ, ⴰⵔ ⴷ ⵜⵎⵎⵜ ⵖ ⵉⵙⴽⵔⴰⴼ ⵏⵏⴽ. " ⴽⵔⴼⵏ ⵜ ⵍⵊⵎⴰⵄⵜ ⵍⵍⵉ. ⵢⴰⵍⵍ ⵓⴷⵎ ⵏⵏⵙ ⵙ ⵕⴱⴱⵉ, ⵉⵏⵏⴰ ⴰⵙ: " ⵢⴰ ⵕⴱⴱⵉ, ⴰⴷ ⵜⵜⵎⵏⴰⴷⵜ ⵍⵃⴰⵍⵜ ⵉⵏⵓ. ⴹⴰⵍⴱⵖ ⴰⴽ ⴰⵏⵥⴰⵔ ⴰⴷ ⴳⵉⴳⵉ ⴹⴰⵍⴱⵏ ⵍⵅⴰⵍⴰⵢⵇ ⴰⴷ ⴰⴷ ⵙⵔⵙ ⵜⴰⵎⵕⵜ " ⵢⴰⵎⵕ ⵙⵉⴷⵉ ⵕⴱⴱⵉ ⵙ ⵓⵏⵥⴰⵔ ⵍⵍⵉ. ⵏⴳⵉⵏⵜ ⵜⴰⵍⴰⵜⵉⵏ ⵓⵍⴰ ⵉⵙⴰⴼⴼⵏ. ⵕⵥⵎⵏ ⵜ ⵍⵊⵎⴰⵄⵜ ⵉ ⵓⴳⵔⵔⴰⵎ ⵍⵍⵉ, ⴰⵔ ⵜ ⵜⵜⵥⵓⵔⵏ ⵙ ⵍⵎⵄⵇⵇⵓⵍ. ⵓⵍⴰ ⵉⵕⵓⵎⵉⵢⵏ, ⵡⴰⵏⵏⴰ ⵉⵙⵍⵍⴰⵏ ⵉ ⵖⵓⵏⵛⴽ ⴰⵏⵏ, ⴰⵔ ⴰⵙ ⵢⴰⴽⴽⴰ ⴰⵢⵏⵏⴰ ⴰⵙ ⵉⵔⵣⵇ ⵕⴱⴱⵉ. ⵢⴰⵜ ⵏ ⵜⵍⵄⵉⵏⵜ ⵢⴰⵜ ⵏ ⵜⵍⵄⵉⵏⵜ ⵜⵍⵍⴰ ⵖ ⵓⵎⵣⵖⵓⵏⵉ ⵖ ⵍⵎⵓⴹⵄ ⵉⵙⵎ ⵏⵏⵙ ⵜⴰⵙⵖⵉⵎⵓⵜ. ⵉⴳⴰ ⴳⵉⵙ ⵕⴱⴱⵉ ⵏⵏⴼⵉⵄⴰ ⵉ ⵍⵅⴰⵍⴰⵢⵇ ⵏⵏⴰ ⵜⵇⵇⴰⵢ ⵜⴰⵡⵍⴰ ⵓⵍⴰ ⵜⵉⵎⵖⴰⵔⵉⵏ ⵏⵏⴰ ⵖ ⵍⵍⴰⵏ ⵙⵙⵃⵓⵔ, ⵓⵔ ⴰ ⵜⵜⴰⵔⵓ. ⴰⵔ ⵙⵔⵙ ⵜⵜⵉⴷⵓⵏ. ⴰⵔ ⴰⵙⵏ ⵜⴰⴽⴽⴰ ⵢⴰⵜ ⵜⵍⵎⵇⴷⴷⵎⵜ ⵍⵍⵉ ⵉⵇⴰⴱⵍⵏ ⵜⴰⵍⵄⵉⵏⵜ ⴰⵏⵏ ⴰⵎⴰⵏ. ⵡⴰⵏⵏⴰ ⴷ ⵓⴽⴰⵏ ⵢⵓⵛⴽⴰⵏ, ⴰⵔ ⴷ ⵜⵜⴰⵙⵉⵏ ⴰⵎⴰⵏ ⵣⵣⵖ ⵜⴰⵍⵄⵉⵏⵜ. ⴽⵛⵎⵏ ⵙ ⵢⴰⵏ ⵍⵎⴰⵃⴰⵍ, ⴰⵔ ⴼⵍⵍⴰⵙⵏ ⵜⵜⴼⴼⵉ ⴰⵎⴰⵏ ⴰⵏⵏ. ⴰⵔ ⴰⵙⵏ ⵉⵜⵜⵄⴼⵓ ⵕⴱⴱⵉ. ⴰⵔ ⴰⵙ ⴰⴽⴽⴰⵏ ⵉⵎⵉⴽⴽ ⵏ ⵍⴼⵜⵓⵃ ⵉ ⵜⵍⵎⵇⴷⴷⵎⵜ ⴰⵏⵏ. ⵍⴼⴽⵕⵓⵏ ⵏ ⵍⴰⵍⵍⴰ ⵜⴰⴽⵔⴽⵓⵙⵜ ⵉⵅⵍⵇⵇ ⵜⵏ ⵕⴱⴱⵉ ⵖ ⵢⴰⵏ ⵙⵙⴰⵔⵊ, ⵉⴳⴰ ⴳⵉⵙⵏ ⵏⵏⴰⴼⵉⵄⴰ ⵉ ⵍⵅⵍⵇ ⵏⵏⴰ ⵖ ⵍⵍⴰⵏ ⵍⴰⵔⵢⴰⵃ. ⵡⴰⵏⵏⴰ ⵜ ⵓⴽⴰⵏ ⵉⴹⵕⵕⴰⵏ ⵖ ⵉⵅⵙⴰⵏ ⵏⵏⵙ, ⴰⵔ ⴰⵙ ⵉⵜⵜⴳⴳⴰ ⵉⵎⵉⴽⴽ ⵏ ⵍⵄⵡⵉⵏ ⵏ ⵓⵖⵔⵓⵎ. ⵉⵎⴷⵉ ⵜ ⵉⵏⵏ ⵉ ⵍⴼⴽⵕⵓⵏ. ⵉⴱⴱⵉ ⴳⵉⵙ. ⴰⵔ ⴰⵙ ⴳⵉⵙ ⵉⵜⵜⵄⴼⵓ ⵕⴱⴱⵉ, ⵉⵊⵊⵉ ⴰⵏⴳⵯⵎⴰⵔ ⵢⴰⵏ ⵓⵏⴳⵯⵎⴰⵔ ⵉⵙⵎ ⵏⵏⵙ ⴱⵍⵍⴰⵀ ⵏ ⵜⴳⵯⵔⵔⴰⵎⵜ, ⵍⵎⵓⴹⵄ ⵏⵏⵙ ⵜⵉⵙⴳⵉ ⵏ ⴷⴷⴽⵏⵜ. ⵢⴰⵏ ⵡⴰⵙⵙ ⵢⵓⵙⵉ ⵍⵎⴽⵯⵃⵍⵜ ⵏⵏⵙ, ⵉⵎⵓⵏ ⴷ ⵓⵢⴷⵉ ⵏⵏⵙ, ⵉⴼⵜⵓ ⵙ ⵓⴷⵔⴰⵔ, ⵉⴳⵯⵎⵔ ⵓⴷⴰⴷⵏ. ⴼⴼⵓⵖⵏ ⴷ ⵓⴽⴰⵏ ⵓⴷⴰⴷⵏ ⵣⵣⵖ ⵢⴰⵜ ⵜⴰⴳⴰⵏⵜ, ⵉⵥⵕ ⵜⵏ ⵓⵢⴷⵉ, ⵢⴰⵣⵣⵍ ⴼⵍⵍⴰⵙⵏ. ⵉⵔⴰ ⵓⴽⴰⵏ ⴱⵍⵍⴰⵀ ⴰⴷ ⵜⵏ ⵢⵓⵜ, ⵉⵅⵚⵚⴰ ⵜ ⵜⵜⵍⵃⵉⵇ. ⵉⵎⵉⵍ ⵍⵍⵉⵖ ⵉⵃⵎⴰ ⵡⴰⵙⵙ, ⵉⴽⴽⵉⵙ ⴱⵍⵍⴰⵀ ⵉⵙⴽ ⵍⵍⵉ ⵖ ⵉⵍⵍⴰ ⵍⴱⴰⵕⵓⴷ, ⵉⵇⵍⵍⴷ ⵙⵔⵙ ⵉ ⵓⵢⴷⵉ ⵏⵏⵙ. ⴰⵔ ⴰⵙ ⵉⵜⵜⵉⵏⵉ: " ⴰⵢⵢ, ⴰⵕⴰ ⵜⵜⵍⵃⵉⵇ, ⵏⵖ ⵜⵏ ⵜⵓⵜⵜ ⴽⵉⵢⵢ ⵏⵉⵜ! " ⵡⴰⵏⵏ ⴷ ⵡⴰⵏⵏ ⴰⵔ ⴰⵙⵏ ⵜⵜⵉⵏⵉⵏ: " ⵉⵅⵚⵚⴰ ⵜ ⵍⵄⵇⵇⵍ! " ⵙⵉⴷⵉ ⴱⵓ ⵉⵄⵣⵣⴰ, ⴰⵄⵙⵙⴰⵙ ⵏ ⴳⵓⵔⵣⴰ ⵉⵍⵍⴰ ⵖ ⵓⴷⵔⴰⵔ ⵏ ⴳⵓⵔⵣⴰ ⵣⵉⴽⴽ ⵣⵣⵎⴰⵏ. ⵖ ⵍⵃⴰⵢⴰⵜ ⵏⵏⵙ ⴰⵔ ⴳⵉⵙ ⵉⵜⵜⵄⴱⴰⴷ. ⴰⵔ ⵜⵜⵉⵏⵉⵏ ⴰⵢⵜ ⵜⵎⴰⵣⵉⵔⵜ ⵍⵍⵉ ⵏⴳⵔⴰⵜⵙⵏ: " ⵉⵍⵍⴰ ⵢⴰⵏ ⵍⵅⵍⵇ ⵖ ⵓⴷⵔⴰⵔ ⵏ ⴳⵓⵔⵣⴰ, ⵓⵔ ⵏⵙⵙⵉⵏ ⵎⴰ ⵓⴽⴰⵏ ⵉⵜⵜⵏⴰⵡⴰⵍ ⴳⵉⵙ! ⵉⵔⴰ ⴰⴷ ⴰⵏⵖ ⵉⵜⵜⴰⴽⵯⵔ ⵓⵍⵍⵉ ⵏⵏⵖ! ⵉⵎⵉⵍ ⵙⵙⵢⵉⴷ ⵍⵍⵉ ⵉⵄⵍⵎ ⴼ ⵖⵓⵏⵛⴽ ⵍⵍⵉ ⵏⵏⴰⵏ ⵍⵊⵎⴰⵄⵜ ⵍⵍⵉ. ⵢⴰⵏ ⵡⴰⵙⵙ ⵉⴼⴼⵓⵖ ⴷ ⵙ ⵢⴰⵏ ⵓⵎⴽⵙⴰ, ⵉⵏⵏⴰ ⴰⵙ: " ⵜⵏⵏⴰⵎ ⵖ ⵍⵎⵓⴹⵄ ⵏⴽⴽ ⴰⵎⵅⵅⴰⵔ ⴰⴷ ⴳⵉⵖ, ⵀⴰⵜⵉ ⵏⴽⴽ ⴰⵄⵙⵙⴰⵙ ⵏ ⴳⵓⵔⵣⴰ ⴰⴷ ⴳⵉⵖ. ⵓⵍⵍⵉ ⵏⵏⴰ ⴳⵉⵙ ⵉⵜⵜⴽⵙⴰⵏ, ⵓⵔ ⴰⵔ ⵜⵏⵜ ⵉⵜⵜⴰⵖ ⵍⴰⵥ, ⵡⴰⵅⵅⴰ ⵜⵍⵍⴰ ⵜⴰⵖⴰⵔⵜ, ⵓⵔ ⴽⵚⵓⴹⵏⵜ ⵃⵜⵜⴰ ⵓⵛⵛⵏ, ⵡⴰⵅⵅⴰ ⵏⵙⴰⵏⵜ ⵖ ⵍⵅⵍⴰ. ⵉⵃⴹⴰ ⵜⵏⵜ ⵕⴱⴱⵉ! " ⵍⵍⵉⵖ ⵉⵎⵎⵓⵜ ⵙⵙⵢⵉⴷ ⵍⵍⵉ, ⴼⵜⴰⵏ ⵍⵊⵎⴰⵄⵜ, ⵎⴹⵍⵏ ⵜ ⵖ ⵍⵎⵃⴰⵍ ⵍⵍⵉ ⵖ ⵉⵜⵜⵄⴱⴰⴷ. ⴽⵔⴰⵢⴳⴰⵜ ⵉⵅⴼ ⵏ ⵓⵙⴳⴳⴰⵙ ⴰⵔ ⴳⵉⵙ ⵙⴽⴰⵔⵏ ⴰⵎⵏⵓⴳⴳⴰⵔ. ⵉⴹ ⵏ ⵜⵓⵥⵥⵓⵎⵜ ⵏ ⵙⵙⵎⴰⵢⵎ, ⴰⵔ ⵜⵜⴰⵡⵉⵏ ⴽⵓⵍⵍⵓ ⵓⵍⵍⵉ ⵏⵏⵙⵏ. ⵡⴰⵏⵏⴰ ⵏⵏ ⵓⴽⴰⵏ ⵉⵇⵔⵔⴱⵏ ⵙⵙⵢⵉⴷ ⵍⵍⵉ, ⵢⴰⵎⵥ ⵢⴰⵏ ⵉⵅⴼ ⵏ ⵓⵍⵍⵉ, ⵉⵖⵔⵙ ⴰⵙ. ⴰⵣⵣⵍⵏⵜ ⵡⵓⵍⵍⵉ ⵏⵏⵙ, ⴰⵔ ⵜⵜⴷⵡⵡⴰⵕⵏⵜ, ⴰⵔ ⵜⵏⵜ ⵙⵃⵢⵢⴰⴷⵏ ⵍⵊⵎⴰⵄⵜ ⵖⵉⵔ ⵙ ⵓⴽⵓⵕⴰⵢ. ⵖⵎⴽⴰⵏⵏ ⵓⵍⴰ ⴽⵓⵍⵍⵓ ⵓⵍⵍⵉ ⵏⵏⴰ ⵏⵏ ⵓⵛⴽⴰⵏⵉⵏ, ⴰ ⴽⵓⵍⵍⵓ ⵙⴽⵔⵏ ⵖⵎⴽ ⴰⵏⵏ. ⴰⵣⵓⵏ ⵎⴷⴷⵏ ⵜⵉⵖⵔⵙⵉⵡⵉⵏ ⵍⵍⵉ, ⴳⵏ ⵉⵏⵏ ⵜⵉⴽⴰⵏⵉⵡⵉⵏ ⵏ ⵜⴼⵉⵢⵉ, ⴰⵔ ⵙⵙⵡⴰⵏ ⵙⴽⵙⵓ, ⴰⵔ ⴽⵓⵍⵍⵓ ⵛⵜⵜⴰⵏ ⵎⴷⴷⵏ ⵏⵏⴰ ⵏⵏ ⵢⵓⵛⴽⴰⵏ ⵙ ⵓⵎⵏⵓⴳⴳⴰⵔ. ⵏⵙⴰⵏ ⴼ ⵓⵃⵡⴰⵛ. ⵍⵍⵉ ⴷ ⵓⵙⴽⴽⴰ, ⴽⵔⴰⵢⴳⴰⵜ ⵢⴰⵏ ⵉⵍⴽⵎ ⵜⴰⵡⵡⵓⵔⵉ ⵏⵏⵙ. ⵢⴰⵏ ⵓⴳⵯⵔⵔⴰⵎ ⵉⵍⵍⴰ ⵖ ⵡⴰⵥⵥⴰⴹⵏ ⵢⴰⵏ ⵏ ⵓⴳⵯⵔⵔⴰⵎ ⵉⵍⵍⴰ ⵖ ⵡⴰⵥⵥⴰⴹⵏ, ⴷⴷⵛⵕ ⵏⵏⵙ ⵉⵙⵎ ⵏⵏⵙ ⵜⴰⴷⴷⴰⵔⵜ. ⴰⴳⵯⵔⵔⴰⵎ ⵉⵙⵎ ⵏⵏⵙ ⵙⵉⴷⵉ ⴱⵔⴰⵀⵉⵎ ⵓ ⵏⵚⴰⵔ. ⵉⴳⴰ ⵓⵍⵍⵉ ⵏⵏⵙ ⵖ ⵢⴰⵏ ⵍⵎⵓⴹⵄ ⵖ ⵉⵙⴽⵯⵜⴰⵏ, ⵉⵙⵎ ⵏ ⵍⵎⵓⴹⵄ ⵍⵍⵉ ⴰⵇⵇⵔⴰⵛ. ⵉⵖⵉ ⵢⴰⵏ ⵓⵄⵢⵢⴰⵍ, ⵉⵙⵎ ⵏⵏⵙ ⵙⵉⴷⵉ ⵃⵎⴰⴷ ⵓ ⴱⵔⴰⵀⵉⵎ. ⵓⵍⴰ ⵏⵜⵜⴰ ⴰⴳⵯⵔⵔⴰⵎ ⴰⴷ ⵉⴳⴰ. ⵓⵔ ⵉⵙⵙⵉⵏ ⵃⵜⵜⴰ ⵢⴰⵏ ⵉⵙ ⴳⵉⵙ ⵜⵍⵍⴰ ⴽⵔⴰ ⵏ ⵍⴱⴰⵕⴰⴽⴰ. ⵏⵜⵜⴰ ⵍⵎⵓⴹⵄ ⵏⵏⵙ ⵜⵉⵣⵉ ⵣⴳⴳⵯⴰⵖⵜ ⵖ ⵡⴰⵥⵥⴰⴹⵏ ⵏⵉⵜ. ⵢⴰⵏ ⵡⴰⵙⵙ ⵏ ⵍⵄⵉⴷ ⵏ ⵜⴼⴰⵙⴽⴰ, ⵉⵖⵍⵉ ⵓⴳⵯⵔⵔⴰⵎ ⵍⵍⵉ ⵙ ⵡⴰⵥⵥⴰⴹⵏ, ⴰⴷ ⵉⵥⵕ ⵜⴰⵔⵡⴰ ⵏⵏⵙ ⵚⴱⴰⵃ ⵏ ⵍⵄⵉⴷ. ⵉⴷⴷⵓ ⵙ ⴷⴰⵔ ⵙⵉⴷⵉ ⴱⵔⴰⵀⵉⵎ ⵓ ⵏⴰⵚⵔ ⴰⴷ ⴰⵙ ⵉⵏⵏⴰ: " ⵎⴱⴰⵔⴽ ⵍⵄⵉⴷ! " ⵉⵚⴱⴱⵃ ⵓⴽⴰⵏ ⴼⵍⵍⴰⵙ. ⵓⵔ ⵉⵔⵉ ⴰⴷ ⵉⴼⵜⵓ ⵙ ⴷⴰⵔ ⵡⵓⵍⵍⵉ ⵍⵍⵉ ⵉⴽⵙⴰ. ⵉⵏⵏⴰ ⴰⵙ ⵙⵉⴷⵉ ⴱⵔⴰⵀⵉⵎ ⵓ ⵏⴰⵚⵔ: " ⵣⴰⵢⴷ, ⴰ ⵃⵎⴰⴷ ⵓ ⴱⵔⴰⵀⵉⵎ, ⴰⴳⴳⵯ ⵏⵏ ⵙ ⵓⵍⵍⵉ ⴷⴰ ⵜⴽⵙⴰⵜ! " ⵉⴷⴷⵓ, ⵢⴰⴼ ⵏⵏ ⵓⵍⵍⵉ ⴰⵔ ⴽⵓⵍⵍⵓ ⵛⵜⵜⴰⵏⵜ ⵉⵔⴷⵏ ⴷ ⵍⵃⵏⵏⴰ. ⵉⵡⵔⵔⵉ ⵙ ⵡⴰⵥⵥⴰⴹⵏ, ⵉⴼⵜⵓ ⵙⵉⴷⵉ ⴱⵔⴰⵀⵉⵎ ⵏ ⵓⵏⴰⵚⵔ. ⵉⵏⵏⴰ ⴰⵙ: " ⵎⴰⴷ ⵏⴰⵡⵍⵏⵜ? " ⵉⵏⵏⴰ ⴰⵙ: " ⴰⵔ ⵛⵜⵜⴰⵏⵜ ⵉⵔⴷⵏ ⴷ ⵍⵃⵏⵏⴰ ". ⴰⴳⴳⵯⵔⵔⴰⵎ ⵍⵍⵉ ⵉⴽⴽⴰ ⴷ ⴰⵇⵇⵔⴰⵙ ⵣⵓⵏ ⴷ ⵉⴽⴽⴰ ⵖⵉⵔ ⵉⵎⵉ ⵏ ⵜⴳⵎⵎⵉ. ⵓⵔ ⵉⵔⵉ ⴷⴰⵖ ⴰⴷ ⵉⴼⴼⵓⵖ. ⵉⵏⵏⴰ ⴰⵙ ⵙⵉⴷⵉ ⴱⵔⴰⵀⵉⵎ ⵓⵏⵚⴰⵔ: " ⵣⴰⵢⴷ, ⴰ ⵃⵎⴰⴷ ⵓ ⴱⵔⴰⵀⵉⵎ! ⴰⴳⴳⵯ ⵏⵏ ⵙ ⵜⴼⴰⵔⵏⵓⵜ ⵉⵙ ⵜⵃⵎⴰ, ⴰⴷ ⵏⴰⵡⵉ ⴰⵖⵔⵓⵎ ⴰⴷ ⵜ ⵏⵙⵙⵏⵓ. " ⵉⴼⴼⵓⵖ ⴷⴰⵖ ⵙⵉⴷⵉ ⵄⵎⴰⴷ ⵓ ⴱⵔⴰⵀⵉⵎ. ⵉⴽⴽⴰ ⴷⴰⵖ ⵜⴰⴼⴰⵔⵏⵓⵜ ⵣⵓⵏ ⴷ ⵉⵖ ⵉⴽⴽⴰ ⵖⵉⵔ ⵉⵎⵉ ⵏ ⵜⴳⵎⵎⵉ. ⵉⵏⵏⴰ ⴰⵙ ⴷⴰⵖ ⵉ ⵙⵉⴷⵉ ⴱⵔⴰⵀⵉⵎ ⵓ ⵏⴰⵚⵔ: " ⵜⵃⵎⴰ ⵜⴼⴰⵔⵏⵓⵜ, ⴰ ⵙⵉⴷⵉ! " ⵙⵉⴷⵉ ⴱⵔⴰⵀⵉⵎ ⵓ ⵏⴰⵚⵔ ⵟⵟⵢⵔ ⴰⵙ, ⴰⵛⴽⵓ ⴽⵓⵍⵍⵓ ⵎⴰⵏⵉ ⵙ ⵜ ⵢⵓⵣⵏ, ⴰⵔ ⵜ ⵉⴷ ⵉⵜⵜⴽⴽⴰ, ⵉⵃⴰⵕⵕⵓ ⴷ. ⵉⵏⵏⴰ ⴰⵙ: " ⵣⴰⵢⴷ, ⴽⵛⵎ ⵜⵜ! " ⵉⴷⴷⵓ ⵙⵉⴷⵉ ⴱⵔⴰⵀⵉⵎ ⵓ ⴱⵔⴰⵀⵉⵎ, ⵉⴽⵛⵎ ⵙ ⵜⴼⴰⵔⵏⵓⵜ ⵍⵍⵉ. ⵉⴳⴳⴰⵡⵔ ⵖ ⵢⴰⵜ ⵜⵙⴳⴰ, ⵜⵉⵍⵉ ⵍⵄⴼⵉⵢⵜ ⵖ ⵜⵙⴳⴰ ⵢⴰⴹⵏⵉⵏ, ⵓⵔ ⵉⵙⵙⵉⵏ ⵃⵜⵜⴰ ⵢⴰⵏ ⵎⴰⵏⵉ ⵉⴽⴽⴰ. ⵉⵡⵉⵏⵜ ⵓⴽⴰⵏ ⵜⵎⵖⴰⵔⵉⵏ ⴰⵖⵔⵓⵎ ⴰⴷ ⵜ ⵙⵙⵏⵓⵏⵜ ⵖ ⵜⴼⴰⵔⵏⵓⵜ ⵍⵍⵉ. ⵓⴼⴰⵏⵜ ⵙⵉⴷⵉ ⵃⵎⴰⴷ ⵓ ⴱⵔⴰⵀⵉⵎ, ⵉⵍⵍⴰ ⵓⴽⴰⵏ ⵖ ⵢⴰⵜ ⵜⵙⴳⴰ, ⵜⵉⵍⵉ ⵍⵄⴼⵉⵢⵜ ⵖ ⵢⴰⵜ ⵜⵙⴳⴰ ⵢⴰⴹⵏⵉⵏ. ⵜⴷⴷⵓ ⵢⴰⵜ ⵏ ⵜⵎⵖⴰⵔⵜ ⵙ ⴷⴰⵔ ⵙⵉⴷⵉ ⴱⵔⴰⵀⵉⵎ ⵓ ⵏⴰⵚⵔ, ⵜⵏⵏⴰ ⴰⵙ: " ⴰ ⵙⵉⴷⵉ ⵏⵓⴼⴰ ⵏⵏ ⵓⴽⴰⵏ ⵙⵉⴷⵉ ⴱⵔⴰⵀⵉⵎ ⵖ ⵢⴰⵜ ⵜⵙⴳⴰ ⵏ ⵜⴼⴰⵔⵏⵓⵜ ⴷ ⵍⵄⴼⵉⵢⵜ ⴷ ⵢⴰⵜ ⵏ ⵜⵙⴳⴰ. " ⵉⵏⵏⴰ ⴰⵙ: " ⵣⴰⵢⴷ, ⵉⵏⵉ ⴰⵙ ⴰⴷ ⴷ ⵢⴰⵛⴽ ⵙ ⴷⴰⵔⵉ. " ⵜⴷⴷⵓ ⵜⵎⵖⴰⵔⵜ ⵍⵍⵉ, ⵜⵏⵏⴰ ⴰⵙ: " ⵙⴰⴷⵎⵔ ⵉ ⵙⵉⴷⵉ ⴱⵔⴰⵀⵉⵎ ⵏ ⵏⴰⵚⵔ! " ⵉⴷⴷⵓ ⵙ ⴷⴰⵔ ⵙⵉⴷⵉ ⴱⵔⴰⵀⵉⵎ ⵓⵏⵚⴰⵔ. ⵉⵏⵏⴰ ⴰⵙ: " ⵎⴰⵅⵅ ⴰⵍⵍⵉⵖ ⵜⴽⵛⵎⴷ ⵙ ⵜⴼⴰⵔⵏⵓⵜ? " ⵉⵏⵏⴰ ⴰⵙ: " ⵜⵏⵏⵉⴷ ⵉⵢⵉ ⵜ " ⵉⵏⵏⴰ ⴰⵙ: " ⴽⵓⵍⵍⵓ ⵎⴰⴷ ⴰⴽ ⵏⵏⵉⵖ, ⵜⵙⴽⵔ ⵜⵜ? " ⵉⵏⵏⴰ ⴰⵙ: " ⵉⵢⵢⵀ ⴰⵛⴽⵓ ⵜⴳⵉⴷ ⵙⵉⴷⵉ. ⵉⴼⴹⴹⵍ ⴽ ⵙⵉⴷⵉ ⵕⴱⴱⵉ ⴼⵍⵍⴰ. " ⵉⵏⵏⴰ ⴰⵙ ⵙⵉⴷⵉ ⴱⵔⴰⵀⵉⵎ ⵓⵏⵚⴰⵔ: " ⵉⵙ ⵜⵙⵙⵏⴷ ⴰ ⵃⵎⴰⴷ ⵓ ⴱⵔⴰⵀⵉⵎ, ⵎⴰ ⵔⴰ ⵜⵙⴽⵔⴷ? ⵏⴽⴽ ⵏⵖⴷ ⴽⵉⵢⵢ ⵖ ⵜⵎⴰⵣⵉⵔⵜ ⴰⴷ. " ⵉⵏⵏⴰ ⴰⵙ ⵙⵉⴷⵉ ⵃⵎⴰⴷ ⵓⴱⵔⴰⵀⵉⵎ: " ⵓⵀⵓ, ⴰ ⵙⵉⴷⵉ, ⴳⴳⴰⵡⵔ ⵖ ⵣⵣⴰⵡⵉⵜ ⵏⵏⴽ, ⵏⴽⴽⵉⵏ ⴰⴷ ⵉⵔⴰⵏ ⴰⴷ ⵉⴼⴼⵓⵖ " ⵉⵏⵏⴰ ⴰⵙ ⵙⵉⴷⵉ ⴱⵔⴰⵀⵉⵎ ⵓⵏⵚⴰⵔ: " ⴰⴽⵯⵉ ⵙ ⵜⵉⵣⵉ ⵣⴳⴳⵯⴰⵖⵜ, ⴼⴽⵉⵖ ⴰⴽ ⵎⵏⴰⵚⴼ ⵏ ⵎⴷⴷⵏ ⵍⵍⵉ ⵉⵢⵉ ⵜⵜⵥⵓⵕⵏⵉⵏ " ⵉⴼⴼⵓⵖ ⵙⵉⴷⵉ ⵃⵎⴰⴷ ⵓ ⴱⵔⴰⵀⵉⵎ, ⵉⴽⴽⴰ ⵓⴽⴰⵏ ⴷⴷⵓ ⵣⵣⴰⵡⵉⵜ ⵏ ⵜⴰⴷⴷⴰⵔⵜ, ⵜⵏⴷⵓⴷⵉ ⵣⵣⴰⵡⵉⵜ, ⵜⵔⴰ ⴰ ⴷⵉⵙ ⵜⵎⵓⵏ, ⵉⵖⵔ ⵉ ⵙⵉⴷⵉ ⴱⵔⴰⵀⵉⵎ ⵓⵏⵚⴰⵔ. ⵉⵏⵏⴰ ⴰⵙ: " ⴰ ⵃⵎⴰⴷ ⵓ ⴱⵔⴰⵀⵉⵎ, ⵏⴹⴰⵍⴱ ⴰⴽ ⴰ ⵜⴰⵡⵉⴷ ⵍⵃⵇⵇ ⵏⵏⴽ, ⵜⴼⵍⴷ ⴰⵖ ⵡⵉⵏⵏⵖ. " ⵢⵓⵜ ⵓⴽⴰⵏ ⵙⵉⴷⵉ ⵃⵎⴰⴷ ⵓ ⴱⵔⴰⵀⵉⵎ ⵣⵣⴰⵡⵉⵜ ⵍⵍⵉ ⵙ ⵜⴽⵓⵕⴰⵢⵜ ⵏⵏⵙ. ⵉⵏⵏⴰ ⴰⵙ: " ⴳⴳⴰⵡⵔ, ⴰ ⵣⵣⴰⵡⵉⵜ ⵖ ⵍⵎⴰⴽⴰⵏ ⵏⵏⵎ! " ⵉⴷⴷⵓ, ⵢⴰⴽⵯⵉ ⵙ ⵜⵉⵣⵉ ⵣⴳⴳⵯⴰⵖⵜ, ⵉⴱⵏⵓ ⵣⵣⴰⵡⵉⵜ ⵏⵏⵙ. ⴰⵔ ⵜ ⵜⵜⵥⵓⵕⵏ ⵎⴷⴷⵏ. ⵍⵇⵇⵉⵚⵜ ⵏ ⵡⵓⵛⵛⵏ ⴷ ⵢⴰⵜ ⵜⵀⵔⵓⵢⵜ ⴷ ⵢⴰⵏ ⴱⵓⵎⵃⴰⵏⴷ ( ⵍⵓⵇⵇⵜ ⵍⵍⵉ ⵖ ⴰⵔ ⴽⵓⵍⵍⵓ ⵉⵙⴰⵡⴰⵍ ⵎⴰⴷ ⵉⵅⵍⵇ ⵕⴱⴱⵉ ) ⵉⵣⴷⵖ ⵡⵓⵛⵛⵏ ⴰⵏⵏ ⵖ ⵢⴰⵜ ⵜⴰⴳⴰⵏⵜ. ⵍⵓⵇⵇⵜ ⵏⵏⴰ ⴷ ⵓⵛⴽⴰⵏⵜ ⵡⵓⵍⵍⵉ ⵙ ⵜⴰⴳⴰⵏⵜ ⵍⵍⵉ, ⴰⵔ ⵉⵛⵜⵜⴰ ⵉⵍⵇⵇⴰⵖⵏ ⵏ ⵡⵓⵍⵍⵉ ⵍⵍⵉ ⵉⵜⵜⵉⴷⵓⵏ ⵙ ⵜⴰⴳⴰⵏⵜ ⴰⵏⵏ ⵍⵍⵉ ⵖ ⵉⵣⴷⵖ ⵡⵓⵛⵛⵏ ⴰⵏⵏ. ⵢⴰⵏ ⵡⴰⵙⵙ ⵜⴷⴷⴰ ⵢⴰⵜ ⵜⵀⵔⵓⵢⵜ ⵙ ⴷⴰⵔ ⴱⵓⵎⵃⴰⵏⴷ. ⵜⵏⵏⴰ ⴰⵙ: " ⴰⵡⴷⴷⵉ ⴰ ⵄⵎⵎⵉ ⵎⵃⵏⴷ, ⵔⵉⵖ ⴰⴷ ⴰⵛⴽⴽⴰⵖ ⴼⵍⵍⴰⴽ. " ⵉⵏⵏⴰ ⴰⵙ ⴱⵓⵎⵃⵏⴷ: " ⵄⴰⵡⴷ ⴰⵡⴰⵍ ⵏⵏⵎ ⴰⴷ ⵜⵏ ⴼⵀⵎⵖ " ⵜⵏⵏⴰ ⴰⵙ: " ⴱⴰⵕⴰⴽⴰ ⵍⵍⴰⵀⵓ ⴼⵉⴽ. ⵢⴰⵏ ⵡⵓⵛⵛⵏ ⵉⵣⴷⵖ ⵖ ⵜⴰⴳⴰⵏⵜ ⵍⵍⵉ ⵖ ⵏⵛⵜⵜⴰ ⵉⵎⵉⴽⴽ, ⵏⴽⴽⵯⵏⵉ ⴷ ⵜⴰⵔⵡⴰ ⵏⵏⵖ. ⵉⵎⵉⵍ, ⵓⵛⵛⵏ ⴰⵏⵏ ⴰⵔ ⵉⵛⵜⵜⴰ ⵜⴰⵔⵡⴰ ⵏⵏⵖ! " ⵉⵏⵏⴰ ⴰⵙ ⴱⵓⵎⵃⵏⴷ: " ⵉⵙ ⴷⴰⵔⵓⵏ ⵉⵍⵍⴰ ⵓⵚⴽⴰⵢ? " ⵜⵏⵏⴰ ⴰⵙ: " ⵉⵍⵍⴰ ". ⵉⵏⵏⴰ ⴰⵙ ⴱⵓⵎⵃⵏⴷ: " ⴰⵡⵉ ⵜ ⵉⴷ, ⴰⴷ ⴷ ⵜⴰⵡⵉⴷ ⵢⴰⵏ ⵉⵍⵎ ⵏ ⵜⵀⵔⵓⵢⵜ ⴰⴷ ⵉⵍⴰⵏ ⵜⵉⴼⵏⵣⴰ ⵏⵏⵙ ⵓⵍⴰ ⴰⵅⵙⴰⵙ ⵏⵏⵙ. " ⵜⴷⴷⴰ, ⵜⴰⵡⵉ ⴰⵙ ⵜⵏ ⴷ. ⵉⵖⵉ ⴱⵓⵎⵃⵏⴷ ⵓⵚⴽⴰⵢ, ⵉⵙⵙⵍⵙ ⴰⵙ ⵉⵍⵎ, ⵉⵙⵙⴽⵛⵎ ⵜⵉⴼⵏⵣⴰ ⵏⵏⵙ ⵖ ⵜⵉⵏ ⵜⵀⵔⵓⵢⵜ ⵓⵍⴰ ⴰⵅⵙⴰⵙ ⵏⵏⵙ. ⵉⵏⵏⴰ ⴰⵙ ⴱⵓⵎⵃⴰⵏⴷ ⵉ ⵡⵓⵚⴽⴰⵢ ⵍⵍⵉ: " ⵣⴰⵢⴷ ⵙ ⵜⴰⴳⴰⵏⵜ ⴰⵏⵏ, ⴰⴷ ⵓⴽⴰⵏ ⴼⵍⵍⴰⴽ ⵢⴰⴽⵯⵉ ⵡⵓⵛⵛⵏ ⴰⵏⵏ, ⵙⴽⵔ ⵉⵅⴼ ⵏⵏⴽ ⵣⵓⵏ ⴷ ⵜⴰⵀⵔⵓⵢⵜ, ⵡⴰⵍⴰⵢⵏⵏⵉ ⴰⴷ ⵜ ⵓⵔ ⵜⵏⵖⴷ, ⴰⴷ ⵜ ⵜⵎⵔⵔⴷ ⵜ " ⵢⴰⴽⵯⵉ ⴷ ⵓⴽⴰⵏ ⵓⵛⵛⵏ ⵍⵍⵉ, ⵉⵚⵓⴹ ⴰⵙ ⵖ ⵉⵎⵣⴳⴰⵏ ⵏⵏⵙ, ⵉⵥⵥⵓ ⴳⵉⵙ ⵣⵓⵏ ⴷ ⵜⴰⵀⵔⵓⵢⵜ. ⴰⵔ ⵜ ⵉⴽⴽⴰⵜ ⵣⵣⵖ ⵜⵉⵖⵕⴷⵉⵏ, ⵉⵣⵉⴷ ⵙ ⵍⴳⵯⴷⴷⴰⵎ, ⵉⴱⵕⵕⵎ ⴷⴰⵖ ⵙ ⵜⵖⵔⴷⵉⵏ ⵏⵏⵙ. ⴰⵔ ⵜ ⵓⴽⴰⵏ ⵉⴽⴽⴰⵜ, ⴰⵍⵍⵉⵖ ⵉⵕⵥⵎ ⵉ ⵓⵎⴰⵣⵉⵔ ⵏⵏⵙ. ⵉⵏⵏⴰ ⴰⵙ ⵓⵛⵛⵏ: " ⴰⵡⴷⴷⵉ, ⴰ ⵜⴰⵀⵔⵓⵢⵜ ⴰⴷ ⵜⵎⵔⵔⴷ ⵜ ⵉⵢⵉ, ⵓⵔ ⵜⴳⵉⵜ ⵣⵓⵏ ⴷ ⵜⵉⵀⵔⴰⵢ ⵍⵍⵉ ⴽⵓⵍⵍⵓ ⵛⵛⵉⵖ ⵖⴰⵢⴷ ⵉⵣⵔⵉⵏ! " ⵉⵏⵏⴰ ⴰⵙ: " ⵔⵉⵖ ⴰⴷ ⴷⵉⴽ ⵜⵜⵍⵄⴰⴱⵖ ⵓⴽⴰⵏ! " ⵉⵏⵏⴰ ⴰⵙ ⵓⵛⵛⵏ: " ⴰⵡⴷⴷⵉ, ⵍⵍⵄⴱ ⴷ ⵓⵎⴰⵣⵉⵔ ⵍⵍⵉ ⴳⵉⴳⵉ ⵉⴼⴼⵓⵖⵏ! " ⵖ ⵍⵓⵇⵇⵜ ⴰⵏⵏ ⵉⵍⵎⵎⴰ ⵢⵓⵜ ⵜ ⵓⵚⴽⴰⵢ ⵍⵍⵉ, ⵉⵍⴷⵉ ⴷ ⴰⴷⴰⵏ ⵏⵏⵙ. ⵍⵇⵇⵉⵚⵜ ⵏ ⵢⴰⵏ ⵍⵅⵍⵇ, ⵉⴼⵜⴰ ⴰⴷ ⵉⵙⵙⵉⵔⴷ ⵍⵃⵡⴰⵢⵊ ⵉⴼⵜⴰ ⵢⴰⵏ ⵍⵅⵍⵇ ⴰ ⵉⵙⵙⵉⵔⴷ ⵍⵃⵡⴰⵢⵊ ⵏⵏⵙ ⵖ ⵢⴰⵏ ⵍⵄⵉⵏ. ⵢⴰⴼ ⵏⵏ ⵍⵊⵎⴰⵄⵜ ⵏ ⵍⵎⵓⴹⵄ ⵍⵍⵉ ⵓⵔ ⴰⵔ ⵜⵜⵥⴰⵍⵍⴰⵏ. ⵉⵏⵏⴰ ⴰⵙⵏ: " ⴰⵡⴷⴷⵉ, ⵎⴰⵅ ⴰⵍⵍⵉⵖ ⴰⵔ ⵓⵔ ⵜⵜⵥⴰⵍⵍⴰⵎ? ⵡⴰⵏⵏⴰ ⵓⵔ ⵉⵜⵜⵥⴰⵍⵍⴰⵏ, ⵡⴰⵏⵏⴰ ⵓⵔ ⵉⵜⵜⴰⵥⵓⵎⵏ, ⵓⵔ ⵉⴳⵉ ⴰⵎⵓⵙⵍⵎ! " ⵏⵏⴰⵏ ⴰⵙ: " ⵓⵔ ⵏⵙⵙⵉⵏ ⵎⴰⵎⵏⴽ ⴰⵙ ⵏⵜⵜⵥⴰⵍⵍⴰ. " ⵉⵏⵏⴰ ⴰⵙⵏ: " ⴰⴷ ⴰⵡⵏ ⵎⵍⵖ ⵎⴰⵎⵏⴽ " ⵏⵏⴰⵏ ⴰⵙ: " ⵡⴰⵅⵅⴰ! " ⵉⵏⵏⴰ ⴰⵙⵏ " ⴽⵔⴰⵢⴳⴰⵜ ⵢⴰⵏ ⵢⴰⵡⵉ ⴷ ⵢⴰⵜ ⵜⵍⵍⵓⵃⵜ " ⴰⵡⵉⵏ ⵜⵏⵜ ⵉⴷ ⴽⵓⵍⵍⵓ. ⵢⴰⵔⴰ ⴰⵙⵏ ⵎⴰ ⵙ ⴰⵔ ⵜⵜⵥⴰⵍⵍⴰⵏ. ⴰⵔ ⴰⵇⵇⵔⴰⵏ ⴰⵍⵍⵉⵖ ⵙⵙⵏⵏ ⵍⴱⴰⵕⴰⴽⴰ ⵍⵍⵉ ⴰⵙⵏ ⵉⵎⵍⴰ. ⵉⵏⵏⴰ ⴰⵙ,: " ⵖⵉⴽⴽⴰⴷ ⵜⵍⴽⵎ ⵜⵡⴰⵍⴰ ⵏ ⵍⴼⴰⵕⴰⵢⴹ ⵏ ⵍⵓⴹⵓ! " ⵏⵏⴰⵏ ⴰⵙ: " ⵡⴰⵅⵅⴰ " ⴰⵔ ⴰⵙⵏ ⵉⵎⵎⴰⵍ ⵎⴰⵎⵏⴽ ⴰⴷ ⵜⵜⵓⴹⴹⴰⵏ. ⴰⵍⵍⵉⵖ ⵍⴽⵎⵏ ⵉⴹⴰⵕⵕⵏ. ⵏⵏⴰⵏ ⴰⵙ: " ⴰⵡⴷⴷⵉ ⵎⵇⵇⵏⵏⴰ ⵏ ⵉⴹⴰⵕⵕⵏ, ⵓⵔ ⵉⵎⵎⴽⵉⵏ ⴰⴷ ⵜⵏ ⵏⴽⴽⵙ! " ⵍⵅⴰⵍⴰⵢⵇ ⵍⵍⵉ ⴰⵔ ⵜⵜⴰⵙⵉⵏ ⵜⵉⵎⵙⵉⵍⵜ ⵏ ⵢⵉⵍⵎ ⵏ ⵓⵎⵓⴳⴰⵢ, ⵉⴼⵚⵚⵍ ⵜ ⴼ ⵍⵇⵢⴰⵙ ⵏ ⵓⴹⴰⵕ ⵏⵏⵙ, ⵉⵙⵍⵓⵍⵍⵉ ⵉⵊⵖⴰⵖⵏ ⵉⴹⴰⵕⵕⵏ ⵏⵏⵙ. ⵉⴳⴰ ⴰⵙ ⵜⵉⵎⵙⵉⵍⵜ ⵏ ⴷⴷⵓ ⵓⴹⴰⵕ ⵏⵏⵙ, ⵉⴳⵏⵓ ⵜ ⴼⵍⵍⴰⵙⵏ ⵙ ⵜⵣⴰⴽⴰⵔ ⵏ ⵜⵣⵏⵉⵔⵜ. ⵉⵏⵏⴰ ⴰⵙⵏ ⵟⵟⴰⵍⴱ ⵍⵍⵉ: " ⵖⵉⵔ ⵜⵜⵥⴰⵍⵍⴰ ⴰⵜ ⵙ ⵉⵛⴽⵯⵊⴰⴹ ⵏⵏⵓⵏ, ⵀⴰⵜⵉ ⵃⵍⴰⵏ " ⴰⵔ ⵜⵜⵥⴰⵍⵍⴰⵏ ⵍⵅⴰⵍⴰⵢⵇ ⵍⵍⵉ ⵙ ⵉⵙⴽⵯⵊⴰⴹ ⵏⵏⵙⵏ. ⴰⵔ ⴷⵉⴷⵙⵏ ⴳⴳⴰⵏⵏ. ⵉⵣⵔⵉ ⵟⵟⴰⵍⴱ ⵍⵍⵉ ⵖⴰⵢⵍⵍⵉ ⴰⵙ ⵉⵔⵣⵇ ⵔⴱⴱⵉ ⵖ ⴷⴰⵔ ⵎⴷⴷⵏ ⴰⵏⵏ. ⵉⵏⵃⴰⵙⴱ ⴷⵉⵙⵏ, ⴼⴽⴰⵏ ⴰⵙ ⵜⵉⵖⵕⴰⴷ ⵏⵏⵙ. ⵉⴼⵜⵓ ⵙ ⵜⵎⴰⵣⵉⵔⵜ ⵏⵏⵙ. ⵀⴰⵜⵉ, ⵢⵓⵛⴽⴰ ⴷ ⵢⴰⵏ ⵟⵟⴰⵍⴱ ⵢⴰⴹⵏⵉⵏ, ⵉⵙⵙⵃⴹⵕ ⵖ ⴷⴰⵔ ⵍⵅⴰⵍⴰⵢⵇ ⵍⵍⵉ. ⵉⵙⵙⵃⴹⵕ ⴷⴰⵔⵙⵏ. ⵜⵕⵓⵃ ⵜⴷⴳⴳⵯⴰⵜ, ⵍⵓⵇⵇⵜ ⵏ ⵜⴰⵥⴰⵍⵍⵉⵜ. ⵜⵜⵓⴹⴹⴰⵏ ⵍⵅⴰⵍⴰⵢⵇ ⵍⵍⵉ. ⵏⵉⵜⵜⵏⵉ ⵓⵍⴰ ⵟⵟⴰⵍⴱ ⵏⵏⵙⵏ. ⵉⴽⵛⵎ ⵏⵏ ⵙ ⵍⵎⵇⵚⵓⵕⵜ, ⴰⵔ ⵜⵏ ⵉⵜⵜⵎⵏⴰⴷ ⵟⵟⴰⵍⴱ ⵍⵍⵉ. ⴽⵛⵎⵏ ⴽⵓⵍⵍⵓ ⵙ ⵉⵛⴽⵯⵊⴰⴹ ⵏⵏⵙⵏ. ⵉⵏⵏⴰ ⴰⵙⵏ: " ⵡⴰⵀ! ⵎⴰ ⵉⴳⴰ ⵖⴰⵢⴰⴷ! ⵉⵙ ⵜⴳⴰⵎ ⵍⴱⵀⴰⵢⵎ! ⴰⵔ ⵜⵜⵥⴰⵍⵍⴰⵎ ⵙ ⵖⴰⵢⴰⴷ, ⵓⵔ ⵉⵃⵍⵉ. ⵓⵔ ⵙⵔⵙ ⵜⴰⴽⵯⵉ ⵜⵥⴰⵍⵍⵉⵜ! " ⵏⵏⴰⵏ ⴰⵙ: " ⵟⵟⴰⵍⴱ ⵍⵍⵉ ⴷⴰⵔⵏⵖ ⵉⵙⵙⵃⴹⵕⵏ ⴰⴷ ⴰⵖ ⵉⵎⵍⴰⵏ ⴰⴷ ⵙⵔⵙ ⵏⵜⵜⵥⴰⵍⵍⴰ " ⵉⵏⵏⴰ ⴰⵙⵏ: " ⵓ ⵎⴰⵏⵉ ⴰⴷ ⵉⴳⴰ? " ⵎⵍⴰⵏ ⴰⵙ ⵜⴰⵎⴰⵣⵉⵔⵜ ⵏⵏⵙ. ⵢⴰⵔⴰ ⴰⵙ ⵢⴰⵜ ⵜⴱⵔⴰⵜ, ⴰⵔ ⵜ ⵉⵏⵏ ⵉⵜⵜⵥⵉ, ⵉⵏⵏⴰ ⴰⵙ: " ⵎⴰⴷ ⵉⴳⴰ ⵖⴰⵢⴰⴷ: ⵜⵎⵍⵉⴷ ⵉ ⵍⵅⴰⵍⴰⵢⵇ ⴰⴷ, ⴰⵔ ⵜⵜⵥⴰⵍⵍⴰⵏ ⵙ ⵉⵛⴽⵯⵊⴰⴹ ⵏⵏⵙⵏ! " ⵉⵏⵏⴰ ⴰⵙ: " ⵏⴽⴽ ⵀⴰⵢⵢⵉ ⵄⵇⵇⴷⵖ ⵉⵅⴼ ⵉⵏⵓ ⴰⵍⵍⵉⵖ ⴰⵙ ⵙⵔⵙⵏ ⵜⵜⵥⴰⵍⴰⵏ. ⴽⵢⵢ ⵄⵇⵇⴷ ⵉⵅⴼ ⵏⵏⴽ: ⴽⴽⵉⵙ ⴰⵙⵏ ⵜⵏ! ". ⵉⵏⵏⴰ ⴰⵙⵏ ⵟⵟⴰⵍⴱ ⵍⵍⵉ ⴷ ⵢⵓⵛⴽⴰⵏ ⵡⵉⵙⵙ ⵙⵉⵏ: " ⴰⵡⴷⴷⵉ, ⵍⴰⴱⵓⴷⴷ ⴰ ⵜⴽⴽⵉⵙⵎ ⵍⵃⵃⵕⴰⵎ ⴰⴷ. ⵀⴰⵜⵉ ⵓⵔ ⵙⵔⵙ ⵜⵓⴽⵉ ⵜⵥⴰⵍⵍⵉⵜ. " ⵏⵏⴰⵏ ⴰⵙ: " ⴰⵡⴰⵍ ⴰⵏⵏ ⵓⵔ ⵉⵍⵍⵉ! ⵜⴰⵥⴰⵍⵍⵉⵜ ⴰⴷ ⵉⵔⴰⵏ ⴰⴷ ⴰⵖ ⵉⴽⴽⵙ ⵉⵛⴽⵯⵊⴰⴹ ⵏⵏⵖ, ⴱⵏⵏⴰⵇⵇⵚ ⵏⵏⵙ! " ⵉⵏⵏⴰ ⴰⵙⵏ ⵟⵟⴰⵍⴱ ⵍⵍⵉ: " ⵓⵍⴰ ⵏⴽⴽ ⴱⵏⵏⴰⵇⵇⵚ ⵏ ⵍⵃⴹⴰⵕ ⵏⵏⵓⵏ " ⵉⴷⴷⵓ ⵙ ⵓⴱⵔⵉⴷ ⵏⵏⵙ. ⵍⵇⵇⵉⵚⵜ ⵏ ⵢⴰⵏ ⵏ ⵓⵔⴳⴰⵣ, ⴰⵔ ⵉⵙⵙⴼⵍⵉⴷ ⵉ ⵍⵅⵍⴰⵢⵇ ⴰⵔ ⵜⵜⵉⵏⵉⵏ " ⵄⵊⵓⴱⴰ! " ⵉⴳⴳⴰⵍⵍ ⵍⵅⵍⵇ ⵍⵍⵉ ⵖⵉⵔ ⴰⴷ ⵉⵜⵜⵉⴷⵓ ⴰⵔ ⴷ ⵉⵥⵕ ⵍⵄⵊⴱ ⵙ ⵉⵅⴼ ⵏⵏⵙ. ⵢⴰⵙⵉ ⵍⵄⵡⵉⵏ ⵏⵏⵙ ⴰⵔ ⵉⵜⵜⵉⴷⵓ. ⵉⵃⴰⵡⵍ ⵓⴽⴰⵏ ⵖ ⵓⵖⴰⵔⴰⵙ, ⵙ ⵏⵏ ⵢⵓⴼⴰ ⵢⴰⵏ ⵡⴰⵙⵉⴼ ⵉⵏⴳⵉ ⵖⵉⵔ ⵙ ⵉⵥⵕⴰⵏ, ⵡⵉⴷ ⵎⵥⵥⵉⵢⵏⵉⵏ ⵡⵉⴷ ⵎⵇⵇⵓⵔⵏⵉⵏ. ⵉⵏⵏⴰ ⴰⵙ: " ⵍⵄⵊⴱ ⴰⵢⴰ " ⵉⵏⵏⴰ ⴰⵙ ⵍⵎⵍⴽ ⵏⵏⵙ: " ⵣⴰⵢⴷ ⵍⴳⵯⴷⴷⴰⵎ! " ⴰⵔ ⵉⵜⵜⵉⴷⵓ, ⵢⴰⴼ ⵏⵏ ⴷⴰⵖ ⵢⴰⵏ ⵓⴱⵏⴽⴰⵍ. ⴰⵔ ⵜ ⵉⵜⵜⵎⵏⴰⴷ ⵙ ⵡⴰⵍⵍⵏ ⵏⵏⵙ ⴰⵍⵍⵉⵖ ⴷ ⵉⴼⴼⵓⵖ ⵣⵣⵖ ⵢⴰⵜ ⵜⴰⵏⵙⴰ. ⵉⵇⵇⵕⵕⴱ ⵜ ⵉⵏⵏ. ⵓⴽⴰⵏ ⵉⵔⵡⵍ, ⵉⵔⴰ ⴰⴷ ⵉⴽⵛⵎ ⵙ ⵜⴰⵏⵙⴰ ⵍⵍⵉ, ⵓⵔ ⵙⵓⵍ ⴰⵙ ⵜⴳⵉ, ⵜⵎⵥⵥⵉⵢ ⴼⵍⵍⴰⵙ. ⵉⵏⵏⴰ " ⵍⵄⵊⵊⴱ ⴰⴷ ⵉⴳⴰ ⵖⴰⵢⴰ! ⵥⵕⵉⵖ ⵜ ⵙ ⵡⴰⵍⵍⵏ ⵉⵏⵓ ⴰⵍⵍⵉⵖ ⴷ ⵉⴼⴼⵓⵖ. ⵓⵔ ⵙⵓⵍ ⵉⵍⵍⵉ ⵎⴰⵎⵏⴽ ⴰⴷ ⵉⴽⵛⵎ! " ⵉⵏⵏⴰ ⴰⵙ ⵍⵎⵍⴽ ⵏⵏⵙ: " ⵣⴰⵢⴷ ⵍⴳⵯⴷⴷⴰⵎ! " ⴰⵔ ⵉⵜⵜⵉⴷⵓ, ⵢⴰⴼ ⵏⵏ ⴷⴰⵖ ⵢⴰⵜ ⵜⴰⵣⴰⵔⵜ, ⵜⵙⴽⵔ ⴽⵔⴰ ⵏ ⵉⴼⵔⴰⵡⵏ ⴼⵓⵍⴽⵉⵏⵉⵏ ⴷ ⵉⴽⵯⵣⴰⵔⵏ ⴼⵓⵍⴽⵉⵏⵉⵏ. ⵉⵜⵜⵔⵙ ⵢⴰⵏ ⵡⴰⵢⵍⴰⵍ ⵖ ⵓⴼⵍⵍⴰ. ⵉⵏⵏⴰ ⵍⵅⵍⵇ ⵍⵍⵉ: " ⴰⴷ ⵙⵓⵏⴼⵓⵖ ⵖ ⴷⴷⵓ ⵜⴰⵣⴰⵔⵜ ⴰⴷ ⵉⵎⵉⴽⴽ " ⵉⵇⵇⵔⵔⴱ ⵜⵜ ⵉⵏⵏ ⵓⴽⴰⵏ. ⵉⵏⴽⵔ ⵡⴰⵢⵍⴰⵍ ⵍⵍⵉ ⵖ ⵓⴼⵍⵍⴰ ⵏⵏⵙ ⵍⴰⵃ ⵉⴼⵔⴰⵡⵏ ⵓⵍⴰ ⵉⴽⵯⵣⴰⵔⵏ ⵍⵍⵉ, ⵜⴳ ⵓⴽⴰⵏ ⵖⵎⴽⵍⵍⵉ ⵜⴳⴰ ⵜⴰⵣⴰⵔⵜ ⵖ ⵍⵍⵢⴰⵍⵉ. ⵉⵏⵏⴰ: " ⵍⵄⵊⴱ ⴰⴷ ⵉⴳⴰ ⵖⴰⵢⴰ! " ⵉⵏⵏⴰ ⴰⵙ ⴷⴰⵖ ⵍⵎⵍⴽ ⵏⵏⵙ: " ⵣⴰⵢⴷ ⵍⴳⵯⴷⴷⴰⵎ! " ⴰⵔ ⵉⵜⵜⵉⴷⵓ. ⵢⴰⴼ ⵏⵏ ⴷⴰⵖ ⵙⵉⵏ ⵉⵢⵙⴰⵏ, ⵢⴰⵏ ⴳⵉⵙⵏ ⵉⵍⵍⴰ ⴷⴰⵔⵙ ⵕⴱⵄⴰ ⵍⵎⴰⴽⵍⴰⵜ ⴷ ⵡⴰⵎⴰⵏ, ⵉⵙⴽⵔⴰⴼ ⵄⴷⵍⵏⵉⵏ, ⵉⵖⵙ ⵍⵎⴰⵃⴰⵍ ⵏⵏⵙ, ⵡⴰⵍⴰⴽⵉⵏⵏ ⵉⴹⵄⴰⴼ, ⵓⵔ ⴳⵉⵙ ⵖⵉⵔ ⵉⵅⵙⴰⵏ. ⵡⵉⵙⵙ ⵙⵉⵏ ⵉⵢⵙⴰⵏ ⵓⵔ ⴷⴰⵔⵙ ⵡⴰⵍⵓ ⵎⴰ ⵉⵛⵜⵜⴰ, ⵉⵜⵜⴽⵔⴼ ⵙ ⵢⴰⵜ ⵜⵣⵉⴽⵔⵜ ⴰⴷ ⵉⵔⴽⴰⵏ, ⵡⴰⵍⴰⴽⵉⵏⵏ ⵉⵊⵊⵉ, ⵍⴰ ⵇⵓⵡⵡⴰⵜⴰ ⵉⵍⵍⴰ ⴱⵉⵍⵍⴰⵀ. ⵉⵏⵏⴰ ⵙⵙⵉⵢⴷ ⵍⵍⵉ: " ⵍⵄⵊⴱ ⴰⵢⴰⴷ! ⵡⴰⵍⵍⵉ ⴷⴰⵔⵙ ⵕⴱⵄⴰ ⵏ ⵍⵎⴰⴽⵍⴰⵜ ⴷ ⵡⴰⵎⴰⵏ ⴷ ⵍⵃⴰⵍⵜ ⵉⵄⴷⵍⵏ ⵉⴹⵄⴰⴼ! ⵡⴰⵍⵍⵉ ⵓⵔ ⴷⴰⵔⵙ ⵡⴰⵍⵓ, ⵍⵃⴰⵍⵜ ⵉⴱⵊⵔⵏ! " ⵉⵏⵏⴰ ⴰⵙ ⵍⵎⵍⴽ ⵏⵏⵙ: " ⵣⴰⵢⴷ ⵍⴳⵯⴷⴷⴰⵎ! " ⴰⵔ ⵉⵜⵜⵉⴷⵓ. ⵜⵕⵓⵃ ⴰⵙ ⵜⴷⴳⴳⵯⴰⵜ ⵖ ⵉⵎⵉ ⵏ ⵢⴰⵏ ⵍⵎⵓⴹⵄ. ⵢⴰⴼ ⵏⵏ ⴳⵉⵙ ⵢⴰⵏ ⵏ ⵓⵔⴳⴰⵣ ⵉⴳⴳⴰⵡⵔ. ⴰⵔ ⵉⵜⵜⵇⵇⵍ ⵙ ⴰⵢⵜ ⵜⴳⵎⵎⵉ ⵏⵏⵙ, ⴰⴷ ⵜ ⵉⵏⵏ ⴰⵙⵉⵏ, ⴰⵛⴽⵓ ⵉⴽⴽⴰ ⴰⴽⴽⵯ ⵜⴰⵎⴰ ⵖ ⵜⵡⵙⵙⵔⵜ. ⵉⵙⵍⵍⵎ ⴼⵍⵍⴰⵙ, ⵉⵏⵏⴰ ⴰⵙ: " ⴰ ⵙⵉⴷⵉ, ⵔⵉⵖ ⴰⴷ ⴽ ⵙⵇⵇⵙⴰⵖ ⵖ ⵢⴰⵏ ⵍⵅⵍⵇ ⴰⵔ ⴰⵙ ⵜⵜⵉⵏⵉⵏ " ⵍⵄⵊⴱ ". ⴰⵏⵏⴰ ⴰⵙ: " ⵀⴰⵜⵉ ⴱⴰⴱⴰ ⵏⵉⵜ ⴰⴷ ⵉⴳⴰ! " ⵉⵖⵔ ⴰⵙ " ⴰⵛⴽ ⴷ. " ⵉⴼⵙⵉ ⵜⴰⴽⴽⵯⵙⵜ ⵏⵏⵙ, ⵉⵙⵙⵓⵙⵙ ⴰⴳⴹⵕⵓⵕ, ⴰⵛⴽⵓ ⴰⵔ ⵉⵜⵜⵍⵄⴰⴱ ⵜⴰⴽⵓⵔⵜ ⴷ ⵉⵃⵛⵎⵉⵢⵏ. ⵜⴰⵎⴰⵔⵜ ⵏⵏⵙ ⵓⵔ ⵜⴳⴰ ⴳⵉⵙ ⵃⵜⵜⴰ ⵢⴰⵏ ⵡⴰⵏⵥⴰⴹ ⵉⵛⵉⴱⵏ, ⵙⵓⵍ ⴽⵓⵍⵍⵓ ⵜⴹⵍⴰ, ⵓⵔⵜⴰ ⵢⴰⵙ ⵉⴽⴽⵉⵙ ⵃⵜⵜⴰ ⵢⴰⵏ ⵡⴰⵅⵙ. ⵉⵏⵏⴰ ⴰⵙ: " ⴰ ⵙⵉⴷⵉ ⴹⴰⵍⴱⵖ ⴰⴽ ⴰⵏⴱⴳⵉ ⵏ ⵕⴱⴱⵉ. " ⵉⵏⵏⴰ ⴰⵙ: " ⵉⵍⵍⴰ ⴷⴰⵔⵉ ⵢⴰⵏ ⵓⵇⵇⴱⵉⵍ " ⵜⵏⵏⴰ ⴰⵙ " ⵡⴰⵅⵅⴰ, ⴰ ⵙⵉⴷⵉ! " ⴳⴳⴰⵡⵔⵏ. ⵉⵎⵉⴽⴽ ⵏ ⵜⴰⵙⵙⴰⵄⵜ ⵜⵚⵕⴼ ⴰⵙⵏ ⴰⵎⴰⵏ ⵏ ⵍⵓⴹⵓ. ⵥⵥⵓⵍⵍⵏ, ⵜⵚⵕⴼ ⴰⵙⵏ ⵉⵎⵏⵙⵉ. ⵉⴳⴰ ⵙⴰ ⵉⵔⵓⴽⵓⵜⵏ, ⴽⵔⴰⵢⴳⴰⵜ ⵢⴰⵏ ⵓⵔ ⵉⵔⵡⴰⵙ ⵖⵡⴰⵏⵏ ⴰⴹⵏⵉⵏ. ⵛⵛⴰⵏ ⵉⵎⵏⵙⵉ ⵏⵏⵙⵏ. ⵓⵔ ⵊⵊⵉ ⵙⵍⵍⴰⵏ ⵉ ⵡⴰⵡⴰⵍ ⵢⵓⴳⵔⵏ ⴳⵯⵎⴰⵙ ⵖ ⵜⴳⵎⵎⵉ ⵍⵍⵉ. ⵍⵍⵉⵖ ⴽⵎⵎⵍⵏ ⵖ ⵉⵎⵏⵙⵉ ⵍⵍⵉ, ⵉⵏⵏⴰ ⴰⵙ ⵙⵙⵉⵢⵢⵉⴷ ⵍⵍⵉ ⵏⵏ ⵢⵓⵛⴽⴰⵏ ⴰⴷ ⵉⵥⵕ ⵍⵄⵊⴱ: " ⴰ ⵙⵉⴷⵉ, ⵔⵉⵖ ⴰⴷ ⵉⵢⵉ ⵜⴼⵙⵙⵔⴷ ⴽⵔⴰ ⵏ ⵓⵎⵓⵕ ⴰⴷ ⵥⵔⵉⵖ ⵜⵏⵜ. " ⵉⵏⵏⴰ ⴰⵙ: " ⵄⴰⵡⴷ ⴰⵡⴰⵍ ⵏⵏⴽ! " ⵉⴱⴷⵓ ⴰⵙ ⵜⵉⵏ ⵡⴰⵙⵉⴼ ⵍⵍⵉ ⵉⵏⴳⵉⵏ ⵙ ⵉⵥⵕⴰⵏ, ⵉⵏⵏⴰ ⴰⵙ " ⵖⵎⴽⴰⵏⵏ ⴰ ⵉⴳⴰ ⴱⵏⴰⴷⵎ ⵉⵎⵇⵇⵓⵕⵏ ⴷ ⵡⴰⴷ ⵎⵥⵥⵉⵢⵏ. ⵓⵔ ⵙⵓⵍ ⵉⵍⵍⵉ ⵍⵓⵇⵇⵕ ⵏⴳⵔⴰⵜⵙⵏ. ⵡⴰⴷ ⵎⵥⵥⵉⵢⵏ ⵉⵃⴳⵕ ⵡⴰⴷ ⵎⵇⵇⵓⵔⵏ. ⴰⵔ ⴰⵙ ⵉⵜⵜⵉⵏⵉ: " ⴼⵙⵙ ⴽⵢⵢ! " ⵉⵏⵏⴰ ⴰⵙ: " ⵜⵉⵏ ⵓⴱⵏⴽⴰⵍ. " ⵉⵏⵏⴰ ⴰⵙ " ⴰⵡⴰⵍ ⵏ ⵍⵄⵉⴱ! ⵉⵖ ⴷ ⵉⴼⴼⵓⵖ ⴷ ⵉⵎⵉ ⵏ ⴱⵏⴰⴷⵎ, ⵓⵔ ⵙⵓⵍ ⴰ ⵉⵜⵜⵡⵔⵔⵉ! " ⵉⵏⵏⴰ ⴰⵙ: " ⵜⴰⵣⴰⵔⵜ ⵍⵍⵉ? " ⵉⵏⵏⴰ ⴰⵙ: " ⵣⵓⵏ ⴷ ⵢⴰⵜ ⵏ ⵜⵎⵖⴰⵔⵜ ⵍⵍⵉ ⵉⵜⴰⵀⵍ ⵓⵔⴳⴰⵣ ⵏⵏⵙ, ⵜⵄⵉⵛ ⵙ ⵍⵃⵍⴰⵍ. ⵍⵍⵉⵖ ⵉⵏⴽⵔ ⵟⵟⵉⵔ ⵍⵍⵉ ⵉⵍⵍⴰ ⵖ ⵓⴼⵍⵍⴰ ⵏⵏⵙ, ⵜⵇⴰⵎⴰ ⵣⵓⵏ ⴷ ⵜⴰⵎⵖⴰⵔⵜ ⵍⵍⵉ ⵓⵔ ⵉⵍⵍⵉⵏ ⵙ ⵓⵔⴳⴰⵣ, ⵜⵄⵉⵛ ⵙ ⵍⵃⵃⵕⴰⵎ. " ⵉⵏⵏⴰ ⴰⵙ: " ⵙⵉⵏ ⵉⵙⴰⵏ, ⵓⴼⵉⵖ ⵜⵏ ⴽⵔⴰⵢⴳⴰⵜ ⵢⴰⵏ ⴷ ⵍⵃⴰⵍⵜ ⵏⵏⵙ. " ⵉⵏⵏⴰ ⴰⵙ: " ⵖⵡⴰⵏⵏ ⴷⴰⵔ ⵉⵍⵍⴰ ⴽⵓⵍⵍⵓ ⵎⴰ ⵉⵛⵜⵜⴰ ⵓⵍⴰ ⵎⴰ ⵉⵙⵙⴰ, ⵉⴳⴰ ⴰⵔⵔⴰⵡ ⵏ ⵍⴰⵥ, ⵡⴰⵅⵅⴰ ⴰⵙ ⵉⴼⴽⴰ ⵕⴱⴱⵉ ⵍⵅⵉⵔ. ⵖ ⵉⵙⵉⴳⴳⵯⵔⴰ ⵏⵏⵙ ⵉⵄⵇⵇⵍ ⵓⴽⴰⵏ ⴼ ⵍⴰⵥ ⵍⵍⵉ ⵖ ⵉⵍⵓⵍ. ⵓⵔ ⵜ ⵉⵙⵙⵇⵇⵏⵄⴰ ⴽⵓⵍⵍⵓ ⵖⴰⵢⵍⵍⵉ ⵉⵜⵜⵎⵏⴰⴷ. ⵡⴰⵍⵍⵉ ⵉⵊⵊⵉⵏ ⵉⴳⴰ ⵉⵡⵉⵙ ⵏ ⵍⵅⵉⵔ, ⵉⵍⵓⵍ ⵖ ⵍⵅⵉⵔ, ⵉⵎⵇⵇⵓⵔ ⴳⵉⵙ, ⵉⵚⵕⵕⴼ ⵖ ⵚⵚⵏⴰⵢⵄ ⵄⴷⵍⵏⵉⵏ. ⵙⵙⴰⴷⵓⵏ ⴼⵍⵍⴰⵙ ⵉⵔⴳⴰⵣⵏ ⵄⴷⵍⵏⵉⵏ, ⵉⵙⵉⴳⴳⵯⵔⴰ ⵏ ⵍⴰⵎⵕ ⵏⵏⵙ ⵉⵍⵍⴰ ⵕⴱⴱⵉ, ⴰⵔ ⴷ ⵉⴽⵯⵜⵜⵉ ⵍⵅⵉⵔ ⵍⵍⵉ ⴽⵓⵍⵍⵓ ⵉⵚⵕⵕⴼ, ⵉⵛⴱⵄⴰ ⵓⵍ ⵏⵏⵙ " ⵉⵏⵏⴰ ⴰⵙ: " ⵉⵎⵎⴰ ⵢⵉⵡⴽ ⴷⴰ ⵜ ⵏⵓⴼⴰ ⵖ ⵉⵎⵉ ⵏ ⵜⴳⵎⵎⵉ. ⵉⵛⵉⴱ, ⵓⵔ ⵙⵓⵍ ⴰ ⵉⵏⴽⴽ. ⴰⵔ ⴷ ⴽⴰ ⵜⵜⴰⵙⵉⵏ ⵎⴷⴷⵏ ⴰⵔ ⵜⴰⴼⵓⴽⵜ, ⵙⵙⴽⵛⵎⵏ ⵜ ⵉⴷ ⵙ ⵜⴳⵎⵎⵉ. ⴽⵢⵢ ⴷⴰ ⵉⴳⴰⵏ ⴱⴰⴱⴰⵙ, ⵓⵔⵜⴰ ⵊⵊⵉ ⵜⵛⵉⴱⴷ ⵓⵍⴰ ⴽⴽⵉⵙⵏ ⵓⵅⵙⴰⵏ ⵏⵏⴽ, ⵙⵓⵍ ⵓⴽⴰⵏ ⵜⵚⵃⵉⴷ! " ⵉⵏⵏⴰ ⴰⵙ: " ⴹⴰⵍⴱⵖ ⴰⴽ ⵍⴰⵊⴰⵍ ⴰⵔ ⵚⴱⴰⵃ, ⴼⵔⵓⵖ ⴰⴽ ⵜⵜ " ⵏⴽⵔⵏ ⵎⴰⵏⵉⵖ ⵍⵍⴰⵏ, ⴳⵯⵏⵏ ⴰⵔ ⵚⴱⴰⵃ. ⵢⴰⵣⵏ ⵜⴰⵡⴰⵢⵢⴰ ⵏⵏⵙ ⵙ ⴷⴰⵔ ⵢⵉⵡⵉⵙ, ⵉⵏⵏⴰ ⴰⵙ: " ⵔⵉⵖ ⴰⴷ ⵏⵏ ⴰⵛⴽⵖ, ⵏⴽⴽ ⴷ ⵓⵇⴱⵉⵍ ⴰⴷ ⵉⵏⵙⴰⵏ ⴷⴰⵔⵉ. " ⵉⵏⴽⵔ ⵏⵜⵜⴰ ⴷ ⵓⵇⵇⴱⵉⵍ ⵏⵏⵙ, ⵉⵜⴰⴱⵄⴰ ⵜⴰⵡⴰⵢⵢⴰ ⵣⵣⵖ ⵜⵉⵖⵔⴹⵉⵏ. ⵜⵏⵏⴰ ⴰⵙ ⵓⴽⴰⵏ ⵜⵡⴰⵢⵢⴰ ⵖⵎⴽⵍⵍⵉ ⵉ ⵍⵅⵍⵇ ⵍⵍⵉ. ⵙ ⵏⵏ ⴽⵛⵎⵏ. ⵜⴰⵎⵖⴰⵔⵜ ⵏⵏⵙ, ⵜⵙⵍⵍⴰ ⵓⴽⴰⵏ ⵉ ⵡⴰⵡⴰⵍ ⵏ ⴱⴰⴱⴰⵙ ⴷ ⵓⵇⵇⴱⵉⵍ ⵏⵏⵙ, ⵜⵣⴰⵢⴷ ⵙ ⵉⵡⴰⵍⵉⵡⵏ ⵓⵔ ⵄⴷⵍⵏⵉⵏ, ⴰⵔ ⵃⵃⵕⴳⵏ ⵜⴰⵙⴰ ⵓⵍⴰ ⵓⵍ, ⴰⵔ ⵜⵜⴱⴱⵉⵏ ⵉⴼⴰⴷⴷⵏ ⵏ ⵓⵔⴳⴰⵣ, ⴰⵔ ⵊⵍⵍⵓⵏ ⵍⵄⵇⵇⵍ ⵏ ⵓⵔⴳⴰⵣ. ⵖⵎⴽⴰⵏⵏ ⴰⴷ ⵉⵛⵛⵉⴱⵏ ⵍⵅⵍⵇ ⵍⵍⵉ. ⴱⴰⴱⴰⵙ ⵍⵍⵉ ⵎⵉ ⵉⴼⴽⴰ ⵕⴱⴱⵉ ⵉⵍⵍⵉⵙ ⵏ ⵍⵃⵍⴰⵍ, ⵙⵓⵍ ⵓⴽⴰⵏ ⵉⵚⵃⴰ. ⵉⴳⴳⴰⵡⵔ ⵙⵙⵉⵢⴷ ⵍⵍⵉ ⵏⵜⵜⴰ ⴷ ⵍⵄⵊⵊⴱ ⴷ ⵢⵉⵡⵉⵙ ⵏ ⵍⵄⵊⴱ, ⴰⵔ ⵙⵙⴼⵍⵉⴷⵏ ⵉ ⵜⵎⵖⴰⵔⵜ ⵍⵍⵉ, ⴰⵍⵍⵉⵖ ⵜⵏⵏⴰ ⵉ ⵍⵄⵊⴱ ⴽⵓⵍⵍⵓ ⵍⵍⵉ ⵜⵔⴰ ⴰⴷ ⵜ ⵜⵉⵏⵉ. ⵏⴽⵔⵏ, ⴼⴼⵓⵖⵏ. ⵉⵎⵓⵏ ⴷⵉⵙ ⴰⵔ ⵜⵉⴳⵎⵎⵉ ⵏⵏⵙ, ⵉⵏⵏⴰ ⴰⵙ: " ⵉⵙ ⵉⵢⵉ ⵜⵙⵇⵇⵙⴰⴷ ⵖ ⵢⵉⵡⵉ ⵎⴰ ⵉⵙ ⵉⴳⴰⵏ ⵖⵎⴽⴰⵏⵏ ⵉⴳⴰ? ⵉⵙ ⵏⵏ ⵜⴳⵉⴷ ⴰⵎⵥⵥⵓⵖ ⵏⵏⴽ ⴰⵍⵍⵉⵖ ⴽⵓⵍⵍⵓ ⵜⵙⵍⵍⴰⴷ ⵉ ⵉⵡⴰⵍⵉⵡⵏ ⵏ ⵜⵎⵖⴰⵔⵜ ⵏⵏⵙ. " ⵅⵉⵔ ⵍⵎⵕⴰ, ⵛⵛⵕⵕ ⵍⵎⵕⴰ! ⵍⵇⵇⵉⵚⵜ ⵏ ⵢⴰⵏ ⵍⵎⵊⴷⵓⴱ ⵉⴳⴰ ⵍⵎⵊⴷⵓⴱ, ⵉⴳⴰ ⵍⵃⴰⴽⵎ. ⵉⴼⴽⴰ ⴰⵙ ⵕⴱⴱⵉ ⵢⴰⵏ ⵍⴽⴰⵙ, ⴰⴷ ⵓⴽⴰⵏ ⵉⴼⴼⵉ ⴳⵉⵙ ⵉⵎⵉⴽⴽ ⵏ ⵡⴰⵜⴰⵢ, ⵉⴳ ⴰⵙ ⵢⴰⵜ ⵜⴰⵍⵡⵉⵣⵜ ⵏ ⴷⴷⵀⴰⴱ. ⵉⴼⴽⴰ ⴰⵙ ⵕⴱⴱⵉ ⵢⴰⵜ ⵜⴰⵀⵉⴹⵓⵕⵜ, ⵓⵍⴰ ⵏⵜⵜⴰⵜ ⵜⵍⵍⴰ ⴳⵉⵙ ⵍⵃⴽⵎⴰ. ⴰⵔ ⵉⵜⵜⴳⴰⵡⴰⵔ ⵙⵙⵉⵢⵢⴷ ⵍⵍⵉ ⵖ ⵢⴰⵜ ⵜⴰⵍⵄⵕⵚⵜ ⵏ ⵓⴳⵍⵍⵉⴷ ⵖ ⴷⴷⴰⵡ ⴰⵙ ⵏ ⵢⴰⵜ ⵜⵍⵉⵜⵛⵉⵏⵜ, ⵉⵏⵇⴰⴱⴰⵍ ⴷ ⵢⴰⵏ ⵍⵎⵏⵣⵀ ⴰⵔ ⴳⵉⵙ ⵜⵜⵉⵍⵉ ⵉⵍⵍⵉⵙ ⵏ ⵓⴳⵍⵍⵉⴷ. ⵢⴰⵏ ⵡⴰⵙⵙ ⵜⵥⵕⴰ ⵏⵏ ⵙⵙⵉⵢⴷ ⵍⵍⵉ ⵉⴼⴼⵉ ⵉⵎⵉⴽⴽ ⵏ ⵡⴰⵜⴰⵢ ⵖ ⵍⴽⴰⵙ ⵍⵍⵉ ⵖ ⵜⵍⵍⴰ ⵜⴰⵃⴽⵉⵎⵜ. ⴰⵔ ⵜ ⵉⵜⵜⵎⵏⴰⴷ ⴰⵍⵍⵉⵖ ⴳⵉⵙ ⵉⵙⵙⵓⵙⵙ ⵜⴰⵍⵡⵉⵣⵜ. ⵜⵚⵚⴰⴼⴹ ⴰⵙ ⵉⵍⵍⵉⵙ ⵏ ⵓⴳⵍⵍⵉⴷ ⵜⴰⵡⴰⵢⵢⴰ ⵏⵏⵙ. ⵜⵏⵏⴰ ⴰⵙ: " ⵡⴰ ⵍⴰⴱⵓⴷⴷ ⴰⴷ ⴷ ⵜⴰⵛⴽⴷ ⵙ ⴷⴰⵔⵉ. " ⵉⵏⵏⴰ ⴰⵙ ⵙⵙⵉⵢⴷ ⵍⵍⵉ: " ⴰⵡⴷⴷⵉ, ⵏⴽⴽ ⵓⵔ ⴳⵉⵖ ⵍⴳⵯⴷⴷⴰⵎ ⵏ ⵉⵍⵍⵉⵙ ⵏ ⵓⴳⵍⵍⵉⴷ. ⵉⴱⵔⴷⴰⵏ ⵉⵏⵓ ⴱⴱⵉⵏ, ⵔⴽⴰⵏ, ⴰⵔ ⵜⵜⴽⵎⴰⵢⵖ ⵍⴽⵉⴼ! ⴷ ⵢⴰⵏ ⵡⴰⵡⴰⵍ ⵢⴰⴹⵏⵉⵏ, ⵜⵉⴳⵎⵎⵉ ⵏ ⵓⴳⵍⵍⵉⴷ ⵜⵍⴰ ⵙⴱⵄⴰ ⵏ ⵉⴱⵡⵡⴰⴱⵏ. " ⵜⴷⴷⵓ ⵜⵡⴰⵢⵢⴰ, ⵜⵄⴰⵡⴷ ⴰⵙ ⵉ ⵍⴰⵍⵍⴰⵙ ⵍⵡⴰⵊⴱ ⵏ ⵙⵙⵉⵢⴷ ⵍⵍⵉ. ⵜⵏⵏⴰ ⴰⵙ: " ⵓⵔⵔⵉ ⵙ ⴷⴰⵔⵙ, ⵉⵏⵉ ⴰⵙ: " ⵔⵉⵖ ⴰⴷ ⵢⵉⵏⵉ: " ⵡⴰⵅⵅⴰ " ". ⵏⴽⴽⵏⵉ ⴰⴷ ⵏⴹⴱⴱⵕ ⵎⴰⵎⵏⴽ ⴰ ⵏⵙⴽⵔ ⴰⴷ ⴷ ⵉⴽⵛⵎ. ". ⵜⴷⴷⵓ ⵜⵡⴰⵢⵢⴰ. ⵜⵏⵏⴰ ⴰⵙ ⵉ ⵙⵙⵉⵢⴷ ⵍⵍⵉ: " ⵔⵉⵖ ⴰ ⵜⵉⵏⵉⴷ " ⵡⴰⵅⵅⴰ " ⴽⴰ ⴼⵍⵍⴰⴽ ⵉⵍⵍⴰⵏ. " ⵉⵏⵏⴰ ⴰⵙ: " ⵡⴰⵅⵅⴰ! " ⵜⴷⴷⵓ ⵜⵡⴰⵢⵢⴰ, ⵜⵡⴰⵊⴱ ⵉ ⵍⴰⵍⵍⴰⵙ. ⵜⴼⴽ ⴰⵙ ⵍⵃⵡⴰⵢⵊ ⵏ ⵜⵎⵖⴰⵔⵉⵏ, ⵜⵙⵙⵍⵙ ⵜⵏ ⵉ ⵙⵙⵉⵢⴷ ⵍⵍⵉ. ⵜⵏⵏⴰ ⴰⵙ: " ⵙⵎⵓⵏⵏ ⴽⵓⵍⵛⵉ ⵍⵃⵡⴰⵢⵊ ⵏⵏⴽ, ⴰⴷ ⵜⵏ ⵏⴰⵡⵉ ⴷⵉⴷⵏⵖ. " ⴰⵔ ⴼⵜⵜⵓⵏ. ⴰⴱⵡⵡⴰⴱ ⵏⵏⴰ ⵓⴽⴰⵏ ⵍⴽⵎⵏ ⵜⵏⵏⴰ ⴰⵙ ⵜⵡⴰⵢⵢⴰ ⵍⵍⵉ: " ⵢⴰⵜ ⵏ ⵜⵎⵖⴰⵔⵜ ⴰⵢⴰⴷ, ⵜⵔⴰ ⴰⴷ ⵜⵥⵓⵕ ⵖ ⵉⵍⵍⵉⵙ ⵏ ⵓⴳⵍⵍⵉⴷ. " ⵉⵏⵏⴰ ⴰⵙ: " ⵡⴰⵅⵅⴰ ⴽⵛⵎ! " ⴰⵍⵍⵉⵖ ⴷ ⴽⵓⵍⵍⵓ ⵜⵣⵔⵉ ⴼ ⵙⴱⵄⴰ ⵏ ⵉⴱⵡⵡⴰⴱⵏ. ⵕⵓⵃⵏ ⴷⴰⵔ ⵉⵍⵍⵉⵙ ⵏ ⵓⴳⵍⵍⵉⴷ, ⵜⵏⵏⴰ ⴰⵙ: " ⵎⵔⵃⴱⴰ ⴱⵉⴽ! " ⵉⴳⴳⴰⵡⵔ ⵙ ⵡⴰⴽⴰⵍ. ⵜⵏⵏⴰ ⴰⵙ: " ⴰⴷ ⵜⵏⴰⵡⵍⴷ ⵍⵇⴰⵄⵉⴷⴰ ⵍⵍⵉ ⵜⵏⴰⵡⵍⴷ ⵖ ⵜⴰⵍⵄⵕⵚⵜ: ⴰ ⵜⴽⵎⵉⴷ ⵍⴽⵉⴼ ⵏⵏⴽ, ⵜⵙⴽⵔⵜ ⴰⵜⴰⵢ ⵖ ⵜⴰⵍⴱⵔⵉⵇⵇⵜ ⵏⵏⴽ! " ⵉⵏⵏⴰ ⴰⵙ: " ⵡⴰⵅⵅⴰ! " ⴰⵡⵉⵏ ⴰⵙ ⴷ ⴰⵎⴰⵏ ⵏⵡⴰⵏⵉⵏ, ⵉⵄⵎⵎⵕ ⵜⴰⵍⴱⵔⵉⵇⵇⵜ ⵏⵏⵙ, ⵉⵎⴷⵉ ⵜⵜ, ⵉⴼⴼⵉ ⵖ ⵍⴽⴰⵙ ⵏ ⵊⵊⴰⵊ. ⵜⵏⵏⴰ ⴰⵙ: " ⴼⴼⵉ ⵓⵍⴰ ⵖ ⵖⵡⴰⵏⵏ ⵢⴰⴹⵏⵉⵏ! " ⵉⵏⵏⴰ ⴰⵙ: " ⴰⵡⴷⴷⵉ, ⵖⵡⴰⵏⵏ ⵓⵔ ⵉⴳⵉ ⵡⵉⵏ ⵡⴰⵜⴰⵢ! " ⵜⵏⵏⴰ ⴰⵙ: " ⵡⴰ ⵍⴰⴱⵓⴷⴷ ⴰⴷ ⵜ ⵜⴼⴼⵉⴷ ⴳⵉⵙ! " ⵉⴼⴼⵉ ⵓⴽⴰⵏ ⴳⵉⵙ ⵉⵎⵉⴽⴽ. ⵉⴳⴰ ⵜⴰⵍⵡⵉⵣⵜ. ⵉⵙⵙⵓⵙⵙ ⵖ ⵓⴼⵓⵙ ⵏⵏⵙ. ⵇⵇⵚⵚⵕⵏ ⴰⵔ ⵍⵓⵇⵇⵜ ⵏ ⵜⴳⵓⵏⵉ. ⵜⵏⵏⴰ ⴰⵙ ⵉ ⵙⵙⵉⵢⴷ ⵍⵍⵉ: " ⵡⴰ ⵍⴰⴱⵓⴷⴷ ⴰⴷ ⴷⵉⵜⵉ ⵜⴳⵯⵏⴷ! " ⵉⵏⵏⴰ ⴰⵙ: " ⵓⵀⵓ! " ⵜⵏⵏⴰ ⴰⵙ: " ⵡⴰ ⵍⴰⴱⵓⴷⴷ ⴰ ⵜⵙⴽⵔⴷ ⴰⵡⴰⵍ ⴰⴷ ⵔⵉⵖ! " ⵉⴳⵯⵏ ⴷⵉⴷⵙ ⴱⵍⴰ ⵍⵅⴰⵟⵕ ⵏⵏⵙ. ⵜⵅⵅⴰ ⴰⵙ. ⴰⵍⵍⵉⵖ ⵓⵔ ⵉⵙⵍⵍⴰ, ⵜⴰⴽⵯⵔ ⴰⵙ ⵍⴽⴰⵙ ⵍⵍⵉ ⵖ ⵜⵍⵍⴰ ⵜⵃⴽⵉⵎⵃⵜ. ⵉⵏⴽⵔ ⵓⴽⴰⵏ ⵖ ⵍⴼⵊⵔ. ⴰⵔ ⵉⵙⵎⵓⵏ ⵉⵔⵓⴽⵓⵜⵏ ⵏⵏⵙ. ⵉⵅⵙⵙⴰ ⵜ ⵍⴽⴰⵙ. ⵉⵏⵏⴰ ⴰⵙ: " ⴰⵡⴷⴷⵉ, ⵉⵅⵚⵚⴰ ⵉⵢⵉ ⵍⴽⴰⵙ ⵉⵏⵓ! " ⵜⵏⵏⴰ ⴰⵙ: " ⵉⵕⵥⴰ, ⵜⵍⵓⵃ ⵏⵏ ⵜⵡⴰⵢⵢⴰ ⵉⵣⴳⵯⵢⴰⵏ ⵏⵏⵙ. " ⵉⴼⴼⵓⵖ, ⵉⵡⵔⵔⵉ ⵙ ⵜⴰⵍⵄⴰⵕⵚⵜ ⵍⵍⵉ ⵖ ⴰⵔ ⵉⵜⵜⴳⴰⵡⴰⵔ, ⴰⵔ ⵉⵜⵜⵉⵏⵉ: " ⴽⴰⵙ, ⴽⴰⵙ, ⵡⴰⵏⵏⴰ ⵉⵕⵥⴰⵏ ⵍⴽⴰⵙ ⵏ ⵎⴷⴷⵏ ⵉⵄⵡⵡⵍ ⴼ ⵜⵉⵕⵥⵉ ⵏ ⵡⵉⵏⵏⵙ " ⵢⴰⵏ ⵡⴰⵙⵙ ⵉⵣⵔⵉ ⵓⴳⵍⵍⵉⴷ ⵖ ⵓⵖⴰⵔⴰⵙ, ⵉⴷⴷⴰ ⵙ ⵜⴰⴳⵯⵎⵔⵜ. ⵉⵙⵍⵍⴰ ⵉ ⵙⵙⵉⵢⴷ ⵍⵍⵉ, ⵉⵚⵚⴰⴼⴹ ⵉⵎⵅⵣⵏⵉⵢⵏ ⵏⵏⵙ. ⵉⵏⵏⴰ ⴰⵙⵏ: " ⵙⵙⵏⴽⵔ ⴰⵜ ⵍⴱⵓⵀⴰⵍⵉ ⴰⵏⵏ ⵣⵣ ⵖⵉⵏⵏ, ⴰⵔ ⵉⵢⵉ ⵉⵙⵙⵏⵖⴰ ⵉⵅⴼ ⵉⵏⵓ ⴷⵉⵎⴰ. ⵃⵜⵜⴰ ⵖ ⵢⵉⴹ ⵓⵔ ⴰⵔ ⴰⵖ ⵉⵜⵜⵅⵅⴰ ⴰⴷ ⵏⴳⵯⵏ! " ⵙⵙⵏⴽⵔⵏ ⵜ. ⵉⴳⴳⴰⵍⵍ ⵙⵙⵉⵢⴷ ⵍⵍⵉ ⴰⴷ ⵉⵅⵡⵓ ⵍⴱⵍⴰⴷ, ⴰⵔ ⴷ ⴰⵙ ⵉⴼⴽ ⵕⴱⴱⵉ ⵎⴰⵙ ⴰⵔ ⵉⵜⵜⵅⵍⵍⴰⵚ ⵣⵣⵖ ⵉⵍⵍⵉⵙ ⵏ ⵓⴳⵍⵍⵉⴷ ⵍⵍⵉ, ⵏⵜⵜⴰⵜ ⵓⵍⴰ ⴱⴰⴱⴰⵙ. ⵉⴷⴷⵓ ⵙ ⵜⴰⵎⴰ ⵏ ⵍⴱⵃⵕ, ⵉⵍⵓⵃ ⵜⴰⵀⵉⴹⵓⵕⵜ ⵏⵏⵙ ⴼ ⵉⴳⴳⵉ ⵏ ⵡⴰⵎⴰⵏ, ⵉⵙⵙⴰⴷⵓ ⴼⵍⵍⴰⵙ. ⵢⴰⵡⵉ ⵜ ⵕⴱⴱⵉ, ⴰⵍⵍⵉⵖ ⵜ ⵉⵏⵏ ⵉⵍⵓⵃ ⵙ ⵢⴰⵜ ⵜⴳⵣⵉⵔⵜ. ⵢⴰⴼ ⵏⵏ ⴳⵉⵙ ⵢⴰⵜ ⵜⴰⵣⴰⵔⵜ, ⵜⵙⴽⵔ ⴽⵔⴰ ⵏ ⵉⴽⵯⵣⴰⵔⵏ ⴼⵓⵍⴽⵉⵏⵉⵏ ⴱⵣⵣⴰⴼ ⴱⵍⴰ ⵍⵓⵇⵇⵜ! ⵢⴰⵖ ⵜ ⵍⴰⵥ. ⵉⴽⴽⵉⵙ ⵢⴰⵏ, ⵉⵛⵛⴰ ⵜ. ⵉⴼⴼⵓⵖ ⴰⵙ ⵢⴰⵏ ⵉⵙⴽ ⵖ ⵉⵅⴼ ⵏⵏⵙ. ⴰⵔ ⵉⵜⵜⵄⵊⵊⴰⴱ, ⵉⵏⵏⴰ ⴰⵙ: " ⴰⵢⵡⴰ, ⵙⵉⴷⵉ ⵕⴱⴱⵉ, ⵙⵓⵍ ⵓⴽⴰⵏ ⵏⵣⵓⵢⴷ ⵖ ⵜⵎⵎⴰⵔⴰ! " ⴰⵔ ⵉⵜⵜⵎⵏⴰⴷ, ⴰⵍⵍⵉⵖ ⵉⵕⵎⵉ. ⵉⵏⵏⴰ ⴷ ⵉⵅⴼ ⵏⵏⵙ: " ⴰⵢⵡⴰ, ⵖⵉⴽⴽⴰ ⵉⵏⵏⵔⴰ ⵉⵢⵉ ⵍⴰⵥ, ⵔⵉⵖ ⴰⴷ ⵏⵛⵛ ⵓⴽⴰⵏ ⵉⴽⵯⵣⴰⵔⵏ. " ⵉⵣⴰⵢⴷ ⵓⴽⴰⵏ ⵢⴰⵏ ⵢⴹⵏⵉⵏ: ⵉⴼⴼⵓⵖ ⴷ ⵢⵉⵙⴽ ⵢⴰⴹⵏⵉⵏ. ⵉⵣⴰⵢⴷ ⵡⵉⵙⵙ ⴽⵔⴰⴹ: ⵉⴽⴽⵉⵙ ⴰⵙ ⵢⴰⵏ ⵢⵉⵙⴽ. ⵉⵣⴰⵢⴷ ⵡⵉⵙⵙ ⴽⴽⵓⵥ, ⵉⴽⴽⵉⵙ ⵡⴰⵏⵏ ⵢⴰⴹⵏⵉⵏ. ⵉⵙⵙⵉⵍⵍⴼ ⵉ ⵉⵅⴼ ⵏⵏⵙ, ⵓⵔ ⵙⵓⵍ ⴳⵉⵙ ⴰⵎⵢⴰ. ⵉⵏⵏⴰ ⴰⵙ: " ⴰⵍⵃⴰⵎⴷⵓ ⵍⵉⵍⵍⴰⵀ, ⵢⴰ ⵙⵉⴷⵉ ⵕⴱⴱⵉ! ⵡⴰⴷ ⴰⴷ ⵉⴳⴰⵏ ⴰⵙⴰⴼⴰⵔ ⵏ ⵉⵍⵍⵉⵙ ⵏ ⵓⴳⵍⵍⵉⴷ ⴷ ⴱⴰⴱⴰⵙ! " ⵉⴽⴽⵉⵙ ⵖⵓⵏⵛⴽⵍⵍⵉ ⵎⵎⵉ ⵉⵥⴹⴰⵕ ⵏ ⵉⴽⵯⵣⴰⵔⵏ, ⵉⵍⵓⵃ ⵜⴰⵀⵉⴹⵓⵕⵜ ⵏⵏⵙ ⵖ ⵍⴱⵃⵕ, ⵉⵡⵔⵔⵉ ⴷ ⵙ ⵍⵎⴷⵉⵏⵜ ⵍⵍⵉ ⵖ ⵉⵍⵍⴰ ⵓⴳⵍⵍⵉⴷ. ⵉⴽⵛⵎ, ⵉⵎⵏⴰⴳⴳⴰⵔ ⵢⴰⵏ ⵓⵎⵅⵣⵏⵉⵢ ⵏ ⵓⴳⵍⵍⵉⴷ. ⵉⵏⵏⴰ ⴰⵙ: " ⵓⵔ ⴷ ⵍⵎⵓⵙⵎ ⵏ ⵉⴽⵯⵣⴰⵔⵏ ⵖ ⵍⵎⴷⵉⵏⵜ ⴰⵢⴰⴷ? " ⵉⵏⵏⴰ ⴰⵙ: " ⵓⵔ ⴷ ⵍⵓⵇⵇⵜ ⵏⵏⵙⵏ ⴰⵢⴰⴷ! " ⵉⵏⵏⴰ ⴰⵙ: " ⵉⵖ ⵜⵉⵡⵉⴷ ⵉ ⵓⴳⵍⵍⵉⴷ ⵙⵉⵏ ⵉⴽⵯⵣⴰⵔⵏ, ⵉⵔⴰ ⴰⴷ ⵉⴼⵕⵃ? " ⵉⵏⵏⴰ ⴰⵙ: " ⴱⵣⵣⴰⴼ! " ⵉⴼⴽ ⴰⵙ ⵙⵉⵏ. ⵢⴰⵡⵉ ⵜⵏ ⴷ, ⵉⴼⴽ ⵜⵏ ⵉ ⵓⴳⵍⵍⵉⴷ. ⵢⴰⵣⵏ ⵢⴰⵏ ⵉ ⵉⵍⵍⵉⵙ, ⵉⵛⵛ ⵢⴰⵏ. ⴽⵔⴰⵢⴳⴰⵜ ⵢⴰⵏ ⵉⴼⴼⵓⵖ ⴰⵙ ⴷ ⵢⴰⵏ ⵉⵙⴽ ⵣⵓⵏ ⴷ ⵡⵉⵏ ⵓⴷⴰⴷⵏ. ⴰⴳⵍⵍⵉⴷ ⵉⵃⵛⵛⵎ, ⵉⴳⴳⴰⵡⵔ ⵏⵏ ⵖ ⵜⴳⵎⵎⵉ ⵏⵏⵙ. ⵢⴰⵣⵏ ⵜⴰⵡⴰⵢⵢⴰ ⵉ ⵍⵓⵣⵉⵔ, ⵉⵏⵏⴰ ⴰⵙ: " ⵃⴽⵎ ⵖ ⵍⵎⵓⴹⵄ ⵉⵏⵓ, ⵀⴰⵜⵉ ⵏⴽⴽ ⵢⴰⵖ ⵉⵢⵉ ⴽⵔⴰ. " ⴰⵔ ⵉⵜⵜⵃⴽⴰⵎ ⵍⵓⵣⵉⵔ ⴽⵕⴰⴹ ⵓⵙⵙⴰⵏ. ⵢⴰⵣⵏ ⴰⵙ ⵢⴰⵜ ⵜⴱⵔⴰⵜ ⵉ ⵓⴳⵍⵍⵉⴷ, ⵉⵏⵏⴰ ⴰⵙ: " ⵏⵔⴰ ⴰⴽⴽ ⴰ ⵏⵥⵕ ⵎⴰⵎⵏⴽ ⴰ ⵜⴳⵉⴷ " ⵉⵏⵏⴰ ⴰⵙ ⵓⴳⵍⵍⵉⴷ: " ⴽⵛⵎ ⴷ! " ⵉⴷⴷⵓ ⵍⵓⵣⵉⵔ, ⵢⴰⴼ ⵏⵏ ⵍⵄⵊⵊⴱ ⵍⵍⵉ. ⵉⵡⵔⵔⵉ ⴷ ⵉⵙⵙⵓⴼⴼⵖ ⴰⴱⵔⵔⴰⵃ ⵖ ⵍⵎⴷⵉⵏⵜ. ⴰⵔ ⵉⵜⵜⵉⵏⵉ: " ⴰⴳⵍⵍⵉⴷ, ⵢⴰⵖ ⵜ ⴽⵔⴰ, ⵏⵜⵜⴰ ⴷ ⵉⵍⵍⵉⵙ. ⵡⴰⵏⵏⴰ ⵜⵏ ⵉⴷⴰⵡⴰⵏ, ⵉⴼⴽⴰ ⴰⵙ ⵕⴱⴱⵉ ⴽⵓⵍⵍⵓ ⵎⴰⴷ ⵉⵔⴰ! ⵡⴰⵏⵏⴰ ⵉⴽⵛⵎⵏ ⵙ ⴷⴰⵔ ⵓⴳⵍⵍⵉⴷ, ⵓⵔ ⵉⴷⴰⵡⴰ ⵢⴰⵖ ⵍⵍⵉ ⵜ ⵢⴰⵖⵏ, ⵉⵔⴰ ⴰⴷ ⵉⴱⴱⵉ ⵉⵅⴼ ⵏⵏⵙ! " ⴽⵓⵍⵍⵓ ⵍⵅⴰⵍⴰⵢⵇ ⵓⵔ ⵥⴹⴰⵕⵏ ⴰⴷ ⴽⵛⵎⵏ. ⵉⵏⴽⵔ ⵙⵙⵉⵢⴷ ⵍⵍⵉ, ⴱⴰⴱ ⵏ ⵉⴽⵯⵣⴰⵔⵏ, ⵉⵏⵏⴰ ⴰⵙ: " ⵏⴽⴽ ⴰⴷ ⵉⵔⴰⵏ ⴰⴷ ⵉⴷⴰⵡⴰ ⴰⴳⵍⵍⵉⴷ ⴷ ⵉⵍⵍⵉⵙ! " ⵙⵙⴽⵛⵎⵏ ⵜ ⵉⴷ ⴷⴰⵔ ⵓⴳⵍⵍⵉⴷ. ⵉⵏⵏⴰ ⴰⵙ: " ⵜⵥⴹⴰⵔⴷ ⴰ ⵜⴽⴽⵉⵙⵜ ⵍⵄⵊⵊⴱ ⴰⴷ, ⵉⴼⴽⴰ ⵕⴱⴱⵉ? " ⵉⵏⵏⴰ ⴰⵙ: " ⵥⴹⴰⵔⵖ! " ⵉⴼⴽⴰ ⴰⵙ ⵢⴰⵏ ⵓⴽⵣⴰⵔ: ⵉⴼⴼⵓⵖ ⵉⵙⴽ ⵢⴰⴹⵏⵉⵏ. ⵉⵏⵏⴰ ⴰⵙ: " ⵎⴰ ⵉⴳⴰ ⵖⴰⵢⴰⴷ! " ⵉⴼⴽ ⴰⵙ ⵡⵉⵙⵙ ⵙⵉⵏ: ⵉⴽⴽⵉⵙ ⵢⴰⵏ ⵉⵙⴽ. ⵉⴼⴽ ⴰⵙ ⵡⵉⵙⵙ ⴽⵕⴰⴹ, ⵉⴽⴽⵉⵙ ⴽⵓⵍⵍⵓ. ⵉⵏⵏⴰ ⴰⵙ: " ⴰⴷ ⵜⴼⵜⵓⴷ ⵙ ⴷⴰⵔ ⵉⵍⵍⵉ. ⵓⵍⴰ ⵏⵜⵜⴰⵜ ⵖⵎⴽⴰⵏⵏ ⴰⴷ ⵜⴳⴰ. " ⵉⵏⵏⴰ ⴰⵙ: " ⵡⴰⵍⴰⴽⵉⵏⵏ ⵖⵉⵔ ⵏⴽⴽⵉⵏ ⴷⵉⵙ, ⴰⴷ ⵓⵔ ⵉⵃⴰⴹⵕ ⵃⵜⵜⴰ ⵢⴰⵏ. " ⵉⵖⵔ ⵓⴳⵍⵍⵉⴷ ⵉ ⵜⵡⴰⵢⵢⴰ, ⵉⵏⵏⴰ ⴰⵙ: " ⴰⵡⵉ ⵙⵙⵉⵢⴷ ⴰⴷ ⵙ ⴷⴰⵔ ⵎⴰⵍⵉⴽⴰ. ⵉⴽⵛⵎ ⴷⴰⵔⵙ ⵜⵇⵇⵏ ⵜⵉⴼⵍⵓⵜ! " ⵜⴰⵡⵉ ⵜ ⵜⵡⴰⵢⵢⴰ, ⵜⵇⵇⵏ ⵜ ⵉⵏⵏ ⴷⴰⵔ ⵍⴰⵍⵍⴰⵙ. ⵜⵏⵏⴰ ⴰⵙ: " ⵄⵍⴰ ⵙⵍⴰⵎⵜⴽ ⴰ ⵙⵉⴷⵉ, ⵉⵙ ⵜⵥⴹⴰⵕⴷ ⴰⴷ ⵉⵢⵉ ⵜⴷⴰⵡⴰⴷ? " ⵉⵏⵏⴰ ⴰⵙ: " ⵉⵖ ⵉⵍⵍⴰ ⵍⴽⴰⵙ ⵉⵏⵓ! " ⵜⵏⵏⴰ ⴰⵙ: " ⵢⵓⵊⴰⴷ! " ⵉⵏⵏⴰ ⴰⵙ: " ⴰⵡⵉ ⵜ ⵉⴷ! " ⵢⴰⵎⵥ ⵍⴽⴰⵙ ⵏⵏⵙ, ⵉⵃⴹⵓ ⵜ. ⵉⴼⴽ ⴰⵙ ⵢⴰⵏ ⵓⴽⵯⵣⴰⵔ, ⵉⴼⴼⵓⵖ ⵡⵉⵙⵙ ⵙⵉⵏ ⵡⴰⵙⴽⵉⵡⵏ. ⵜⵏⵏⴰ ⴰⵙ: " ⵀⴰⵀⴰ, ⵎⴰ ⵉⴳⴰ ⵖⴰⵢⴰⴷ! " ⵉⴼⴽⴰ ⴰⵙ ⵡⵉⵙⵙ ⵙⵉⵏ. ⵉⴽⴽⵉⵙ ⵢⴰⵏ ⵉⵙⴽ, ⵉⴼⴽ ⴰⵙ ⵡⵉⵙⵙ ⴽⵕⴰⴹ, ⵉⴽⴽⵉⵙ ⴽⵓⵍⵍⵓ. ⵜⵏⵏⴰ ⴰⵙ: " ⴰ ⵙⵉⴷⵉ, ⵉⵙ ⵜⵔⵉⴷ ⴰⴷ ⵉⵢⵉ ⵜⵉⵍⵉⴷ? " ⵉⵏⵏⴰ ⴰⵙ: " ⵓⵀⵓ! " ⵜⵏⵏⴰ ⴰⵙ: " ⵉⵙ ⵜⵔⵉⴷ ⴰⴷ ⵏⵄⴰⵡⴷ ⵖⵎⴽⵍⵍⵉ ⵏⵙⴽⵔ ⵜⴰⵡⴰⵍⴰ ⵍⵍⵉ? " ⵉⵏⵏⴰ ⴰⵙ: " ⵓⵀⵓ! ". ⵉⵙⵎⵓⵏ ⵉⵅⴼ ⵏⵏⵙ, ⵉⴼⴼⵓⵖ. ⵉⴼⵜⵓ ⵙ ⴷⴰⵔ ⵓⴳⵍⵍⵉⴷ. ⵉⵏⵏⴰ ⴰⵙ: " ⵉⵙ ⵜⵊⵊⵉ ⵎⴰⵍⵉⴽⴰ? " ⵉⵏⵏⴰ ⴰⵙ: " ⵢⴰⵀ! " ⵉⵏⵏⴰ ⴰⵙ: " ⵎⴰ ⵜⵔⵉⴷ ⵉⴼⴽⴰ ⴰⴽ ⵜ ⵕⴱⴱⵉ? " ⵉⵏⵏⴰ ⴰⵙ: " ⴰ ⵙⵉⴷⵉ, ⵓⵔ ⵃⵜⴰⵊⵊⴰⵖ ⵡⴰⵍⵓ ⵖⵉⵔ ⵍⵎⴰⵃⴰⵍ ⵍⵍⵉ ⵖ ⴰ ⵜⵜⴳⴰⵡⴰⵔⵖ ⵖ ⵜⴰⵍⵄⴰⵕⵚⵜ ⵏⵏⴽ. " ⵉⵏⵏⴰ ⴰⵙ: " ⵣⴰⵢⴷ, ⴼⴽⵉⵖ ⴰⴽ ⵜⴰⵍⵄⵕⵚⵜ ⴰⵏⵏ ⴽⵓⵍⵍⵓ ⵜⵜ! " ⵉⴼⴼⵓⵖ.